
*_Sannan ga masoyana kuma makaranta littafaina, ba ni da bakin godiya gare ku, ba zan gajiya da yi muku adu'a da godiya ba bisa goyan bayan da ku ke ba ni, Allah ya faranta muku ya yafe muku zunubanku, yasa ku gama da duniya lafiya, masu fuskantar ƙalubale a dalilin jinkirin aure ubangiji yasa hakan ya zama alkhairi babba a gareku, haka masu fuskantar ƙalubale a zamantakewar aure Allah ya gyara lamura...A wannan karon dai tafiyar ta dabance, kusa kuɗi ku siya, ba zaku yi nadamar siya da karantawa ba, a nuna min son so...har kullum ƙofa a buɗe take domin karɓar saƙonninku._*

*SHIMFIƊA.*

_A wasu lokutan da bamu tsammaci rikicewar al'amura ba, sai ya zamana al'amuran sun runcaɓe mana babu zato babu tsammani. rayuwa kan canja tayi juyayi da mutum, wasu ta juya da su duniyar rikicewa, firgicewa da tashin hankali har mutum kanji tamkar shi kaɗai aka tsana, yayin da a gefen wasu juyin rayuwa kansa su mance da baƙin ciki, haushi, da damuwa, su dulmiya a jin daɗin rayuwa. babu abin da bai da farko, babu abin da bai da asali, haka babu abin da bai da tushe, kazalika babu abin da bai da ƙarshe, sai dai yarda da Allah kan tafiyar da komai cikin daidaito._

_kamar dai yanda darasi ya ke a matsayin koyarwa da miƙa saƙo, hakan yasa a yau zan rubuta labarin rayuwarmu, sunana Sa'ida Salman, kuma wannan shi ne labarin *ƘAYAR RUWA*..._

________________________________

*(1)*

Kwance na ke akan makeken italian royal bed a cikin tamfatsetsen ɗakin barcina. Wayata ƙirar S22 na gefena ina sauraren karatun alqur'ani mai girma cikin ƙira'ar Muhmood Hosary, idanuwana a lumshe suke tamkar mai bacci, sanyin acn da ke busawa na bin dukkan ƙofofin gashin jikina, yayin da gefe guda hancina yake shaƙar daddaɗan ƙamshin turaren wutar da na kunna a burner wanda ba ya ko ƙaurin kamawa saboda irin salon yanda nake bi wajen sanya shi.

Sanye na ke cikin doguwar rigar material mara nauyi, rigar na ɗaya daga cikin sutturun da nake so sosai a kayana duk da material ɗin ba wai mai tsada ba ne, fuskata fayau babu kwalliya ko ɗiso, sai hakan ya ƙara fito da ramar fuskata.

Gaba ɗaya yau jina nake yi kamar mara lafiya kuma kaman an yi min mutuwa, sai dai babu ko ɗaya a ciki, tun safe da na tashi bakina babu ɗanɗanon komai ga tsananin faɗuwar gaba na damuna, hakan yasa tun lokacin nake ta adu'oi da tasbihi, kuma karatun ƙur'anin da na kunna ina saurare ina bi shi yake d'ebe min kewa, to amma dai duk da hakan ina ji a jikina cewar akwai wani babban al'amari da zai girgiza duniyata nan kusa, ina jin kamar nan kusan zata zamar min ƙarshen komai na rayuwata ne.

Ajiyar zuciya na sauke mai nauyi, na juya kwanciyar da nayi inda a yanzu na ke fuskantar bakin ƙofar shigowa, cikin zuciyata ina roƙon ubangiji da yasa komai zai faru ya zama alkhairi, ya kuma ba ni ikon cinye kowacce kalar jarabawa da iya ɗaukan ƙaddara. 

Zoben azurfar da ke hannuna na ke ta kallo ina jin wani abu mai girman gaske na tsarga min, yayin da tunanin wasu shekaru yasa fuskata ƙwacewa da murmushi mai faɗi, murmushin da za'a kira shi da na yaƙe. 

Wayata na ɗauka don duba lokaci, ƙarfe biyar da mintina na yamma ya nuna min, zaune na miƙe da mamakin gudun lokacin a cikin raina na furta "har biyar?, Lallai duniya na gudu, Allah kasa mu cika da imani".

Da azama na zuro ƙafafuna ƙasa ina gyara ɗaurin ɗan kwalina, ji nake kamar zan faɗi saboda rashin ƙwarin jiki, kaman wadda ta sha zawo ya zabgar da ita a yini ɗaya. Tsayuwa nayi gaban tafkeken madubin ɗakin na tsaya ina ɗaukar tissue in shiga goge kwantsar ciki saboda ciwon idon da nake fama da shi daga shekaran jiya zuwa yau.

Kallon kaina na tsaya yi a cikin madubin, lallai in har akwai rayuwa da shekaru to tabbas akwai sauyi, gaba ɗayana kamar ba ni ba, kallo ɗaya da zaka min ba sai ka ƙara na biyu ba zaka ga zallar ƙuruciyar da ke kan fuskata, wanda zai bayyana maka cewar shekaruna ba su da yawa. Sai dai kuma in har kayi min farin sani a baya, to a yanzu zaka ce na sauya, ba wai sauyi na ɗabi'a da halayya ba, a'a sauyi na halittar jiki. A baya ni ɗin ƴar duma duma ce mai kyawun dirin jiki tubarakallah, ina da irin jikin nan da babu kalar damuwa balle yunwa, saɓanin yanzu da ko'ina a jikina ƙashi da jijiyoyi ne suke magana, ido kuwa ramar da ta fito da shi waje yanda kasan na mujiya, gefen kumatuna duk ya zurma ciki, shi kansa uban hasken da nayi ba na komai ba ne sai na shegiyar ramar da nayi, albarkatun ƙirjina kuwa duk sun kwanta shalaf kamar wacce ta shayar da ƴaƴa ɗari, duk na zama wata babu kyan gani kai baka ce me tashen ƙuruciya ba shekaru ashirin da biyu ba a duniya.

Lokaci guda idona ya cika da tarin ruwan hawaye, sai dai basu sami nasarar zubowa ba, cikin yanayi na bala'in tausayin kaina na sunkuyar da kaina ƙasa ina jin wani dunƙulallan abu na tsaya min a maƙogoro yaƙi wucewa, hakan sai ya zama famin ciwo a gare ni, wanda da zan samu in korashi da yawun bakina ko kuma ya wuce da kansa wataƙila da na sami sassauci. Cikin ƙarfin halin da na saba na ɗago kaina ina mayar da tarin ƙwallar da ta cika min ido, ɗakin kawai nake bi da kallo, ko a iyaka shi aka bar bawa rayuwa ya ishe shi jin daɗi da more rayuwa, damuwarsa ta gushe, ballantana kuma ace rayuwa kake yi a cikin tamfatsesen gidan nan da yake sai kace a ƙasashen turawa, lumtsum nake a cikin daula, duk wanda ya zo gidana ba ya son tafiya, iya dukiya dai an narkata wajen ginin gidan, zaka rantse da Allah ba duniyar da talakawa ke rayuwa ba ne, idan ba Allah ya soka da rahma ba sheɗan sai ya shagaltar da kai da yin ibada.

Sau tari ƙawayena da ƴan uwana kan ce min ke kam Sa'ida kin more, ba ki da saurin baƙin ciki da takaicin duniya domin Allah ya kashe ya ba ki, arziƙi ta ko'ina, kalli gidan da kike ciki kamar ba za'a mutu ba, irin motocin da ake fita da ke a cikinsu zamansu kaɗai yasa kiyi ƙiba ki fresh, abinci kullum da nama, ke kam ba ki da sauran damuwa, ba su san da cewa ba anan take ba wai abin da yawa mutuwa taje kasuwa, sai da kwanciyar hankali ake jin daɗin.

Madubin da ke gabana na kalla da kyau, na sauke babbar ajiyar zuciya tare da yin murmushi mai ciwo, ina mamakin masu faɗa min irin wannan zantukan, ban sani ba ko iyaka daular da Allah ya ajiye ni a ciki kawai suke kallo shiyasa ba su taɓa lura da cewar akwai ƙalubale mai wahala a gefe ba, bana jin daɗin gidan, bana farin ciki sam, sun ka kasa ganin irin lalacewar da nayi, sun ka kasa fahimtar gwara ma rayuwata ta baya akan ta yanzu, sun ka kasa fahimtar ina da buƙatar taimakonsu. Su na ganin cewa zan iya yi musu komai tun da su na kiran wannan ƙaton gidan da gidan Sa'ida, ba su san cewar babu abin da zan iya, domin ba ni da komai, tun da komai ɗin da su ke kallo ba mallakina ba ne ba taƙamata ba ne.

Ƙwarai kuɗi da rai da lafiya rahma ne, kuɗi komai ne bayan lafiya, babu abin da yafi ace yau kafi ƙarfin komai, ace yau kai ne kake ɗauka ka bayar ba wai a ɗauka a baka ba, kaci mai kyau kasha mai kyau ka kwanta a mai kyau kasa sutturu masu kyau da tsada, ka hau jirgi ka keta hazo zuwa in da kake so, ka ɗiba ka kashe babu mai ƙayyade maka, kayi mu'amala da mutanen da su ka fika. To amma me?, duk da irin tarin dukiyar da kake da ita, da irin daular da kake rayuwa a ciki, muddin babu kwanciyar hankali to babu farin ciki da jin daɗinta. Ni a wurina gwara in rayu cikin talauci akan ace ga tarin dukiyar amma babu zaman lafiya babu kwanciyar hankali balle na sami natsuwar zuciya.

Na sake sauke ajiyar zuciya mai nauyi a karo na uku, murmushin da yafi kuka ciwo nayi ina girgiza kaina wanda ni ɗaya na san ma'anar hakan. Abu ɗaya na barwa kaina sani shi ne kowanne matakin nasara ba'a hawansa sai da ƙalubale, kuma komai na duniya fararre ne ƙararre, kuma dogaro ga Allah jari, babu kuma mai yi sai Allah, muddin akwai yau, gobe da jibi to komai zai shuɗe ya zama tarihi. Na gyara ɗaurin ɗankwalin da ke kaina, turare na ɗauka oil na shafa, sannan cikin sanyin jiki da mutuwarsa na fita a ɗakin ina jin ƙafafuna tamkar a ƙanƙara.

Cikin sauri da rashin jin daɗi a raina da ban ankarewa tafiyar lokaci ba na fita, na san duk inda Hubbi yake yanzu yana kan hanyar dawowarsa gida, wataƙila ma ya dawo ban sa ni ba, tun da ƴan kwanakin nan bana sanin dawowarsa in ba zaman parlo nayi ba, kamar yanda ba zan san fitarsa ba, ga shi ko abinci ban ɗora ba sakacin da ban taɓa yi ba, abincin da idan nayi ma ba'a masa cin kirki ko kuma a barni da kayana, amma duk hakan ba zai sa in daina ba, zan ta ƙoƙarin sauke haƙƙin da ke kaina na dafawa tun da an siyo an a jiye. Ina fitowa daga bedroom ko ƙasa ban sauka ba don gani nake zan ƙara ɓata lokaci ne.

Kitchen ɗin sama na wuce kai tsaye, babu ɓata lokaci na buɗe fridge na ɗauko gwangwanin bama da nake zuba dafaffen kayan miya a ciki, ni kam ba ruwana da wahalar jajjage ko markaɗe kullum, da ya jido uban kayan miya na ke markaɗe su in dafa in juye a kwalabe. Ina aiki ina ta muraja'a, A ƙanƙanin lokaci na kammala dafa taliya jallof sai tashin ƙamshin busassan kifi take yi da ƙamshin kayan lambu, na juyeta cikin tsadadden kular abincin da Hubbi ya zo da su last week daga dubai, wanda naji Hamida na faɗin kuɗinsu ya kai dubu ɗari biyu, bayan nan na ɗauko bilenda na haɗa lemun abarba na juye shi cikin jug. 

Da kammalawata na kwashi komai na kai parlon Hubbi da ke nan sama na jera akan table, na gyara ɗakin ko'ina ya ɗauki ƙamshi sannan na fito na kulle. da na leƙa parking lot ta window banga motar da ya fita da ita ba na san bai dawo ba, hakan yasa nayi komai a nutse sai dai kuma cike na ke da mamakin rashin dawowar tasa da wuri yau, tun da shi duk inda biyar da rabi take ya dawo gida, da ya ci abinci zai kwanta sai an kira magrib zai fita masallaci ba zai dawo ba sai bayan isha'i, in da nake jin daɗi kenan Allah bai bani miji mai son zaman majlisa ba, yafi ganewa zaman gidansa, duk da yanzu na kanyi fargabar dawowarsa duba da bama wanyewa lafiya da shi, ga shi na rasa gane kan dalilin hakan, na rasa silar tashin hankalin, na rasa ta ina aka samu saɓanin.

Ɗakina na koma nayi sabon wanka, na fito na shirya cikin riga da skirt na atamfa da ɗinkin yay matuƙar amsar jikina, skirt ɗin ya fito da cikakken ƙuguna, musamman hips ɗina wanda shi ne abu mafi ɗaukar hankali a jikina bayan baiwar madaidatan ƙirji. Na bar ɗakin ina ta baza ƙamshi, duk da halin da na san ina ciki yanzu a rayuwar aurena, hakan ba shi ke hana ni gyara jiki in ci kwalliya in isa ga mijina ba, ba kuma shi zai sa na waje ya shigo in bari ya gane ina cikin matsala ba, na iya sirrinta zaman aurena.

In da sabo na fara jure halin ko in kulawar mijina yanzu, hakan yana damuna amma na kan nuna masa bai dame ni ba balle hakan ya ƙara ingiza shi, ban taɓa fasa hidimta masa ba, shi kansa ya san ina da mugun haƙuri don idan wata ce tuni anji kansu, a yanzu banda burin da ya wuci mu zauna mu fahimci juna da shi, ya karanta min kuskurena in gyara, domin har ga Allah bana jin daɗin irin zaman da muke yi, auren soyayya muka yi ba auren ƙiyayya ba, kuma tsawon shekara takwas da aurenmu bamu taɓa zaman da za'a ce don mun sami saɓani wai zamu shafe sama da kwanaki babu ruwan wani da wani ba har ta kai ga muna raba makwanci, ga shi yaƙi bani damar magana da shi, ni kuma iyakar sanina ban masa wani laifi ba, haka dangisa ma, ban san matsalar da ta gifta a tsakaninmu ba da kowa ke nuna min ƙiyayya ƙuru ƙuru, har shayin shiga cikinsu nake, sun dinga min kallon banza kenan ana jajja baya da ni kamar mai warin jaɓa, sai in shiga taro ma in fita babu wacce zamu yi magana da ita in ka cire gaisuwa da zata haɗa mu, abin da yake matuƙar ɗaure min kai duk wannan matsaltsalun cikin ƴan watanni ne, da can komai lafiya, har gani nake tamkar duk matan duniya babu wacca tayi dacen dangin miji irina, so da ƙaunar da suke nuna min kamar za su cinye ni, miji kuwa ai sai son barka, a ko ina zan bugi ƙirji in ce nafi kowacce mace sa'a, sai dai banda yanzu, yanzu kam ɗaya na ke da wadda aka aurawa mijin da bai sonta.

A yanzu haka so nake na samu wani in karanta masa halin da nake ciki ko na ɗan ji sanyi cikin raina, sai dai gaba ɗaya na rasa wa ya kamata nayi maganar da shi, ni dai ban isa na tunkari ƙawa da zancen matsalar zamantakewar aurena ba, ban ma ni da shaƙiƙiyar ƙawa, mahaifiyata kuma bana so na tunkareta da magana makamanciyar wannan, ba don komai ba sai don gudun shigarta damuwa, tun da a ko yaushe burinta taji nace mata lafiya muke babu wata matsala, haka kuma a kullum nasiharta a kaina in ta haƙuri in kuma guji kai ƙorafi domin hakan na ƙara taɓarɓare zamantakewar ma'aurata, kuma bani da Yaya mace ko Ƙanwa balle in shaida musu halin tsananin da na ke ciki, sai Yayyu maza da Allah ya bani har huɗu, su kam bana jin ma zan yi kuskuren musu wannan maganar, kun san ance mai ɗaki shi yasan inda ke masa yoyo, idan zan kira su in kwan dubu ina faɗa musu matsalar da ke faruwa ba zasu taɓa yarda ba, in ace matsalar daga ni ne to nan za suyi saurin cafewa har a iya samun mai zuwa har gidana ya naɗa min na jaki, amma batun wai in faɗa musu laifin Hubbi ne tabbas ruwan ashariya sai na sha na ƙoshi, ba kuma wai don basa sona ba ne, su na mugun sona tun da ni ɗaya ce mace a cikinsu, kuma su na matuƙar tausaya min, amma batun dai su goyi baya ga laifin mijina sai dai ya zama zance, gwarama ranar da Ya Imam ya zo duba ni yaga duk na bushe ya zauna yay min nasihohi masu ratsa jiki akan zaman duniyar gaba ɗayanta ƴar haƙuri ce. Abbana kuwa zafi ne da shi, ina fara faɗa masa zai sa azo a ɗauke ni ko kuma yace in kwaso kayana in taho, duk ranar da mijin ya san darajata yazo ya bada haƙuri in koma ko ya rabar masa da ƴa, ni kuma ko kusa bana son abin da zai ja igiyar aurena ta sami tangarɗa, ina cikin matan da za su iya shanye kowanne kalar baƙin cikin gidan aure akan dai a sake su, wani waje daban ma ban so inji aure ya mutu bare a kaina, abun da na yarda da shi kawai babu wani ƙunci da ke dawwama, komai zai shuɗe kuma ubangiji zai warware min kowacce matsala.

Tun barowata sama har na sakko ƙasa kiran lambar Hubbi nake yi bata shiga, zuwa yanzu da akai magriba hankalina ya kai ƙololuwar tashi, ga dai shi ba wai dare ne yayi ba, to amma ban saba ba, tun aurenmu sau ɗaya ya taɓa kaiwa bayan isha'i a waje, shima kuma dalilin hatsarin da ya samu ne, shiyasa ko yanzu nake ta jin kaman da akwai wata matsalar, sai dai ina ta kore mugun saƙe saƙen da zuciya ke min.

Mayafi na yafa na fita, mai gadi na hango ni ya taso da sauri ganin na fito a furgice, gabana ya russina yana tambayar lafiya, da ƙyar na daure na haɗiye kukana na ce masa.

"Tun da Hubbi ya fita bai dawo ba ne?".

Mamakin tambayar tawa ya bayyana ƙarara a irin kallon da yake min, na san mamakin bai wuci ace ni da za'a tambayi fita da dawowar mijina ba amma wai ni ce ke tambayar.

Cikin girmamawa yace da ni,"Hajiya ai bai jima da fita masallaci ba, amma dai da mota ya fita ina ga ba masallacin nan kusa ya tsaya ba".

Wani ƙunci naji ya ziyarci zuciyata, na kawar da ɓacin raina da damuwata na ce,"ok". Abin da na iya faɗa kenan na wuce na bar wajen, don idan na ce zanyi doguwar magana tabbas sai ta sarƙe da kukan da nake dannewa.

Ina komawa ciki na shiga bedroom nasa na ƙasa, ya daɗe da dawowa kam daga yanayin yanda ɗakin ya nuna. Abin da ya bani mamaki matuƙa shi ne sabon ƙamshin turaren da ban san da shi ba, turarensa ɗaya na sani a duniya wanda tun kafin muyi aure da na taɓa basa kyautarsa shikenan ya riƙe shi bai taɓa canjawa ba sai a yau, kuma yanzu da nake ganin sabuwar kwalba akan madubi bayan ga waccen kwalbar bata ƙare ba.

Ɗakin na bi da kallo, idona ya kai kan warm coolers ɗin da ke ƙasa guda uku, wani abu naji ya soke ni kaman sukar mashi. Ƙafafuna na rawa na isa gabansu da sauri na buɗe, ƙamshin lafiyayyan abincin ciki ya doki hancina, babu tantama abincin wata ƙwararriyar chef ɗin ne. Na bar gani na daga kai ina kallon kan gadon da kayansa ke zube waɗanda ya cire, sai naji kamar ana jana zuwa bakin wadrobe, jikina duk na rawa na buɗe ɓangaren da jallabiyunsa su ke, kaf guda goma sha ukun da yake da su suna nan ciki rataye a hanger babu ɗaya da ya saka ya wuce masallaci kamar yanda ya saba.

Lokaci ɗaya naji yawun bakina ya bushe gaba ɗaya, cikin rasa makamar abin yi na rarumi wayata na shiga kiran lambarsa, farko not available su ka ce min, na biyo kuma ringing ɗin bai je ko'ina ba aka danna user busy, na kalli agogo naga lokacin sallar isha'i ya wuce, hakan yasa na ƙara danna kiran, amma har sau huɗu abu guda ake faɗa min user busy ni kuma ƙara kiran nake yi.

Zuciya da bata da ƙashi tuni ta fara ƙissima min tunanin wasu lamura, har tana haska min hoton hakan a cikin idanuwana, babu shiri na rumtse ido gam ina girgiza kaina, ban san lokaci da na sami mazauni a gefen gadon ba ina damƙe zanin gado, wani abu ya soki ƙirjina, cikin raina faɗi nake ina ƙara maimaitawa ba yanda za'ai Hubbi yayi min abin da zuciyata ke rayawa, ko da komai ya canja shi ba zai taɓa sauyawa daga mutumin kirki ba, nagartaccen namiji mai wuyar samu, ba ɗan kuka na aura ba, duk tsanani Hubbi ba zai taɓa juya min baya ba, ba zai taɓa cin zarafina ta irin wannan hanyar ba, matsayin da nake da shi a zuciyarsa ya wuci gaban yaci mutuncina ta irin haka, yana tsanin sona na sani, kowa kuma shaida ne.

Kaman daga sama na jiyo ana kwaɗa sallama a parlo, na miƙe da sauri ina saita natsuwata na fita da sassarfa, da zumuɗin da na fita inci karo da Hubbi nah a asalin Hubbin da mu kayi aure cike da so da ƙauna gami da kwanciyar hankali a zamanmu na baya.

Sai dai me! Ina isa falo gabana ya faɗi ras sakamakon tozalin da nayi, duk sai na daburce ina neman rasa ina zanyi kuma mai ya kamata inyi. Yayar Hubbi ce ta zo Maijidda wadda muke cewa Yaya, daga ƙanne har ƴaƴa da ƴan uwa kowa Yaya yake ce mata, ita ce babbar su wadda ta zamar musu tamkar uwa, kowa na sonta haka kuma kowa na tsoronta, sai abin da tace ayi haka kuma idan ta faɗa ta zauna, ko mahaifiyarsu bata fiya yanke hukunci ba sai dai ta bata wuƙa da nama, haka duk abin da za'a yi sai da shawararta, ba'a taɓa yin abu ba tare da masaniyarta ba, ana girmamata sosai da mata biyayya, kuma itama tana mutunta kowa, ba zan ce bata da kirki ba idan na faɗi haka na zalunceta, macece mai ƙaunar nata, duk abin da ta tattaro na ahalinta ne, burinta taga kowa cikin farin ciki, haka kuma kowa ya tashi kai kukansa ita yake kaiwa, kowa Yaya komai Yaya, sai dai tana da zafi, bata ɗaukar raini, idan ta tashi faɗanta da masifarta shafar kowa yake yi, shisa kowa ke kiyaye abin da zai haɗosa da ita.

Kaf cikin matan ƙannenta tafi sona babu ya ni a wurinta, ba wai don su ɗin bata son su ba, a'a nima albarkacin tsananin soyayyar da take ma Hubbi ne yasa na zama ta gaban goshinta, yanda take nan nan da ni kamar ƴarta Shatu wacce muke sa'anni, amma duk wannan tarin soyayyar tata da kulawarta gareni sun rushe cikin ƴan watanni, halinta da ɗabi'unta sun sauya, ban san laifin me na mata ba haka kawai ta ɗora dukkan fushinta da karan tsanarta a kaina, ko bikin da aka yi watan da ya wuce cewa tayi kowa ya zauna ya huta ni a tattara min duka ayyuka, haka na zama saniyar bare a wannan bikin, nayi ta fama da uban wanke wanken kwanukan taron biki, shara kuwa har sai da na ranƙwafa saboda mugun riƙewar da bayana yay, da an tashi rabon abincin zata kira sunana ta yarfo min zagi tace in ɗauka in bi mutane in raba musu, ban da damar zama ko na sakanni, hatta kashin ƴaƴa da wankan yaran baƙin kunya duk ni ce, ta mayarni kaman wata jaɓa, na sha baƙin ciki da takaici a bikin nan, har sai da na dinƙa jin kaman in gudu gidanmu.

Su kan su ƴan bikin sai da suka dinga tausaya min wasu na cewa ya kamata a bar ni in huta, in huta tunda surukan gidan gamu nan fal, to amma ban isa ba, zaman hutawata daidai yake da zaman hutu a gidan iyayena tun da har Yaya na fushi da ni. To ni kam yanzu mugun tsoron Yaya nake yi, Wallahi a baya da zarar ta ganni take washe baki ta buɗe min hannaye in tafi jikinta ta rungume ni, amma yanzu har gwara naga hukuma su ce kama ni su ka zo yi akan ganinta, ganin ma kuma ace a gidana, hakan na zamar min babbar fargaba da tashin hankali. Kuma har ta bar gidana bana samun natsuwa da kwanciyar hankali.

*(2)*
Harar da ta banka min ita tasa na razana na ƙarasa gaban kujera cike da furgicin ganin fuskarta babu annuri. haka na rakuɓe tsugune kamar an jijjiga ɓera a buta, ji nayi gaba ɗaya ta cika falon saboda irin matan nan ne zabga zabga masu ƙiba, duk da idona a ƙasa yake amma ina jin irin banzan kallon da take jifana da shi, tana aikin kyaɓe baki kamar taga amai, ganin na buɗe baki cikin fusata ta katse ni.
"Lumɓu-lumɓu wutar ƙaiƙayi, tsiga tsiyau kazar matsiyata, wato saboda ba ki da mutunci, ba ki da tarbiya, ba ki da ɗa'a, ba ki san darajar na gaba da ke ba, ni kike jira in gaishe ki...me kika taka da har kike ganinki daidai da ni?, ko saboda an ɗauko ki daga tsiya an rufa asirinki cikin daula shiyasa kike ganin kinfi kowa?, aikin banza shafa lalle a ɗuwawu uban me ma kika aje a gidan da har za ki gadara. to ko shi me gidan yayi kaɗan in zo gidansa ya wulaƙanta ni wallahi, ke ga ƴar iska kina so ki nuna min dangin mijinki mutanen banza ne a wurinki, shiyasa har kina ji ina kwaɗa sallama ki ka barni a shanye, wato in gaji in bushe in kama gabana, to idan ba ki sani ba ki sani, ni mai sakawa ya sallameki ne kuma kin sallamu wallahi, ko idan danginki ne za ki wulaƙanta su har haka?, wato sai ni Yayar mijinki ƴar banza tazo miki gida ba za ki amsa sallamarta ba ko?".
Jiki na rawa na girgiza mata kai alamar a'a ina faɗin,"duk ba haka ba ne Yaya, don Allah don Annabi kiyi haƙuri, wallahi sam banji sallamar ba ina aiki...".
Daka min tsawa tayi tana katse sauran maganata, cikin faɗa sosai take cewa,"dalla rufe min baki munafuka algunguma makira mara tsoron Allah, aikin uban me kike yi a gidan nan banda kici ki kwanta, to idan ma aikin ne fina yayi da ba za ki iya katse kome ne ba, ballantana babu aikin da kike kina kwance sharaf kaman kayan tsinuwa, rashin mutunci dai irin na matan yau shi ya hanaki fitowa".
Na haɗiye abin da ke tokare a maƙoshina ina karanto hasbunallahu, cikin sadda kai ƙasa nace,"don Allah kiyi haƙuri hakan ba zai ƙara faruwa ba in sha Allahu, ki yafe min Yaya don Allah".
Sai na miƙe tsaye jiki babu ƙwarin kirki na shiga gyara kan kujerar da yake a gyaransa nace,"Bismilla Yaya ki zauna".
Ta maimaita,"in zauna?...Sa'ida saboda raini da cin fuska ni kike kallo kina ce min in zauna saboda ga jarababba ta isheki da hayaniya, Yo Sa'ida har wacece ke a gidan nan da sai kin ban izini akan abu, ko tunaninki umarninki nake jira shiyasa nake tsaye har wa yanzu?, Ehh lallai yarinyar nan kin riƙa, wuyanki ya isa a yanka, raini da cin fuska mai muni har haka?, ina Yayar mijinki za ki wulaƙanta ni?, to uwar me kike gadara da shi a cikin gidan nan?, tun da aka auro ki wacce tsiyar kika aje?, shekara takwas babu ɓatan wata balle ɓari, kin kasa ajiye ko tsinke sai aikin ci da kasayarwa, kuma a hakan kike neman gadara da gida, to ke a wa?".
Sai tayi shiru tana bin ko ina na cikin falon da kallo,"ina Nazifin yake?".
"Ya fita".
"Ya fita ina?, Ƙarya za ki min, shi dama yana fita ne ya wannan lokacin?"
Nace,"ai in ya fita magriba sai anyi isha'i yake dawowa, kuma yauma da mota ya fita ba lallai nan kusa zai dawo ba".
Zagayowa tayi ta zauna kan kujera, ta ɗora ƙafa ɗaya kan ɗaya tana girgiza su, tana ta kaɗa kai. Na wuce kitchen na ɗauko ruwa da lemu na kawo mata, a kofi na tsiyaya ina ce mata ga shi, na duƙa gefen ƙafafunta, cikin taushin murya nace da ita.
"Yaya don Allah ina neman afuwar laifin da nayi".
Ba ta dai ce min komai ba har wucewar wasu sakanni, kafin ta kalle ni cikin zafin rai tace,"wallahil azim idan ba ki bar min magana ba zan zabga miki maruka a wannan damammiyar fuskar taki da ta zame mana musiba cikin ahali, kuma ki kwashe kayanki tun da ban ce miki a yunwace nake ba".
Ni dai ban ko motsa ba kaina na ƙasa ina ta biya kalmar innalillahi wa'inna ilaihi raji'un. Yayin da ita kuma na ke jinta tana ci gaba da faɗin,"haba wannan wacce kalar annoba ce, yarinya sa'annin aurenku duk sun haihu daga masu ƴaƴa biyu sai uku, amma ke kina zaune sai dai a ciyar da ke ki cikawa mutane masai da kashi, aure shekara takwas babu wani labari, ai wallahi da sake a wannan lamarin, dole a duba".
Furucin nata yasa na ɗago da sauri na kalleta, ta ƙara jefa min wani matsiyacin kallon tace,"ƙarya na miki?, ko sharri na miki?. to ki kira min mijinki duk inda yake ya dawo ina son magana da shi, yazo ayiwa tufkar hanci, ba zai yiwu yayta ɗawainiya da ke yana faman hidimta miki amma kin kasa biyansa da ƙyanƙyasar ƙwai ko guda, gida har gida kamar wannan ace babu ƴaƴa, wa zai gaji uban dukiyar da aka tara?, to idan shi baida hankalin tunani da lura mu ƴan uwansa da muka san ciwonsa zamu nemi mafita. Yazo ya ɗauke ki a daren nan kuje asibiti ayi miki gwajin haihuwa, idan haihuwar ce ba kya yi muji, idan kuma irinku ne masu dogon jinkiri shima muji, ke idan ma da gayya kika hana haihuwar zamu ji ai, don ni nafi tunanin mugunta ce irin ta ɗiyar talakawa, bai wuci zuwa kika yi aka sa miki tsarin iyali ba. Yo me ma ake da ƙarin aure da ba zai yi ba ya ke ta zama da baƙar aniya, ai wallahi muddin ɗaya cikin abin da na lissafa ba za'a shafe wata guda curr ba sai ya ƙara aure tunda ke ba abar mora ba ce, gwara auren wadda ahali za suyi alfahari da ita, waye ba ya so yaga zuri'arsa?, yo wannan ma ai cutarwa ce ace yana zaune da macen da bata haihuwa, me amfanin auren?, Ai ko ma'aiki cewa yay kuyi aure ku hayayyafa domin in alfahari da ku ranar gobe ƙiyama...don haka Maza maza tashi kira min shi a waya, kuskurena ne ma da ban zo da tawa ba, ki kirasa yazo kuje asibiti yanzu yanzu, wallahi ko haihuwa ko ƙarin aure, ba za'a ci gaba da zama a yanda ake ba".
Maganganunta duk sun saka jikina ɓari, cikin kaina babu abin da ke nanatuwa sai kalmar rashin haihuwa da ƙarin aure, wato duk a baya basu san da matsalar rashin haihuwar ba sai a yanzu. Kuma har tana da bakin kirana ƴar talaka, ehh lallai ciki mai manta kyautar jiya, saurin share hawayena nayi ina ƙoƙarin daidaita yanayina, domin kuwa tun da har na gano manufarsu ta tsangwamata to ba zan taɓa bari suga raunina ba, ballatana su ƙara samun damar cin zarafina yanda suke so.
"Ba kiji me nace miki ba ne, ki tashi ki kira min shi a waya, ni ba wajenki na zo ba balle ki sani a gaba da kirsa".
Hmmm ɗan Adam kenan mai wuyar gane hali, dama ai shi gwano ba ya jin warin jikinsa, ban da haka mancewa tayi ƴarta ta fari har yanzu bata haihu ba, shekararta goma sha shida da aure shiru babu labari, kuma babu wanda ya tsangwameta ƙarshe ma ɗa aka samu a dangi aka bata, sai ni da ban ko rufe shekara goma ba zata ƙwazzafe ni, ta ɗaga min hankali, ita ba ɗanta nake aure ba, yo ko ɗanta na ke aure irin rayuwar da na yi da shi ai ta shafa min lafiya.
Ji nayi ba zan iya yin shiru ba da zage zagen da take ta yarfo min, hakan yasa murya a hankali nace,"Yaya dama wannan shi ne kuskuren nawa wanda yasa duk ku ka juya min baya?, soyayya ta koma ƙiyayya?, akan abin da bani na ɗorawa kaina ba, akan lamarin da yake na ubangiji shi ne ake tsangwamata haka. Yaya haihuwa fa ta Allah ce na san kin sani, haka duk wanda ya haihu ba shi ya bawa kansa ba, kuma duk wanda aka haifa ba shi ya haifi kansa ba. in har ace ina da iko da haihuwa ai da tuni wani labarin ake, domin nima ina so na ganni da zuri'ata, na ga yau na kafa nawa ahalin".
Muryata ce ta raunana a daidai wannan gaɓar, sai dai ban bari ko kusa ta fahimci cewa kuka nake so nayi ba, tabbas ba zan juri wulaƙanci ba matsawar akan wannan matsalar ce, ai bani kaɗai zan haihun ba, dole sai da ɗan uwan nasu, don haka muddin za'a duba lafiyata akan rashin haihuwata to shima sai an duba tasa. Maganarta naji a tsakiyar kaina tana faɗin,"kin gama min wankin babban bargon?, Nace kin gama zagin nawa?".
Na kasa danne abin da nake ji a ƙirjina na ɗago kaina ina kallonta, lokacin ta miƙe tsaye tana gyara yafen mayafinta, na rumtse ido nace.
"Ki haƙuri ban faɗa miki komai da rashin kunya ba, iya gaskiyata na faɗa, haihuwa ba ni zan bawa kaina ita ba Allah ne mai bayarwa, kuma mafi aksarin jinkiri alkhairi ne, bamu san mai Allah ya shirya mana ba, da haihuwar yuyuyu gwara haihuwar babu, rayuwar nan ba'a ƙareta ba duk da bamu san gawar fari ba, amma ni ina da yaƙinin ba zamu kai ga kushewa ba sai Allah ya azurtamu da haihuwa, sai Allah ya bamu mai jin ƙanmu da alfaharinmu. Kar ki tafi zan kirasa a waya muje asibitin yanzu a duba ni, amma don darajar Allah kar ku yanke hukuncin ƙarin aure, don Allah kar ku saka ya ƙara aure, ba don bana sonsa naƙi haihuwa ba, Allah ne bai kawo lokacinta ba ki duba min Yaya, nayi ƙaranta ace za'a min kishiya yanzu".
"Mtswwww". Taja wani dogon tsaki mai muni wanda yay duka har tsakiyar ƙwaƙwalwata. tasa ƙafa tayi fatali da teburin gabanta, lemu da ruwan da suke kai suka zube akan carpet.
"Sa'ida kici min mutunci ki tsammaci za ki ci gaba da rayuwa ke ɗaya a wannan tamfatsetsen gidan, kice ke ɗaya za ki mori dukiyar Nazifi?, Bayan kin tauye masa hakki kin hana shi ƴaƴa kice ba zai auro mace mai lafiya ba, ai ƙarya kike wallahi...ni bani hanya na wuce ko in bi ta kanki, banza juya kawai marar amfani".
Juya! Kalmar tayi wani tsallen maimaituwa a ƙoƙon kaina, na ɗaga idanuwana nabi ta da kallo har ta fice ta bar parlon. Juya! Juya! Juya!, kalma mafi ciwo da raɗaɗi a duk cikin kalaman da ta gaggaya min, wannan hanyar da suka ɓullo da ita tabbas zata zama hanyar karayata, bana jin zan jurewa gorin haihuwa, duk haƙurina ba zan ɗauki wannan ɓangaren ba.
Idanuwana naji su na zugi, duk da ban kallesu ba na san sunyi jajur, sai dai ko kusa ko alama hawaye sun kasa zuba daga cikinsu. Plate da kofunan da ta kifar na tattara na kai kitchen, na dawo ɗauke da tsumma na goge lemun da ya zube kan carpet, ac na ƙaro saboda wurin yay saurin bushewa gudun kar yay ɗoyi.
Cikin ƙarfafawa kaina gwiwa na wuce ɗakin barcin Hubbi, ina shiga na gyara ɗakin kaman ko da yaushe da na saba. na hau sama na kwaso kayan abincinsa na sakko da su, akan tebir na ajiye, haka kuma ban canjawa warm coolers ɗin da na tarar ba waje. Ayyuka na daban na tsira duk dan in mance da cin zarafin Yaya, ina ji aka fara kirayen sallar isha'i, ban tsaya da aikina ba naci gaba kasancewar ina cikin jinin al'ada, gyara na musamman na yiwa bedroom ɗin nasa a wannan daren, duk wani kai komo da nake maganganun Yaya ba su bar haska min a cikin kaina ba, sai dai ina ta ƙoƙarin kawar da komai ɗin domin bana son hakan ya tsaya min a rai, don ko Hubbi ba zai san da wannan labarin ba, shiru shiru har ƙarfe tara Hubbi bai dawo ba, kuma bai kirani ba bai tura min saƙo ba.
Ɗakina na koma na sake wanka don idan ina cikin jini sam bana sakewa, sai in ta jin kaman jikina duk ya ɓaci, haka kuma kaman ina ta ƙarni.
Murmushin takaici nayi da na kalli kaina a madubi, me yasa nayi wannan saken?, ta ya zan bari jikina yay wannan lalacewar?, dududu shekarata nawa?, ni akaran kaina ƙirjina ya daina burgeni balle kuma miji da kansa, ba komai ya lalata ni ba irin saka damuwa a rai, ni da ban taɓa shayarwa ba ai bai kamata ace na bar nonuwana sun zube ba yaraf, bayan na san Hubbi na matuƙar son su, to dole na miƙe tsaye, zan dawo asalina mai cikakkiyar sura ta ko'ina, in kuma fita daga cikin sahun mata masu dugun kai a gidajen aurensu ta ɓangaren shimfiɗa soyayyar aure. Sai da na gama kimtsa jikina tsab tukunna na fito ɗakin na kulle duk ɗakunan sama da kitchen, na sakko ƙasa na kashe fitilun falo tare da kunna karatun ƙur'ani wanda dama da shi muke kwana kullu yaumin. Agogo na kalla naga har ƙarfe goma daidai, tsammanina zuwa lokacin Hubbi ya dawo tun da na jima a ɗakina, sai dai ina shiga ɗakinsa naga babu alamarsa, kenan har yanzu bai dawo ba, take zuciyata tayi zullo na fara jin tsoro, ban san me yake faruwa ba, fatana ɗaya Allah yasa lafiya.
Kasa tsaye nayi na kasa zaune, in kai mari in kai gauro saboda kiran lambarsa da nake yi bata ko tafiya. Tunanin in kira office ɗinsa yazo min, sai dai ko da na kira aka tabbatar min da cewa ai tun biyar ya bar office. nan fa hankalina ya tashi, na rasa wa zan kira tun da shi ba wasu abokai gare shi ba, haka yake kamar mace mara son ƙawaye.
laluben lambar ƙaninsa na shiga yi, ko da ya ɗaga bamu wani tsaya gaisawa ba na tambayi ko Hubbi yaje gida, yace ba ya gidan tun da rana da yazo gaida Iyam. muna gama wayar na ƙara gwada kiransa, wani sanyi naji a raina da ta fara ringing, sai da nayi kira har sau goma bai ɗaga ba sai daga ba ya message ɗinsa ya shigo.
"Ba na son damu akwai abin da nake yi".
abin da ya rubuto min kenan, kuma ina gama karantawa na aje wayar jiki a sanyaye, ko ba komai naji dama-dama tun da lafiya yake, sai dai naji babu daɗi sosai, domin kamata yay ace in akwai adalci ya ɗaga wayan ya faɗa min uzurinsa, ko kuma ya rubuta min idan babu daman ɗaga wayar, amma saboda rashin sanin hakkina da girmama aure yana can lafiya ya barni anan cikin damuwa da tashin hankalin halin da yake ciki, ko abinci na kasa ci haka cikina yake fayau tun ruwan safe da na sha.
gudun tunanin da ka iya rufe ni na miƙe na kwanta akan gadon. Sai dai me? daga kwanciyar tawa na saki marayan kukan da nayi ta dauriyar riƙewa tun tafiyar Yaya, sautin kukan ya cika ɗakin, kuka nake kamar wadda aka yowa aiken mutuwa don kawai in samu in fitar da baƙin cikin da ke raina. na janyo filo na toshe bakina da shi amma duk da haka sautin kukana bai ɓuya ba. Lokaci ɗaya jikina ya ɗauki zafi na kama kyarma dama ni ban iya zazzaɓi ba. A wannan lokacin duk wani mai imani ya ganni sai zuciyarsa ta motsa da tausayina. Haka na ke ta faman zubar da hawaye, ban isa na goge su ba don ina gogewa wasu na sakkowa.
Na daɗe ina kuka don har wajen sha ɗaya da rabi, zuwa wannan lokacin kam na fidda ran dawowar Hubbi, banga alamun yau zai kwana a gidan ba. saboda haka na miƙe na shiga banɗaki na wanko fuskata ina hana kaina ci gaba da kukan da baida amfani gare ni, adu'a maganin annoba ita ya kamata in riƙe ba wai damuwa da kuka ba. Ina fitowa na wuce nasa key na kulle ƙofa duk da zuciyata na faɗa min komin dare zai dawo, bai da wani wajen kwana a daren nan sama da nan ɗin dai da yake ƙauracewa, tsakin ƙasan maƙoshi nayi, to ina ruwana da dawowarsa, raina ɓace na fita falo na bi duk ƙofofi shigowa na saka musu maƙulli, zanga ta in da zai shigo, ai sai dai yay kwanan ɗakin mai gadi, ba abar banza ba ce ni, auroni yay don yana so ba cusa masa aka yi ba, kuma a gidan iyayena ya ɗauko ni ba gidan marayu ba. kamar ma in koma ɗakina amma sai na dawo ɗakin nasa,  na murza key na kashe fitila me haske na bar mara hasken wacce ke kan durowar gefen gado. 
Bacci nake ta so nayi amma gaba ɗaya na kasa, sai juyi da nake ta faman yi, zuciyata kuma cike da saƙe saƙe, kaina kuwa ya cika fal da tunani daban daban. Ni dai lafiya ƙalau muke da mijina, sai dai tun bayan dawowarmu nan gidan da wata bai fi biyar ba komai ya canja na daga yanda muka saba rayuwa, ni da shi kamar abokai haka muke, amma yanzu ya zamar min wani horo har tsoronsa nake yi, magana ma shakkar masa na ke, komai nayi ban iya ba, saɓanin a baya duk abin da nayi ko da bai masa ba zai yaba min kuma yace nafi kowacce mace iyawa, yanzu abu kaɗan zan yi ya zama laifi, zama da shi ban isa ba in ba haka ba ya dinƙa ƙunci kenan ni kuma bana son ƙuncinsa, hatta makarantar tahfeez ɗin da nake zuwa yanzu nema yake ya kashe zuwanta, don duk san da zan tafi sai yayi ƙorafi akai, sai yace ai tunda na iya karatun sallah na san wankan tsarki na kuma san zaman aure ya ishe ni, da nayi magana sai yace ai shi ke biyan kuɗin ba wani ba saboda haka yana da ikon ya hana zuwan. 
Na kau da tunanin matsalata da mijina, na koma tunanin furucin Yaya na za su sa ya ƙara aure, tabbas na sani ƙarin aurensa tozarcin da nake sha sai ya ninku, don sai na ƙwammaci ina ma ban auresa ba, Allah ɗaya ya san irin wulaƙancin da matarsa zata dinga min, balle ta san don manufar da aka aurota, zata goranta min fiye da yanda dangin miji za su min, kuma daga zarar ance ta sami ciki ta haihu shikenan tawa ta ƙare, zaman auren sai ya ishe ni, takaicin da zan sha ba daga wurinta ba kaɗai har da shi uban gayyar. ni kaina na sani Hubbi yayi ƙoƙari, ba kowanne namiji ne za'a kai wannan lokacin ace bai yi ƙorafi ba, kamar yanda Yaya ta faɗa shekara takwas ban taɓa ɓatan wata ba balle azo ga maganar ɓari, kuma ko da wasa Hubbi bai taɓa min magana ba, balle ya nuna min damuwarsa ko ƙorafi, ni ce ɗin ma na ke damuwa, don sau tari har kuka na kan yi, sai yay ta min nasiha yana ƙara faɗa min lokaci da rabo ne, idan na ɓata masa rai akan nuna masa kar a fara cewa bana haihuwa ya dinƙi faɗa kenan, yace min duk wanda ya fasa faɗar hakan ba ya ƙaunar Allah, kai duk wanda ma yay min gorin haihuwa in sanar masa hukuma ce zata raba su, watarana kuwa da nace masa muje asibiti a duba ni bai ci abincina ba. yanzu kuwa yanda muke zaman babu daɗi da shi ai nayi kaɗan in kai masa ƙarar Yaya akan cin mutuncin da tazo ta min, kuma ko da ace shima wannan ne dalilin samun matsalarmu ba zanga laifinsa ba, a yanzu kam yana da buƙatar magajinsa, wanda zai ɗora akan kasuwancinsa ya kuma mallakawa kadarorinsa. sai dai fa ya tuna ana barin halak don kunya, ko mai zai yi min banda wulaƙanci, don ni na sha gaban ya wulaƙanta ni a rayuwa, domin na masa abin da ko ƴan uwansa basu masa ba, ya kuma san hakan, sai dai in ya butulce, kuma shi butulci dama ai ba sabon abu ba ne a wajen ɗan adam musamman wanda ka yiwa rana.
Haka dai a wannan dare nayi ta tunane tunane, in raya wancan in saƙa wancan, in lissafa wancan, sai dai na kasa warware komai, haka duk na ƙosa gari ya waye, ni ba sallah ba balle in yi nafilfili, a haka dai har ɓarawon bacci ya ɗauke ni a lokacin da ban san ko ƙarfe nawa ba.
*(3)*
Washegari ban farka ba sai wajen ƙarfe tara da rabi na safe dalilin bacci da wuri da ban samu nayi ba, sai dai Alhamdulillahi isassan baccin da na samu yau ɗin da ya kaini har wannan lokacin sai ya zamana ban tashi da ciwon kai da zazzaɓi kamar yanda na saba tashi da su ba a ƴan kwanakin nan. Sai da na gyara ɗakinsa tukunna na fita na wuce ɗakina, kafin na haura saman kuma sai da na tsaya na buɗe ƙofa saboda zuwan mai yi min wanke wanke da share share.
Ko da nayi wanka na ke shiryawa zuciyata cike take fal da matuƙar mamaki gami da saƙe-saƙe daban daban akan al'ammarin nan mai girman gaske, yo mai girman gaske mana tunda miji bai kwana a gida ba bayan ba tafiya yayi ba, kuma abin da bai taɓa faruwa ba tsawon shekaru. Har yanzu ƙarfe goma sha ɗaya da na ke muku wannan maganar banga alamun Hubbi ya dawo gidan ba, na leƙa farfajiyar gidan babu motar da ya fita da ita. Nauyayyan numfashi na sauke, tarin tambayoyin da ke kaina a game da inda ya kwana da rashin dawowarsa da abin da ya tsaresa suna da yawan da har suke neman fasa min kai.
Wayata da ke ajiye kan madubi na ɗauka zan kira wayarsa, ina buɗeta kuwa na fara cin karo da saƙonsa na jiya da yake faɗa min ba ya son damu. Da sauri kuwa na dire wayar ina kulle idona kafin na buɗe bayan wucewar daƙiƙa ɗaya. zuciyata cike da ƙunci na fita a ɗaki na sauka ƙasa, a falo na tarar da mai aiki tana goge gogen gilasai, wanda tuni ta gama shara, ko'ina ya ɗau ƙamshi, dama ni ɗin gwanar ƙamshi baka taɓa zuwa ka riski gidana ba ya tashin ƙamashi tun daga harabar waje. 
Muka gaisa da ita na wuce kitchen, ruwan shayi na dafa na soya ƙwai, na zubo nawa na barwa mai aiki nata, falon na dawo na zauna na kunna tv, ina shan shayin ina kallo hankali da tunanina kuma na can wani wajen.
Motsin buɗe ƙofa yasa na juya kaina wurin, Hubbi na gani ya shigo yanayinsa kamar tashin bom, ko inda na ke zaune bai kalla ba yay wucewarsa sama fuuuu kai kace tashin iska, ni kuwa nabi bayansa da kallo zuciyata na zullo, kamar in share shi amma sai naji ba zan iya ba, lokaci ɗaya naji abin da nake ci ya fita akaina, hakan yasa na dire na miƙe nabi bayansa da sassarfa. Ina shiga ɗakin na tarar har ya shiga banɗaki, nayi tsaye bakin wadrobe kamar munafuka ƙirjina sai bugawa yake saboda bala'in tsoron da ban san ta ina ya zo ba, wucewar wasu mintuna na dawo hayyacina na buɗe wadrobe ɗin na kwaso masa kayan da zai saka na zaman gida, na ajiye anan gefen gado, duk wani abu da na san zai buƙata na ɗauko na ajiye masa.
Mutumin da ba ya jimawa a banɗaki shi ne yau sai da na fara fidda tsammanin zai fito tukunna sai ga shi ya fito, ƙugunsa ɗaure da towel sai wani ƙarami kuma a hannunsa yana goge ruwan kansa da jikinsa. Ta gabana ya wuce ya isa wajen mudubi, yaja stool ya zauna ya shiga shafa mai, ni dai kallonsa kawai nake yi, wallahi kamar sabon mutum ba mijina ba, maganar da na ke ta so nayi ta gagara fitowa, na rasa tantance abin da nake ji a ƙirjina, tsoro ne ko kuwa shakka. haka ya gama shafa mai da oil perfumes na oud ya taso, yana niyyar buɗe wadrobe idonsa ya kai kan kayan da na ajiye, idonsa ya ɗauke akansu ya ɗago yana kallona, kamar me shirin faɗar wani abun amma sai bai ce komai ba. Kayan ya ɗauka ya saka, jallabiya ce milk ƙirar dubai.
Gado ya haye ya jingina bayansa da filo, sai a sannan na sami zarafin yin magana nace,"Hubbi wai lafiya?".
Shiru bai amsa min ba kamar ma ba da shi nayi maganar ba. Na danne abin da na ke ji a zuciyata cikin raunin murya na ƙara cewa,"Hubbi wai me yake faruwa?, in da akwai wata matsalar ka faɗa min don Allah, jiya fa baka kwana a gidan nan ba, kuma yanzu ka dawo ka ƙi ce min komai, gaba ɗaya fa ka sani cikin damuwa da tashin hankali, idan laifi na maka bisa rashin sani ka faɗa min na gyara in kuma nemi afuwarka, kai ɗin fa shugabana ne".
Nan ma banza yay min tamkar da dutse na ke magana. Na hasala, duk yanda naso in taushi kaina abin ya faskara, kun san an ce mai haƙuri bai iya fushi ba, muryata a sama nace,"magana fa na ke yi maka kana jina kayi min banza, nace aina ka kwana?".
Idanunsa ya ɗago ya waresu tas akaina, kallona yake da irin mamakin ɗaga masa muryar da nayi a karon farko tun aurenmu da shi, da kausashshiyar muryarsa mai kaifi yace,"ni kike ɗagawa murya?".
"Ya ba zan ɗaga maka murya ba alhalin kayi abin da yake ba daidai ba, kuma baka gyara kuskuren hakan ba kake ci gaba da yi, me ka mayar da ni da zan ke magana kana bawa banza ajiyata".
Idonsa kamar zai faɗo wajen kallona ya ƙara cewa,"ok in dawo gida ba ki iya min sannu da zuwa ba, ba ki tambayi matsalar da ta sameni ba, sai tsare ni da banzan tambaya, to matsayinki na wa kike tuhumata?".
Yanayin yanda yay maganar cikin ɗagawar murya ya kamata inji tsoro, to amma ko kaɗan sai banji hakan a raina ba, bayan ba ƙara ɓata min rai da yay, kuma tambayar da yay tasa na buɗe kallona da kyau akansa nace,"ohhh ka manta nauyin da ya rataya a wuyanka kenan, to matsayina na matarka ta sunnah, wadda ka auro ni saboda kana so ba saboda an cusa maka ba...yau ko ba aurena kake yi ba tun da har da kanka ka kawoni cikin gidan nan ka je ai ina da hakki kuma ina da hurumin tuhumarka inda kaje ka kwana da abin da ya hanaka dawowa gida".
Ina faɗar hakan na juya zan bar ɗakin saboda marayan kukan da ke neman ƙwace min, wanda ni kuma ko kusa bana so yaga rauni na tun da a yau nayi jarumta. Ina gab da fita ya kira sunana.
"Sa'ida". Yanayin yacca ya ambaci sunan kaɗai zai baka tabbacin gargaɗi yake so yayi haka kuma ransa a ɓace yake.
Na juyo nayi masa kallo ɗaya na watsar nace,"ina jinka". Tasowa yay daga kan gadon yazo gabana ya tsaya, ba don komai ba sai don ya nuna min ainihin tsayinsa, gabana ba ƙaramin faɗuwa yay ba da hakan musamman yanda nake jin tururin zuciyarsa a saman fuskata.
"Ki buɗe kunnuwa da kyau ki jini, daga rana mai irin ta jiya, ko ƙarfe nawa zan kai a waje, kar ki kuskura ki ƙara gigin rufe min ƙofa, idan kuma ba haka ba wallahi tallahi ranki sai yayi mummunan ɓaci, hukuncin da zan ɗauka akan hakan ba zai yi miki kyau ba. Gidana ne ba gidanki ba, ruwana in fita lokacin da na ke so in kuma dawo a lokacin da naga dama, ni ke aurenki ba ke kike aurena ba, saboda haka ina rabaki da tuhuma makamancin haka...don haka Sa'ida, Sa'ida kika ƙara rufe min ƙofa...".
Sai kuma ya ƙyasta yatsu yana jijjiga kai alamu na shi ya barwa kansa sanin abin da zai aikata. Ni kuwa hakan raina fes, ban damu da kalaman gargaɗinsa ba ko kaɗan, ashe ma cikin gidan ya kwana, kuma rufe ƙofan yay masa zafi, don haka na saki gajeran murmushi na jin daɗi na juya zan bar masa wajen aiko a zafafe ya fizgoni na dawo gabansa.
"Me kike nufi?".
Na ɗaga gira nace,"ina nufin sai in har ba ka ƙara kaiwa irin lokacin jiya a waje ba, amma sai na rufe ƙofofina, don ba zan bari in kwana a wangale ba saboda a cikin gida na ke ba'a kango ba".
Kallona ya tsaya yi kamar wani mutum mutumi, wani irin kallon mamaki yake bina da shi da har ya hanasa magana, sai da yaga dama ya sake min hannu yana sauke dogon numfashi tare da cewa,"ki kawo min kayan karin kumallo".
Kai tsaye nace,"rasawa kayi a in da ka kwana?". 
Kallonsa da nayi kawai sai naji tausayinsa ya tsarga min, amma hakan na da ke na ƙara ɓata rai nace,"sai dai ka jira na rana".
Ficewa nayi da sauri na wuce ɗakina, a can na sha kuka na ƙoshi, ban ƙara fitowa ba sai da akayi sallar ƙarfe ɗaya tukunna na sauko. Ina shiga kitchen na sameshi gaban cooker gas yana ƙoƙarin ɗora tukunya. Yanda bai kalle ni ba haka nima ban kalle shi ba, na wuce na shiga hidindimuna, yana ta aikin girka ruwan shanyinsa nima ina aikin ɗora shinkafa da miya, har ya kammala ya fice bai min magana ba haka nima ban masa ba, dan ko da nazo ɗora tukunya ma na ɗan buge shi ban sani ba ruwan zafin ya zubar masa a hannu sannu ban ce masa ba, haka shima ɗin kallo kawai ya bini da shi.
Bayan na kammala girki na kwashi kwanukan abincinsa na kai ɗakinsa, lokacin yana zaune bisa darduma yana jan carbi, na ajiye na zauna ina faɗin,"ga abincinka". 
Sai kuma na kalli hannunsa nace,"kayi haƙuri bana sane ruwan zafin ya zubar maka".
Ina jin yanda ya kalle ni, ban san tunanin me yayi ba sai kuma yaja jallabiyarsa ya lanƙwasa ƙafafu, na dire plate ɗin da na zuba masa shinkafa da miya a gabansa tare da zuba lemo a kofi shima na ajiye. Fuskata a haɗe kamar hadari, tun da ya ɗau cokalin yake ta kallona, ni kuma hannun nasa da ruwan zafin ya zuba kawai nake kallo, sai naga kamar shi ya hana shi cin abincin, a hankali nace da shi,"ba zaka iya cin abinci da hannun ba ne?".
Ya haɗiye yawun da ke maƙoshinsa yace,"abinci babu nama ba kifi?".
Nace,"ka ci abin da ya samu mana".
"Ban gane me kike nufi ba".
Na miƙe ina kwashe kayan da ya cire nace,"babu ɗaya daga cikin abin da ka tambaya a gidan".
"Kuma shi ne ba za ki iya shaida min sun ƙare ɗin ba, ban hana abu ya ɗauko ƙarewa ba aƙi sanar min".
Baki na taɓe nace,"ban ganka a gidan ba ne".
Bai ce da ni komai ba naji ya ɗauki waya, Labaran ya kira wanda yake bawa yayo cefanen gida, ya karanta masa abubuwan da zai siyo, ina jinsa yana tambayana bayan nama da kifi sai mene babu, ni kuwa na bawa iska ajiyarsa, sai da ya ɗaga murya sannan nace,"ina jin su kaɗai ne babu, sai maltina wadda ta rage iya shan yau ce".
Wankinsa da ke cikin kwando na tattara na ɗaure na ajiye a gefe, na ce masa,"ga wannan wankin".
Ta gefen ido ya kalle su yace,"Shehun bai zo ya ɗauka jiya ba?".
Nace,"ban sani ba ko ya zo ɗin".
A ƙufule yace da ni,"saboda kin je ina?".
"Saboda ina ɗakina".
Na faɗi hakan ina tsugunawa zan ɗauke plate ɗin abincin gabansa da ya gagara taɓawa har yanzu, ya barsa sai shan iska yake daga ba ya yace ba zai ci mai sanyi ba, dakatar da ni yay da cewa,"me kika taka ne wai?".
Shiru nayi ban ce masa komai ba. Ya ƙara cewa,"ba magana na ke miki ba".
Kamar ba zan tanka ba sai nace,"me kuwa na taka Hubbi wanda ya wuci abin da ka taka".
Yanayinsa naga ya sauya haka kuma muryarsa tayi sanyi wajen cewa,"asibiti na tsaya jiya, na bige wani yaro, amma da sauƙi".
Gabana naji ya faɗi, har zan yi ƙorafi kan cewa shi ne ya gagara ya sanar da ni, sai kuma kawai na bagarar nace,"Allah ya ƙara sauƙi".
Yace,"amin, ya zubar da jini da yawa yau zanje a ɗibi nawa a saka masa".
Kallonsa nayi ta ƙasan ido nace,"Allah ya taimaka".
Ina faɗar hakan na bar masa ɗakinsa na fita. Samu nayi ana ƙwanƙwasa ƙofan falo, na ƙarasa na buɗe, ganin wadda ke tsaye a gabana nace,"Hassana Tijjani".
Na faɗi sunan nata da muryar bayyana murna da jin daɗin ganinta. hanya na bata ta ƙaraso ciki tana ta nishi alamun ta gaji da yawa, jakar hannunta ta wancakalar kan kujera tare da kwance goyon bayanta, sannan tace da ni,"me gidan yana nan?"
Nace,"Yana ciki". sai ta fasa cire mayafinta tana sake cewa,"ke ƙaro gudun Acn nan, jina nake kamar a garwashi".
Na wuce wajen makunnin AC na ƙaro ina cewa da ita,"daga ina kike haka ne?, Naga sai zufa kike haɗawa...bari na kawo miki ruwa".
Kitchen na wuce ina jiyota tana faɗin,"ke dai bari tafiyayya nayi tun daga Shanono, naje gidan wan Mamarmu gaisuwar ɗansa, muna shigowa kano kuma muka wuce gidan ƙanwata Saratu anyi mata tiyata an ciro yaro babu rai, nace dai to yau tun da Allah yasa nayi kusa da unguwar su Sa'ida in sha Allahu sai na zo mun gaisa".
Ina ta murmushi na ajiye babban farantin hannuna da na sako ruwan sanyi da lemun ɓawo da ayaba,"sannu da hanya, to ya aka yi kika gane gidan?".
Tana goge zufa tace,"na kira wayanki ban samu ba sai kawai na kira Ummani ta min kwatance".
Nace,"kar ki ce min sai da kika je gidanmu".
"Wallahi sai da naje, ai ba zan iya zuwa kano dai in yawace yawace ban je na gaida Ummani ba, tace ma in gaida ke".
Na kuwa ji daɗi matuka da cewarta, fuskata ta washe da annuri ina cewa,"Maimuna ina godiya da yanda kike girmama mahaifiyata, Allah ya bar zumunci". Ta amsa da amin, ni kuma na ƙara cewa,"ya ƙarin haƙuri?".
"haƙuri mun gode Allah, kwanakin nan anata rasuwa wallahi, rasuwar ma ta matasa".
Nima cikin jajantawa nace,"wallahi kuwa sai fatan Allah yasa muyi kyakykyawan ƙarshe. Dama Saratu lokacin haihuwarta yayi?".
"Ina fa bakwaini ne, to ɗan ma sai yazo babu rai".
Nace,"Allah sarki Allah ya bada rayayya".
Naje na ɗauki yaronta da ke bacci na kwantar da shi kan wata ƙaramar katifa da na ɗauko gudun kar yay fitsari akan kujerar. Ni dai har raina naji daɗin ganinta, rabona da ita tun kafin mu dawo gidan nan, ƴar ajinmu ce tare muka yi sakandire, tana cikin abokan arziƙin da aka yi zaman mutunci da su, ƴan gidanmu kaf babu wanda bai san Hassana Tijjani ba, kafin muyi aure yawan lokuta ta kan zo gidanmu, bini bini ta kira Ummani su gaisa, saboda tana sonta sosai, ko ina ta shiga ta yabi mahaifiyata taita bada labarin mutuncinta. duk da ni ina ɗan shashshareta saboda ban cika son ƙawaye ba, amma hakan bai sa ta ja baya da ni ba, ko da bikina tun daga Zariya ta zo sai da ta kwana uku, haka da su ka dawo zama kano ta jajje gidana ba zai ƙirgu ba, amma ni kuwa tsabar kirkina zuwana gidanta bai fi sau uku ba.
"Sa'ida ban fa yi sallah ba. In fara yi kafin mu zauna wannan hirar tamu ta yaushe gamo". Ta ce bayan ta ajiye jarkar ruwan da tun da ta kafa kai bata sauke ba sai da ta kusa shanyewa.
Na kalleta murmushin fuskata bai ɗauke ba na ce,"to ko sama zamu hau, kyama yi wanka kiji daɗin jikinki".
Tana dariya tace,"wanka Sa'ida kamar wacca ta zo kwana, raba ni, na dai yi sallar kawai. Sallar ce in baka yita ba babu natsuwa kwata kwata".
Tashi nayi na ɗauki yaron nata da na ke ta jin kunyar in tambayeta sunansa, lokacin da ta haihu har hotonsa ta turo min da sunansa, haihuwanta biyu duk babu wacca naje mata barka, amma hakan baisa ko kaɗan Hassana ta nuna min rashin jin daɗinta ba ko ƙorafi, ita ce ma mai yawan nemana a waya taji ya nake.
Ina nufar sama ta ce da ni,"Sa'ida ku fa gidan nan na ku na ƴan gayu ba a rasa ku da banɗakuna a ƙasa, saboda haka ki taimaka ki rabani da hawa dogon benen da idanuwana ke gani, ba za ki gane yanda ƙafafuna su ke a gajiye ba".
Gajeriyar dariya nayi na maida yaron na kwantar, bedroom ɗina na ƙasa na rakata, sai da na takurata akan tayi wanka. Na fito na barta a ciki na wuce kitchen na haɗo mata kayan abinci, lokacin yaronta ya tashi na ɗauke shi ina ta masa wasa, yaron tubarkallah ɗan kuɓulɓul da shi ga shi tsab tsab, babu ko irin ƙarnin tumbuɗi a jikinsa sai ƙamshi yake yi, daɗina da Hassana kenan tsabta gaba ta bata ba baya ba.
Dawowarta tana murmushin jin daɗin da ya kasa ɓoyuwa a fuskarta take cewa,"au Jamil tashi ya yi?".
Aiko nan naji daɗin faɗar sunan da tayi, ina murmushin nima nace,"ai yanzu na ke cewa Jamil har haka yayi wayo sai dariya yake yi abinsa, ga shi babu ruwansa da rigima".
Haka ta zauna ta shiga cin abinci, tana ci muna ta hira abinmu, sai zuba santin gidana take yi, faɗi take wannan ai shi ake kira da aljannar duniya, dama gata ƴar barkwanci duk in da na zagaya da ita sai tace wannan kuma ni Hassy menene shi, haka fitilun falo ma wai ai ita ba zata iya kwana ba gani zata yi kamar zasu faɗo kanta taga haka ake yi a film ɗin indiya...cikin hirarmu take bani labarin mutuwar mijin Firdausi itama ƴar group ɗinmu ce a makaranta, na ke ce mata wallahi ban sani ba amma zan samu in shiga a satin nan in mata ta'aziyya. Hirar tamu kuma ta juya kan kasuwancin da uwar bari tasa mata su ka durfafa, har take neman shawarata akan sana'ar da take so ta fara na kiwon kifi, ai kuwa nan na ƙarfafa mata gwiwa akan tayi ɗin na kuma daɗa nuna mata muhimmancin sana'a a wajen mace. Taji daɗin shawarwarina sosai, mu ne har la'asar anata zuba ana shewa, sai lokacin ne tayi ɗan jim ta kalle ni tace,"don Allah kiyi haƙuri da tambayar da zan yi miki".
Nace mata,"tambayan me Hassana?".
Ta numfasa tace,"kiyi haƙuri ba sa ido ba ne, damuwa da ke ne wallahi, ke dai kin san yanda Allah ya jarabce ni da sonki, domin ni ba matsayin ƙawa kike garen ba, ganinki na ke tamkar Hussaina da na saki Nono ta kama".
Na murmusa kuncina na ce,"na sani Hassana kar ki damu faɗi abin da yake cikinki".
"Me yake damunki naga kinyi uwar rama haka?".
"Wai da gaske ramewa nayi?, Sai aita na rame ni kuwa banga ramar da nayi ba, Hubbi ma ce yay nayi ƙiba".
Galla min harara tayi tana faɗin,"ban sani ba ƴar rainin hankali, ga fa ƙashin da ke wuyanki Sa'ida abin da babu a da".
Dariyar da ta bayyanar da haƙorana na yi nace mata,"kar ki damu ba wata damuwa ba ce, jinya na sha kwana biyun nan, watana biyu a kwance".
Aikuwa ranta ya ɓaci ta nuna min rashin jin daɗin hakan. ta fara mita akan me yasa ban taɓa faɗa mata ba, ta ya za'ai ace har na sha jinya irin haka bata sani ba, ko bata zo duba ni ba adu'a da sannu ai suna da daɗi. Ni dai haka nayi ta bata haƙuri, ta gama mitar sai kuma can ta doka tsalle ta rungumoni tana murmushi cikin fara'a tace,"kinga ki bani wanga albishir kawai kar ki ja min rai".
Nayi lakato ina kallonta domin na san in da zancen nata ya dosa, ta zame a jikina tana daɗa cewa,"wata nawa?".
Na waro ido na ce,"keee mene wata nawa?".
Tayi min wani kallo na kar ki raina min hankali. Na ce,"Allah kuwa, idan shi ne ai tun a waya zan sanar miki, wallahi bani da komai Hassana har yanzu shiru, sai dai a ci gaba da samu cikin adu'a".
Jikinta a sanyaye tace,"to Allah yasa jinkirin Alkhairi ne. Amma dai ai ba kya fuskantar wata matsala ko, kin san sha'ani na dangin miji".
Murmushi nayi na ce,"ko ɗaya fa, ai kin fi kowa sanin surukai na. Ita Iyam ma da kanta take nema mana magani".
Tace,"Allah sarki. To Allah yasa a dace, ke kam Sa'ida ai kinyi dacen suruka wallahi, ga dangi miji kamar kece ƴar tasu".
Ni dai murmushi kawai nayi na kuma san yanda nayi na katse maganar haka. ta miƙe tana faɗin,"bari nayo fitsari in zo in ɗauki hanya yanzu za kiga magriba tayi".
Tashinta ba daɗewa naji Maganar Hubbi akaina yana cewa,"ina jiranki".
Bayansa na bi da kallo wanda tuni ya wuce yay komawarsa ɗaki, nayi godiya ga Allah da yasa Hassana bata nan, da haka zai fallasa lamarin da na ke ɓoyewa. Kaina na girgiza cike da takaici da baƙin ciki na tashi, na ɗauki Jamil na tafi da shi. A ɗakin na same shi yana kaiwa da komowa, na tsaya daga gefe na ce,"gani".
Tsaye yayi yana ƙarewa Jamil kallo, ban sani ba burge shi yaron yay kome masa ne oho, yana dai ta kallonsa kamar ma zai miƙo hannu ya karɓe shi. shirunsa yay min yawa na ɗago kaina na kalle shi naga bai ɗauke ido daga kallon Jamil ɗin ba, muryata a hankali na ce masa,"ɗan gidan Hassana ne".
Sai sannan ya ɗauke idonsa akan yaron yana cewa,"wace hakan?".
Na kalle shi nayi guntun murmushi na ce,"Hassana Tijjani dai ƴar ajinmu".
"Ohhh, haihuwa ta ƙara yi?". 
"Ehhh shi ne wanda aka haifa ranar da zaka tafi Hajji ban samu zuwa barka ba".
Ya sake cewa,"ohh Allah ya raya". Na amsa da,"amin". jimm na ƴan sakanni kuma sai ya sake cewa,"ashe Yaya ta zo jiya".
Furucin nasa yasa gabana ya faɗi ras, duk sai na nemi na daburce da yay maganar wacca ta fama ciwon jiya na cin mutunci da Yaya ta yi min. Idona na rumtse gam nace,"ehh na manta ne ma ban faɗa maka ba".
Cikin fusata ya ce,"wai ke mene matsalarki ne, iskanci ko kuma rashin mutunci?, Yayan ta zo jiya, jiyan ma da daddare amma saboda rainin wayo za ki buɗi baki kice kin manta da zuwanta. dama har haka kika fara raina min ƴan uwa?, Ashe maganar da na ke ji na cewan kina wulaƙanta su gaskiya ne ba ƙarya ba, to bari kiji na faɗa miki, zan iya ɗaukan komai amma ban da cin zarafin ƴan uwana, ba zan ɗauki hakan ba Sa'ida ke kin san waye ni, akan ƴan uwana ina iya rabuwa da kowa ko da ace ɗan cikina ne...".
Furucinsa na ƙarshe yasa na kalle shi babu shiri, ɓoye raunina nayi na tari numfashinsa ina basa haƙuri, saboda yacca yake ɗaga murya tsab Hassana da ke falo zata iya juyo komai.
Daka min tsawa yay wacca har ta firgita Jamil, nan kuwa ya tsanyare da kuka, na furta na shiga uku ina jijjiga yaron a kafaɗata, na kalli Hubbi da idanuwansa ke a warwaje nace,"don Allah kayi haƙuri".
Ya watsa min banzan kallo da ya saka yanayina sanyi, na sadda kai ƙasa ina mayar da ruwan hawayen da ke shirin sakkowa. A hankali nace da shi,"don Allah kayi haƙuri kayi ƙasa da muryarka kaga bamu kaɗai ba ne a gidan...".
Ni dai ban iya ƙarasa maganar ba kuka ya ƙwace min, ƙafafuna na rawa na nemi kujera na zauna don sam bana so in fita a haka Hassana ta fuskanci matsalar da ke tsakanina da mijina. Ganin na zauna takaici ya kama shi ya kuma doka min tsawa da cewa,"dukanki nayi ko zaginki nayi da za ki sakar min kuka?". Sai kuma yaja tsaki yace,"ki wuce kije ki sallameta ta bar min gida, minti biyar na ba ki ki shirya zamu fita".
*(4)*
Saboda yanayin yanda na ga ya rikiɗe nayi saurin miƙewa jiki na ɓari, Allah yasa ta cikin ɗakinsa akwai ƙofar da zata sadaka da saman bene, don haka nabi ta nan gudun kar in fito in haɗu da Hassana. Har na shiga ɗakina Jamil na ta kuka ina aikin jijjiga shi, wanka na yiwa yaron na saka masa wasu sabbin kaya da na siya nace zan kaiwa Maman Amatu kayan barka. ai kuwa kamar jiran wankan yake ina gama shirya shi yay bacci, nima shiga nayi na ɗaurayo jikina na zo na ƙara shiryawa cikin dogowar riga coffee colour, na ɗauko hijab ɗina yadi uku da rabi na saka sannan na ɗauki liƙab na zura a jakata.
Ko da na sakko na sami Hassana tana jirana, galala tana kallona ta ce,"wai bacci yaron nan yayi?".
Ina murmushi na ce,"bawan Allah shima ya gaji, kuka ya saka ina masa wanka kuma sai bacci".
Ta karɓe shi fuskarta sai ƙara fidda annuri take yi tana ta godiya da yaba kayan da na saka masa. Tana ce mun za ta tafi nayi shahadar ce mata,"a'a ai ki tsaya kawai mu fita tare sai mu rage miki hanya, kema ai sauƙin ki ne".
Bata ƙi ta tawa ba cikin jin daɗi ta ce,"aikuwa na gode sosai, dama yanda yamman nan tayi sai kayi ta fama da masu ɗan sahu".
Na juya ina ce mata ta jira ni gamu nan fitowa, haka na wuce gabana sai dukan tara tara yake, tsorona bai wuci inje in ce masa zamu ragewa Maimuna hanya ba ya yarfani, yazo yay ta ɗaga murya yana hayagagar faɗa har mata ta jiyo mu, ni ban ma san shegen karambanin da ya kaini ce mata ta tsaya ɗin ba.
Yana ɗaura agogo na same shi, yayi kyau sosai a baƙin yadin da ya saka, lokaci ɗaya sai naji tarin tsoro da shakkar da su ke manne a zuciyata sun bi iska sun tafi, na taka na isa gabansa, ba tare da sanin ma shigowar tawa ba sai ji yay na kama hannunsa ina karɓan agogon in ƙarasa saka masa, haka maɓallin gabar rigarsa ma na saka masa sannan na miƙo masa hularsa ya saka da kansa, don ita duk san da zan saka masa sai yay min tsiyar Habibty in kika sa min hula sai ki mayar da ni kamar wani tsolon rake, ga shi kin kasa ɗaukan darasin da na ke miki akan yanda ake sakata.
To yau dai bai tanka min ba, kallona kawai yay na ƴan sakanni ya ɗauke ido yana wucewa ya ɗauko maƙullin mota. Sai a sannan na sami zarafin ce masa,"Hubbi don Allah zamu wuce tare da Maimuna mu sauketa a hanya". Na faɗi hakan ƙirjina sai bugawa yake yi. 
"to".
gaba nayi yana bayana, sai da zamu fita a ɗakin naji yana cewa,"wannan hijabin ne kawai da ke?".
Na juyo na kallesa na kalli ƙasan rigata da yake kallo wacca adon stones ɗinta su kai bajau, in dai mai idanu ya kalla sai sun ɗauki hankalinsa, dalilin hana ni saka ƙaramin hijab kenan idan na saka kayan da adonsu ke bayyana har can ƙasa wanda zai ɗauki hankali da ban sha'awa. Muryata sanyi ƙalau na ce da shi,"wai bai wanke sauran ba sai waɗannan kawai ya kawo min, ina ta jiransa ma jiya shiru bai zo ba ban san uzurin da ya riƙe shi ba, ko na makaranta ma bai kawo min ba".
Wayarsa ya zaro ya danna kiran lambar me wankinmu, yana ɗagawa ya ce da shi,"kana ina?".
Ban san me Shehun ya ce masa naga ya sauke wayar yana tsaki. Kuma duk yanda aka yi uzurin da ba zai iya da shi ba ne shiyasa ya haƙura dole, banda haka ce zai yi da shi a ko'ina yake ya kawo kayan yanzu, fitar ma naga ya ɗaukaketa ne amma banda haka akan na fita da wannan hijab ɗin na jikina gwara mu fasa zuwa, ko kuma mu jira ko ƙarfe ɗayan dare ne Shehun ya kawo sannan mu fita.
Wani daɗi naji da yanda naga ya sakarwa Hassana fuska, kaman ba shi ne miskilin kwana biyu ba, cikin mutuntawa da girmama juna suka gaisa har da kansa yake bata haƙuri akan rashin zuwana barkan haihuwan Jamil, na kuwa ji daɗi sosai don ni kunya ma sawa tayi na kasa ce mata komai game da hakan.
Har muka fito farfajiyar gidan suna ta maganganunsu, yana tambayarta amma dai ba yau ne zata wuce can Wudil ɗin ba, ta ce ai mota babu wuya tana zuwa tasha zata samu motar da zata ta shi.
Haka muka baro gida, ya sauko kamar ba shi ba, wanda nayi mamakin hakan matuƙa, yanda bana so Maimuna ta fahimci akwai matsala tsakaninmu shi ma a nasa ɓangaren haka, don har da tsokanata ya dinƙa yi. 
Tashar kano line muka kai ta, ya zaro dubu bakwai ya bata tayi kuɗin mota, aikuwa ta dinƙa godiya da sa albarka tamkar yawun bakinta zai ƙare, to nima ɗin dai bata sani ba da tawa ƴar dubu ukun da na ƙunshewa Jamil a wando sai taje gida zata gani, Hubbi da kansa ya sauka ya samar mata mota ta hau sannan ya dawo muka ɗauki hanyar da ban da masaniyar zuwanmu. Sai dai fa tun daga sauke Hassana motar ta koma tamkar ta kurame, ƙarar ac da sautin radio kawai kake ji, duk yanda na so in ja shi da hira sai gajiya nayi naja baki na tsuke, haka har muka iso ƙofar wani babban asibitin kuɗi UMC Zhahir Hospital anan janbulo 3rd gate.
Zuwan namu ya bani amsar tambayata da na rasa na ina mu ka dosa, ai babu ma ƙarin bayani na san me ya kawo mu, ban manta jiya ba, ban manta Yaya da cin mutuncinta ba, don haka zuwan namu asibiti a yanzu na san dalilin duk da bai fito da bakinsa ya ce min kanzil ba.
Aka zuge mana gate mu ka shiga da motar zuwa ciki, bayan kashe motar ya kaikaito da kansa ya dube ni ya ce,"yau ya ɗauke ko?".
Na ce,"me?".
"Period ɗin ki".
"Ummm". Na amsa masa a taƙaice.
"Ok ki jira ni ina zuwa".
Ban ce komai ba ya fita a motar, cikin asibitin na ga ya nufa, bayan mintunan da ba su haura uku ba sai ga shi ya fito hannunsa riƙe da wata takarda. tun daga nesa yay min alama na in fito daga motar, kafin ya ƙaraso na fito, yana zuwa yasa maƙulli ya kulle, idonsa a kaina ya ce,"mu je".
Yana gaba ina biye a bayansa kaman yarinyarsa, ba ka ce mata da miji ba. da shigarmu ɗakin gwaje gwaje naga mun nufa, a lokacin da muka tsaya bakin ƙofar lab ɗin gabana ya yanke ya faɗi, kaina naji yay bala'in sara min, sai naji lokaci ɗaya idona na ƙoƙarin kawo ruwa, babu shiri na mayar da su. mun kusa minti biyar zaune a reception naji an kira sunana Sa'ida Salman Madobi. Jin kiran mu ka ɗago kawunanmu a tare, yanda na ke kallonsa shima haka, bakina ƙunshe da tambaya sai dai ban ce komai ba domin ban san ta ina zan fara ba. girarsa ya ɗan sosa kana ya ce da ni,"ki je, ki kuma natsu".
Jiki a sanyaye na ce,"Hubbi har da allura?". 
Na faɗa muryana kana ji ka san a tsorace na ke. kafaɗa kawai ya ɗaga min alamun bai sani ba shima. Na wuce kamar marar lakka zuwa wani room da nurse ta nuna min. ni dai tun shigata ina ga mun kusa rabin awa sai aikin jagwalgwala ni ake, ai wancan ai wancan, gwaji kusan kala nawa, kalma ɗaya na riƙe na dai ji ana faɗin ko HCG ko mene dai oho. bayan kammala komai na fito, Hubbi na inda na barsa, yaga fitowar tawa amma sai ya ɗauke ido tamkar ba ni ya gani ba, kuma raina yay bala'in sosuwa da hakan.
Kusa da shi na sami wata ta zauna, fuska haɗe na dubeta na ce,"matarsa ta dawo wurinta".
Kallona tayi sannan ta kalle shi taga idonsa ƙyam akaina, na ja tsaki ina daɗa cewa,"ko sai an taimaka miki ne kafin ki sami damar tashi?".
Yanda taji nayi maganar da yanda amon sautin ya fita ta san ko da na faɗi haka ba abu me kyau zan aika ba, domin kuwa a ƙule na ke. babu shiri ta miƙe tana faɗin,"yi haƙura".
ta faɗa tana miƙewa ta wuce ta gabana, naja dogon tsaki ina cewa da ita,"shashasha marar kamun kai". ta jini sarai amma sai bata tsaya ce min komai ba ta wuce.
Tsaye na yi na ɗan jingina da kujerar bayana ina harɗe hannaye a ƙirji, gaba ɗaya na cika nayi fam, bala'i kawai na ke so in zazzaga in sami sauƙi, hasko maganar da suka yi na ke da abin da suka tattauna. murya a ciki na ce masa,"nan zamu kwana ne?".
wani kallo ya watsa min yana cewa,"ba ki iya bayani ba ne?".
Da har zan ce masa,"ban iya ba". Sai kuma dai na ce,"wai a jira na awa ɗaya".
Agogonsa ya kalla kafin ya ce,"to zauna mana kin wani tsayan aka".
Kaucewa nayi na basa wuri zan sauya kujera na ce,"bana zama wurin da yake da najasa". 
Kuma kafin in zauna ya taso yana cewa,"muje mu dawo".
Bayan fitowar tamu daga asibitin wajen masu siyar da kayan marmari mu ka nufa, ina daga cikin mota ya fita, haka aka jido komai na kayan marmari sai da aka cika leda. ya buɗe bayan motar aka zuba su, sannan ya tafi wani kanti, bayan mintuna ya dawo tare da yaron shagon hannunsa riƙe da katan ɗin maltina da na madarar gwangwani peak ta ruwa. 
Bayan ya dawo motar ya zauna ne ya ke cewa da ni,"sai mai ya kamata akaiwa mara lafiya?".
Na ce,"ko iya wannan ma yayi, amma in da dama a siya kaza gasashshiya ko nama balangu".
"Ok". ya ce, sannan ya tayar da motar muka wuce. Kaji ya siya manya guda uku anan wajen wani cin abinci na albaik, daga nan kuma mu ka wuce asibitin Imamu Wali shi ma anan jan bulo ɗin ya ke gaba da asibitin da muka je. Sai da muka isa asibitin ne tukunna ya sami damar buɗe baki yana min bayanin wai yaron da ya kaɗe jiya zamu duba. da "to". kawai na amsa shi muka ɗebi kayan dubiyar da muka siya muka wuce zuwa ciki.
Ni dai bin sa kawai na ke zuciyata na ƙissima min wasu abubuwan, emergency ward muka je, ashe da gaske ne yaron ya bige, ai da ya faɗa min ce na ke ya faɗi hakan ne kawai don ya kare kansa. Kuma Allah sarki yaron ƙarami ne ya sha jiki don har karaya ya samu a ƙafa, sai dai jinin ma da Hubbi ke cewa zai bayar an samu wani ƙanin Baban yaron zai bayar. Mun ɗan jima kafin mu yi musu sallama, suna ta godiya kuwa kamar yawun bakinsu zai ƙare, ni ban sani ba ma ashe kusan kowa ya zo a ƴan gidan su Hubbi, uwar yaron har da hawayenta wajen yi min godiya wai mijina mutumin arziƙi ne.
A can asibitin da muka je aka min test muna zuwa ya karɓo result ɗin, ya jima a ofishin likita kafin ya fito, ni dai tun da ya fito na kalli yanayin fuskarsa naji jikina yay sanyi, na nemi sukuni na rasa, hankalina duk ya tashi, ko magana bai yi min ba yay gaba na bi bayansa. Motar ma yacca ya figeta ka ce wani bala'in yaƙi za'a yi, da haka muka baro asibitin ni dai na kasa magana kuma maganar na ke so in yi, shi kuwa kana kallonsa zaka san cewar ransa babu daɗi kwata kwata.
Lokaci ɗaya idona ya cika da ruwan hawaye, ba'a faɗa min gwajin da aka yi min ba, haka kuma ba'a faɗa min sakamakon da aka samu ba, amma tuni zuciyata ta gama raya min abin da sakamakon ya bayar, shikenan tawa kuma ta ƙare, ta tabbata da gaske bana haihuwa, yanzu cikin wannan tsananin halin wa zai rarrashe ni?, madafar da na ke gani in ji daɗi yanzu bata ni ya ke ba, fatana ɗaya kar aurena ya dagule ta silar hakan.
hijabina na saka na goge hawayen da ya sakko min, Allah kaɗai ya san me na ke ji a zuciyata, yanzu shikenan har in koma ga mahallicina ba zan ga jinina ba?, ba zan haifi yaron da zai kalle ni ya kira ni da mahaifiya ba?, zan mutu ban bar wanda za'a ke gani ana tunawa da ni ba in ci arziƙin adu'a ta dalilinsa, shikenan duniya ba zata kira ni da sunan uwa ba?.
Ƙwarai na san an buɗe min babin ƙalubalen dangin miji na tsantsar cin mutunci da gori akan rashin haihuwa?, canjin matsayi a wurin miji?, ƙarin aure ya tabbata lahu na sani, don haka dole ne cin zarafi daga kishiya, wani sabon kuka ya zo min, na kifa kaina a saman ƙafata ina rera shi a hankali, na sani tabbas duk wani abu da zai samu bawa daga Allah ne, kuma hakan alkhairi ne a gare shi, fatana ɗaya ubangiji ya ba ni ikon cinye wannan jarabawar rayuwar.
Ina cikin kukan na jiyo muryarsa yana faɗin,"wai ke babu ranar da za ki girma ne?, kina wani kuka sai kace jaririya, mene hakan?, ba'a miki komai ba ki kama kuka, wannan ai shirmen banza ne".
Na ɗaga ido ina kallonsa, gaba ɗaya babu wani tausayina a saman fuskarsa, balle a biyo ga batun rarrashi da ban haƙuri da nasiha, dama tuni ya saka hijabi a tsakaninmu kan waɗannan abu ukun. ba a komai ne ka ke da buƙatar ayi maka bayani ba, wani abun hankalinka da tunaninka zaka sa ka fahimta, tsawon watanni ban san matsalar da ta kawo canjin yanayin zama tsakanina da shi ba, amma daga abin da Yayarsa ta zo tayi min jiya na ɗora samun saɓaninmu da shi akan hakan, don na san dai tabbas in har laifi nayi za'a faɗa min, shi mutum ne dai baya ɓoye wannan. hmmm ƙwarai na sani yanzu zan shiga wata sabuwar rayuwa ne, ba fata na ke wa kaina ba, amma na sani na gama rayuwar farin ciki a gidan aurena, domin banga alamun Hubbi zai karɓi wannan ƙaddarar tawa ba, banga alamun zai taya ni mu cinye jarabawar tare ba, lamarin zai zama tamkar ni na gaza ne.
Muryata gwanin ban tausayi na ce masa,"Hubbi ba ka faɗa min abin da likitan ya ce ba".
"ke kika kawo kanki?".
"Ba ni na kawo kaina ba amma kuma tawa lafiyar aka duba ai, ina son sanin abin da likita ya faɗa kaji, ina son sanin abin da yake damuna".
Maimakon amsar tambayana sai jan tsaki yay. a maimakon gida sai naga mun ɗauki hanyar gidansu, haka kawai kuma a karo na farko naji ina tsoron zuwa gidan, daga waje ya ajiye motar bamu shiga da ita ciki ba. Ni ya bawa ledar siyayyar da mu ka yiwa Iyam, ginin gidan irin ginin tsakiyar nan ne, babban parlo zaka fara shiga, a ciki kuma kowa da ɓangarensa ta can ciki. shigarmu falon mu ka tarar da Amarya, tana ganinmu fara'a ta wanzu a fuskarta tana tafa hannu wajen yi mana lale lale.
Nayi ƙarfin halin ɓoye damuwata na aro jarumtar fara'a da walwala na yafa. na duƙa ƙasa na gaisheta daga bisani kuma su ka shiga gaisawa da Hubbi. nan yake cewa da ita,"na ji gidan tsit".
Ta ce,"umm suna can falon Malam ana hira".
"Iyam ma tana can?". Ya tambaya a lokacin da yake cire hularsa yana susa.
"anya kuwa, kamar dai tana ɗakinta".
sai kuma ta dube ni tana cewa,"kin san bamu jima da gama hirarku ba, na ke cewa ya kamata in samu lokaci in shiga in duba ku, ashe ma kuna tafe a hanya. to fatan dai duk kuna lafiya".
Ina murmushin yaƙe na ce,"muna lafiya lau, ya muka same ku?".
Ta ce,"lafiya lau. Tashi ku shiga ciki nima zan ɗaukowa Malam abincinsa ne".
Hubbi zai wuce ta dakatar da shi da cewa,"Malam yini yay yau bai ji daɗi ba fa, ku fara biyawa ta wurinsa, ɗazu ma da ƙyar ya iya zuwa asibiti duba yaron da ka bige...yauwa Nazifi kaga anata mantawa, AC ɗin falon nan da fankar ɗakin Gwaggoje sun lalace, ita ma Ummaa naji tana akwai gyara a ɗakinta".
Ya ce,"tom shikenan za'a gyara da wuri in sha Allahu".
"Madallah Allah yay muku albarka, ya ƙara maka buɗi da wadata ko don taimakawa ahalinka da ka ke yi".
Sashin Malam mu ka wuce, ina saka ƙafata a falon sai kuwa ƴan yaran su ka taso kowannensu da murnar yana faɗin,"oyoyo ga Anti Ca'ida".
Su ka cukwikwiye ni sai farin ciki su ke da ganin nawa, Lubabatu ce me cewa da su,"ba za ku ƙyaleta ba sai kun yar da ita".
"Ni dai ce matar Yaya kayami ta bani biccit zan caketa". 
cewar Sahura ƴar gidan Anti Aisha, cikin muryar gwarancinta me abin dariya. 
Abasiyya ta ce,"ai ko to duk wanda bai rabu da ita ba ba za'a ba shi abin da aka siyo ba, tun da duk ba ku iya gaisuwa ba".
da saurinsu su ka sakeni kowacce na gaishe da ni cikin maganarsu ta ƴan koyo, da yake cikinsu duk babu wacce ta haura shekara biyar, Mansur ne ma da ya ƙara wayo kwanan nan maganarsa ke fita sosai.
Shigowar Hubbi falon kuma duk sai suka yi kansa, dama shi gwanin son yara haka ya tarbesu da fara'a yana ba su hannu su tafa. Malam ya fito daga cikin ɗakinsa muka gaishe shi tare da yi masa sannu da jiki, yaji daɗin zuwan namu kuwa sosai, nan aka ɗora hirar da ake yi da mu, Amarya ta kawo mana abinci, ni dai na ce ta haɗe mana da su Lubabatu mu ci tare, dama shi Hubbi bai tsaya wata wata ba ana kawo masa ya tankwashe ƙafafu ya shiga ciki, da ike ma'abocin tuwan masara miyar kuɓewa busashshiya ne. Bayan mun gama cin abinci mu ka miƙe don wucewa, kamar kullum in muka zo Malam yay mana nasihohin da ya saba, da ƙara bamu tarin adu'oin da ya kamata mu riƙe a ko da yaushe musamman na tsari. mu ka yi godiya da adu'ar Allah ya ƙara lafiya sannan mu ka fito zuwa wajen Iyam.
Can na baro Hubbi ya shiga ɗakin Yayan Shago. Shigata falon Iyam babu kowa, don haka na nufi hanyar ɗakin barcinta tun da banda shamaki da duk mallakinta, a hankali na murɗa hannun ƙofar na sanya ƙafafuna ciki bakina ɗauke da sallama. tana daga kishingiɗe akan ƙaton gadonta ta na kallon wani film a tashar gaskiyaplus, da ike ita ƴar gatan ɗanta ce tv biyu gareta falo da ta ɗaki. tun daga yanayin yacca ta amsa min sallama na sha jinin jikina, wani kallo kuwa da ta watsa min sai da na kusa kifewa a ƙasa, anan fa na ƙara tsinkewa da lamuran da suke ta faruwa.
cikin mugun tsoro da shakkar yanayin fuskarta na ƙaraso ciki na durƙusa ina gaida ita, ba yabo babu fallasa ta amsa min gaisuwar tana miƙewa zaune yayin da ta ke gyara ɗaurin ɗan kwalinta.
"Ke ce da daddare haka?".
Da mamakin furucin nata na ɗago ido na kalleta, to sau nawa muna zuwa a lokacin da ya wuce haka ma, sai yau ne zai zama laifi?, sai kawai na sadda kaina ƙasa ina jan yatsu na ce,"tare da shi muke ya tsaya ɗakin su Adamu ne. mun sameku lafiya?".
"Lafiya lau". ta amsa a daƙile ta na jifana da wani irin wulaƙantaccen kallo.
Ledar da na shigo da ita na miƙa gabanta na ce,"ga wannan muka zo miki da shi".
"Nazifin ne ya siya ko, na gode masa kuwa Allah ya ƙara buɗa masa, yaron ariziƙi irin albarka, haihuwa me gidan rana". 
ta ɗauka tana buɗawa don duba me ke ciki.
*(5)*
Ni dai nayi shiru raina ina ta jin babu daɗi da yanayin yan da yau ta sauya min, ta fito da duk abin da ke cikin ledar waje tana ta sakawa wanda ya siyo albarka, yacca take faɗa da biyu don kusan magana ce take faɗa min, sai na ji duk na ƙagu ya shigo su gaisa mu tafi.
"To wannan tufar dai ita zan fara ci, wannan yogot ɗin kuma ba in sanya shi firiji zuwa safiya yay sanyi sai yafi daɗin sha".
Sakkowa tayi a gadon nayi saurin yunƙurawa ina cewa,"haba Iyam ina ɗakin sai kin je da kan ki, kawo na saka miki".
Saurin janye ledar tayi tana yarfa min wani kallo, tana min harar ƙasan ido ta ce,"matsa ban wuri".
Matsawa nayi ta wuce ta je ta saka abunta a firij, lokacin Hubbi su ka shigo shi da Adamu da Yayan Shago. ganinsa da tayi tamkar an tsundumata a aljannah, bakinta yaƙi rufuwa nan da nan ta shiga gyara masa wajen zama duk da cewa wurin a kimtse ya ke.
gaisawa su ka shiga yi tana masa tambayoyi dangane da lafiyarsa da aikinsa, can ta waigo tana kallona ta ce,"ɗan je ki daga can babban falo mana, ai ba kya samu a gaba da kallo ba kamar wasu tv, hirar uwa da ƴaƴanta ai akwai sirri".
Furucin nata ya taɓa ni, na miƙe jiki a saɓule na fita idona duk ya cika da ruwan hawaye, yaran dai har yanzu suna wajen Malam don ina jiyo ƴar hayaniyarsu, ƴan matan kuma suna ɗakunansu sai dai ba na je ba su tsammaci faruwar wani abun, idan na zo na saba a ɗakin Iyam na ke yini, duk mai son hira da ni sai dai ya sameni acan. ni kaɗai na zauna nayi jugum kamar wata marainiya wacce bata da uwa bata da uba. damuwar da na ke ciki sam ba zata barni ɗauko waya in daddana ba don ɗebe min kewa, ga tarin tambayoyi sun cika ƙwaƙwalwata, ko canjin Hubbi bai girgiza ni ba kamar canjawar Iyam a gare ni.
kusan tsawon minti biyar Ummaa ta fito daga ɗakinta, ganina zaune ta saki baki tana kallona da mamaki.
"Sa'ida zuwan yaushe?".
Ina murmusawa na ce,"zuwanmu babu daɗewa kenan Ummaa, Ina yini".
"Lafiya lau, to kuma kika zauna ke ɗaya anan kamar wata baƙuwa, ruwan da aka yi da magribar nan ne yasa duk muka wuce ɗaki da wuri, ke ɗaya ce ne?".
Nace,"aa tare da shi muke".
"to ƙalau dai ko?".
Na amsa da,"ƙalau Ummaa, mun fita ne dama sai muka biyo ta nan ɗin mu gaishe ku".
"Allah sarki, Nazifin bai shigo ba ne?".
"A'a yana ɗakin Iyam, yanzu na fito a ɗakin nima ina jiransa ne zamu tafi".
"bari na leƙa ai ban san kun zo ba, ina nemansa dama".
Ta faɗi hakan tana min wani kallon hadarin kaji. ɗakin Iyam ta wuce ta barni da bin bayanta da kallo, miƙewa nayi na nufi ɗakin Gwaggoje, tana kwance bacci har ya fara ɗibarta jin maganata yasa tayi saurin tashi tana min sannu da zuwa. na zauna muna ta hirarmu da ita, har tana tsokanata wai bamu iya zuwa ba sai dare kamar wasu korarru, ko da ike wataƙila tuwon gidan muka biyo, ni dai dariya kawai na ke yi. sai kuma ta hau min hirar zuwa ƙauyen da zata yi ƙarshen wannan watan, tana cewa ƙila ma tare zamu je tun da su Asama'u suma duk za su je, mijin Aina'u ne dai boɗararre ya hanata. shirin siyasar kano da aka fara yasa ta maida hankalinta ga radiyon, aifa nan ta fara tsinewa shuwaganni, idan na ce ta daina sai ta ƙara tunzura tana akan me ba zata tsine musu ba duk sun sanya talakawa cikin wani hali, yanda ta haƙiƙance yasa nayi shiru ina dariya ƙasa ƙasa.
Sallamar su Iyam ce ta katse maganar da muke yi muka ɗago idanuwanmu kansu. Iyam ta shigo tana cewa da mahaifiyar tata,"ai kamar na sani nace bara in leƙo ba lallai kin saki net ba".
Gwaggoje ta ɓata fuska bata ce da ita komai ba, Iyam kuma ta shiga sauke mata net ɗin. Hubbi ya zauna suna gaisawa, har yana tambayarta ita babu wata matsala a ɗakin nata, ta ce da shi babu matsalar komai, ta faɗa tana saka masa albarka.
Wajen ƙarfe goma muka yi haramar tafiya, lokacin ne kuma Iyam ke cewa da Hubbi.
"Ka kuwa ji haihuwar matar Nasiru?". 
"Ahh matar Nasiru ta ƙara haihuwa, lallai ne amma kuwa kinga bai kira ni ba wallahi, Allah ya raya".
Ta ce,"wallahi dai kaga su matansu sai haihuwa suke yi, ga su nan kowanne da yara uku biyu, kai ne dai shiru har yanzu, ban san menene matsalar ba, kai ɗin dai lafiyayye ne na san ɗan da na haifa, amma ya kamata ita ka kaita asibiti a dubata, ai ba a zauna shiru haka ba ayita zuba ido wa tsammanin da ba tabbas".
a hankali yace,"haka ne zamu je ɗin in sha Allah".
Da sauri ta cafe,"Shalele ba fa batun wani in sha Allah ba, da zafifi ake bugun ice, in ba'a san abin yi ba yanzu shin sai yaushe?, rayuwar nan fa tafiya take tayi, girma ne ya ke daɗa kamaka, kana so ka mutu ne baka bar ɗan da zai ke maka adu'a ba, haba ai ka samu ganin jininka ma a duniya rahma ne".
Sai kuma ta juyo gare ni tana cewa,"kuma ke Sa'ida ba ki sha wani abu ba da zai hanaki ɗaukar ciki ba?".
Kaina a ƙasa nace,"ban sha komai ba Iyam, amma ai mun je...".
Hubbi yay saurin tarar maganata da cewa,"Iyam bari mu wuce na bar baƙo zai zo ga kiransa naga yana shigowa".
Wani kallo tayi masa da cewa,"tana magana kuma ka katseta, ko wani abun ne baka so na sani?".
kansa ƙasa yace,"a'a fa ita ai tana maganar mun je wajen wani me magani ɗazu to bamu sami ganinsa ba, dama ina so sai mun gansa ɗin sai kiji komai".
"To ai shikenan Allah ya kyauta, sai ku daure ku ƙara zuwa amma kuje da wuri tun da irin su jama'a yawa suke musu. Gwara idan haihuwar ce bata yi muji da wuri ai ba'a ta zama haka ba, sa'anninka dai duk gasu nan da ƴaƴansu, kuma in jin daɗin rayuwar nan ne dai ai ka fisu, dukiya gata nan bata wasa ba, kaima in kana ganin yaronka ai sai kafi farin ciki da kwanciyar hankali, ga shi nan yanzu naga duk ka rame, kuma na san ba zai wuci damuwar rashin haihuwar kasawa ranka ba".
ta fuskanto ni ta ce,"ko cikin danginku akwai masu matsalar haihuwa ne Sa'ida irin wanda basu taɓa haihuwa ba haka?, kin san akan yi gado, kuma auren irin waɗannan cuturwa ce ga namiji ba kaɗan ba tun da an yaudare shi ba'a faɗa masa ba, amma dai ko me ke nan ki samu ki faɗawa iyayen naki a nema miki magani ba'a ta zama haka ba, kinga shi mijin naki hidindimu sun masa yawa ba ya ta fama da na magani ba tun da babu tabbas ɗin ma za'a sami abin da ake so, dole dai iyayen na ki sai sun miƙe tsaye sun taimaka miki, abubuwa sun masa yawa shi kam, ga hidimarmu ga taki ta yau da kullum...kuyi magana da Ummar taki, nima ƴaƴan gabana yawa gare su da sai inji da ke, to ba zaune na ke ba kullum cikin nemar musu taimako na ke yi duk da su lafiya ƙalau su ke suna haihuwa abin su...ko Malam dai kina ganin yacca yake rubuce su da ayoyin qur'ani, ya kamata gaskiya dai a duba miki rashin haihuwa ai bala'i ne, ga shi ni Allah ya sani ina ta so inga ƴaƴan Nazifi wallahi, Allah yaji ya gani bana so na mutu banga jikokina daga gare shi ba".
nasa hannu na goge hawayen da ya sakko min ba tare da na bari ta lura ba. ban iya cewa komai ba, haka ta rakomu har waje tana ta ƴan maganganu. kan hanyarmu ta komawa gida babu yacca banyi ba ya faɗa min sakamakon gwajin da aka yi min amma kamar ba muminin da na ke ta haɗawa da ubangijinsa ba, ƙememe ma yaƙi min magana.
Muna zuwa gida kowa ya wuce ɗakinsa, ni dai ko da na shiga kan gado kawai na faɗa ko hijabin ma na kasa cirewa, kukan zuci na ke yi domin kuwa ruwan hawaye yaƙi sakko min. Ina cikin duniyar tunani wayata tayi ringing, na ɗaga ganin shi ne yake kirana. a taƙaice ya ce da ni,"ki zo ina nemanki".
Da damuwa fal a muryana na ce,"me zan maka Hubbi?".
"Me za ki min! Kina tambayan mijinki haka!, lafiyarki?".
Shiru nayi na ƙi cemasa komai. kiran wayar sai tafiya yake yi, can yay nisa ya ce,"ai kin ji abin da na ce ko?, to ki taso yanzu kar ki ragen lokacin bacci, in kin zo kya ga me za ki min".
da faɗar hakan ya kashe wayarsa, tashi nayi na shiga banɗaki na wanko fuskata, ban cire kayan jikina ba haka na fita don karma na sanya kayan bacci ya tsammaci ko ina jiran kaɗan ne.
Ina shiga na iske har yay kwanciyarsa ma, na zauna gefen gadon ina kallonsa ta cikin ɗan hasken duhun ɗakin, a hankali nace masa,"gani, ko kayi bacci?".
zaune ya miƙe ya fuskance ni sosai, ya sauke numfashi sannan ya kira sunana. sai da na ɗora idona a saman fuskarsa tukunna na amsa saboda yacca naji yanayin sautin muryar tamkar ba nasa ba.
"Ina da bukatar haihuwa Sa'ida, so na ke na ganni ɗa".
nayi wani guntun murmushi mai ciwo, hannuna bisa kafaɗarsa, cikin tausashshiyar murya na kwantarwa da mutum hankali da sanya natsuwa na ce,"to Hubbi mu ci gaba da faɗawa Allah, shi zai bamu ba wani ba, haihuwa a wurinsa kaɗai take ba ga wani mutum ba, damuwarmu ba ita zata sa mu samu ba, ƙosawarmu ba zata bamu ba, haƙuri da jiran lokaci Hubbi".
"kina nufin ke ba za ki iya haihuwar ba kenan?...".
Na katse cewarsa da,"Subhanallah, baka ji abin da nace ba ne kake ambaton ni ba zan iya bawa kaina ba. Haba Hubbi kar son wani abu yasa ka yi saɓo, ai ba zancen ba zan iya ba, idan Allah ya kawo mai zai hana kuwa in haifa maka ƴaƴa, in bai kawo ba ina da ikon bawa kaina ne?, haƙurin nan dai da muka saba shi zamu ci gaba da yi, komai lokaci ne, watarana sai ƙalubalen jinkirin kaga ya zama alkhairi mafi girma".
aikuwa furucin nawa ya fusata shi, nan ya hau banbami yana faɗin,"fina sanin daidai kika yi da za ki dinga tsara min kalamai, sai anyi magana ki nuna kin fi kowa sanin Allah. to ni dai na faɗa miki ina son haihuwa, so na ke na ganni da ƴaƴa, idan ba za ki haifa min ba kuma ki sanar da ni. kullum burina ne inji an kira ni da Baban wane, na dawo gida inga ɗana ya tarbe ni, to kar ki sa nima na fara zargin wani abun kika sha saboda kar ki haihu, in ba ki haifa yanzu da ƙuruciyarki ba sai kin tsufa kenan?, wannan ai ni kikawa mugunta ba kanki ba, shekara nawa haba".
Na ɗago a gigice ina kallonsa, cikin sarƙewar murya na shiga ce masa,"haba Hubbi! haba!, ta ya kaima zaka shiga sahun masu tuhumata akan rashin haihuwa, kar ka fita daga imaninka mana, kar ka zama me shiga hurumin ubangiji, Hubbi akan me zan maka mugunta in sha wani magani saboda dai kar na ɗauki ciki?, cikinka fa Hubbi, shin ka manta irin tsananin son da na ke maka ne".
Na tsagaita yayin da na ke goge hawayena, zuwa lokacin kuma kuka yaci ƙarfina, kallonsa na ke yi ta ruwan hawayen da ya taru a idona.
"bayan iyayena kafi kowa sanin wace ni, kai zaka bayar da shaidar yanda na ke son yara, tun farkon aurenmu ka san da cewa ina bala'in son ace na haihu, na san kaima yanda ka ke son ƴaƴa tun kafin aurenmu, Hubbi in ace da yanda zan yi in sanya cikin da zan haife maka a cikina wallahi tallahi da duk in da ake samo ciki sai na samo na saka, to amma ya zan yi, lokacina ne bai yi ba...".
nayi shiru ina ɗago ido na kalle shi, ba ni ya ke kallo ba, idonsa na manne a ƙasan tiles, hannunsa dunƙule a gefen bakinsa, yanayinsa na nuni da cewar hankalinsa sam bama akaina ya ke ba, ya nutsa ne can cikin tunanin wani abun.
na daɗa matsowa kusa da shi, kaina na kwantar a kafaɗarsa, hawayen idona ya sauka ta gefe ya tsarga ta cikin rigarsa, na danne kukana, muryana ya washe wajen ce masa,"na san ɗazu da muka je asibiti gwajin haihuwa aka yi min, sun kuma bamu sakamakon gwajin nan, Hubbi don me yasa ba zaka faɗa min ba domin in san menene matsalatar, idan ta neman magani ce sai mu nema kaman yanda Iyam ta ce, idan ma wata mafitar za'a nema sai a nema, ba zan taɓa ɗaga hankalina ba domin na san komai nufin ilahu ne".
Bai ce da ni komai ba, har tsawon wani lokaci duk mun yi jungum jungum, janye jikinsa yay ya miƙe akan gadon. lokacin nima na tashi jiki a sanyaye, har ga Allah ina son kusantuwa ga mijina, nayi kewarsa da soyayyarsa.
"Hubbi". Na kira sunan nasa murya a hankali.
"Ina jinki".
hannu na kai na kamo nasa ina cewa,"Hubbi mu da muke son haihuwa kuma mu ke raba makawanci, mu ka sani ko rabon samun cikin na a dararen da muka tsallakewa".
Muskutawa yay ya gyara kwanciyarsa da cewa,"ba'a ɗau ciki a darare kusan dubu uku ba sai a dare ɗaya?, mtssww ni bani da matsala da rashin kusantarki haka kema na san ba ki da matsala za ki iya riƙe kanki, me amfanin mu'amalar da ba za'a ɗau ciki a haifa maka ba...mun gama maganar zan yi bacci".
Miƙewa nayi zan bar ɗakin ya ce,"ina kuma za ki?".
"zan je in kwanta ne".
"nan ba wurin kwanciya ba ne?".
na waigo na kalle shi ban ce komai ba. cikin muryar ɓacin rai ya ce,"Malama kar ki buɗe min ƙofar ɗaki".
numfashi na sauke, nayi tattaki gaban wadrobe na buɗe na ɗauko kayan baccinsa riga da wando na saka, gadon na hau na kwanta nesa da shi, ina jinsa yana tofemu da adu'a kafin yaja bargo ya rufe mu gaba ɗaya. 
washegari da asuba muna cikin karatun ƙur'ani ni da shi, wayarsa da ke kan gado tayi ƙara, na yunƙura na miƙe naje na ɗauko masa, sai dai ganin sunan Yaya a jiki nayi mamaki matuƙa da tambayar kaina kiran ko na lafiya da farar asuba haka.
tun bayan sallamarta da ya amsa da gaisheta da yay naji yay shiru bai ƙara cewa komai ba, sai dai ina iya jiyo sautin maganarta amma bana ce ga abin da take cewa ba, tayi kusan minti biyu tana magana can naji ya ce da ita.
"ehh mun je, bamu dawo da wuri ba ne sai dare, sai na fito zan biyo ta nan ɗin".
yay shiru kafin ya ƙara cewa. "sai na zo ɗin dai Yaya". ya ƙara yin shiru na ƴan sakanni kana ya ce,"tom shikenan ba matsala. Allah ya ƙara lafiya, a gaida yaran".
ba don karatun ƙur'ani mu ke ba bana tunanin zan iya ci gaba da zama, saboda yacca lokaci ɗaya naji gabana na faɗuwa tun gama wayar tasu, to gwarama in ci gaba da karatun ko ba komai damuwa da ɗacin ƙasan zuciyata sa wanke.
da yake yau asabar ban koma baccin safe ba kasancewar akwai tahfeez, ƙarfe tara mu ke tafiya sai ƙarfe ɗaya, kuma bana tafiya sai na girka na rana na ajiye masa, ga shi yau ɗin ya ce kunu da ƙosai yake son ci, bayan ya san bamu da garin kunu da ƙosai a ajiye, ya dai ɓata min lokaci da rai kawai, saboda haka yana gama min ƙarin karatu na shiga kitchen.
sai a lokacin na jiƙa gero, sannan na shiga gyaran waken ƙosai, Allah yasa ma akwai bilenda ban da haka da ba ƙaramin lokaci zan ɗauka ba kafin in gama, kuma rashin gamawar da wuri ya zamar min ɓacin rai tun da shi ƙa'ida ne cin abincin safensa kafin ƙarfe takwas, in har kuwa ya wuce haka sai in ba lafiya ko kuma wani ƙwaƙwƙwaran dalili.
sauri sauri na ke tayi na gama ganin takwas ta doso, ga shi ko abincin ranar ma ban samu na ɗora ba, dole haka zan bari sai na dawo tun da kunu da ƙosan da yawa kuma zai riƙe masa ciki har in dawo. na kwashi kayan abincin na kai ɗakinsa na ajiye, tashinsa nayi na sanar masa sannan na koma ɗakina, wanka nayi na shirya cikin uniform din makarantata, ganin yanda lokaci ya ƙure na sakko a gaggauce.
ina komawa ɗakinsa na tarar har ya gama karyawa, nima yunwar na ke ji sai dai ina tunanin zama in ci gudun ƙara ɓata lokaci. tun da na shigo bai ɗago ido ya kalle ni ba, zama nayi na zuba kaɗan na ci, ina kammalawa na dube shi na ce,"Hubbi na gama".
kallona ya tsaya yi da tambayar,"ina za ki je?". mamakin tambayar yasa na kalli jikina don in ga ko bai lura da yunifom ɗin da na saka ba ne, tambayar ta shi ta rainin hankali ce, kawai lurar da nayi so yake ya ce ba zanje ba, ko kuma ya tabbatar min da na daina zuwa makarantar, kuma take tsoron hakan ya kama ni.
fuskata a narke na ce masa,"makaranta mana Hubbi, yau fa asabar".
idonsa ya mayar kan waya yana faɗin,"ohh na sha'afa ne. ki ɗauki kuɗin mota yau ba zan sami damar kai ki ba".
hakan ma ya wadatar ni kam a wajena, ai da ya hana ni zuwa gwara bai kai ni ɗin ba tun da duk tsiya dai zan iya zuwa da kaina. kawai dai nayi mamakin rashin kai ni ɗin. tashi nayi na je na ɗauki wallet ɗinsa, na buɗe ina cewa.
"nawa zan ɗauka?".
"nawa ne kuɗin motar dama?".
"ba na ce ba tun da kaga ban taɓa zuwa daga nan ba".
"ɗauki ɗari biyar".
na san kuɗin ya wuce haka zuwa dai da dawowa, kuma shi ɗin ma ya sa ni, amma ban ce komai ba na ɗauka ina godiya. na sanya hijabina na ɗaura liƙab, yay min adawo lafiya, sai da zan fita a ɗakin na tuna ban fa bar masa abincin rana ba. a ɗarɗarce na juyo ina cewa,"Hubbi kaga saboda naga na makara ban samu na girka maka na rana ba amma..."
ban kai ga ƙarasawa ba ya ɗaga min hannu,"kuma a hakan kike tunanin za ki fita, makarantar fin mijinki muhimmanci tayi ko me?. to dawo babu in da za ki je sai kin yi duk abin da kika saba kafin ki fita, in kuma ba haka ba ki haƙura da zuwan gaba ɗaya kyaje gobe".
sai kuma can yay gajeran tsaki ya ce,"ke bama za kije ko ina ba, yau na soke zuwan".
cikin sadda kai na ce,"don Allah kayi haƙuri Hubbi, wallahi bana so nayi fashin zuwa, bari nayi sauri na dafa maka, me zan ɗora?".
na faɗa ina kallon agogon da ya kaɗa ƙarfe tara har da minti goma, to yanzu ko da ace ma fitar nayi kafin in je makarantar ai tara da rabi ta wuce, kuma a dokan makaranta minti biyar ka ƙara ba zaka shiga aji ba, kuma ba za'a barka ka dawo gida ba sai dai ka zauna a waje har lokacin tashi, don ma matan aure ne mu ba yanda su ka iya wajen duka. haƙura kawai nayi na cire hijabina na ajiye, na je na mayar masa da kuɗin da na ɗauka. 
"dashishi za ki dafa da rana, akwai tsakin alkamar ko?".
"ehh akwai".
"to ki dafa da yawa saboda akwai baƙi".
na amsa masa da,"to". zan fita a ɗakin ya dakatar da ni da cewa,"ki gyara ɗakin kusa da ke na sama, Rumana da Atika za su dawo wajenmu, anjima za'a kawo su ko idan na fita in ɗauko su. na sa a kawo musu gado, ban san lokacin da za su kawo ba idan ina nan shikenan, in bana nan sai ki kula".
tamkar an kafe ni haka nayi ƙyam a tsaye da jin furucinsa, Rumana da Atika!, za su dawo gidan nan da zama?. anya kuwa?, Hubbin da ya ce ba zai taɓa riƙe ɗan wani ba saboda mahaifiyarsa ta riƙe bata ji da daɗi ba, don haka shi ma matarsa ba zata riƙi ɗan kowa ba saboda sanin halin ɗan ruƙo da ke da wuyar sha'ani. to amma ta ya akai farat ɗaya haka ya ce yaran za su dawo gidan nan?.
ya katse min tunani da cewa,"kika kafe ni da ido, Rumana ce ƴar gidan Yaya sai Atika ƴar Anty Aisha, cikinsu wa ye baƙon fuska a wajen ki?".
a rauna ne na ce,"duk ba baƙuwar fuska, amma Hubbi gaba ɗaya gidan nan za su dawo ko hutu za su zo?".
"iyayensu sun bar min su halak malak, kinga kuwa ba hutu zai kawo su ba. zan koma Babansu ke kuma Mamarsu, sai ki shirya tarbar Ƴaƴan da aka ba ki".
*(6)*
Ƴaƴan da aka ba ki! kalmar ta ƙarshe ta daki ƙirjina. Rumana da Atika, gaba ɗayansu ba su wuce shekaru takwas ba, yaran ba su kunya ga rashin ji shisa jininsu ya zo ɗaya, ko iyayensu kuka su ke da halinsu, shi ne ni kuma yanzu zai ce zai ɗauko min su in riƙe a wannan sanyin halin nawa?, salon wataran su fusatani in sauke musu fushina in ƙara baƙin jini, dama ya lafiyar kura bare an taɓota. na san dole akwai wata a ƙasa, sai dai ina roƙon Allah ya ɗora ni a kansu, ya kuma sauya duk wata baƙar manufa da aka ƙulla akan hakan.
murmushi na ƙaƙalo na ce da shi,"ai ko dai muna godiya matuƙa, Allah taya mu ruƙo, naji daɗi sosai, ko ba komai ma rage kewa".
na faɗa ina nuna jin daɗin da bai kai har zuci ba, domin cike na ke da fargabar rayuwarmu tare da yaran.
bai ce da ni komai ba yay shiru, na sauke ajiyar zuciya na fita daga ɗakin. ɗakina na koma na canja kaya, dama a falo na bar jakata da wayata, kuma da zuwan nawa na tarar da kiran Ummani, sai naji gabana ya faɗi ganin miscalls har guda biyar, take na fara tunanin anya lafiya don bata taɓa min miscalls irin haka ba, Ummani duk in da ta kira waya sau biyu ba'a ɗaga ba haƙura take yi, sai tace bata san uzurin mutum ba, idan ya gani zai biyo baya.
zama na yi kan kujera jiki na rawa na bi bayan kiran, sai dai ko da kiran ya tafi a lokacin kamfani ke shaida min bani da kati. ƙaramin tsaki nayi na ƙorafi tuna fa ashe tun shekeranjiya muna waya da matar Yashaik katin ya ƙare.
ina zaunen Hubbi ya fito, ina kallonsa ɓacin ran hana ni zuwa makaranta ya ƙaru, na kawar kawai na kasa share shi saboda ina so ya bani aron wayarsa. cikin shakkar masa magana na ce,"Hubbi don Allah aron wayarka in kira Ummani".
yana zama kan kujera ya ce min,"me ya sami taki?".
"babu kati".
har zai miƙo min wayar tasa sai kuma ya fasa ya ce,"bari in saka miki katin, wanne layin?".
"Airtel ɗin".
cikin wasu ƴan sakanni sai ga saƙon katin ɗari biyar ya shigo, nayi masa godiya sosai. na danna lambar Ummani na kira sai dai haka ta gama ringinga har sau biyu ba'a ɗaga ba. take gabana ya tsananta faɗuwa, ban san lokacin da nayi mazauni a gefen Hubbi ba ina damƙar gefen rigarsa.
"lafiya?".
a ruɗe kamar zanyi kuka na ce masa,"bata ɗaga wayar ba ne, kuma kaga miscall ɗinta biyar na tarar".
ganin yacca jikina ya ɗauki ɓari ya karɓi wayar daga hannuna, yana ƙoƙarin ƙara kiran sai ga kiran Hindatu na shigowa. ya ɗaga ya miƙo min amma sai na kasa karɓa don ban san me kunnuwana za su jiye min ba. shi ya amsa kiran sai dai maimakon muryar Hindatu naji muryar Ummani na cewa,"Sa'ida ina hanya ne shiyasa ban ɗaga ba, kuma na shigo gidan babu kati a wayar sai na ari ta Hindatu".
wata wawiyar ajiyar zuciya na sauke ina hamdala ga ubangiji, yayin da Hubbi su ka shiga gaisawa da ita yana shaida mata rikicwar da nayi akan rashin ɗaga kiran nata, bayan sun gama ƴar hirarsu ya miƙo min yana murmushin leɓe tare da tsokanata, wanda hakan ni kuma yasa raina sanyi, domin rabona da ganin annuri a fuskarsa har na manta balle kuma murmushi irin haka.
cikin wani irin jin daɗi mara misaltuwa mu ke waya da mahaifiyata, kira kawai tayi taji ya muke, ashe ma ko da ta bar min miscalls da yawa ba ita tayi kiran ba Yahanasu ta bawa, ita kuma dama bata iya kiran hankali ba, kusan kullum sai Abba yay mata faɗa akan hakan. muna wayar naji duk damuwata ta gushe, tana ta bani labarai masu daɗi, ni kuma ba ni da wani labari da zan bata wanda zai sanyata farin ciki, sai da naji muryarta ta fara sauyawa wadda ke shaida min tana ƙoƙarin gano cewar ina cikin matsala ne, sai nayi saurin gusar da tunanin hakan a ranta nima na bata labarin su Atika da aka bani, ina shaida mata cewar ma yau za a kawo su, aiko farin ciki kamar tayi me, taji min daɗi sosai tana ta yiwa su Yaya godiya da shi albarka, ta ce ma na bawa Hubbi shima tayi masa murna, ni kuma tayi min nasiha sosai a game da ruƙon yaran. sai kuma kawai naji ta koma ambaton wannan kyauta ce daga Allah na sameta ya bani ta silar wasu, na riƙe ƴaƴana da amana kar in cutar da su, yarda da aminta cewar zan kula da su yasa har iyayen yaran suka bamu duk da cewar sun yi domin ɗan uwansu ne, amma duk da haka don suna da yaƙinin matarsa mutuniyar arziƙi ce yasa su ka ba shi.
nasihohinta su ka karayar min da zuciya sosai tun ma inji tana ambaton ƴaƴanki, sai na dinga jin wani irin yanayi na tsarga min a dukka jikina, haka zuciyata ta dinga motsawa, ban san ma ta yanda zan kwatanta abin da na ke ji ba a tare da ni. hawaye naji na sakko min, nasiharta ta ƙarshe abin da tace min,"ki so su tamkar ke kika yi naƙudarsu, kar ki cutar da su, kar ki dinƙa musu kallon ba ke kika haife su ba, ki kuma yi haƙuri da duk halinsu domin ko ɗan da ka haifa sai kayi haƙuri da shi, Allah ya tayaki ruƙo ya albarkaci zuri'a, idan kina da rabo kema Allah ya kawo lokacin muna raye".
da haka muka yi sallama da ita, kuka sosai na saki, sama sama Hubbi ke lallashina da ike ma yaji duk wayar tamu. haka na miƙe ina jina wani iri na shiga aikin tarbar ƴaƴana, har na hau sama zan fara gyara musu ɗakinsu sai kuma na ga dai gwara in fara ɗora abincin. na sakko na shiga kitchen.
ba ni na gama girki ba sai azahar duk da cewa da wuri na ɗora, to amma da yake dashishi ne yafi dambu wahala shiyasa na jima. ina kitchen ɗin ne na ke jiyo kamar tashin hayaniya daga falo, na wanke hannuna na fita cikin sauri. 
tsaye na tarar da su Anty Aisha. da fara'ata na ke gaisheta, ta amsa min babu yabo babu fallasa. hannu na buɗewa su Rumana ina murmushin jin daɗi, jikina su ka shige ina rungume su tsam. ba tare da sani ba naji saukar hawaye a kumatuna, na janye su a jikina muna gaisawa da su, yaran suma sai murna su ke yi, dama dai in dai yara ne suna son zuwan gidan Yaya Ƙarami. 
Anty Aisha ta ce,"ce na ke gidan ma ba kowa da mu ke ta sallama ba'a amsa ba, wannan ai sai a shigo ayi sata ba ki san anyi ba".
shirunta ya haɗe da sakkowar Yaya daga saman bene, tana watsan wani kallon banza ta ce,"da kina ciki amma kina jin mutane kika kasa fitowa".
"wallahi Yaya banji ba, da yake na kunna radiyo ne ina girki. sannunku da zuwa".
"yauwa". ta amsa a daƙile kafin ta ƙara cewa,"Baban yaran nan ya ce ɗakinsu na sama, na hau da kayansu kuma naga ba wani ɗaki gyararre".
cikin fargaba na ce,"ehh ɗakin kusa da nawa ne na su, aikin da na ke yi ne ma yasa ban samu na gyara musun ba. da ike za'a kawo gadajensu to su ma masu kawowar shiru naga basu zo ba".
Anty Aisha ta ce,"gyara ya hau kanmu kenan, to bara muje mu gyara musu...".
na yi saurin tarar numfashinta da cewa,"haba Anty Aisha ban isa ba, saboda su wallahi na ce gwara in gama dafa abincin. amma ai nama gama yanzu zan je in gyara musu".
ta wuce ni tana faɗin,"a'a gwara dai kiyi abin da kika saba ki dafa kici ki kwanta. ni ai bana iya tafiya in bar su haka ban ga sun sanya haƙarƙarinsu a makwanci ba, ba zan samu sukuni ba sam, ba da sauƙi nayi naƙudar ba, don ma dai Nazifi ne ban da haka ai wallahi da ƴata zan juya. ka yi sadaukarwar abin da ka haifa sukuntum guda kuma tun ba a je ko ina ba an nuna maka kulawa zata yi wuya, ko da ya ke sanin ciwon ɗa sai wanda ya haifa. Yaya ni nayi nan".
zuciyata ta matse sosai da zafi, na mayar da ruwan hawayen da ya cika idona, ban iya cewa komai ba, Yaya ta bi bayanta su ka haye saman su ka bar ni nan da yaran. na maida kallona ga yaran da ke tsaye a gabana, na dafa kafaɗunsu ina ƙaƙalo murmushi na ce,"yaran albarka in zuba muku abinci?".
Atika ce ta ce,"Matar Yaya Ƙarami me kika dafa?".
na kama kumatunta ina cewa,"abu me daɗi, har sai kunnenki yay rawa".
su ka ɗanyi dariya Rumana na cewa,"ferfesun kaji?".
kai na gyaɗa na ce,"ehh har da shi, sai kuma dashishi".
Rumana na tsalle ta ce,"irin wanda Ummaa ke yi?".
Na ɗaga mata kai tabbacin haka. duk ɗin su suka kama murna, ina riƙe da hannayensu muka wuce kitchen. a tray na zuba musu na sanyo musu ferfesun naman kazar a bowl, su ka taya ni ɗauko wasu muka fito, nan kan carpet na ajiye musu su ka zauna su ka fara ci ni kuma na juya kitchen ɗin don zubowa su Yaya na su.
Kiran Hubbi ya shigo wayata na ɗaga ya ke shaida min ga masu furnitures ɗin nan sun zo. na fita na hau saman na shaidawa su Yaya, sai sannan na ke ƙara ganin ashe ma basu kaɗai ba ne har da nasu baƙin wanda su ka zo da su suyi musu gyaran. cikin su biyun dai babu wacca ta tanka min bayan waɗancan da su ka gaishe ni. na juyo na sakko ina faɗawa me gadi yaywa ma'aikatan iso, ai na fita hakkinsu tun da na sanar musu za'a shigo.
Ina ɗakin Hubbi na jiyo muryar Yaya na kwakwazon faɗa,"mene haka na ke ganinku zaune a ƙasa kamar wasu almajirai, don me Nazifin ya siyo wancan dining ɗin ya ajiye, ko dama na kwalliya ne?, kai ku tashi ku koma can ku ci abinciku, kar a ƙara baku abinci ace ku zauna kan kafet ku ci. ba baƙi ba ne ku, nan gidanku ne gidan Babanku, kuyi yanda kuke so yanda ku ka ga dama kar ku ji shakkar yin komai, duk abin da ku ke so kuyi magana da Babanku, idan Antyn tayi muku wani mugun abun ku dinga faɗa masa kun ji ko".
Sai kuma Anty Aisha ta ɗora da faɗin,"umm ni dai Yaya ban da kin ce wallahi yaran nan ba za su zauna ba. ji fa don Allah yanda aka barsu su kaɗai a falo kamar wasu marayu, wallahi ko baƙo aka yi sai ya ce ƴaƴan ruƙo ne bana gida ba, don an bambamta ƙiri ƙiri. to ni dai har ga Allah ina ganin wani canji da ban gamsu da shi ba zan zo in ɗauke yarinyata, ba zan cutar da kaina ba akan yiwa ƙanina kara".
da babbar murya Yaya ta ƙwala min kira, kamar wacca aka hankaɗo daga ɗakin sai ga ni na fito jiki sai ɓari ya ke yi. a dabarbarce na ce,"kun sauko, ga abincin...".
"ke dilla can dakata banza mara mutunci, ba yunwatattu ba ne mu, da fari ma in tambaye ki, nan gidan waye?".
kaina a ƙasa murya na sarƙewa na ce,"gidan aurena".
Tayi wani makirin murmushi da sake cewa,"to gyara zancenki, domin ko yanzu ba sai anjima ba kina iya barin gidan nan ki tafi a fanko, nan gidan Nazifi ne, Nazifi kuma ƙanina ne, ba ƴan uba mu ka haɗa ba uwa ɗaya uba ɗaya tafi gaban wasa, duk abin da yake mallakina yana da iko da shi kamar yanda duk mallakinsa ina da iko da shi. soyayyar da mu ke yi masa da tausayinsa yasa mu ka ɗauki ƴaƴanmu mu ka ba shi, wannan yaran da kike gani ba bare ba ne yanzu, ba ki da ikon kallonsu ki ce nan ba gidan ubansu ba ne balle kiyi musu iyaka da shi, yanzu Nazifi ne uwarsu ubansu, su kuma ko yau Nazifi ya faɗi ya mutu sun zama magadansa. saboda haka kinga kuwa sun fi ƙarfin ki ci mutuncinsu, ba marayu ba ne ba ƴaƴan kishiya ba ne ba kuma ƴaƴan tsintuwa ba ne. ko da kika ganki matar gida ba wai ke aka bawa su ba, mai gidan aka bawa, don haka ki tsaya iyaka matsayinki".
Ni dai take takensu da na lura yasa naja baki ban ce kanzil ba, don haƙurin ma idan na bayar zai iya zama wata rigimar, ƙarshe ma ƙanin na su ya dawo su haɗa masa ƙarya da gaskiya, shima ya juye min nasa rashin mutuncin. yaran su ka tashi daga inda su ke suka bi bayan budurwar da Yaya tasa ta kwashe abincin nasu ta kai musu kan dining, can su ka ci gaba da cin abincinsu. yayin da su kuma su ka koma saman don ƙarasa gyara ɗakin yaran.
ni dai tun da nayi komawata ɗaki ban ƙara fitowa ba, ina jin duk wani kai komo na su da su ke yi, ba wasu yawa gare su ba amma yanda ka san masu jeran kayan amarya duk sun cika gidan da hayaniya. qur'ani na ɗauka ina karantawa don shi zai mantar da ni babinsu, sai bayan sallar la'asar na daina jin motsi, a sannan ne na fito na lura da sun tafi, tafiyar da ko arziƙin sallama ban samu ba.
Ɗakin yaran na buɗe na leƙa, zaune na gansu kan gado ɗaya suna kallo. Atika tayi murmushi da ganin nawa ita kuwa ɗayar ta haɗe rai tana juyar da fuska gefe.
na ƙarasa wajen na su, ɗakin na su yay kyau, gadon yara ne guda biyu aka saka kowacce da nata, sai drowern kayansu ma kowacce da nata, ɗakin ya burgeni sosai kam dan dama in ta ɓangaren gyaran gayu ne Anty Aisha ba daga nan ba, zama nayi cikinsu ina masu hira wanda har sai da Rumana ta saki ranta, dama ita ce me bakin magana, nan kuma aka shiga bani labarin ƙawayen makaranta da malamarsu me sa kamun kunne, har tana faɗa min tun da sun dawo nan ga makarantar da zan ce Yaya Ƙarami ya saka su.
A haka Hubbinya dawo ya same mu, annurin fuskarsa kaɗai ya shaida min yana cike da tsananin farin ciki, sai naji tausayinsa duk ya kama ni, ya kenan yau in ace ɗansa ne na cikinsa?, hannu na kai saman cikina ina rufe idanuwana tare da roƙon Allah ya azurtamu da haihuwa kafin mutuwa.
Farin cikinsa ya kasa ɓoyuwa, abin da ya siyo musu ya basu suma sai murna su ke yi, wayarsa ya ɗauko ya kira Yaya yana ƙara yi mata godiya da alkhairinta gare shi, Anty Aisha ma ya kirata daga baya. ya tambayi yaren sun ci abinci suka ce masa ehh, yace to su taso suje ɗakinsa, a tare muka fita gaba ɗaya muka bi shi, haka naci albarkacin yaran walwalarsa gareni ta dawo, mu ka ta hira kamar ba shi ba da ya canja ƴan kwanaki, bini bini ya tambayeni me ya kamata a siyawa yaran, ni dai abin da na fara cewa shi ne akai su makaranta da wuri gudun kar ayi musu nisa a karatunsu.
bayan ƴan kwanaki da safe na fito a wanka, turus nayi ganin Hubbi ya shigo ɗakin wanda rabonsa da ɗakina har na manta. kallonsa na tsaya yi wanda shima ya ke bina da kallo, to da yake dai tun zuwan su Atika ya ɗan sakko tsoronsa ya ragu a raina, muryata a hankali na ce,"ina kwana".
ciki ya ƙaraso yana zama bakin gado. "kin tashi lafiya".
"lafiya lau, mun je ɗakin ai na tarar baka tashi ba. na ɗauki ɗari biyu a wallet na bawa su Rumana kuɗin makaranta". 
Na ƙarasa gaban madubi na ɗauko takarda ƙarama na miƙa masa ina daɗa cewa,"jiya aka basu a makaranta wai sun manta ba su baka ba".
ya kalli takarda yana cewa,"ta mece?".
"ban duba ba". 
karɓa yay ya duba ya ajiyeta. sai kuma ya kishingiɗa da gadon yana danna wayarsa. ni dai tun fitowata daga wankan na ke jin tasirin kallonsa na shiga jikina. tun da aka bamu yaran nan naga ya dawo hayyacinsa, kuma alamunsa sun nuna ya gaji da ƙauracewa junanmu, so ya ke ya kasance da ni sai dai ni ɗin kuma na ƙi basa dama da fuska, don ko jiya da naga take takensa na agwiwa ya ke ɗaki na gudo.
Yi nayi tamkar na mance da shi a ɗakin, na buɗe wadrobe na ɗebo kayan da zan saka, sannan na ƙarasa na zauna kan kujerar madubi, ta cikin madubi na hasko shi idanuwansa sun kafe a kaina. cikin natsuwa na yin komai nawa a hankali na ɗauko man shafawa ina shafawa, tun da na shafa humra na hasko ya lumshe ido yana sauke ajiyar zuciya. na ƙarasa kimtsa jikina da turaruka cikin salo na jan hankali, ina gamawa na wuce zan saka kayana sai naji muryarsa a kasalance yana cewa.
"zo".
ɗago ido nayi na kallesa naga yanayinsa duk ya sauya. rigar nayi ƙoƙarin sakawa ya sake dakatar da ni da cewa,"ki zo na ce fa".
ina ɓata fuska na ce,"Hubbi bari na ƙarasa saka rigar...". 
sai da na saka sannan na je wurin nasa, ya ɗago fuskata yana kallona ya ce,"Habibty fushi kike da ni?".
kai tsaye na ɗaga masa kai, sai kuma hawaye ya sakko min. kwanto kaina yay saman kafaɗarsa da cewa,"ba kya kewata?".
cikin muryar kuka na ce,"idan ma nayi kewar taka ya zanyi Hubbi, ka mayarshe ni tamkar ba matarka ta so ba, ka ƙi faɗa min dalilinka na ƙaurace min, duk na baka haƙuri ka ƙi haƙura, ban san laifin da nayi ba ka daina sona".
ya zago da hannayensa ta ƙuguna ya ce,"to kiyi haƙuri na san na miki ba daidai ba, afuwan kin ji". yay maganar ƙasa ƙasa da muryar lallashi.
na ƙara cewa,"to me yasa hakan Hubbi?".
numfashi ya sauke ya ce,"saboda ina so inga na sami ɗa sai dai ke kuma shiru, naga kamar rashin haihuwar bai damunki, shiyasa na ke ganin mu'amalar tamu ma bata da wani amfani. amma yanzu da na sami yarancan sai na ji kaso saba'in ya yaye na damuwar rashin haihuwar da bamu yi ba. amma kin sani ina sonki, matsayinki bai taɓa canjawa ba daga gare ni, don haka kar ki ƙara cewa na daina sonki kinji ko, ni na ki ne na har abada, ke ɗaya jallin jal Sa'idan Nazifi".
murmushi nayi ina kallonsa, jin maganganun nasa nayi kamar daɗin baki, sai dai kuma ba hakan ba ne, tabbas shi ɗin mai tsananin sona ne duniya kanta zata shaida hakan. sabuwar soyayyarsa naji ta kamani, sai dai na kasa amayar da duk wata magana da ke narke a cikina. duk tarin baƙin cikin da ya ƙunsa min naji ya gushe, tabbas ina son Hubbi, ina ƙaunarsa, kuma sonsa da ƙaunarsa ne yasa zan ci gaba da haƙurin rayuwa tare da shi ɗin, domin a ƴan kwanakin nan kaɗai na lura soyayya da komai nasa da ya tattare ya ɗora akan yaran can zai iya haifar min da babban ƙalubale.
"Ya kamata mu sha soyayyar da zata mantar da mu komai da ya faru, komai ɗin ya zama tarihi".
Ya katse tunanina da faɗin hakan. kuma lokaci ɗaya naji yana tattare rigata zai cire. lokaci guda ya fara aika salonsa ga jikina, tuni kuma na biye masa muka faɗa cikin duniyar jin daɗin ma'aurata, mun daɗe kafin mu sami natsuwar da muka rasa na tsawon watanni. da mamakina muna gamawa ya tashi ya fita a ɗakin ko wanka bai tsaya yayi ba, saɓanin da anan yake wankansa, wataran ma tare mu ke yi, mamakin hakan ya tsaya min a rai.
Na miƙe cikin gajiyar jiki na shiga wanka, ko bayan fitowata kasa komai nayi sai kwanciya saboda ba ƙaramin gajiyar da ni yay ba, sai da ya ƙosar da kansa da yunwar watanni da yawa da ya ɗiba.
*(7)*
cikin wucewar wasu kwanaki lamari ya ƙara taɓarɓarewa tsakanina da mijina, abun ya koma tamkar sa hannu, bai barni da yunwa ba zan ci in sha, amma babu zaman lafiya sam, na rasa kwanciyar hankali da jin daɗi daga gare shi, komai nayi ba daidai ba ne, abinci idan na yi ba ko da yaushe zai ci ba, magana idan nayi sai yaga dama zai amsa min, makarantar tahfeez ɗin da na ke zuwa ya soketa ya ce in har da aurensa akaina na gama zuwa makaranta. idan na zo masa da buƙatar wani abu ranar sai yayi tamkar ya tashi gidan da wuta, ya dinƙa masifa ban da aiki sai shegen tambayar a bani a bani kamar don ni kaɗai ya ke neman kuɗinsa, kullum a nurƙufanci ya ke fuska ba wata walwala, ya dinƙa ƙunci da ɗacin rai, ba zan san fitarsa ba haka ba zan dawowarsa ba. zaman haka na ga ba zai kai min ba na tambaye shi jari, dalilin haka har kuka nayi saboda cewa yay na sakawa dukiyarsa ido, ban da godiyar Allah sam, menene ba ya yi min da har sai na zubar masa da ƙimarsa, salon a ce ya gaza wurin kula da iyalinsa, cuta in zan mutu sannu ba zai ce min ba, haka zan ƙara ci ciwona in warke babu ganin likita balle magani, sai ranar ma da ya ɗan ji tausayina ina matsanancin ciwon kai ya siyo paracetamol kwali guda ya bani wai in aje kar in sake ciwo ya kama ni in zo masa da zancen magani ko asibiti, wannan ya ishe ni ko da ciwon ajali na ke.
Ya daina tambayata ko shawarar duk abin da ya kamata ya aje a gidansa, sai dai ya kira Yaya, abin da ta ce shi zai yi, to yanzu ma ta ce da shi duk su nama da kayan marmari da ya ke ajiyewa ya daina domin ta lura ina masa almubazzaranci da kayan abinci, kuma ɗiba na ke ina bayarwa ba tare da saninsa ba. abubuwan baƙin ciki su ka taru su ka min yawa, shi na rasa laifin me na masa da duk ya ke ƙuntata min. ya hana ni fita kwata kwata, rasuwar da aka yi ta wata kakarmu ya barni da ƙyar ita ma sai da na sha kuka wajen magiya da roƙo, ita ma ɗin kafin ya bar ni sai da ya gama ci min mutunci da cewa ai idan na fita gulma da munafurci ke kai ni, da koyo fitsarar wulaƙanta aure da dangin miji, tun daga wannan furucin na sa kuwa na cirewa raina son fita ko da gidanmu ne.
A ɓangaren Rumana da Atika kuwa, zuwansu gidan ban da matsala da nesanta tsakanina da mijina ba abin da ya haifar, yara su ka zamar min annoba, don zan iya cewa ta silar su ne hargitsi ya girmama a cikin gidan aurena, har akansu ina neman na kamu da ciwon zuciya. ya nesanta tsakanina da shi ya kusanta tsakaninsa da yaran fiye da tunani, da su ya ke shawarar duk abin da zai yi a gidan, ko magana zai min wacca ta kama dole sai dai ya faɗawa ɗaya daga cikinsu ta faɗa min, ga yaran sun raina ni, ba wacce na isa na mata magana sai ta min rashin kunya da fitsara, har kallon idona su ke su faɗa min ai Abbansu ba ya sona su ma don haka basa sona, ko abinci na ba su sai su ce ban iya girki ba ba zasu ci ba, idan ya dawo kuma su gilla masa ƙaryar ban ba su abinci ba, ba zan taɓa baƙi ba ƴaƴan nan su ga baƙona da ƙima su gaishe shi. ranar da na tsawatar musu akan ba su gaida Ya Imam ba, Hubbi na dawowa su ka ce ai na zazzagesu na ce zan koresu a gidan, alhalin kuma sun gaida Yayan nawa amsawa ne bai yi ba. ranar na yi kuka na gode Allah, don zagi na cin mutunci da ƙare dangi yay min a gaban yaran. wannan dalilin na cin zarafina da ya ke a gaban yaran sai ya ƙara ba su lasisin yi min duk abin da suka ga dama, ji na ke har gwara kishiya da su, don su idan su ka kunna wata wutar bala'in ba zaka taɓa cewa yara ba ne kuma ba zaka iya kasheta ba. ga sun iya kirsa abin kamar koya musu ake, a gabansa ladabin da su ke yi min kamar uwarsu, amma da zarar an ce bai gidan duk wacca ta ganni ma sai dai tayi min tsaki, ban isa ko ɗaga murya in yi musu ba nayi hakan na shiga uku ranar, idan suka ɓata wuri nasa su gyara sai yaci zarafina. na yi musu faɗa akan ƙin makarantar da su ke hakan sai ya zama tashin hankali har yana faɗin saboda ba ƴaƴana ba ne ba kuma ƴaƴan ƴan uwana ba ne, ina baƙin ciki yayyuna sun kasa sadaukar min da ɗansu ko guda, shi ne shi saboda an ba shi zan takurawa yaransa, to in cire idona daga sha'aninsu tun da ba ni ke ɗaukar nauyinsu ba.
ɓangaren ƴan uwansa kuwa sun taso ni gaba da gorin haihuwa, ba su tsaya iyaka nan ba har faɗi su ke wai me ake da auren ƴan talakawa, sam ba su ga abin da aurena ya tsinanawa ɗan uwansu ba, ban da ma tawaya da yaja masa, da sun san haka aurena zai zamarwa ahalinsu masifa da ba su bari ya aure ni ba. idan na shiga cikinsu tamkar mushe haka suke ja baya da ni suna habaici, a ke min gorin wai ai ko da aka auroni haka na zo babu kayan gara. ƙalilan cikinsu ne ma su tausaya min, sauran duk daga kyara sai hantara da nuna ƙyama, shi yasa na kama kaina na ja gefe domin wulaƙancin na su ya fara min yawa, har bana so abun zuwa cikinsu ya ta so, mugun haƙurina kawai ke sawa na sharesu bana bi ta kansu, idan na ce zan fanɗare ba su isa ma su min kallon banza ba, to bana son tashin hankalin iyayena da damuwarsu, sannan kuma ina tsoron abin da zai jawa igiyar aurena samun matsala.
duk matsaltsalun da ke ta faruwa da sanin surukata, tun ina zuba ido in ga ta tsawatar akan abubuwan da ƴaƴanta su ke min naji shiru, ga mamakina ma sai na ga tana goyon bayansu, itama ta hau kan layinsu, ƴaƴanta su min, ɗanta yay min, itama tayi min. gaba ɗaya na rasa ta ina ƙiyayyar ta samo asali, na rasa laifina. idan na bada haƙuri sai ya ƙara zama wani babban laifin, abin da na lura da shi ma ba akan rashin haihuwa kaɗai yasa su ka tsane ni su ke tsangwamata ba, akwai wani dalili na su a gefe wanda su ka barwa kansu sani.
tabbas babu babban tashin hankali a gidan aure irin ace uwar miji ta sanyo ka gaba, ni a baya ban san wani matsalar uwar miji ba, idan naji ƙawayena suna ƙorafi akan uwar miji sai in ce ku ne dai baku iya zama da ita ba, ku sota tamkar mahaifiyarku sannan ku mata biyayya kamar taku mahaifiyar, to duk sanda na faɗi haka Hassana Tijjani ta kanyi murmushi kawai ta ce Sa'ida ba za ki gane ba, in uwar miji na sonki tana sonki kawai, in kuwa bata sonki to wallahi duk son da ɗanta ke miki zaman auren ba zai taɓa yi miki daɗi ba, in kuwa tana sonki to ko ɗanta bai sonki kya sami ƴar salama, ita uwar miji idan ta sako ki gaba duk wani kalar biyayya da za kiyi mata a banza ne, ashe hakan da su ke faɗa gaskiya ne domin kuwa ga shi ina ga ni, kallon banzanta gareni ya fi tsorata ni fiye da na ɗanta.
duk wannan tashin hankalin da na ke ciki iyayena da ƴan uwana babu wanda ya sani, ban taɓa faɗa ba kuma ban taɓa nunawa ba, sai dai kawai fa duk wanda yay min farin sani yana ganina zai ce ina cin matsala, hankalina ba'a kwance yake ba. domin kuwa lokaci guda na fita a hayyacina na ƙara yin wata muguwar rama, nayi duhu duk na sakwarkwace, na zama kamar mara lafiya ƙwaƙwalwa saboda kullum a firgice na ke, haka na ke jin duk rayuwar ta fita a raina, har so na ke dare yayi ɓarawon bacci ya ɗauke ni in sami ƴar salama, don bani da babban tashin hankali sama da wayewar gari, da zarar gari ya waye na shiga fargaba da taraddadi kenan.
uhmm so kenan, wallahi duk wannan tsananin da na ke ciki na gidan aurena har yanzu banji soyayyar mijina ta taɓu a raina ba, ban ji ina nadamar aurensa ba, ban taɓa jin ina ma ya sawwaƙe min in huta ba, sonsa na ke da dukkan raina, sam bana fushi da duk abin da yake min, uzuri na ke masa da kuma adu'a, tun bayan aurena da shi ban canja akalar adu'ata ba, kafin na yiwa kaina shi na ke yiwa, ni har na fi so ya zo yana min bambami akan ya shareni kwata kwata babu magana, kuma kullu yaumin bana fasa zuwa neman yafiyarsa da basa haƙuri a kowanne daren rana kafin kwanciyata, zan ta haƙuri ba zan karaya ba, Allah na zan ta faɗawa ya daidaita tsakaninmu, ya kuma bani ikon cinye jarabawar.
yau na tashi da matsanancin ciwon kai, hakan yasa na kasa fitowa gaba ɗaya, tun da nayi sallar asuba na durƙufa kan sallaya, bacci ma na ke so na koma amma na kasa saboda gabana da ke ta faɗuwa, ga shi ina so na tashi in je in tada yara su yi shirin makaranta sai dai in na tashi jiri sai ya mayar da ni.
da ƙyar dai na lallaɓa na tashi a daddafe na fita, ɗakinsu na shiga, na shiga banɗaki na tara musu ruwan wanka, sannan na fito na tashe su kan suyi wanka. su ka tashi da ƙyar kowacce na faman ɓata rai, zama nayi ina lallashinsu da ba su haƙuri akan cewa watarana sai labari, yanzu ne su ke da dama da lokaci na yin karatu, idan basu yi ba nan gaba za su ciji yatsa.
na lallama su da ƙyar su ka sauko su ka wuce banɗakin, na jaddada musu da su yi sallah in sun shirya. ɗaki na koma saboda sanyin zazzaɓi da ya rufe ni, ina shiga na ƙudundune cikin bargo ina ta karkarwa, kaina jinsa na ke kamar zai faɗo, haka cikina ma wani bala'in ciwo ya ke min. ban ankara ba kawai naji amai, duk ƙoƙarina na kar in yi akan gadon hakan sai da ya faskara, amai nayi sosai mai wahalarwar gaske. gaba ɗaya jikina sai ya saki, da ƙyar na kimtsa wajen a wahalce na dawo na kwanta, hawaye kawai na ke zubarwa saboda ni ɗaya na san irin azabar ciwon da na ke ji a jikina.
ina cikin wannan halin aka turo ƙofar ɗakin, Rumana naji tana cewa,"Anty mun gama shiryawa".
fito da fuskata nayi ta cikin bargon kaɗan, bana iya ko ganinsu da kyau, murya a wahalce na ce da su.
"wayata na kan mudubi ƙarfe nawa?".
Atika ta duba tana cewa,"seven twenty".
idona na rufe, har ga Allah ban da wani ƙarfi da ƙwarin da zan tashi in dafa musu abinci. a hankali na ce da su,"Rumana ban da lafiya, ku yi haƙuri kuje kitchen akwai sauran abincin dare a flask ɗin Abbanku ku ci kun ji, na san bai huce ba. abincin makaranta kuma zan bayar a kawo muku".
su ka yi shiru ba su ce da ni komai ba duk su ka yi cirko cirko. tsoron abin da zai biyo baya yasa na miƙe zaune cikin tsananin azaba, cikin dauriyata na yunƙura zan sauko Rumana ta ce.
"Anty ki koma ki kwanta, a bamu kuɗin makaranta idan mu ka je sai mu siya snacks kafin a shiga class, ba zamu iya cin sauran abincin jiya ba".
na san yanzu Hubbi bai tashi ba, don haka nace da ita,"duba ƙasan littafin can akwai ɗari biyar ku ɗauka".
ɗari biyar ɗin kenan na ke ta ririta ko da wata buƙata ta ujila zata taso min. ta ɗauko tana faɗin babu canji, na ce suje da ita tun da ba su yi breakfast ba, magani nasa ta miƙo min ta fita ta ɗauko ruwa ta kawo min. nayi musu adu'a tare da a dawo lafiya su ka fita, Rumana ɗin ce dama me sauƙi sauƙin kai, don ko yanzu ita ce tayi min sannu tana Allah ya bani lafiya, amma Atika har su ka tafi fuska a murtuke tana ta ƙunƙuni.
ni dai zan iya cewa cikin awa guda na kusa shanye sacet ɗin paracetamol, amma duk da haka babu wani sauƙi da na ke ji a tare da ni, ciwon ma tamkar ƙara shi ake yi, hawaye masu zafi ne kawai ke sauka kan kuncina, idan nayi haka zan ɗau waya in kira shi sai in tuna kashedin da yay min, ba kuma na so in kira gidanmu nan ma ya zama fitina, haka dole na haƙura.
adua na ke tayi, da kaɗan kaɗan kuma naji ciwon na ɗan raguwa tun da har ina iya buɗe idona, cikin baccin da ke son kwashe ni naji muryar Hubbi daga can nesa na kiran sunana da amon sautin da ya gigita ni ya firgita ni, zan iya cewa ban taɓa jin tsoro da firgici irin na kiran da yay min a yanzu ba, take kuwa na ambaci ƙalu innalillahi wa'inna ilaihi raji'un domin na san kiran bana lafiya ba ne, kafin na kai ga buɗe idanuwana ya banko ƙofar ɗakin, kana jin yanda ƙofar ta bada garam ka san a hasale ya ke.
"Sa'idaaa". ya ƙara kiran sunan a tsawa ce wanda hakan ya daɗa gigita ni musamman da na ke jiyo hucinsa kamar mayunwacin zaki.
ta cikin bargon da nake ƙudundune na amsa, sai dai bai ma jini ba, ya ƙaraso ciki ya yaye bargon yana sa hannu yay min wata muguwar fincikar da sai ganina nayi tsaye akan ƙafafuna, da sauri na runtse ido tare da dafe bango jin ina neman faɗuwa. na buɗe ido da ƙyar a ɗan runtse na dube shi na ce,"lafiya?, bana jin...".
ban ƙarasa furucina ba ya wanka min zazzafan marin da yasa ni zama daɓas babu shiri, a ruɗe na shiga girgiza kai ina kiran sunan Allah, tun da na ke da shi, tun da muke rayuwa gefen rigarsa bai taɓa sawa ya duke ni da ita ba, amma yau mari, marin ma a mawuyacin halin da na ke ciki, ban wartsake daga jin zafin ba ya shiga cewa.
"Wacce irin muguwa ce ke mara imani da tausayi, wannan ai tsagoron zalunci ne, banda rashin hankali da tunani irin naki ki bar yara su fita da sanyin safiya ba tare da kin basu abinci sun ci ba, haka babu abincin makaranta, Sa'ida haka aka yi miki da kina yarinya shi ne kike neman hucewa akan yarana?, wato saboda ba ƴaƴanki ba ne, ba ke kika haifa ba shi ne za ki azabtar da su da yunwa, wai me yaran nan su ka miki kika ɗora musu karan tsana?, kawai don ba ke kika haife su ba?, yunwa Sa'ida, kisa fa take yi, ko ke aka bari da yunwa ai an zalunce ki balle ƙananan yara, ba kya tunanin hakkinsu ya biki ya hanaki sukunin rayuwa, yaran nan fa yanzu ni ne mahaifinsu, ko darajata ai sa ci ki sassauta musu, amma saboda dai zuciyarki a mace take, tayi maƙil da baƙin ciki da zalunci shi ne za ki huce haushinki akan su, to Allah ya isansu, kuma ni bazan yafe miki ba...".
tun marin da yay min na nemi ciwon jikina na rasa, kallonsa na ke da mamaki ƙarara, idona tamkar an buɗe famfo haka hawaye ya ke sunturi saman fuskata, jujjuya kaina kawai na ke na rasa bakin magana. cikin kyarmar jiki na kamo hannunsa, na san zafin jikina da ya ratsa shi ne yasa shi ware ido akaina, ina kuka sosai na shiga ce masa.
"don Allah kayi haƙuri, wallahi ko kaɗan ba da gayya ko mugunta na bari su ka fita ba abinci ba, Hubbi ba ni da lafiya, ba ni da ƙarfin da zan iya tashi, ka tambayesu har kwatanta hakan na yi naji ba zan iya ba, kai kanka ka san in ba lalura ba babu abin da zai kwantar da ni a ɗaki har wa yanzu duk kuwa halin da muke ciki, amma na rantse da Allah ban bari sun fita ba su ci komai ba saboda mugunta ko rashin so ba, Hubbi ban tsani yaranka ba, ban taɓa jin ina ƙin su ba balle har in ƙuduri cutar da su, Allah shahidi shi ne shaidata yanda zan so ɗan cikina haka na ke sonsu, Hubbi ƴaƴan ƴan'uwanka ne fa, kai kuma ɗin nan ina sonka, mijina ne kai, Hubbi don me zan ƙi abin da aka baka?, don Allah ka sassauta fushinki ka ke daina faɗin duk abin da ya zo bakinka...".
buge hannuna yay daga jikinsa yana ƙara faɗin,"shashasha kawai, bagidajiya wadda bata san hakkin yaro ba. sai ki laifi da an miki faɗa ki fashe da kuka, a hakan kike sona?, idan kina sona ai ba za ki wulaƙanta ƴan uwana ba, ba zaki ƙi yarana ba. kuma ki sani wallahi tallahi yanda kika azabtar da su da yunwa haka kema zan hukuntaki, Sa'ida sai kin yi matuƙar danasanin abin da kika aikata a yau, wawiya mara aiki da iliminta".
fita yay daga ɗakin yana ta surfa masifa, na daskare wuri ɗaya ina bin bayansa da ido, ƙirjina naji ya matuƙar yin nauyi, me na yiwa Hubbi a wannan rayuwar ne?, wanne kuskure na aikata masa da ban cancanci yafiyarsa ba?, mijina me kyan hali da nagarta ne, ta ko'ina amfani da yake da tarin ilimin addininsa, amma me ya sauya shi?.
ban san lokacin da na zamo daga gefen gadon ba gwiwoyina su ka dire a ƙasa, na fashe da matsanancin kuka. me yasa aurena zai tashi daga rayuwar farinciki ya juye zuwa rayuwar baƙin ciki?, mun auri juna ne don muna son juna, mun fuskanci ƙalubale da yawa tun daga haɗuwarmu har aurenmu, duk tarin ƙalubalen da muka fuskanta bamu taɓa ji a ranmu cewa zamu haƙura da juna ba haka har muka yi nasara, amma me ya kawo canjin a lokaci farat ɗaya haka?, lokacin da ya kamata ace munji daɗin rayuwarmu, mun dulmiya cikin kwanciyar hankali da natsuwa.
Haihuwa!, kalmar ta motsa da zuciyata, kenan yau da zan haihu shikenan komai zai sauya?, kowa zai koma sona tamkar a baya?, za'a daina tsangwamata da tashin hankali?, idan kuma ban haihu ba shikenan haka za'a ci gaba da tafiya?. zuciyata ce ta fara jujjuya tunanika, wa ya kamata in kira in shaida masa halin da na ke ciki?, wa zan sanarwa da cewa rayuwar aurena ta juya cikin tsananin baƙin ciki da ƙuncin da ban taɓa tsammani ba, wa zan kira ya lallashe ni ya bani haƙuri da shawara?.
mahaifiyata ce ta zo cikin kaina, sai dai ba zan taɓa iya kiranta in sanar mata da matsalar nan ba, ba zan iya faɗa mata matsalar gidan aurena ba, na ƙwammaci in zauna a hakan ko zan mutu in mutu, har kullum farin cikin iyayena da kwanciyar hankalinsu na ke so, saboda haka ba zan taɓa bari su san halin da na ke ciki ba.
kai na kifa a gefen gadon, idona a rumtse yake kalaman cin mutuncin Hubbi nata yawo cikin kaina, lokaci guda kuma wani lokaci ya haska a cikin idanuna, yayin da wasu kalamai na lokacin su ka haska tarr a cikin kaina, jinsu na ke suna amsawa a ƙoƙon kaina tamkar yanzu yake faɗar su.
_"na yi miki alƙawarin zan tsaya a tare da ke a kowanne irin yanayi, nayi miki alƙawari cewa duk wata matsala ta hanyarki ni zata fara fuskanta, na yi miki alƙawari zan ba ki kariya ta kowanne gefe, na yi miki alƙawari ba zan taɓa bari idanunki su yi hawaye ba, na yi miki alƙawari a kowacce rana zan yi ƙoƙarin dacewa da ke, ba zan juya miki baya ba, ba zan taɓa canja miki ba, nayi miki alƙawarin cire ki daga duk wani baƙin ciki, nayi miki alƙawari Sa'ida! daga yau da kika zamto matata, dukkan soyayyata, amanata da rayuwata naki ne ke ɗaya, ina sonki Sa'ida, alƙawarin dawwamammen farin ciki Habibty"._
waɗannan sune kalaman da yay min a ranar ɗaurin aurenmu, bayan ɗaurin aure san da suka zo gidanmu gaisuwar surukai, na same shi a ɗakin Yashaik kafin a gama kimtsa cikin gidan su shiga. lokacin da na shiga na tsaya na kasa zama wurin da yake min nuni saboda kunya, wanda hakan yasa shi tasowa ya tsaya gabana tare da kamo hannayena duka biyun ya saka cikin nasa ya haɗe, kaina na ƙasa a wannan lokacin amma haka ya ɗago fuskata da dogon hancinsa, ya tilasta min saka ƙwayar idona a tasa kafin ya shiga karanta min waɗancan kalaman fuskarsa na me washewa da dukkan murmushin farin ciki da jin daɗi gami da alfahari.
sabbin hawaye ne masu zafi suka shiga zubo min, a raina ina tambayar duk ina wannan tarin alƙawarin da yay min?, shin mantawa yay ko kuma fatali yay da su?. doguwar ajiyar zuciya na sauke tunawa da farkon rayuwar aurenmu, sai kawai na saki murmushi me ciwo, ko ba komai ai nayi farin ciki tare da shi ko ya ya ne, ina alfahari da iyaka wannan ma.
tsaida kukana na yi na miƙe na shiga banɗaki na wanko fuskata, na gyara jikina sannan na fita jiki a saɓule, tunanina me zan dafawa yaran cikin ƙanƙanen lokaci, amma me daɗi wanda zai gusar da rashin jin daɗinsu, abincin da su ke matuƙar so na tuna, wanda hakan yasa na sauka daga benen cikin karsashi, sai dai da zuwana ƙofar kitchen na murɗa handle naji ta a rufe, na zaga ta ɗaga ƙofar itama a rufe.
*(8)*
doguwar ajiyar zuciya na sauke, kenan da gaske ya ke akan furucinsa na zai hukunta ni akan barin ƴaƴansa da nayi da yunwa. yanda ban ba su sun ci na safe ba haka kenan nima yau zan wuni babu ci?, dama ana horo da yunwa?.
kan kujera na koma na zauna na rafka tagumi, jefi jefi sai na sa hannu in goge hawayen da ke sakko min, tunani na ke yi daban daban, sai dai akan kowanne na rasa irin warwarar da zan masa. na kalli agogo naga ƙarfe goma da minti sha biyar, kuma kaɗawar lokacin ya haɗe da ƙugin da cikina yay saboda tsabagen yunwa, dama banci na daren jiya ba, lokaci guda dukkan tunanina ya tsaya cak, take kuma nauyin kaina ya dawo naji yay bala'in sara min, nayi saurin dafewa ina mai rumtse ido tare da jinginar da kaina jikin kujera, wucewar daƙiƙu uku na miƙe jiki babu ƙwari ina matuƙar jin jiri, a daddafe da bango na fita daga falon zuwa farfajiyar gidan.
can ta bayan gidan na nufa wajen da shuke shuken fulawoyi su ke, na nemi manyan duwatsu da busassun itatuwan fulawa da aka ciccire na haɗa murhu, na gangaro durum na kawo shi bakin tagar kicin. takawa nayi na zura hannu ciki, da dabara na samu na buɗe murfin durowar sama da ƙyar tukunna na lalubo ashana, dama tagar da ɗan faɗinta da haka nayi nasarar ciro ƙaramar tukunya.
zuwa nayi na iza wuta na ɗora tukunyar, sannan na dawo na gangara durom ɗin zuwa tagar suto, shi dama ana iya shiga ta tagar don haka na shiga ta ciki na ɗebo macaronie da kayan sarrafata wajen girkawa, cikin sauri sauri na ke komai gudun kar mai gidan ya dawo.
a wurin me gadi na aro wuƙa da ce masa na nemi tawa na rasa, don haka yankan kayan miyan nayi tun da babu abin jajjage. nan da nan na tashi jalof ɗin macaronie, adu'a na ke tayi ta dahu da wuri har in samu na zuba akaiwa ƴan makaranta abinci tun da break biyu su ke fitowa dama, babu ƙaramin cooler da zan zuba musu abincin don haka ɗakina na koma dole na lalubo wani ƙaton flask me guda ɗaya, ashe da ranarsa da har ina cewa Kakarmu da ta bani bana so, a cikinsa na juye musu abincin na rage kaɗan wanda zan ci.
bayan na kammala haɗa musu komai ina sauri in fito in kaiwa Me gadi ya taimaka ya kai musu, isata bakin kofa in ɗaga labule na jiyo kamar tashin hayaniya daga compound, sai dai kafin nayi wani tunani akai aka cakumar min wuya.
tsoro yasa na ambaci sunan ilahu da ƙarfi, sai dai idona na sauka kan wacce ke damƙe da wuyana abin ya bani girgiza ni. Anty Aysha ce sai huci take tana hararata, gaban rigata na ƙara kallo in da ta cukume da kyau, kafin nayi magana Anty Aysha ta riga ni da cewa, "don bura'ubanki wacece ke?, wanne kalar jahilci ne cikin kanki?, uban me kike gadara da shi a cikin gidan nan da kike ganin kin isa ki yi kowanne kalar iskanci ki zauna lafiya?, to koma me kike ji da shi yau zan banbance miki tsakanin aya da tsakuwa, zan sauke miki kowanne kalar buyagi Sa'ida, tabbas yau za ki ciji yatsa kina me nadamar abin da kika aikata don kutumar ubanki".
baki sake na ke kallonta da maɗaukakin mamaki, ba kalaman ba ne su ka shige ni, zagin shi ya girgiza ni. ko ban kasance matar ƙaninta ba ina ganin ai babu dacewa ta danƙara min zagi na rashin ɗa'a irin haka. sai dai kafin na kai ga wani motsi Yaya da ta iso ta ɗauke ni da gigitaccen marin da ya kai ni kifewa ƙasa, sai dai nayi jarumtar riƙe kaina a tsaye.
kuma kafin zafin marin ya sakeni ta ƙara min wani ta ɗaya ɓarin, wanda a ruɗe na ɗago ina ƙoƙarin ƙwace riƙon da Anty Aysha tayi min inyi ta kaina.
ganin hakan Yaya tace,"Au ƙoƙarin ƙwacewa ma kike?, guduwa za ki?, To bara nayi miki dukan tsiya sai naga da wanne ƙarfin za ki ƙwace ki gudu, Sa'ida ai yanda kika kwantar min da Yarinya a asibiti kema sai na illataki wallahi".
tana faɗin hakan ta fara dukana, duk inda hannunta ya kai a jikina nan take duka kamar wacce ta samu ganga, ni kuma duk wannan bala'in da na ke ciki tunanina ba ya ga in ƙwaci kaina ko in ɗau matakin cin zarafin, a'a hankalina da tunanina na kan furucinta na cewa na kwantar mata da ƴa a asibiti, wacce ƴar?, mene dalilin kwanciyar?, kar dai sharri yaran su ka haɗa min?, waɗannan su ne tarin tambayoyin da ke cikin kaina kuma amsarsu kawai na ke da buƙata.
sai da na farga daga hallakanin da suke shirin yi tukunna na fara kiciniyar ƙwatar kaina, amma ina sun riƙe ni gam sai dukana su ke babu ta yanda za'ai na iya ƙwacewa kun san ance sarkin yawa yafi sarkin ƙarfi.
"Yaya ki daki cikin shegiya tunda babu uwar komai a ciki sai kashi".
Anty Aysha ta faɗa tana kallon Yaya. Ai kuwa kamar Yaya na jiran tuni akan hakan ta dunƙule hannu ta daki cikina da ƙarfi. "Wayyo Allah!". na faɗa da ƙarfi jin azaba wacce ban taɓa jin irinta ba a cikina.
cikani Anty Aysha tayi ta duƙa ta ɗaga ƙafata nayi baya na kifa ƙasa, ta saka ƙafa ta dakar min kwankwaso, a wahalace na runtse ido ina kuka amma hakan baisa sun daina dukana ba. da dukkan iyawata na tattaro ɗan ƙarfina na ture su daga jikina, naja baya da sauri ina ɓoye kaina.
idonuna masu zubar da zazzafan hawaye ya tsaya cak akan Yaya wacce ke numfashin wahala tana girgiza, yanda take abin ba zaka taɓa sanyata cikin sahun manya mutane ba, ba ƙaramar mace ba ce, sai ƙwaƙwalwarta kawai da ke aiki da ƙarancin shekaru, zancen da na ke muku tana kan shekaru arba'in da ƴan kai ne.
"bagidajiya ƴar gidan ƙananun mutane, shashasha wacce bata ajiye komai ba. ke har kina da ikon hana ƴarmu abinci a cikin gidan ƙaninmu?, wawiya kawai, ba ki san da cewa ta fiki dajara da ƙima a idanun mai gidan ba?, ko mancewa ki kai da ana rabuwa da uwa a zauna da Ƴaƴa?...ko kuma ganin an zuba miki ido kina zaune ke kaɗai har yanzu cikin gidan nan shi ne kike son zuba iskancin da kike so. To ta ƙare wallahi, daga yau komai yazo ƙarshe, za ki gane kin hora ƴaƴanmu da yunwa, za ki tabbatar da bani da mutunci bani da kirki ko kaɗan. Kuma na rantse da Allah in kika sake wata cutar ta sami Atika sai na saka an ɓalla miki ƙafa dan ba zan kai ki police ba, sakawa zanyi kema a kashe ki dan uwarki da ubanki, azzaluma wacce bata san ciwon ƴaƴa ba".
Yaya ke wannan furucin da suke daidai da watsa ruwan zafi a jikina, kallo take min mai cike da tsana, yayin da ni kuma ke mata kallon da na kasa fassara shi. idona ya koma kan Anty Aisha da ke cewa,"saboda ba ki san darajar haihuwa ba, ba ki san zafin ɗaukar ciki ba, ba ki san wahalar laulayi ba dole ki bar mana yara babu abinci tun da abincin ubanki ne ya kawo. Mahaukaciya! jahila! juya! wacce da ita da namiji basu da banbanci, har gwara ma namiji zai yi ciki a ɗauka ke kuwa fa?, shekara takwas ba ɓatan wata balle ɓari" 
Yaya ta kalleta da ce mata,"Aisha ƙyaleta mu wuce asibitin nan, hankalina na kan sanin halin da yaran nan ke ciki".
sai kuma ta kalle ni ta ƙara cewa,"dangin matsiyata gayyar tsiya, masu baƙin baya".
ta faɗa tana tana kama hannun Aunty Aisha su yi gaba, suka bar ni kwance ina kuka ina sauke numfashi a hankali cikin tsananin jin zafin ciwukan jikina.
da ƙyar na samu naja jikina har zuwa bakin ƙofa na ɗauki ledar abincin da na zuba, cikin sauri na fita ina kwaɗa kiran Yaya! Yaya!
su na gab da fita a gate su ka dakata, na ja ƙafa na ƙarasa gabansu ina miƙa musu da cewa,"na san nayi laifi, na kuma aikata babban kuskure, ban san me yake faruwa ba, kamar yanda ban san a halin da ƴaƴana su ke ciki ba, amma furucinku ya tabbatar min da su na cikin yanayi mara daɗi, ko kusa wallahi summa tallahi bada gangan na bar su suka fita basu ci komai ba, kuyi haƙuri don zatin Allah, tun da ku ka bamu yaran nan na ɗauke musu matsayin ni nayi naƙudarsu. duk wani dogon bayani da zan yi daga baya ne na sani, amma Yaya a gafarce ni don girman Allah, wannan abincinsu ne na break a tafi musu da shi kafin na zo asibitin".
ba wacce ta katse ni daga maganar da na ke, kamar yanda babu idon wacca ya fasa jifina da kallon banza, Anty Aisha ta warci ledar ta ciro flask ɗin, tana buɗewa ta watso min abincin a jikina Allah ya tsare bai zuba a fuskata ba, haka kuma bai zuba da yawa a jikina ba saboda saurin ja da baya da nayi.
"munafuka, kin dafa za ki kai gida ki bawa tsaffi su ci shi ne za ki fake da abincin yara, idan na su ne me ya hana ki basu su ci kafin tafiya, makira kawai".
cewar Anty Aisha, daga hakan kuma su ka buɗe ƙofar gate su ka fice. nayi tsaye ina ina kallon jikina da abincin da ke zube a ƙasa me uban yawa, wani ƙunci na daban ya daki zuciyata. maganar me gadi ta fargar da ni da yazo gabana yana cewa,"kiyi haƙuri ƴata, ga ruwa ki ɗauraye jikinki kar zafin tururin yaywa fatarki illa".
ina share hawaye na ce,"na gode Baba".
ya ƙara cewa da ni,"a ci gaba da haƙuri watarana sai labari".
juyawa nayi na koma ciki da gudu gudu. a falon na zube ban iya hawa sama ba.
_"Gayyar tsiya, dangin matsiyata, masu baƙin baya."_ 
kalaman Yaya na ƙarshe ya haska a kaina, nayi murmushin takaici ina hawaye, wai yau ni ake cewa dangin matsiyata, ba zan fasa faɗa ina nanatawa ba, tabbas ciki mai manta kyautar jiya!.  
Jingina nayi da kujera ina juya kaina da ke bala'in sarawa, ga cikina na min ciwo sosai wanda na san bayan zafin duka har da na yunwa ma. idanu na lumshe saboda ciwon da na ke ciki na kasa motsin kirki, jikina duk yay tsami, ban san adadin lokacin da na ɗauka ina kuka a wajan ba sai kiran sallar azahar naji. Ganin lokacin sallah yana sake tafiya sai naja jiki da ƙyar na shiga banɗakin falo, nayi alwala na fito nayi sallah a zaune kamar zan kifa haka na ke jina.
A kan sallayar na kwanta ina son yin bacci, ba don komai ba sai don in mance da abin da ya faru da kuma samun sauƙin ciwon jikina. ina riƙe da cikina ji nake kamar zan mutu saboda ciwon da yake min, ganin zan kashe kaina ya saka na tashi na lallaɓa na hau bene da ƙyar, shima da dafa bango har naje ɗaki. magani na ɗauka da niyar sha sai kuma na tuna babu abin da na ci, ko da na sha maganin ba wani aiki da zai min. horn ɗin mota na jiyo hakan yasa na ƙarasa ina dubawa, Hubbi na gani ya faka mota ya fito ya nufo cikin gidan, gabana yay mugun faɗuwar da ban taɓa ji yayi ba, na saki labulen na fita a ɗakin da sauri, jin takun hawowarsa benen yasa na tsaya har ya ƙaraso. 
Kamar bai ga mutum ba ya wuce ya shiga ɗakinsa, nabi bayansa na same shi a tsaye a jikin durowa yana lalube da alama akwai abin da yake nema, jiki a sanyaye na ƙarasa ciki, har lokacin ciwon bakina bai daina jini ba.
murya a hankali cikin tsoro da shakkar abin da zai biyo baya na ce,"Hubbi."
Banza yayi min kamar ba halitta mai motsi ke magana ba, ya ɗauke kansa gefe ya cigaba da abin da yake yi.
"Hubbi".
na sake maimaitawa ina kallonsa, nan ma shiru.
gaban ƙafafunsa na duƙa ina riƙe ƙafarsa alamu na neman yafiya.
"Hubbi magana na ke maka fa, na san nayi maka laifi amma kayi haƙuri ka yafe min, kafi kowa sanin halina ba zan hana su Atika abinci haka kawai ba. Meye ribata in na hana su abinci?, wallahi ko wasu ƴaƴan ba zan hana abinci ba balle kuma su da su ke ƴaƴana".
magana ya fara, sai dai maganar ya ke yi tamkar ba da ni ba, ni kuma nayi cak saboda kiɗima ina kallon bakinsa da ke motsawa.
"shugabar makarantarsu ce ta kira, ta shaida min an kai ɗaya daga cikin yarana asibiti har an kwantar da ita, in yi gaggawar zuwa domin akwai ɓuƙatuwar kashe kuɗaɗe. ina zuwa likitan ta shaida min ciwon ciki ne amma sun ɗauki hoto anyi gwaje gwaje, tun bayan awa biyu yanzu Atika na cikin matsanancin hali na rayuwa, bata farka ba, har yanzu bata motsa ba Sa'ida! bata samun isassan abinci a cikinta haka likitan ya faɗa".
yay shiru da maganarsa, naga ya ɗauko ƙaramar takarda alamun daman ita yake nema tun ɗazu, ya tura durowar ya kulle sannan ya gifta ni zai wuce na riƙe hannunsa na ce,"Dan Allah Hubbi kayi haƙuri, wallahi ban san bata da lafiya ba, ban kula ba kuma bata faɗa min ba".
Zafin hannunta shi ya ratsa shi sosai hakan ya tabbatar masa da zazzaɓi ne a jikinta bana wasa ba, ya kalli fuskarta yaga duk ta canja ga gefen bakinta a fashe, zai so yay tambaya akan silar ciwon, sai dai ba ya son jin wani ba'asi, hasalima fuskarta haushi take bashi.
ganin irin kallona da yake min sai na ɗauka ko ya fara sauka ne, sai na sake marairaicewa ko Allah zai sa ya fahimce ni, kumburarrun idanuna na hawaye na ce,"don girman Allah ka bawa zuciyarka salama ka tsaya ka fahimce ni. Hubbi kana yawan min nasiha akan fushi da haƙuri. Hubbi ka tuna wata rana da nayi fushi da kai tunasarwar da kayi min?...ka faɗa min fushi tamkar taɓin hankali ne ƙarshensa Nadama ne...ka tunasar da ni cewa fushi shi ne tarkon abin da shaiɗan yafi amfani da shi wajen halaka ɗan adam. haka ka ƙara tunasar da ni da faɗin manzan Allah(SAW) akan maganin fushi; yace idan kai fushi idan kana tsaye ne ka zauna, idan kana zaune ne ka kwanta ko kuma kabar wurin da aka saka kai fushin...Hubbi ka tuna...".
bige ni yay yana ƙwace hannunsa, ya nuna ni da yatsa yana cewa,"ba ki kai nayi fushi da ke ba...na sani kina so na sakko ne saboda na buɗe miki kitchen, to kinyi a banza wallahi don ba zan buɗe ba sai dai kema a kai ki asibitin, ai yanda kika hana yarana abinci kema haka za ki kwana babu abinci a cikinki, in yaso ki ɗanɗana abin da suka ɗanɗana. Useless woman".
ya faɗa yana hararata ya shige ya fita ya bar min ɗakin. nayi murmushi mai ciwo kan abin da ya faɗa, ban da abinsa ta ya zan nemi wani abinci a wannan halin bala'in da na ke ciki?, ta ina abinci zai samu gurbi a cikina?, ai hakan ba abu bane mai yuwa a wajana.
ina jin tashin motarsa alamun ya ƙara fita, na jawo ƙafata na fito daga ɗakinsa na koma nawa, na kwanta a kan gado nayi lamo jikina duk ciwo yake min, ina ta karkarwar sanyi. Haka na yini a kwance cikin matsananciya damuwa, ɓangare ɗaya cike da fargabar dawowar su Yaya haka kuma cike da tsananin tsoron hukuncin da Hubbi zai yanke. 
tashi kawai na ke in shan ruwa in koma in kwanta har magariba babu abin da ya shiga cikina sai ruwa, na galabaita sosai ga ciwo ga yunwa ga aman ruwa, kwata kwata na rasa me ya ke min daɗin a duniyata, ban isa na tuhumi ubangijina kan jarabawa da ƙaddarar da su ke ta ƙwallo da ni ba tun aure, sai dai zan roƙe shi da ya bani ikon cinyewa zuwa matakin nasara.
bayan nayi sallar magriba ina zaune jugum, lokacin na kira wayar Hubbi yafi sau goma bai ɗaga ba duk saboda naji ya jikin Atika, hatta ita Yaya da Iyam sai da na kira su amma babu wanda ya ɗaga wayata, ban san wanne asibiti ba ne balle na bi bayansu, sai Lubabatu na kira tace min duk suna asibiti itama an barta ne da yara a gida, amma sun yi waya ance jikin da sauƙi. ajiyar zuciya na sauke don sai a sannn na sami relief, na kwantar da kaina gefen gado ina jan carbi, cikin tunanin da na ke zuciyata ke faɗa min ya kamata in kira mahaifina mu gaisa don mun kwana biyu bamu yi waya ba.
duk da ina fargabar in kira shi saboda yacca zai saurin gano damuwar da ke kan muryata, haka na daure na danna kiran saboda ko ba komai waya da shi ɗin zai yaye min damuwar da na ke ciki.
nemo lambarsa nayi, nafi ƙarfin minti uku ina saƙa da warwara akan in kira ko in fasa, can kawai na danna kiran ya tafi, kamar yanda ya saba duk lokacin da na kira shi yauma hakan ce ta kasance, ya katse kiran nawa sannan ya biyo baya.
da adu'a na samu raunina ya ɓoye da na ɗaga wayar nayi sallama.
"Salamu alaikum Abbaa".
"Wa'alaiki salam da ma'aikaciyar lafiya, Ƴar albarka ya aka yi saƙon zuciyata ya iso gareki da wuri haka, yanzun na ke cewa bara nayi sallar isha'i na kiraki, ina fatan lafiya kike da ke da mai gidan na ki ko?".
wani sanyi ya ratsa ni na farin ciki da jin muryar mahaifina. nayi dakiyar danne kukana na ce,"muna lafiya lau Abbaa, fatan kuma lafiya ku ke?, ya kasuwa?".
"lafiya lau fa Sa'ida, komai lafiya kinji, ba dai ki da wata matsala ko?".
kamar ina gabansa na ɗaga kai alamar ehh,"babu matsalan komai Abbaa".
"to ma sha Allah haka ake so ai, Allah yayi muku albarka gaba ɗayanku, Allah ya ƙara muku zaman lafiya da kwanciyar hankali, ya kauda duk wata fitina da saɓani a tsakaninku, Allah yay miki albarka kinji Sa'ida, Allah ya ba ki nasara da sa'a a rayuwa, mafi alkhairi yay ta bibiyarki. ki tura min lambar akawunt ɗinki zan saka miki ɗan abin da ya sawwaƙa".
"tom Abbaa na gode, Allah ya ƙara arziƙi ya ƙara muku lafiya da tsawancin kwana".
"amin ya hayyu ya qayyum, ya makarantar tahfeez ɗin na ki kuwa, ba dai kya wasa da zuwa ko?".
"ina zuwa Abbaa".
"kema da ke cikin masu saukar ta bana ne?".
"a'a sai wata shekarar Abbaa".
"to Allah ya bada ilimi mai albarka, ki gaida mijin naki. yanxu ina masallaci sai in na koma sai ta kira ki".
har nayi haka zan kashe kiran sunana da yay ya dakatar da ni. na amsa masa sai naji yay shiru, tunanin ko kiran ya yanke ne hakan yasa na kalli screen ɗin kafin na kuma mayarwa kunne in sake cewa,"hello Abbaa".
ajiyar zuciya naji ya sauke, shiru bai ce komai ba sai can yay nisa ya ce,"kina jina Sa'ida".
na ce,"ehh Abbaa ina ji".
ya ce,"walwala ta burin zuciyar ɗan Adam tsakanin abubuwa guda biyu take, farin ciki da baƙin ciki. idan abin farin ciki ya ratsa zuciya fuska zata nuna, za ta yi ƙyalli, zata sake sosai wajen bayyanar da farin cikinta, daga nan kuma murmushi da dariya su ziyarceta. idan kuma baƙin ciki ya ratsata sai tayi baƙi, ta turnuƙe, idanu suyi jajur su cika da ƙwalla, idan ya tsananta hawaye su jiƙa fuska, murya ta bada labarin yanayin da ake ciki...Ƴata kar ki manta da wanda kike waya, mahaifinki ne mai iya gane halin da kike ciki ko bai kalle ki ba, Sa'ida saki kukan da kike ta dannewa tun a sallamar farko, yi kukanki yacca kike so ba zan hanaki ba kuma ba zan tuhume ki dalili ba, domin shi kuka hanya ce ta rage raɗaɗin da ke cikin zuciya, sai dai ina so na tuna miki cewa kuka ba ya maganin matsala...yi kukan iyaka iyawarki ina sauraronki".
zuciyata naji ta matse wani abu ya daki ƙirjina, Abbaa da kansa yau ke bani izinin yin kuka, mutumin da sauyawar yanayina kaɗai ke tada hankalinsa amma yau shi ke ce min nayi kuka iyakar yina, shin ya san matsalar da na ke ciki ne?. lokaci guda dauriyata ta ƙwace na fashe da matsanancin kuka me taɓa zuciyar duk me saurare, kamar yanda Abbaa ya faɗa sam bai yi ƙoƙarin hanani ba, bai kashe kiran ba haka bai ce komai ba, sai dai ina jiyo saukar numfashinsa, haka nayi kukana na gode Allah, murya a dusashe na ce,"Abbaa na gama, amma babu wata matsala, dama kukan soyayyarku ne kawai na ke yi".
*(9)*
murmushin manyance naji yayi, bana ganinsa amma ina da tabbacin sai da ya gyaɗa kai kafin ya ce,"yaro yaro ne". kana ya ƙara cewa,"na sani soyayyar da kike mana zata iya sawa ki zubar da hawaye musamman idan kika tuna cewa akwai wani tabbataccen lokaci da dole mutuwa zata raba mu. sai dai ba hakan ne musababbin kukan na ki ba, muryarki kawai ta shaida min akwai matsala, haka ne?".
na rumtse ido nace,"haka ne Abbaa".
"to me yasa za ki ɓoye min?".
"kayi haƙuri Abbaa".
yay shiru na ƴan sakanni kafin yay gyaran murya. "saurare ni da kyau Sa'ida. mu iyayenki ne, babu wanda zai tsaya miki tsayin daka a duniyar nan sama da mu bayan mahallicinki. adu'armu a gareki kaɗai ta isa ta magance miki kowacce matsala da kike ciki, kuma ki sani adu'a na canja ƙaddara". yay amfani da kwantaccen lafazi wajen faɗin hakan.
murya na rawa na amasa,"haka ne Abbaa, ba wai na ɓoye muku ba ne saboda tunanin ba zaku iya min komai ba, kawai shiga damuwarku akan hakan yasa Abbaa, amma kayi haƙuri Abbaa, adu'arka kawai na ke so".
nayi maganar da muryar kuka ina me share hawayena.
"Sa'ida ni mahaifinki ne, ba lallai sai kin ɓoye min kina cikin matsala da damuwa ba, muryarki zata bayyana min. ba zan tsaya shiga sha'anin aurenki ba, sai dai ina so na tuna miki duk lokacin da tsananin rayuwa ya dame ki, abu na farko da zai sa ki farin ciki shi ne ki tuna ke musulma ce kuma Masoyiyar Manzon ALLAH [S.A.W]. Duk tsananin da kike ciki ki tuna cewa akwai wanda ya fiki shiga tsanani, Ki tuna cewa kinfi mutane da yawa jin daɗin rayuwa. wannan rayuwar tamu ta duniya da kike gani gaba ɗayanta jarrabawa ce, Sa'ida aure kan saka mutum ya yi farin ciki a rayuwa sai dai duk tsananin farin ciki ba shi zai hana ma’aurata fuskantar matsaloli ba. ba abin mamaki ba ne idan a wasu lokuta anata fuskantar matsaloli a auratayya, domin rayuwar aure gaba ɗayanta haƙuri ce, haka kowacce mace da kalar jarabawarta a gidan auranta. ko babu komai ki gode Allah da ya baki miji me tsananin sonki da ƙaunarki gami da tausayinki. ni dai abin da na ke so da ke kar da ki dinƙa barin damuwa a ranki, hakan zai cutar da ke. kamata yayi duk san da kika kasance cikin halin tsanani, to ki ɗaura alwala ki fuskanci alƙibla ki gana da ubangijinki, a gaban mahallicinki ya kamata ki zubda tarin hawayenki, ki ƙaskantar da kanki a gabansa kina me roƙonsa cikin kirari da tsarkakewa, shi ya san halin da kike ciki kuma shi zai magance miki. kuma hakan zai sa ki samu rangwamen komai, tun haihuwarki mu ke miki addu'a kuma ba zamu daina ba har mu kai ga kushewa, kuma ina miki alƙawarin ƙara dagewa akan yi miki adu'a Ƴata. Allah bai hanaki don baya sonki ba, bai bawa wasu don yafi sonsu akanki ba, kema yana sonki kuma zai ba ki mafificin alkhairi cikin yardarsa da amincinsa. Allah yay miki albarka, Allah ya shiga dukkan lamuranki, ya yaye miki dukkan ƙunci, ya kawo miki salama da natsuwa. ayi haƙuri a ƙara haƙuri a kuma ci gaba da haƙuri kinji ƴar albarka, ina faɗa miki hakan ba kuma zan fasa faɗa miki ba ko da yaushe; haƙuri, uzuri, kawar da kai da kuma yafiya, ki kamasu tabbas kin kama makaman nasara da farin ciki, Sa'ida wanda ba ya haƙuri ba ya uzuri ba kuma ya yafiya to shi ne ke samun naƙasun farin ciki, amma me haƙuri da tawakkali da fawwalawa Allah komai wallahi ba ya tawaya, bayan tsanani sai daɗi da izinin Allah".
yay shiru, ni kuma kukana ya ƙwace, cikin muryar da ta disashe da majina na ce,"na gode Abbaa nah, na gode sosai, ubangiji Allah ƙara muku lafiya, yaja min da ranku, yasa kuyi kyakykyawan ƙarshe".
"amin ya Allah ƴar albarka. amma ki daina kukan, ki kuma yi min alƙawarin ba za ki ƙara ba".
"in sha Allahu Abbaa".
"zan tura miki kuɗi sai dai kiyi hakuri babu yawa".
"na gode Abbaa Allah ƙara arziƙi da wadata"
"amin ya Rahman, sai gobe kwayi waya da Ummanin, kar taji ki a wannan yanayin ta hana kanta sukuni, Allah ya sadamu da alkhairinsa, ki gaida ɗan nawa".
ya ƙarasa faɗa yana kashe wayarsa, wani sabon kuka na ƙaunar mahaifina ya zo min sai dai nayi saurin toshe bakina tunawa da alƙawarin ce masa ba zan ci gaba da kukan ba. kai na kifa a gefen gado ina lallashin zuciyata da tuna kalaman mahaifina waɗanda su ka fara kwantar min da hankali, tabbas ina mai godiya ga Allah bisa ni'imar barmin su da yay a raye. wallahi ina son Abbaana, ban san ya zan kasance ba a duk san da aka ce ba ya raye, ni na sani ta kowacce fuska nayi dacen mahaifa, adu'ata Allah yasa suci moriyata kafin mutuwarsu, ya kuma sada su da aljanna maɗaukakiya.
banɗaki na shiga nayi wanka, bayan shiryawata na shiga laluba jakar makarantata, cikon hukuncin ubangiji sai ga shi na samo wata matacciyar ɗari biyu, hamdala nayi ga Allah ina miƙewa na fita cikin ɗan guntun farin cikina na samun kuɗin, wurin me gadi na isa na ba shi na ce ya taimaka ya siyo min maganin ciwon jiki, idan akwai sauran canji ya siyo min awara ko gurasa. cikin mintunan da ba su haura ashirin da biyar ba sai ga shi ya dawo, nayi masa godiya sosai sannan na koma ɗakina, awarar ɗari da hamsin ce ba wata mai yawa ba guda uku, na ci na shiga banɗaki na sha ruwa na kuma sha maganin. har aka yi sallar isha'i ina ta jira ko zan ji motsin dawowar Hubbi amma shiru, ni hankalina ma gaba ɗaya na kan halin da aka ce yaran suna ciki, idan na ɗau waya zan kira shi sai zuciyata ta kwaɓeni akan hakan, daga ƙarshe kawai na aje wayar na kwanta bayan nayi sallar isha'i.
wajen ƙarfe biyu na dare na farka firgigit, na sauko da sauri na faɗa banɗaki na yo alwala, sallah na tayar ina ta jero nafilfili kuma cikin kowacce sujjada da tahiya kuka na ke ga Ubangijina, ina mai yi masa kirari da tsarkakan sunayensa, ina roƙonsa da ya kawo min sauƙi a halin da na riski kaina, ya wanzar da alkhairansa a gare ni, ya canja min tsanani zuwa sauƙi, baƙin ciki zuwa farin ciki, damuwa zuwa walwala, tashin hankali zuwa kwanciyar hankali da zaman lafiya.
ni dai cikin ikon Allah tun raka'ar farko na fara jin sukuni na ziyartar zuciyata, haka bayan na idar na ɗau ƙur'ani na fara karatu, karatun da ban daina ba sai da na ji an fara kiran sallar farko, wallahi zuwa wannan lokacin sai naji zuciya tayi wasaisai, naji tamkar ba'a taɓa dasa damuwa da ƙunci ba a tare da ni, haka kawai sai na ke jin wani farin ciki da ban san dalilinsa ba yana ziyartata, naji ina mantawa da faruwar komai yana barin jikina yabi iskar ɗakin. har sai da aka yi sallar asuba bayan na gama lazimi na ji bacci ya ziyarci idona, a sannan na miƙe da ƙwarin jikina da bana jin ciwo ko ɗis na hau gado na kwanta, bakina ɗauke da tasbihi bacci me daɗin gaske yay awon gaba da ni.
ba ni na farka ba sai ƙarfe goma na safe, yau dai hankali kwance na sakko saɓanin da dana ke sakkowa a gigice idan na farka irin haka a makare, ba don komai ba sai don tunawa da abincin mai gidan, ni ai ko babu komai ma kulle kitchen ɗin nasa yay min rana, tun da ga shi nayi natsatstsen bacci, kuma na huta haka babu ƙorafin ba ki kammala da wuri ba, babu ɗauko ɗauko, maida maida.
wanka na shiga nayi, na tsaya gaban madubi ina mamakin irin ramar da nayi, ka rantse da Allah zaftarata ake yi, hannu na kai na taɓa kumburarren ciwon bakina, nayi wata dariyar takaici kawai ina girgiza kaina, hoton dukan da na sha jiya ya haska min tarr a ido, haka zagin da na sha yay amsakuwwa a kunnena, a jiya ina cewa na bar su da Allah ya saka min, amma a yanzu kam na yafe musu babu kuma ƙullacinsu a raina sam, na san zan daɗe kafin na manta abin da suka min amma zan yi dukkan iyawata don ganin na manta ɗin ko saboda kar na dinƙa ganinsu da abin har yasa ni jin ɓacin rai.
humra na ɗauko zan shafa, sai dai ina ɗaukowar fuskata ta washe da dariyar da haƙorana suka bayyana, ba don komai ba sai don tunawa da Ummani, duk san da na kirata na ce Ummani Humra ta kusa ƙarewa zata ce Sa'ida amma shanta kike ko, ko kuma girki kike da ita ne in sa a koma haɗo miki duro guda. haƙiƙa ina son mahaifiyata, Allah dai ya bani ikon kyautata musu a rayuwa. rigar bubu na saka na sanya hular shatali, na ɗan yi tsaki saboda yanayin kitsona da ya tsufa.
agogo na kalla ƙarfe sha biyu na rana da ƴan mintuna, na jijjiga kaina da mamaki, har na nufi ƙofa zan fita sai zuciyata ta dakatar da ni da ce min in fita in yi me?, ai kawai in koma in kwanta lokacin hutawa ne Allah ya kawo min, idan har ya dawo gidan ai dole zai zo ya tada ni ko dan ya ci zarafina, musamman da ya zamana laifin nawa tsagin jikinsa na taɓa.
kan gado na koma na jingina bayana da filo, ba zan iya kwanciya ba don na gaji da ita, waya na ɗauka na kunna data na shiga wattpad na lalubo sunan Oum Mumtaz da Nana Haleema, nayi saving sababbin littafansu a library, na kashe data nan da nan kuwa na hau karatu, karatun littafin hausa sam bai dameni ba, amma ko da na leƙa wani group ranar nan naji ana ta koɗa littafan nasu na ce ni kam in sha Allahu sai anyi tafiyar da ni, baza'a barni a baya ba, Kwantan Ɓauna da Lokaci ne sai in ban same su ba amma ba abin da zai hana in karanta su kam. 
da littafin Lokaci ne na fara, kawai sai naji maganar Baba tana dawo min cikin kaina da yake cewa kowacce mace da kalar jarabawarta a gidan aure, tabbas haka ne tunda ga Umaima ma wadda matsalarta da tawa kusan ɗaya ce, sai dai ita nata da lafiya tun da babu tsangwamar dangin miji haka kuma ta samu ciki har ta haife, saɓanin ni da dangin miji suka taso ni gaba, miji babu sauƙi, sharrin ƴaƴan ruƙo, ga kuma nakasun rashin haihuwa da duniya ke ganin shi a matsayin babbar tawaya a gare ni.
murmushi kawai na ke me ciwo domin ni ɗaya na san me naji a cikin zuciyata, haƙiƙa jarabawar da na ke ciki tana da matuƙar wahala, amma babu komai na faɗawa Allah daren jiya, ya amsa sai jiran sakamako wanda na ke da yaƙinin me kyau ne. 
can ina cikin karatun Kwantan Ɓauna ina jinjinawa sha'anin hassada da makirci irin na gidan sarauta, naji cikina ya murɗa har nannaɗewa hanjina yake saboda mahaukaciyar yunwar da nake ji, tun ina daurewa naji ina ba zan iya ba, to amma ya zan yi? na san ko na sauka babu abin da zan samu na ci, amma zanje na duba kan dining wataƙila Allah ya taimake ni in samu ko guntun biredin shekaranjiya ne.
abu kamar wasa lokaci ɗaya naji jikina ya kama karkarwa, na yi cilli da wayar gefe na fita a ɗakin a gigice, tabbas yunwa bata da hankali, ji na ke fa kamar zan mutu wallahi. kamar yanda na zata har yanzu kitchen ɗin a rufe yake babu alamar ma an buɗe shi, a daddafe na wuce dining ina zuwa Allah ya taimake ni na samu ragowar yogurt a jarka, ban wata wata ba na ɗauka na kafa kai ban sauke ba sai da na shanye tass. na san ba zai wuce mai gidan ne ya sha ya ajiye ba don ni dai ban san da shi a wurin ba, jiya ban bar komai akai ba da nayi gyara, to ban damu da duk hargagin da zai min ba, ba hauka na ke ba a yanda na ke jin raina na neman fita sanadin yunwa ba zanga abinci in ƙi ci ba, duk abin da zai min yay min na riga na saba yanzu. 
ɗaki na koma na ɗora karatuna daga in da na tsaya, a hankali naji cikina na motsa min da ciwo, can kuma na fara ji kamar ana ɗaure min hanjin cikina, nayi saurin miƙewa zaune ina riƙe cikina idanuna a runtse, tambayar kaina na fara anya youghurt ɗin da na sha me kyau ne?, ko dai ba Hubbi ne ya sha ya rage ba?, to wa ya shigo da shi?.
da ƙyar na samu ciwon ya lafa na kwanta ba shiri, haka nayi ta sauke numfashi ina jin bacci yana ƙoƙarin ɗaukata, dama na ware a.c sanyin sai ratsa ƙashina yake. ban san bacci ya ɗauke ni ba sai ji nayi ana taɓa ƙafata, na buɗe ido a hankali, ido muka haɗa da Hubbi yana tsaye hannayensa zube cikin aljihun wando, ji nayi zuciyata ta motsa, nayi dakiyar ɓoye tsoronsa na ɓata rai ina yin miƙa, zuciyata kuwa ta dunƙa zugani akan in juya masa baya in koma baccina amma sai naji ba zan iya ba, haka na miƙe zaune kamar ina so kamar bana so nama kasa gane kaina.
shi dai yana tsaye kamar wani gunki kallona kawai yake yi, ya shirya cikin manyan kaya riga da wando na yadi milk colour, yayi bala'in kyau kansa babu hula. kasa daina kallonsa nayi saboda masifar kyawun da yayi min, ba tare da shiryawa ba murmushi ya suɓuce min yayin kallonsa, kalmar kayi kyau na ke shirin faɗa masa, amma sai dai saƙon da ke a saman fuskarsa yasa na sunkuyar da kaina ƙasa na ce,"Ina kwana".
Maimakon amsa gaisuwar tawa sai ji nayi ya ce,"Kafin nan da awa guda ki tabbatar kin tattara kayan ki kin bar min gida, kije gidanku ki zauna har sai san da na neme ki".
a zabure na waro idanu waje har ban san lokacin da na sauko akan gadon ba saboda ruɗani, hannuna dafe da ƙirji idanunsa cikin nawa na ce,"Hubbi me ka ce?".
ransa a haɗe tamkar hadari ya ce,"Kinji ai ba kya buƙatar na maimata miki, ki tabbatar kafin na dawo kin bar gidan nan in ba haka ba za ki yi karo da abin da ba ki taɓa karo da shi ba, wallahi muddin na dawo na sameki sai na miki wulaƙancin da kare ma ba zai shinshina ba".
ya faɗa yana nuna ni da yatsa, kafin ya fita ya barni tsaye cikin maɗaukakin mamaki da tsantsar al'ajabi, haka na ƙame kamar gunki ƙofar kawai na ke kallo idona ko ƙiftawa ba yayi, tashin hankali da firgicin da su ke zuciyata kuwa tamkar zata faso ƙirjina ta fito.
"Innalillahi wa'inna ilaihir raji'un". na faɗa a bayyane ƙirjina yana harbawa hannayena har lokacin dafe da ƙirjina. 
"lamarin har ya kai haka?, duk haƙurin da na ba shi?, wanne irin bala'i ne wannan?, in tafi gida fa har sai ya neme ni, me yay zafi har zai yanke tsatstsauran hukunci haka? akan dai iya abin da ya faru jiya ko kuma da wani laifin daban a gefe da ban san da shi ba? to ni kuwa in je in ce da su Abbaa me?".
a fili nayi maganar ina jan numfashi sama. daɓas na zauna kan gadon na kafe wuri ɗaya da kallo, cikin kaina na rasa tunanin me zan yi, na kuma rasa inda zan ɗora wannan al'amarin me girman gaske. ban san lokacin da hawaye ya shiga zarya a idanuna ba, lallai ina cikin jarabawa, kuma tabbas na yiwa kaina alƙawarin cinyeta, ba zan taɓa bari na faɗi ba in Allah ya yarda.
zuciyata ta fara bani umarnin gaggawar tashi in bar gidan karma ya dawo ya same ni yay min abin da zai zama sanadin bugawar zuciyata a yau, a karon farko naji bana son ganin ko da inuwarsa. haka na buɗe wadrobe ina ɗebo kayana, ina zubawa cikin akwatu ina magana tamkar zararriya.
"Me zan ce idan na koma gida? Na ce musu mijina ya ce in je gida sai ya neme ni?, bisa laifin me? da wanne ido zan kalle su in musu bayani? Hasbunallahu wani'imal wakil, Hubbi meyasa! Me na maka a rayuwa Hubbi?".
ina kuka sosai haka na gama haɗa kayana, na ɗauko hijabina zan saka wayata da ke kan madubi tayi ƙara, na rufe wardrobe ɗin na ƙarasa da sauri na ɗauki wayar don na shaida kiran Ummani daga ringtone ɗin da na saka mata na Uwa Uwa Mama me share min kukana.
sai da na saita kaina da danne yanayin da na ke ciki na ce,"Salamu alaikum Ummani, ina yini".
Daga can ɓangaren ta ce,"barkan ki dai Sa'ida, an yini lafiya, ya kike ke da mai gidan naki?."
na ce,"Lafiya lau Ummani, duk kuna lafiya?".
ta amsa,"lafiya lau, amma ya naji muryar taki kamar ba ki da lafiya."
na ce,"Ehh wallah Ummani na tashi da ciwon kai ne yau, yanzu na tashi a bacci ma shisa kika ji muryan nawa haka, dama ina cewa zuwa anjima zan kiraki".
na faɗi hakan ina dafe kaina yayin da sabbin hawaye masu zafin gaske ke zaryo min.
ta ce,"subhanallah to kin dai sha magani ko?".
na ce,"ehh na sha, shi ne ma naji daɗi ai".
ta ce,"to Allah ya sawwaƙe. daman maganar zuwa ƙauye zan miki na bikin ƴar gidan Kawu Musbahu, gobe ne tafiyar da safe in Allah ya kaimu, ga shi na ji ki babu lafiya sai dai ki haƙura kya je musu daga baya ko".
tamkar anyi min bushara da kujerar makka haka naji maganar Ummani, wani farin ciki ya lulluɓe ni har hakan na bayyana akan fuskata, cikin saurin maganar da ban taɓa yi ba na ce,"lahh ai ciwon kaine fa kawai Ummani, kuma na faɗa miki naji daɗi ma".
sautin murmushin manyancenta ya bayyana har ya taɓa zuciyata, ta ce"ke dai kawai za kiyi ƙarfin halin naki da kika saba, to Allah dai ya ƙara lafiya. sai ki faɗawa mijin naki, idan ya barki kin fito da sassafe to mu tafi tare, in bai barki ba kuma kya taho ke ɗaya tun da kuna da direba".
na ce,"ai kamar ma na sani muka yi maganar da shi ɗazu, da yake shima yana shirin tafiya za su koma dubai, kin san dama nayi miki magana an gama ginin ɗaya plaza ɗin da ya buɗe. sai na ke ce masa to daga biki kuma sai in ɗan yi kwanaki a gida ya ce babu matsala".
ta ce,"ah tou faɗuwa ma ta zo daidai da zama, shikenan to sai kin zo ɗin. kya ce masa ina masa Allah kiyaye".
da haka muka yi sallama ina mai farin ciki na samun damar da zan fake da ita ba tare da kowa ya san dalilin zaman da zanyi a gida ba bayan gama biki, wanda ina roƙon Allah yasa zuwa lokacin komai ya saisaita. sai dai kuma a gefe guda zuciyata cike fal da tarin fargaba da tsoro mara misaltuwa.
*(10)*
Cikin farin ciki na ci gaba da shirina, har da kayan da zan bayar a ƙauye duka na haɗa, ban san lokacin da zaman zai ɗauke ni ba tun da bai ce ga iyaka adadin kwanakin da ya bani ba, dalilin da yasa na tabbatar da na ɗauki duk abin da zan buƙata kenan. har wani ɓari na zuciyata ma na faɗa min wataƙila tafiyar da zanyi tafiya ce ba ta dawo ba, imma mutuwa ta ɗauke ni imma kuma sanadin zaman auren kenan. jikina naji ya mutu gaba ɗaya sai dai kuma ba wani jimawa naji wani ƙarfi ya ziyarci jikina na musamman, dan ma banda isassan lafiyar da ƙarfin zai tasiri sosai a jikina.
bayan duk na gama fitar da kayan can compound na dawo domin rufe ƙofar ɗakin, sai dai a lokacin da na ɗora hannu bisa hannun ƙofar zan jawo, idona ya maƙale akan cikin ɗakin na kasa ƙiftawa na wucewar mintuna uku. zuciyata ta matse, ƙirjina yay zafi, gabana yay mummunar faɗuwa, hankalina ya kai ƙololuwar tashi, ruwan hawayen da na tsayar na ce ba za su ƙara sauka ba a yau sai ga su tamkar an kunna famfo. cikin mutuwar jiki da fargaba na janyo ƙofar na rufe ina mai juya mata baya, yacca na ke sakkowa daga matakalen benen kamar marar lakka a jiki, kalamansa ne su ke maimaituwa cikin kaina na inje har sai randa ya neme ni, cikin raina sai na ke jin shikenan wannna tafiyar tafiya ce da ba zan ƙara waigowa na kalli wancan ɗakin a matsayin ɗakin aurena ba, sai na ke jin kamar ya furta min kalmomin saki ne kuma saki na har abadan ɗin da ba zamu ƙara rayuwa tare ba, na ke jin sai dai na fara amsa sunan tsohuwar matar Nazifi ba matar Nazifi ba. 
sam bana wani gani da kyau na ƙarasa na ce da mai gadi ya tayani fidda kayan waje, idan an sami adaidata sahu ya taimaka ya taro min. kamar ya san abin da yake faruwa na ga jikinsa duk yay sanyi har ya gaza haƙurin furta min lafiya dai ko Hajiya?, na ɗaga masa kai ina riƙe yanayina da cewa,"ana biki ne a gida zanje in kwanaki".
anan bakin gate na tsaya ina jiran ya dawo daga samomin adaidaitar, shiru shiru babu labarinsa kawai na gaji na samu wasu yara na ce su ɗaukar min jakunkunan su kai min titi, muka dandale yanda zan biya su sannan su kai gaba ina biye da su a baya.
sai bayan zuwana titi na tuna da babu fa ko sisi a hannuna, mafi kusa na samu shagon p.o.s na je na ciri kuɗi dubu huɗu, kuɗin da Abbaa ya turo min ne jiya da daddare, banda Allah yasa ya turo min da ban san ya zan yi da tafiyar ba, dole sai dai in tafi a ƙasa don ba zan dai je gidanmu in ce a bani kuɗi zan bawa me machine ba, ko a rayuwar baya ban yi haka ba balle yanzu, ba zan iya tonawa kaina da mijina asiri ba. 
na sallami yaran na tsaya nan jiran samun mota, na mance gaba ɗaya ban saka niƙabi ba ga zafin rana sai dukan fuskata ya ke. na tsayar da masu adaidaita sahu sun fi shida babu wanda ya tsaya, duk wanda na cewa makwarari sai ya ce ba can yay ba, a taƙaice dai sai da na shafe mintuna kusan sha biyar tsaye kafin na samu wani ya tsaya, shima bayan na gama yi masa kwatancen in da zai kaini sai yace kai ba zai shiga ciki ba, har yay gaba kuma sai ga shi ya dawo yana cewa in shigo.
zan tsaya ciniki ya ce ba matsala abun biya ba zai gagara ba muje kawai, da kansa ya taimaka ya saka min kayan a ciki, wasu ƴan mintuna su ka kawomu ƙofar gidanmu don tun da muka taho bai yi tsaye tsaye ba, in an tsayar da shi ba ya tsayawa, har na ce masa ya ƙara samun passenger ya ce a'a babu matsala yafi so ya sauke ni tukunna.
ya sakko min da kayana, Yaran da suke can ta gefen gidanmu na kira na roƙe su suka shigar min da kayan cikin gida, su ka barni ina ƙoƙarin baiwa mai adaidaita kuɗinsa, sai dai kafin ma na kai ga buɗe jakar naji ya tashi machine ɗin yana shirin tafiya.
dakatar da shi nayi da cewa,"ban baka kuɗin ba".
ya ɗan leƙo kai yana cewa,"Hajiya ai an biya".
"an biya?". na tambaya da mamaki. kafin na ƙara cewa,"kaman ya an biya Malam, ban baka kuɗi ba fa tun da muka taho kace ne in bari mu ƙaraso".
ya ce,"ehh tou Hajiya da kika tsayar da ni da farko nayi gaba, sai wani bawan Allah ya dakatar da ni ya ce in dawo na ɗauke ki, da ina ce masa ba zani ba gaskiya to kinga abin da ya bani shi ne dalilin dawowa na ɗauke ki, kuma daga sauke kin nan na tashi a aiki sai bayan kwana biyu kuma".
ya faɗa yana zaro farar envelop a aljihunsa ya buɗe ya nuna min ƴan dubu dubun da su ke ciki sabbi karrr masu yawa, daga ganinsu daga injin bugu sai hannun manajan da ya zuba su ciki, a iya ido adadin su kasan ba iya ƙirgen yatsun hannu ba ne sai an haɗa da na ƙafa.
mamaki ƙarara ya bayyana a fuskata, ƙwayar idona kuma na kallonsa da ayoyin tambayoyi da son tuhumarsa.
"ai wallahi Hajiya ban taɓa taka sa'a a rayuwata ba irin yau, ni dai naji daɗin ɗaukarki wallahi. ban san waye ba amma idan rabonsa ce ke Allah ya haɗaku domin ya ce kar in ma yi kuskuren shaida miki shi".
rai na haɗe na ce,"kai Malam ni fa matar aure ce, ko da ka ganni daga gidan mijina na zo gidanmu. kai kawai kaga mutum baka san da ga ina ba ya kama baka kuɗi ka karɓa, to ni da kuɗina don haka ga hakkinka nan, babu ruwana da kuɗin da wani ya baka".
yay ƴar dariya da cewa,"ah ban ga kin yi kama da matar aure ba gaskiya, kuɗinki kuma ko na karɓa ma wallahi sadaƙa zan miki da su, gwara ki ɗauka ki rage zafi kafin Alhajin Allah ya bayyana a gareki ki huta da hawa abin haya".
ko kusa ko alama tunanin Nazifi a lokacin bai zo cikin kaina ba, idan ma tunanin nasa ya zo ba zan kawo shi ya biya ba dan babu ta yanda za'ai ya ɗau wannan uban kuɗin ya bayar kawai kuɗin motar da bai wuce ɗari shida ba, abu sai ka ce a film ko littafi, ai ba hauka ake ba, kuɗin ba tsigarsu yake yi ba. 
don haka tsaki naja dogo na wuce gida ina faman masifa akan irin ƴan rainin hankalin adaidaitar nan.
shi kuwa me adaidaita ya murɗa babur ɗinsa ya bar ƙofar gidan, tafe yake kawai idanunsa na haska masa hoton arniyar motar waccan mutumin, da shi kansa mutumin da kamarsa ta nuna tamkar sarki, ko ba sarki ba to ya ratsu cikin jinin sarauta, irin su ne zaka musu kallo ɗaya kasan da ba su taɓa sanin babu ba, haka ba su ƙyashin fiddawa su bayar. me ɗan sahu dai har ransa yaji mugun tausayin Sa'ida idan har mutumin yazo wajenta taƙi amince masa don yaga da gaske namijin aure ne.
ina shiga gida na tarar da Ummani a tsakar gida tana gyaran alayyawu, ta riƙe haɓa tana kallona ta ce, "Amma dai kuwa Allah ya shirye ki Sa'ida, haka sai da kika taho yanzu?."
yanayin fuskata kuma yasa ta ƙara cewa,"to ke da wa kuma daga zuwa sai ɓacin rai?".
dafe kai nayi ina zaunawa a kusa da ita na ce,"wani banzan me adaidaita sahu ne mara tunani da lissafi kawai".
ta ce da ni,"ai sai haƙuri, suyi haƙuri da mu muyi da su haka lamarin ya ke. sai ki saki ran naki haka kuma, ni ina zan wani farin ciki ina ganinki rai ɓace, ai sai kisa ni a damuwa".
jikinta na faɗa ina kwantar da kaina bisa kafaɗarta ina cewa,"Ummani nayi kewarki sosai wallahi, tun fa mutuwar Inna Talatu ko?". na faɗa ina shigewa jikinta kaman zan koma cikinta.
ta ce,"Kai jama'a, wai Sa'ida kam sai yaushe za ki girma ne ni kam, kita maƙalƙale ni kaman wacce bata bar shan nono ba? To ko dai cikin zan mayar da ke?"
ta faɗa cikin ƴar dariya tana mai tarairayo ni jikinta, yayin da farin cikin ganina ke lulluɓe da ita. murmushi nayi ina ƙara narkewa a jikinta ina jin wani irin tasirin natsuwa, so, ƙauna, salama, jin ƙai, na fitowa daga jikinta yana ratsa ilahirin nawa jikin.
na ƙara cewa,"Nayi kewar ki ne sosai Ummani, gaskiya mata muna ƙoƙari wallahi, in ba auren ba me zai nesantaka da ɗumin jikin mahaifiyarka har akai watanni da yawa".
Ummani ta ce,"to ya za'ai auren kenan, kuma ai ku godewa Allah ma da zamani ya canja, mu lokacin da akayi namu auren tsakaninmu da gida ai sai shekara shekara in dai ba da wani babban dalili ba".
na ɗago kai a jikinta ina zaro ido waje in ce,"shekara! tabɗijam, sai ka ce waɗanda aka kai kurkuku, duk haƙurina ba zan iya ba kam sai dai in haƙura da auren".
harara ta watsa min tana dungure min kai ta ce,"ke dai anyi autar gaske, Sa'ida aure sunnah ina ke ina cewa za ki haƙura da shi. hakan ma ki gode Allah mijinki ba mai tsananin kulle ba ne".
"Allah Ummani ko a haka ina jin rashin daɗi, shi ma ai kusan tsananin gare shi akan fita".
"eyy fa to ba laifi kam Nazifi shima ba ya son fita amma ai ba kamar wanda za ki ga sun wuce wata uku biyar babu in da suka leƙa, kuma ke fa duk wata hidima idan ta tashi ya barki kije. kuma ni fa daɗin hakan naji bacin haka Sa'ida in aka biye miki ai rana ɗai ɗai ne ba zaki zo gidan nan ba".
lafewa na ƙara yi a jikinta ina murmushi, ina jin tsantsar farin ciki da jin daɗin kasancewa da ita na ratsa zuciyata. idona a lumshe naji tana cewa,"mage sarkin son jiki sai ki tashi ai kije ki gaida mutanan gidan".
na zame a jikin nata ina cewa,"wai ina su Yasmin da aka barki ke ɗaya?". na faɗa ina ƙoƙarin karɓawar wuƙar hannunta ita kuma tana cewa,"waɗannan yaran yanzu ai sai Annabin yabo, kan in ƙyalla ido sai dai kiga na neme su na rasa. yanzu fa zancen da na ke miki ban san da fitar su ba kuma da suna zaune nan Walida na kafa min sharaɗan kar in musu miya me yaji".
nayi dariya ina cewa,"sai na fara make Walida in bata yi wasa ba, wato tsabar ta kai Babata ma take kafawa sharaɗi, lallai samun wurin zama, to kuwa rabon in kwasheta in mayar da ita wurin uwatta ne".
Ummani tayi dariya sosai ta ce,"ke da ubanta ai kun fi kusa. ni dai ƙyale ni da tayin aikin kije ki gaida mutan gidan tukunna". sai kuma ta ƙara cewa,"a'a sai yanzu ma abin yazo kaina, ina ƴaƴan na ki ba ku taho tare ba?".
allon ƙirjina naji ya girgiza, na tuna da yaran da nake jinsu yanzu har raina, na ce,"kin san da makaranta, musamman tasu da ba'a fashi, shiyasa na kai su wajen Iyam, amma suna ta rigimar za su biyoni su zo wurinki na ce su bari sai anyi hutu sa zo suyi kwanaki ma".
tana murmushi da ya nuna jin daɗin furucin nawa ta ce,"Allah sarki yaran albarka, wallahi Sa'ida sosai na ji daɗin kyautar nan da aka maki. zan samu lokaci in je har gida in yiwa Iyam ɗin godiya".
na yunƙura zan miƙe ta ce,"ke dakata me na ke gani a fuskarki haka? Na ganta a kumbure".
Gabana ya faɗi amma haka na ƙaƙalo guntuwar dariya na ce,"sharrin mura ne...shekaranjiya ta saka min azababben ciwon kai, muka je asibiti suka bani wani magani, shi ne ni kuma saboda tayi saurin tafiya na sha overdose ya juyar min da kai na koma kamar wata ƴar maye, garin sakkowa a bene layi ya ɗebe ni na ƙuma fuska a hannun bene".
ta kalle ni da kyau tana girgiza kai ta ce,"ke kam naga ranar da za kiyi hankali, ina ke ina shan maganin mura har over, ko da ya ke da aka samu ɗin ma kika sha".
fuskata ta ƙara washewa da gajeriyar dariya na ce,"Ai fa shima haka yayta faɗa".
"ai dole yayi miki faɗa, da kin gangaro daga saman fa?".
na datse maganar da cewa,"Allah ya taƙaita ai, Ummani ni fa yunwa na ke ji mura bata barni na ci komai ba yau, zumuɗin zuwa nan ne ma yasa na kasa tsayawa girki".
"naga alama ɗaukin zuwa ƙauye yay miki yawa. je ku gaisa ɗin kafin ki dawo miyar ta kammala, nima sauri na ke tayi kar uwar tawa ta dawo ta cinye ni ɗanya da mitar Kakanta yayi cefane da wuri ni kuma naƙi gama musu abinci".
ta faɗa tana tashi ta shiga madafa. dariya ta ban sosai da ta ce uwarta, Walida ce ƴar gidan Yaya Imam, ƴar nan ba dai tsufanta ba kamar aljana, tun da aka kawota Yaye shikenan ta zama ƴar gidan, tsakaninta da gidansu ziyara, har faɗa ma take ita fa Ummani ce Babarta ba Momi ba, ita da Daddynta Babansu ɗaya, duka Abba ne ya haife su.
Gidanmu ba wani babba ba ne sosai, tsaka tsakiya ya ke, sai dai bai saka yawan mutanen da suke rayuwa cikinsa ba sun takura, dan zaka samu kowanne ɓangare akwai ɗakunan yara har biyu bayan na iyayensu, asalinsa ginin ƙasa ne daga baya aka sabunta shi da na bulo a hankali a hankali. gidan gado ne da iyayenmu su ka gada a wajen mahaifiyarsu, don haka ahalin mutum uku ne a gidan da su ka fito ciki ɗaya, tun bayan rasuwarta da aka raba musu gado sai suka yanke shawarar zama wuri ɗaya don babban burin mahaifiyar tasu kenan, mahaifinsu na raye shi kuma tun da ya samu karayar arziƙi har ta kai ga ya sayar da duk kadarorinsa hatta kuwa da gidansa da suke zaune saboda biyan basukan da ke kansa, shi ne ita Hajiya Umman tasa yaranta su ka gyara nan gidan nata da itama gadarsa tayi suka koma da rayuwa cikin rufin asirin ubangiji, dama ita ɗaya ce matarsa har ta mutu, don itama bata rasu ba sai da ta tsufa sosai.
ɓangarenmu ne a farkon shigowa gidan, idan ka shiga daga ciki ta tsakiya kuma ɓangaren Baba Tijjani da nasa iyalan, shi ne mai mata biyu da tarin ƴaƴa goma sha biyar. sai daga gefen hagu na ɓangaren nasa nan Baba Sabi'u ya ke, shima matansa uku amma sun rabu da ɗaya, ƴaƴansa takwas duk mata ne Allah ya ba shi. zaman gidan namu dai kadaran kadahan ne, waɗanda ba su son zaman lafiya Mamu da ƴaƴanta, ita ce fitinanniya a cikin matan iyayen namu, duk wani rikici da zai ɓarke a cikin gidan to zaka samu daga gareta ko ƴaƴanta ya soma, kuma da Allah ya tashi sai ya bata kishiya daidai da ita. Mamu da ƴaƴanta akwai baƙin cikin bala'i, ita babban tashin hankalinta taga cikin ƴaƴan gidan wani yafi nata, haka ta tsani taga facalolinta sun fita da wani abun, ko fita za su yi tare taga shigarsubtafi tata to tabbas ta haƙura, ƙiri ƙiri ta ke nuna hassadarta bata iya ɓoyewa, kuma ko da yaushe ita ɗin dai ita ce koma baya, shiyasa bama wani girmamata a dalilin abin da takewa iyayenmu da kuma raba tsakaninmu da ƴaƴanta da tayi.
mahaifiyata tana da haƙuri da kawaici, kuma tana cikin irin mutanen da ba su fiya son shiga hulɗar kowa ba, barsu da halinsu su kaɗai sai na jikinsu, bata ƙi ka mata abu ba taƙi ɗaga kai ta kalleka, Ummani ta ƙware a bawa iska  a jiyar mutum. amma fa idan aka taɓa mata ƴaƴa to anan ake ƙure haƙurinta, anan ake gane bata da kyau ko kaɗan, sam sam bata kawaici ta wannan ɓangaren, bata iya bari ƴaƴanta su halaka saboda haƙurinta, haƙurinta ba yasa ta bari a shiga hakkin ƴaƴanta.
dalilin da yasa Mamu ta shafa min lafiya kenan a yaran gidan, ko sharrinta ne ya tashi bata cika haɗawa da ni ba kam, don ta san bakin Ummani ba zai mutu ba akan haka, a cikin ruwan sanyi zata yaɓa mata maganar da zata hanata bacci. Ummansu Hindatu ce lakwaf lakwaf, shiyasa Mamun ke mata yanda ta so ita da ƴaƴanta duk da ba miji guda su ka haɗa ba, sau tari sai kishiyarta ce ke shigar mata idan tayi mata abu, ita Ummani babu ruwanta haka take cewa kowa tashi ta fishshe shi.
tun bayan da Yashaik yay aure aka bige ɗakinsa aka ƙara girman kitchen ɗinmu da tsakargida, sai duk tsakar gidanmu yafi na sauran girma, ga shi Yaya Imam da Yashaik suka haɗa kuɗi aka zuba mana fasashshen tayels, shikenan tun daga wannan gyaran fa Mamu ta ɗaura gaba da Ummani da ƴaƴanta, tsakaninta da mu harara da gyatsine, amma a hakan duk san da na zo Ummani sai ta tura ni ta ce inje in gaisheta duk da ta san ba zan samu tarbar arziƙi ba.
Ɓangaren Baba Tijjani na fara shiga, shi ne wanda Abbaana ke binsa. ina ta sallama daga tsakar gida babu wanda ya amsa min ga shi ina jiyo hirarsu a falon na su, sai da na ɗaga labule na leƙa falon tukunna. cikin yaran ba wanda yay min kallon arziƙi kamar yanda mahaifiyar tasu tayi min, don haka a tsaitsaye na gaisheta na fito na wuce ɓangaren Babanmu, shi kuma shi ne yake bin Abbaana Baba Sabi'u kenan, ƴaƴansa ke ce masa Babanmu duk sai muka ɗauka, na same shi yana nan muka gaggaisa har yana tambayar zuwan nawa na lafiya da rana tsaka haka, na ke shaida masa zancen zuwa ƙauye amma duk da haka sai ya kama min faɗa me yasa ban bari sai gobe da safe na taho ba, hakan ai rashin hankali da tunani ne, saura kuma idan an tafi bikin inga wajen zama in mance matar aure na ke.
mu ka fito tare da Hindatu tana min dariya, wacca na haɗe fuska tun ganinta ina aika mata harara saboda fushin da na ke yi da ita akan rashin zuwa gidana, zan iya cewa sau ɗaya taje sabon gidan nan namu, tsohon kuwa tsab zan ƙirga zuwanta shima. ko da yake mu haka iyayenmu suke, sai ka ce zaka je gidan ɗan uwanka a tsareka da tambayar me zaka je yi.
dawowata na iske Ummani har ta kammala girki, ta zuban abincin ta aje. sannu da aiki na mata sannan mu ka zauna ni da Hindatu, wacca ke faman tsokanar bai kamata a bani abinci ba ta san sai da na gama cin me maiƙo na taho. ban tanka mata na shiga cin abincina, loma biyar nayi naji abincin ya fita a kaina gaba ɗaya, ajiyar zuciya nayi yayin da zuciyata ke min ƙuna tunawa da abinda Nazifi yay min, nayi saurin mayar da ƙwallar da ta cika idona ina saurin miƙewa na je ga fanfo zan face majina.
Ummani ta bini da ido kafin ta ce,"kin ƙoshi ko me?".
"Ummani wannan murar ban san ya zan mata ba wllahi, ina son cin abinci amma sai in kasa ci".
"to Allah ya ba ki lafiya, ai da sauƙi ma tun da kina iya ci ko babu yawa".
sai sannan na ke tambayarta Kaka saboda na leƙa ɗakinsa ban gansa ba. ta shaida min Yaya Kamal da Yaya Al'ameen sun je kaishi wurin magani in da ake masa gashin ƙafa.
jakunkunan kayana na kwashe na shiga da su cikin ɗan ƙaramin ɗakina, na bar guda ɗaya wadda na ajeta nan kan tabarmar da muke zaune ina cewa,"ga kaya nan Ummani za'a kai ƙauye".
Ummani ta jawo jakar tana duba kayan tace,"kai kai ai ko kin gwangwaje su, wannan kaya masu kyau haka, ai fa bari na ɗebewa amarya ma su kyan".
ta faɗa tana ɗaga wata abaya, ai ko Hindatu tayi saurin cafewa da magiya. "Ummani don Allah ki bar min wannan don Allah Ummani".
Ummani ta saki baki tana kallonta. "ke Hindatu me za ki da wannan rigar? duk uban kayan da kike da su saboda dai rashin godiyar me sama".
ta langaɓar da kai tana ci gaba da roƙon Ummani har sai da ta haƙura ta bar mata, kuma Ummani na tashi zuwa ta kai kayan abinci ɗakin Abbaa tayi sauri ta wawuri wasu kayan ta arce tana ce min ai batta ƙara fitowa sai gobe kuma. zaman da nayi ni ɗaya sabon zafin baƙin cikin gidan aurena ya shiga huda ƙirjina, sai dai haka nayi ta kokawa da kaina don ganin na dakatar da fallasa yanayin halin da na ke ciki akan fuskata, yanda na zo gida sam bana son abin da zai sa in ke tunawa da gidan Nazifi, a yau sunansa ma ciwo ya ke min mai raɗaɗi.
Ummani na can ɗaki tana kimtsawa, na miƙe na shiga ɗakina na hau gyaransa, bayan na gama na shiga ɗakin Ya Al'ameen na kunna tv, har akai magriba ina ɗakin ina kallo ni da su Yasmin da suka dawo daga yawonsu, kallon ma duk sun hanani da surutunsu, kowacce sai aikin tambaya da ita zan koma gidana? yaushe Yaya Ƙarami zai zo ya basu alawa?
sai bayan sallar isha'i Abbaa ya dawo, a tsakar gida ya samemu muna ta hirarmu, yaran ma har sun yi bacci sai ni da Ummani da Sauda ƙanwar Hindatu da ta shigo wajenmu. cikin tsoro da fargaba na gaishe shi, kuma bai amsa min ba sai ya dubi Ummani ya ce,"lafiya dai?".
ta ce da shi,"tayi maka bayani da kanta mana".
ai lokaci guda Abbaa ya juyo kaina ya hauni da faɗa sosai akan ya hana ni zuwa gida in kai dare irin haka, kuma tun yaushe ya haramta min zuwa kwanan gida idan ba da babban uzuri ba. sai da ya gama faɗan tukunna Ummani ta ce masa ai tafiya Nazifi zai yi shiyasa ya ce in taho ɗin kawai, nan ma dai ba'a tsira ba wani faɗan na daban na sha kamar zai duke ni. ni dai a raina ce na ke kai da gidanku wai ba zaka zo ka sarara ba kaji ɗumin mahaifanka. yanzu ba ga shi tun da na zo ganin mahaifiyata da hirar da na ke da ita ya mantar da ni wata matsala da na ke ciki da damuwa, duk da cewa dai hakan na maƙale a raina.
shima Kaka da suka dawo sai da yay nasa faɗan akan me zan zo kwana gida ana zaune lafiya, shi mijin na baida hankali da zai biye min, don haka ai maza maza a kira masa shi ya zo ya ɗauke ni mu kuma, in bikin ne gobe ya kaini tasha in hau mota, mene saina zo wani gida ban da fitina da neman magana.
ni dai fara faɗan nasa ƙirjina ke dukan tara tara, tsoro fal raina, dama shi wannan tsoho kwai jarabar masifa, in ya fara sai dai ayi shiru ai haƙuri kawai har ya sauke, ga ba ya fara magana ace za'a yanke shi. yaji ma da lafiyar jikinsa da bata ishe ahi ba amma inaa sai faɗan bala'i. ni dai hawaye kawai na ke saboda na san shikenan asirin da na ke ɓoyewa zai falla su, da adu'ar da na ke tayi cikin raina dai Allah yasa ya haƙura yay shiru da maganar. na sauke wawiyar ajiyar zuciya ni dai na tashi na shige ɗaki bayan yi musu sai da safe, kuma sai bayan na shiga ɗakin ne kuka mai sauti ya ƙwace min, tiryan tiryan komai ya dinƙa dawo min tun daga ranar farko na canjawar mijina da ƴan uwansa har zuwa yau da ya ce naje gida ya bani hutu. shigowar Ummani ɗakin zata kunna min maganin saura shi yasa na tsayar da kukan nayi shiru ina cusa fuskata cikin tsummokaran da nayi filo da su, a haka kuma bacci ya ɗauke ni ban shirya masa ba.
*(11)*
Washegari ƙarfe bakwai muka isa tasha, mota guda muka cika, da ni da Ummani, Fati da Zainab ƴaƴan Alhaji babban wan su Ummani, Anty Khairi matar Ya Imam da Maman Yasmin matar Yashaik, Mama Hajara da Umma A'i ƙannen Ummani da su ke uba ɗaya, sai ƙananan yara duk jikoki. haka muka ɗunguma muka yi ƙauyenmu Geza in da nanne mahaifar su Ummani. mutanan ƙauyen sun ji daɗin zuwanmu sosai, murnar ganinmu har tafi ta gudunmawar da muka kai musu na kuɗi da aka haɗa naira dubu hamsin, kun san karramawa a wajen mutumin ƙauye ba kamar mutumin birni ba, aka ɗinka haba haba damu, aka bamu masauki mai kyau da abinci mai kyau.
bikin yini biyu aka yi, da ike babar amaryar sun rabu da mahaifinta, saboda haka ranar farko can gidan Babanta mu ka je washegari kuma muka dawo nan gida yinin mahaifiyarta, da Babarta da Ummani Ya da Ƙanwa ne amma cousins. mun yi ziyara sosai a ƙauyen don dama duk sanda Ummani ta je sai tayi kwana uku huɗu take dawowa, to ziyar ziyarcen da mu ke tayi yasa na manta da batun wani mijina, danginsa da matsalar da na ke ciki. harkokin gabana kawai na ke kamar ba ni ke cikin damuwa ba, na sake nayi walwalata cikin ƴan uwana, kullum a wasa da dariya ake ba babu wani ɓacin rai, sai hakan ya mantar da ni abubuwan da suka faru kwanakin da suka wuce, wataƙila sai an gama biki na dawo hayyacina sannan in koma luntsum cikin damuwar. 
amma har wani fresh nayi ƙirjina ya cicciko saboda garin kunun sabaya da ake damawa safe da yamma da dare muna sha da madara da zuma, ni kaina sai da na yaba da irin haɗin don gaskiya na musamman ne tun da na gani a jikina, cikin kwanan shidda kawai yay min aiki, ai ba zan tafi ba kam sai an bani lambar me siyarwar tun da naji Matar Buba ta ce a kano take.
kwananmu bakwai cif muka juyo gida, bayan an haɗo mu da sha tara ta arziƙi, ba kamar ni da aka jido min kayayyaki, tun da suka ji Ummani ta ce ai mijina babu ruwansa ɗan gargajiya ne shikenan fa kowa sai ka ganta da garin masara ne, kuka, daddawa kayan dai girki iri iri, waken suya kuwa sai da aka haɗo ni da rabin buhu da shi da aya, tsintsiyar laushi da kujerun zama sai ka rantse kasuwa muka je siyayya, ga tsofaffin nan duk suka haɗo magunguna na matsalar rashin haihuwa su ka bani su ka ce in amfani da shi da izinin ubangiji zan ɗauki ciki.
washe garin ranar da muka dawo gida Abbaa ya ce in haɗa komatsaina in koma gidan mijina in ya so a haɗa ni da Sauda mu tafi tare tana taya ni kwana. ai tun da yay wannan furucin na shiga tashin hankali, naji ina ma bamu dawo daga ƙauyen ba, duk na hargitse daren ranar da ƙyar na iya bacci saboda tunanin mafita.
da safe ina wanke wanke sai ga Babanmu ya fito zai wuce kasuwa. ya tsaya muna gaisawa nan ya tambayeni ba dai ni da wata matsala ko na ce masa ehh, yay min nasihohinsa na iyayenmu da ba sa gajiyar yi mana a ko da yaushe, duk da cewar abu ɗaya ne dai ake ta faɗa maka to amma muhimmancinsa yasa ake ta nanata maka ɗin.
Abbaa ya fito shima a lokacin tare da Ummani ta rako shi, da yake gaskiya iyayenmu da wuri wuri su ke fita kasuwa, zaka samu ƙarfe tara sun fita. Baba Tijjani ne ma ba ya fita sai kusan sha biyu na rana, da ike shi yafi su Abbaa samu sosai, don shagunan kansa ne ma da shi har guda biyu, kuma duk ya zuba yara a ciki, to ko yaje sai dai duba yanayin yacca ciniki ke tafiya, ba wai zama yake siyar da kaya ba kaman su Abbaa.
gaisawa su ka shiga yi da juna, Babanmu ya ke cewa da Abba,"ai ce na ke ka fita ma naga yau na fito a makare". Abbaa ya ce da shi,"nima haka ai, don yanzu ma maganar da Sa'adatu ke yi kenan ta ce yau mun raba tafiya".
Babanmu na murmushi ya ce,"yanayin garin ne ai na hazo ba zaka ankare ba lokaci ya tafi. muje ko".
Ummani ta shiga yi musu adu'ar a dawo lafiya da fatan nasara, yayin da su kuma ke amsawa da amin, nima nayi musu tawa, suka nufi zaure za su fita, sannan Abbaa ya dakata ya juyo yana me kiran sunana. na ɗauraye hannu na miƙe ina yarfe ruwan. cikin ladabi da girmamawa na rissina ina cewa,"Abbaa ga ni".
idonsa a kaina ya ce,"sai yaushe ɗin za ki tafi?".
murya na sarƙewa na ce,"zuwa yamma dai, zan jira Adamu ya dawo daga kasuwa maƙullin ɓangaren namu yana hannunsa shi ya bawa da zai tafi".
na shirgo ƙaryar da ban san taya akayi tazo cikin kaina ba lokaci guda. ya gyaɗa kai ya ce,"ba na son dai tafiyar dare kin sa ni ko".
"in sha Allah ba zan kai dare ba".
hannu yasa a aljihu ya zaro kuɗi ya miƙo min, dubu ɗaya ce yana cewa,"babu kuɗin a jikina da yawa, ga wannan zai ishe ku kuɗin mota?".
kaina sunkuye na ce,"Abbaa ka barshi ma ai Ummani zata ba ni".
Babanmu ya ce da Abbaa,"maida kuɗinka". sai kuma ya kallen ya ce,"ku karɓi kuɗi hannun Al'ameen in ya tashi, ki ce na ce ya baku dubu biyar".
na fara godiya maganar Abbaa ta kutso da ce masa,"dubu biyar ta musu yawa Sabi'u...".
Babanmu ya katse shi da cewa,"bata yi yawa ba in da fin haka ma ƙara musu za'ai".
nan su ka fita ni kuma na bi su da adu'a na dawo na ci gaba da aikin da na ke. sai dai gaba ɗaya ban da natsuwa sam, zuciyata fal da fargaba da taraddin abin da zai iya faruwa a yau, ɗayan ɓari na zuciyata faɗa min ya ke kawai in faɗa musu gaskiya a wuce wurin, faɗa ne dai zan sha, sai a zo gaba batun sulhu wanda na san dole ni za'a bawa rashin gaskiya, in ya amince in koma gidansa in bai yarda ba in ci gaba da zama gidan ubana, shikenan fa kawai, to duk takura kaina da ɓoye ɓoyen na mene?, dama damuwar iyayena da bakin ƴan gidan da basa son aurena na ke gudu, to na iya shanye duk baƙin cikin miji da ƴan uwansa ma balle faɗa na lokaci, ai kafin faruwar lamarin dare na raya ina roƙon Allah mafita kuma sai ga shi ya kawo min, don haka alkhairin kenan.
haka na dawo tamkar mara lafiya, har Ummani na tambayata ko ban da lafiya ne ganin yanayina duk ya sauya. ina murmushin yaƙe na ce babu komai, kawai na shirya na fita gidan Maman Yasmin, da ke tsakaninmu babu nisa, can nayi zamana muna ta hirarmu wacca itama har sai da ta fuskanci akwai matsala, tun da ta takurani da tambaya kuma na baro gidanta na dawo gida. 
dawowata na tarar Ummani har ta gama girkin da na ke cewa zan dawo in ɗora, a plate ɗaya ta zuba mana ni da ita, amma sam duk bala'in sona da dambu wallahi ɗanɗane ma sai na kasa, zoɓon da na sha kuwa sai naji yana min ɗaci. idan ina tare da uwata hira mu ke sha tamkar wasu ƙawaye, amma ina yau babu hirar don ita ɗaya na bari tana ta maganarta ni hankalina yana can neman mafitar da zata hana ni tafiya a yau ba tare da fallasuwar lamarin da na rufe ba. har sai da ta gaji itama da ta fuskanci akwai matsala, ta dinƙa min tambayoyi ina basarwa, ƙarshe a dabarance cikin hikima kuma ta fara bugun cikina har ban ankare ba na bayyana mata mun sami saɓani tsakanina da mijina. 
kuma cikin ƙunci da ɓacin ran da na ke ciki ina turo baki gaba ba tare da sani ba na furta,"ni aurenma duk ya fita a raina, a barni kawai nayi zamana a gidan ubana inda ba me cin mutuncinka ya ɓata maka rai, da za'a sakeka ma da ka huta".
baki sake ido a waje Ummani ke kallona da tsantsar mamaki, don ko kusa aka ce mata zan yi furuci irin haka ba zata taɓa yarda ba, sai ga shi na furta hakan a gabanta.
ta tsura min ido tana faɗin,"kike cewa auren ya fita a ranki gwara zaman gidan ubanki, Sa'ida wa kike nufin yana cin mutuncinki har kike wannan furucin mara daɗi? hankalinki ɗaya kuwa?".
sai lokacin na ankare da baragadar da nayi, ai sai na koma tamkar wadda ta yiwa sarki ƙarya, na shiga raba idanuwa ina so na musanta abin da na faɗa duba da yanda ta rikiɗe min tamkar ba uwar da ta haife ni ba. ta ɗaga murya wajen sake faɗin,"magana nayi kika mayar da ni allon kallonki".
"Ummani ba yanda kika ɗauka na ke nufi ba fa, kawai...".
a fusace ta ce,"mayar ni shashashar Uwa kinji ko, saboda ba ki da hankali za kike irin furucin marasa tunani. tun da kike da ni kin taɓa jin na yi magana makamanciyar haka akan aurena?".
na shiga girgiza kai da sauri alamun a'a. nan kuma na shiga bata haƙuri da roƙonta cewa tayi shiru ta bar maganar haka kuskure ne na riga na yi, na san Ummani da mita kuma ga Yaya Imam na gidan yana jiyo abin da ke faruwa zai fito yay min lilis, shi ba irin Yashaik ba ne me tsayawa nazari da duba akan batu. aifa kamar na turata faɗa take yi har sai da na fara hawaye, don idan akwai abin da na tsana bai wuci ɓacin ran mahaifiyata ba musamman ace ni ce sila. ni dai ina ga tun da ta haife ni ban taɓa shan faɗa a wurinta ba irin yau, haƙurina ba shi yasa ta haƙura ba sai don karan kanta.
"ni dama tun ranar da kika zo na kalle ki na kasa yarda da yanayinki, shiru kawai nayi miki. don haka buɗe ba ki ki faɗa min haƙiƙanin matsalar da ke faruwa har kike ikirarin a sakeki ki huta".
ina kuka na ce,"Ummani babu komai, kawai ji nayi na gaji da zaman auren, gaba ɗaya na daina farin ciki sai tarin damuwa, maimakon dariya kullum cikin kuka na ke, ni har son Nazifin ma na daina, kuma ban san dalili ba".
"ehh lalataccen lamarin babba ne tun da har da kanki yau kike buɗar baki ki faɗi sunan mijinki gatsal abinda ba ki taɓa ba, auren ma kin gaji da shi la gaira wala dalil, to ko dai aljanu sun shigeki bamu sani ba Sa'ida".
"aljanu kuma Ummani!".
"to in ba aljanu ba haka kawai ki ce kin gaji da gidan aure kin daina son miji duk babu dalili".
nayi shiru ban ce komai ba. ita ɗin ma shiru tayi tare da tsura min ido, kallona take cike da zurfin nazarin son gano gaskiyar lamarin. a gefe guda kuma itama damuwa ta bayyana ƙiri ƙiri a fuskarta, tabbas uwa dabance.
"zan iya cewa ba ki taɓa min ƙarya ba Sa'ida, fito ki faɗa min gaskiyar abin da yake faruwa kar ki ɓoye min. ba akan kowacce matsala ta gidan aure ake shiru a ɓoye ba, in ta girmama faɗarta ake don a san hanyar da za'a bi a magance, balle ke da kika yi irin wannan furucin kowa yaji ya san lamarin ba ƙarami ba ne".
ajiyar zuciya na sauke ina tunanin abin da zance mata, bana so na faɗa mata abunda zai ɗaga hankalinta ya sakata a tsananin damuwa, to amma kuma idan ban faɗa mata ba bayan ita ɗin wa na ke da shi?, idan na ce zanci gaba da ɓoye komai a raina ina barinsa ni kaɗai cutuwa zan ta yi, don haka gwara na faɗa mata ɗin, ita uwa ce, wacca ta shekara kusan arba'in a gidan aure, don haka fahimtar matsalar gidan aure ita ɗin ce kawai, har ta kwantar min da hankali cikin salama.
takaicin da ke ƙasan zuciyata shi ya riƙe zubar hawaye na, tiryan tiryan na shiga zayyano mata halin da na ke ciki kusan shekara guda, sai dai haka dole na ɓoye mata zancen dukan da da su Yaya suka min da kuma shi da yace in dawo gida sai ranar da ya neme ni.
ta dinƙa kallona da matuƙar mamaki. muryarta a sanyaye ta ce,"yanzu tsawon wannan lokacin kika kasa samuna ki sanar da ni matsalar nan. ai shikenan komai yayi zafi maganinsa Allah, kuma komai yayi farko zai yi ƙarshe, Allah ya magance. hakan kaɗan kenan daga jarabawar gidan aure, sai dai ba kowacce mace ke iya cinyewa ba, a zamanin nan wadda zata yi irin haƙurinki da wuya. kema tun da kika faɗa ba kya jin daɗin zaman tabbas kin gaji da abubuwa ne, to amma ki sani ba ke kaɗai ke cikin irin wannan yanayin ba, mata da yawa basa jin daɗin zaman haƙuri kawai ake ana shanyewa, da za kiji matsalar wasu sai ki ce naki ba komi ba ne, akwai case ɗin auren da naji a radiyo ce nayi idan ni ce sai dai auren ya mutu, to amma ba yanda ka iya, mutuncin mace da darajarta na ga gidan miji, idan ka fito ma zaman zawarcin kansa ƙalubale ne babba. saboda haka ki ƙara haƙuri akan wanda kike yi Allah ba zai barki dawwama a haka ba. daidai da rana ɗaya karki ce za ki ɗauki huɗubar shaiɗan domin zai kai ki ya baroki, a ƙarshe ya barki da faɗawa kogon danasani. kuma ki godewa Allah Sa'ida domin masu matsalar rashin haihuwa da yawa suna gidan iyayensu auren ya mutu saboda ba za'a iya zama da su a haka ba, kuma sun fito an rasa me aurensu. Tabbas mijinki yay ƙoƙari kuma yay haƙuri, in wani ne tuni ya ƙaro aure, kuma matar ta zo da zarar ta haihu ya samu ƙofar wulaƙantaki, don ƙarara zai nuna miki banbancinku. to amma kinga bai auren ba bai kuma da niyya, ba don ba ya so ba sai dan ganin in yay hakan bai kyauta miki ba. babbar matsalarki ƴan uwansa masu shiga hurumin da bana su ba, don haka ki ɗauke ji da ganinki akansu da ita kanta mahaifiyar tasa, in kika nuna musu damuwarki kin ƙara basu gudunmawar cin mutuncin goranta miki ne. ke dai in har kina riƙe da addu'a, nafilfili da karatun ƙur'ani kin gama wallahi, nasara sai dai ta fuskanceki ba dai ta juya miki baya ba, kuma komai sai ya juye miki shi zuwa alkhairi, haihuwa Allahn da ya basu har su ke goranta miki akan ke ba ki samu ba, in sha Allahu kema kafin gushewarsu a duniya Allah zai dube ki ya azurtaki da haihuwar nan su ga ƴaƴanki, amma sam ki daina damuwa da kalmar juya duk da kalmar akwai ciwo, Allah ya saita lamuranki".
"Ameen Ummani na gode sosai Allah ƙara lafiya da tsawoncin kwana".
ta numfasa kafin ta ƙara cewa,"kuma ina so na ankarar da ke Sa'ida, duk fushin namiji duk wulaƙancinsa akan matarsa ba ya fasa nemanta ya karɓi hakkinsa duk da suna iya jurewa amma akwai cutuwa a hakan daga ke har shi. ban ce kisa shakku akan mijinki ba ban kuma ce ki fara zarginsa ba, amma dai kin yi shashashanci da sakarci, na san kin sani tunda kina da ilimin da ni kaina za ki bani, amma ko a addini wannan ƙauracewa junan bai halatta ba. naji kin yi iyakar yinki wajen ba shi haƙuri amma bai haƙura ba, to kin manta ke macece cikin ruwan sanyi da dabararki ba tare da tashin hankali ba za ki dawo da hankalin mijinki gareki, amma ta irin hanyar ko in kula da kika bi ai hauka ne, sai ya fara sha'awar wata macen can daban, ga ƴan uwansa kusa da ke da su ke jiran kowacce dama dan shiga tsakaninki da shi amma ba ki fahimta ba. duk wannan abin da suke aure su ke son saka shi yayi ko ya sallameki, amma in sha Allahu ba zasu yi nasara ba. gwara ki zauna ku fahimci juna, da kalar na ki salon ki faɗa masa idan har akan rashin haihuwa ya sauya miki to kin amince masa ya auro wata ke ba ki da matsala da kishiya".
Haka mahaifiyata ta saka ni gaba da tarin nasihohi akan biyayya da haƙuri a zamantakewar aure, ta bani shawarwari wajen kulawa da mijina, da hanyoyin da zan bi wajen karkato da hankalinsa kacokam gare ni. numfashi na sauke bayan gama jin duk kalamanta, cikin raina ina alƙawarin cigaba da haƙuri da kau da kai fiye ma da wanda ni a baya. nan ta umarce ni da in tashi in fara shiryawa la'asar na yi magriba zata kawo kai, bacin haka ma in yamma tayi masu mota sun fi cika kuɗi.
A sanyaye na miƙe ina wucewa ɗakina, ina shiga kuma na fashe da kuka don har ga Allah ni dai bana so na koma gidan Nazifi a yanzu, ina so zuciyata ta huta na lokaci mai yawa in dawo hayyacina. to na rasa ta yanda zan buɗi baki in bayyana musu cewa shi da kansa ya sallamo ni, ina hasko yanda zasu ƙuntata ne shiyasa na zaɓi in ɓoye ɗin, gwara kawai in haɗa kayan in koma can ƙauye nayi zamana in ya so in nemi ɓangaren da kwata kwata bamu kai musu ziyara ba, ko in koma gidan nasa in yaso duk wulaƙancin da zai min yayi na shirya ɗauka, da wannan shawarar da zuciyata ta bani na shiga kimtsa kayana cikin ƙwarin gwiwa.
Motarsa ta faka a ma'adanar motoci, ya fito daga cikin motar hannunsa riƙe da leda fara me ɗauke da tambarin gidan abinci. me gadi yay masa sannu zuwa shi kuma ya shige bayan gaisawarsu. da shigarsa falo ya aje ledar akan kujera, ƙarasawa yay ya kunna tv ya dawo ya zauna, can kuma ya miƙe tare da ɗaukar ledar ya shiga kitchen, abincin da ke cikin takeaway ɗin ya juye a plate, duk abin da yake yana yi yana bin kitchen ɗin da kallo, gani yake kamar zai ga Sa'ida ta bayyana da wannan annurin a fuskarta, fuskar da kana gani zaka tsinci zallar so da ƙaunar kyautatawa mijinta, fuskar da bata nuna fushi ko da tana cikin damuwa, ko da ta gaji zaka ga akwai murmushi a fuskarta.
cikin sanyin jiki ya fito daga kitchen ɗin ɗauke da plate a hannunsa, duk cikin kwanaki shida da suka wuce yaune ranar da ya fi jin gidan ya masa mugun girma, haka kuma yau yafi jin yana matuƙar kewar matar gidan. zama yay yana cin abinci sai dai cinsa yake yana jin kamar magani, bai sani ba rashin daɗin daga bakinsa ne ko kuma daga abincin ne, duk da dai yana ɗora hakan ma akan damuwar da yake ciki, don faruwar lamarin su Atika yasa Iyam ta ɗauki fushi da shi, tana faɗa masa lallai sai dai ya zaɓa ko yaran ko kuma muguwar matarsa juya wadda bata san darajar ɗa ba.
shi bai taɓa sanin Sa'ida ce gidan nan ba sai bayan tafiyarta, don ranar da ya dawo jin gidan yay ya zama tamkar kango, ga dai shi ba wai suna good time da ita ba ne, haka ba wuri guda su ke kwanciya ba, amma sai yaji ashe motsinta ma a gidan rahama ne, a washegari kuwa da safiya tayi babu abincin safe babu na rana sai yaji duk kewarta ta cika shi, duk da ko kusa bai nadamar turata gida, haka ya gangara ya tafi gidansu zai ci abinci saboda shi ba mai son na siyarwa ba ne, sai dai yana zuwa Iyam tayi masa gate tace ai yanda ba'a bawa yara abinci a gidansa haka itama abincin gidanta ya daina ci duk da gidan ubansa ne, dole yana ji yana ganin abincin da yake so ya tafi ya barshi, sai ƙanwarsa Basira ya kira ta kai masa office da yake bassu nisa da gidanta.
kasa cin abincin yayi ya ajiye ya kwantar da kansa a jikin kujera, idanuwansa a rufe tamkar mai bacci, ya jima a haka kafin ya buɗe ido yasa hannu a aljihu ya ɗauko wayarsa. lambarta ya danna sai dai bai latsa kira ya tafi ba, sunan da ke kan screen ɗin kawai yake kallo, shi kam har ga Allah ko da yace ta tafi bai taɓa tsammanin zata yi zuciyar tafiya ba, kamar yanda bai taɓa tsammanin za'a yi kwanaki har bakwai babu kiranta babu saƙonta, saboda shi ya san wace ita akan haƙuri, kuma shi ya san wace Sa'ida akan son Nazifi.
Numfashi ya sauke ya ajiye wayar a gefe yana so ya daure kar ya kirata ɗin amma ya kasa daurewa saboda mugun kewarta da ke addabar zuciyarsa, sai dai yana kira aka shaida masa wayar a kashe. wannan hakan kuma ya taɓa zuciyarsa, kallon agogon falon yayi wanda yake ɗauke da hotonsa da nata, hoton tun na ɗaurin aurensu ne, kuma agogon Yaya ce ta basu gudunmawarsa. ƙarfe huɗu da rabi na yamma, ya sauke numfashi ya rumtse ido gam tare da riƙe kansa, anya yau zai iya kwana shi ɗaya a gidan nan? anya zai iya kwana a koma ina ne babu motsin Sa'ida?
miƙewa yay tamkar wanda aka tsikara yana isa gaban TV ya kashe, sannan ya dawo ya ɗauki maƙullan mota ya fita ba tare da tunanin ina za shi ba, shi dai kawai zai fita ɗin ne don neman mafitar da zuciyarsa ta bashi.
********
na fito daga wanka na saka kaya, ina tsaye na kasa fita sai saƙa da warwara na ke yi, Sauda ta shigo ɗakin tana cewa,"wai ba ki shirya ba? kin san fa yacca abin hawa yake ga shi har biyar da rabi saura, kar muna bakin titi su Abbaa su dawo mu sha faɗa, naga kamar ma ba ki son tafiyar".
ba tare da ta lura ba na share hawayena, a sanyaye ina murmushin dole nace mata,"ke kin raina gida ne, ni in da za'a barni ma ai shekara zanyi".
tana dariya ta ce,"cabɗi abinda ba zai yiwu ba kenan. bara na ɗauko mayafina". ta faɗa tana juyawa ta fita.
daga tsakar gida na jiyo hayaniyar su Walida, ko me su ke wa murna oho ina dai jiyo su sama sama da Ummani. gyalena na ɗauko na yafa daidai kuma da ɗaga labulen ɗakin da Ummani tayi tana shigowa ciki.
"kin gama shirin?".
"ehh na gama, a samo almajirai su fitar min da su kin san waɗancan marasa kunyar ba taya ni za su yi ba". ina nufin su Asad da Khaleel ƴaƴan wurin Baba Tijjani.
tana ta kallona ta ce,"sai kuma ga mijinki ya zo ɗaukar ki".
Da mamaki na kalleta nace,"Mijin wa?." 
ta ce,"mijinki mana, ga shi can a waje yana jiranki. ya jido kayan zaƙi ya bawa yara har da kuɗi, Walida dai ta ce cewa yay ta zo ta kamo hannunki ta kai ki zai bar mata motarsa".
da wani mamakin ƙarara a fuskata na sake cewa,"Wai da gaske Ummani?".
"A'a da wasa. Malama je ki dawo ki kwashi kayanki ki wuce ki tafi gidanki lada ya isa".
"Ummani yaran nan ƙarya su ke yi fa, a halin nan dai Nazifi bai zuwa gidan nan balle har ya ce ɗaukana ya zo yi".
"to ai sai kije ki duba idan ba shi ɗin ba ne shikenan, idan shi ne kuma sai kiyi murna".
ta faɗa tana fita. ta barni da bin ta da kallo zuciyata na harbawa cike da mamaki gami da tsoron zuwansa.
mayafin na mayar na ɗauki Hijabi na saka na fita jiki a mace. Yana zaune cikin mota ya hango fitowarta, ya sauke numfashi ji yake kamar an cike masa wani gurbin da ya jima da yin rami a cikin zuciyarsa, a hankali yake ganin takunta zuciyarsa na motsawa, sam ya kasa ɗauke ido daga kanta domin kuwa gani yayi kamar an canja ta, kwana nawa dudu bai ganta ba amma har ta isa ƙara yin kyau da cika haka?, wato ita hankalinta kwance yake ma, shi yana can rashinta a gidan da matsalar da yake ciki sun hana shi sakat.
ko da isa gaban motar sai na tsaya, ina iya jin kallonsa a jikina, fuskar nan tawa naci kunu ina kalle kallen gefe abuna sai ƙifta idanu na ke, yay horn wanda ya ke shaida min na in shigo motar amma sai nayi biris. sai ga shi ya fito da kansa ya taho har inda na ke, yay tsaye gabana hannayensa naɗe a ƙirji.
na ɗan ja da baya ina ce wa,"salamu alaikum".
sautin murmushinsa na ji kana ya ce,"yi haƙuri Ya Sayyada, amsawar sallama ne dole ba yinta ba".
na ce,"haka ne. Abbaan ba ya nan bai dawo daga kasuwa ba. amma Yashaik yana gidansa, in kuma kana iya jiran dawowar mahaifin nawa to tabarma ce da mu".
ina faɗin haka na juya zan koma gida ya ruƙo hannuna.
"wurinki na zo ba wurin Abbaa ko Yashaik ba".
nayi shiru ban ce komai ba. ya faki idon mutane yasa hannu ya ɗago fuskata, na kulle ido ina kauda kai gefe.
cikin dakiyata na ce,"wacece ni da na isa ka zo wurina?".
"matata".
nayi guntun murmushi na takaici ina cewa,"ina wuni". na furta a sanyaye ba tare da na kalle shi ba.
ya amsa,"lafiya lau, na sameki lafiya".
nayi shiru. ya sake cewa,"zuwa nayi mu tafi". nan ma nayi shiru. ɗumin iskar bakinsa da ya fesar ya sauka a fuskata. ya ƙara faɗin,"ki shiga ki ɗauko kayanki mu tafi". kamar da dutse dai yake magana. ya daɗa ce wa"Habibty Hubbi fa ke magana". nan ma na masa shiru. sai ya sauke dogon numfashi alamun ya ƙosa kana ya ƙara cewa,"ki shiga ki ɗauko kayanki mu tafi, duk abin da za'ai ma yi shi a can gida".
nayi masa wani kallo na ce,"ba ni da wani gida da ya wuce wannan". na faɗa ina masa nuni da gidanmu. "kana iya jiran mahaifina ya dawo ka sanar masa ka zo mayar da ni ne. kuma bari kaji zan koma cikin gidanmu amma ba don in ɗauko kaya in bika mu koma wancan prison ɗin ba, ba zan koma in da ban da wata daraja ba".
"Habibty mu mance faruwar komai anan. ni ba zan iya tsayawa inga Abbaa ba domin ina jin kunyarsa akan abin da ya faru, kiyi haƙuri ki zo mu tafi kinji".
hmm wato tunaninsa ansan turoni gida yay, tsaki kawai bar masa na shige gida. Ummani bata san da dawowata ba saboda tana ɗaki, sai bayan kusan minti goma sha biyar sai gata a ɗakin nawa tana faɗin,"ke lafiyarki? ai ce na ke ma kun wuce".
kamar zan yi kuka na ce,"zan tafi ne Ummani".
"wanne irin za ki tafi ne, shi mijin naki zaman jiranki zai tayi".
na mayar da ƙwallar idona na ce,"ai ya jima da tafiya. maƙullin gidan ya kawo min ne".
kuma ina rufe baki sai ga sallamar yaro yana cewa,"wai Sa'ida ta fito inji mijinta su tafi".
Ummani ta ce da shi,"kace gata nan".
sai ta dawo kaina da faɗa sosai.
"ke bana son sakarcin banza, kwashi kayanki ki fita ki bi mijinki kar in saɓa miki. in kin fi ƙarfina kuma ai Yashaik na gida sai in aika a kirawo shi wallahi".
tashi nayi babu shiri, na fara fitar da kaya bakin ƙofar ɗakin, Sauda ta fitar min da su ƙofar gida.
"waccan ledojin ba naki ba ne, kar dai ki manta wani abun".
na waiga ina kallon ledar da ta min nuni. na ƙarasa na ɗauka ina buɗewa, magungunan mata ne da ƴan uwa suka bani a ƙauye, wai in amfani da su kafin na koma gidana. a lokacin girgiza kai kawai nayi, basu san tuntuni mu'amalar aure ta daina shiga tsakanina da mijina ba, jo hannun juna bamu riƙewa, shiyasa bana wani tayar da hankalina akan gyara kaina dan bana son abin da zai jawo min matsala. sai kuma ɗayar ledar da Maman Yasmin ta bani, itama ciki kayan gyara ne masu inganci don ita dama ba daga nan ba, yawancin daga nijar ake yo mata haɗin gyaran jiki ciki da waje, shiyasa duk ta susutar da Yashaik.
na fito na leƙa muka yi sallama da mutanen gidan, Ummani dai tuni ta ɗau fushi da ni don ko da na zo ina zan tafi a daƙile ta ce min ki gaida gida. na samu na lallaɓa uwata ta saki ranta, ta ƙara min faɗa da nasiha ta ban shawarwari da zan fara aiki da su tun a yau, haka na barota ina mai cike da kewarta don sam bana son tafiyar.
ni dai tun da na shiga mota wurin da yake ban kalla ba. motar ta ɗauki shiru sai can naji ya kamo hannuna. "wai Habibty daina magana tayi ko kuma Hubby ta daina kulawa?".
ya furta hakan cikin taushi yana kallona. 
Ban ce komai ba ya sake cewa,"Ashe za ki iya kwana har bakwai ba tare da kinji ko da muryarta ba balle ki so ganina Habibty, ni fa kin ganni murna na ke tayi da ganinki na kasa riƙe shauƙina, amma ke ba alamar jin daɗi tare da ke".
Kallonsa nayi shima ya waigo, muka haɗa ido ya mayar da hankalinsa kan titi. "ummm Habibty kwana fa bakwai banji motsinki ba, kin san Allah gidan kamar bursun". nayi shiru ban ce komai ba amma har raina wani daɗi na ke ji, duk da ban gama yarda da shi ba.
A sanyaye ya sake cewa,"ba kiyi kewa ta ba ne?". Nan ma ban amsa ba sai ya matsa hannuna yace,"Habibty fushin ya isa haka kar mu ƙarasa gida a haka, Na san nayi laifi a yafe min". ya furta cikin muryarsa mai daɗi da kwantar da kai.
Nan ɗin ma shiru na masa don ni sam bana ganin zan iya tanka masa. amma haka ya ke ta zuba bakinsa ko gajiya bai yi, muryarsa a ƙasa ya ƙara cewa,"ba za ki min magana ba ko? ai shikenan zan saka kiyi magana ne bara mu koma gida, ni ban san ma Ya Hayaty haka ta iya fushi ba sai yau, to Allah ya huci zuciyarta".
ɗago ido nayi na kallesa. wai Ya Hayaty, rabon da inji wannan sunan a bakinsa har na manta. kuma kawai sai na tsinci kaina da yin murmushi me sauti kuma mai kaifi, shima sai ya murmusa daga haka kuma kawai na ɗan sakko, wata maganar in amsa masa wata nayi masa shiru.
zuwanmu junction ɗin gadon ƙaya muka tarar da anyi accident. police sun cika wurin don motarsu ce guda ta zo, suna ta fama da matashin saurayin yaƙi barin naushin me adaidatar da ya dakar masa mota, Hubbi ya ke cewa ai ya san lambar motar yaron, a banza ma in ƴan sanda in sun tafi da shi don ba zai rabin awa ba a station zai fito, to yana cikin maganar ma muka ga wata farar mota ta faka in da na ciki ya fito, fuskarsa cikin facemask da p-cap, ya kama hannun saurayin da ya gagari kowa ya shigar da shi motarsa yaja suka tafi, sannan ne hanya ta buɗe aka sami sauƙin go slow.
komawarmu gida Hubbi da kansa ya ɗebar min kayana zuwa ciki, daman mun tsaya a hanya ya siyo abinci don yana min ƙorafin yana jin yunwa ni ko nace ka nemi abinci don banga zan iya girki ba, kuma abin tausayi a lokacin sai ya amsa min to, da har zance ya bari zan girka in mun koma ɗin sai kawai sai na ƙyale shi.
bamu jima da dawowa ba ya ƙara fita sakamon kiran gaggawar da Malam yay masa, sai bayan isha'i ya dawo, lokacin ma ni har ina shirin in kwanta tun da nayi wanka ne, da abinci ya zo daga gida ba yanda bai da ni ba akan na ci na ce masa a'a, na tashi na barshi na koma ɗakina na ƙasa.
ina kwance cikin tunani kiransa ya shigo wayata, na ɗaga nayi shiru, shi kuma ya ce,"ba ki gama abin da kike ba ne?".
"ba abin da nake yi ai, na kwanta ne".
yay muryar tausayi da cewa,"Habibty ni ɗaya za ki bari na kwana? plss ki taso ki zo ina so na nemi afuwarki".
kaman a gabansa na turo baki na ce,"komai ya wuce a wurina sai da safe".
cikin baccina naji ana shafa fuskata ga numfashin mutum a jikina, nayi saurin buɗe ido zan miƙe ya janyoni jikinsa ya rungume.
"kiyi haƙuri da abin da ya faru, ɓacin rai ne. kuma kin san ina da son yara sosai ba zan jure ganin wani abun ya samesu ba, hakan shine ya tashi hankalina har ya kai ga abin da na aikata miki. Amma kiyi haƙuri ba za'a sake ba in sha Allah".
hawaye na fara tunawa da irin horon yunwar da yayi min da kalamai marasa daɗin da ya faɗa min, to ni in laifukansa gare ni ma ai sunyi yawan da ba za su ƙirgu ba, ga laifin su Yaya amma a haka ya sallame ni zuwa gida ba tare da yi min uzuri ba.
jin hawayena na jiƙa jikinsa sai ya ƙara rungume ni sosai yana faɗin,"na san nayi laifi babba kiyi haƙuri ki yafe min Habibty don Allah." 
Allah sarki zuciya da abin da take so, hakana tsakanin mata da miji sai Allah, roƙona da yake tayi domin Allah sai naji na nemi laifinsa gare ni na rasa.
na kewaye shi nima ina cewa,"Ya wuce Hubbi. Amma dan Allah ko dan gaba ka dinƙa tsayawa ka fahimce ni kafin ɗaukar mataki....".
ya dakatar da ni,"shiii hakan ma ba zai sake faruwa ba fa, duk wani saɓani a tsakaninmu ya zo ƙarshe".
haka muka jima rungume muna jin ɗumin jikin juna da bugun zuciyoyinmu, kafin ya ɗago kaina ya kalli idona ya ce,"Habibty kina jina?." 
na ɗaga kai alamun eh yace,"nayi kewarki sosai ba kaɗan ba".
a sanyaye na ce,"Nima nayi kewarka Hubbi." na faɗa muryata na neman karyewa.
Yayi murmushi yana ta kallona yace,"Habibty na tambaye ki?."
Na ɗaga kai alamun eh yace,"Akwai wani abu wanda aka ba ki kina sha ne na gyara jikinki..? Ina nufin na gyaranku na mata."
Kallonsa nake yi ban ce komai ba hakan ya saka yace,"in akwai ki daina sha ya canja min ke gabaɗaya, bana jin ki kamar da. ba gyara yake miki ba ɓatawa yake." 
ido na sunkuyar ƙasa, lallai namiji, wato sai yanzu lokacin faɗa min gyarana yayi, a yanzu da zanyi amfani kenan.
"Habibty kin jini ba ke ci komai ba".
Na ce,"to Allah ya gyara amma ni dai babu wani abu da na ke sha, asalin ɗanɗano na daka sani shi ne dai ban sha abin da zai ƙara min ba balle har ta kai ga ya rage min, amma karka damu zan koma mai daɗin da kake so".
nayi furucin domin na daina ƙullewar kai, na cire kaina a sahun matan da ke jin kunyar mazajensu ta fannin soyayya.
Yayi murmushi yaja kumatuna yace,"yauwa Habibty nah".
zameni yay a jikinsa yana cewa,"bara na rufo ƙofan falo". 
ya faɗa yana ficewa na bishi da kallo. Yana fita nayi saurin ɗauko maganin da Maman Yasmin ta bani na fara sha nan take sai da na shanye haɗin zumar tasss, harda goro ma da akace naci rabi amma haka na cinye guda. na leƙa falon naga baya nan nayi sauri na shiga kitchen na buɗe fridge na ɗauki ruwan rake da ke cikin jarka na zuba garin maganin, na kafa kai shima na shanye sannan na tsaya sauke numfashi ina zare ido don duk ƙarfin hali nayi wajen shan su.
ni tun aurena ban san shan wani abu maganin mata ba, ko lokacin aurena in aka bani bana sha, saboda gab da aurenmu da kansa ya ce don Allah kar in sha komai na gyara da za'a bani, in ke ba shi yana ajiyewa akwai dalilinsa na faɗin hakan. to kuma bayan auren sai ya ce dama yana so ya ɗanɗani asalin zaƙin halittata yaji, to kuma iya wannan daɗin ma ya ishe shi ba sai na ƙara da komai ba, kar in zo ina sha in canja daɗi kuma, saboda haka duk ya tattaro wanda ya ajiye da wanda nima na ajiye muka zubar.
to yanzu tun da anzo lokacin da asalin halittar tawa ya bar masa daɗi ai sai in kama kaina inyi abin da ya dace ba in zauna da sakakkun laɓɓa ba. har zan fita a kitchen ɗin idona ya kai kan fruit na ɗauka nasha nasha na bar na bari, don bana taɓa mance wata likita da ta faɗa min cewa babu mafi muhimmanci a gyaran jikin mace irin shan kayan marmari, kuma sosai da na lazumci shansu na ga sakamako mai kyau.
ni ko a yanzu ma ban wani yarda da dalilinsa ba, kawai dai ya faɗa ne don kare kai ya kuma wanke laifinsa. 
ina shiga na tarar bai dawo ɗakin ba, don haka na shiga tuɓe kayana na ɗauki towel na ɗaura. lokacin ne kuma ya shigo sanye da kayan bacci masu taushi yana ta ƙamshinsa me daɗi.
muka haɗa ido da shi na wuce ina zuba kayan da na cire cikin basket. zan wuce shi ya ruƙoni yana faɗin,"ina baccin?".
da muryar shagwaɓa nace masa,"na kasa, wanka na ke so nayi tukunna".
na ƙwace hannuna nayi toilet ɗin sai dai ina zuwa bakin ƙofar sai na dakata na waigo na kalle shi na ce,"Hubbi kai ba zaka yi ba?".
"daga wanka na fito ai".
na narke idanu ina langwaɓar da kai na ce,"to ka zo kayi min, ni duk na gaji".
murmushi yay wanda na rabon da naga irinsa a fuskarsa zan rantse an shekara. ya cire rigar jikinsa ya naɗe wandon ya kama hannuna muka shiga banɗakin.
*(13)*
Tare mu kayi wankan da shi, kuma tun a banɗakin labari ya fara canjawa, ko da muka fito tuni na kasa daurewa salonsa, ni dai sai in ce rabon da mu mu'amalantu irin ta yau tun daren farko na, shi kansa ba ƙaramin gigicewa yay ba da yanda yaji ni tamkar sabuwa a leda.
yana ta aikin sauke nauyayyan numfashi ya ke min godiya da sa albarka, wannan kam lazim ne duk lokacin da ya samu natsuwa tare da ni.
can kuma ya fara surutan,"Habibty ba ki canja ba, kina nan da daɗinki sai ma ƙara daɗin da kika yi, kinsa naji daɗin da na jima banji ba, ina sonki Habibty, ina sonki, Allah yasa da rabon samun zuri'a mukawa".
hawaye ya fara zubo min, ba komai yasa ba sai tuna baya, lokacin da muke zaman lafiya cikin tsantsar so da ƙaunar juna, lokacin da ko ɗaga murya ba ya yi min, in laifin nayi kuwa cikin kwantar da murya zai min faɗan ya kuma gyara min kuskurena.
sai da cikakkiyar natsuwa ta tabbatarwa kowannenmu kafin muka yi wanka kana muka dawo muka kwanta. lafe na ke kawai a saman ƙirjinsa idanuwana a lumshe, baccin na ke so nayi amma yaƙi zuwa, ba zan taɓa iya musalta daɗi da farin cikin da na ke ji ba a cikin a raina sai dai sam na gaza bayyana hakan a saman fuskata da yanayina. shima shiru yay yana shafa gashin kaina, da ɗaya hannun kuma yana shafa fuskata da tattausan leɓe na, a hankali ya hura min iska a kunne yana ƙara rungumeni jikinsa, muryarsa kwance cikin taushi ya kira sunana.
"Habibty". na amsa da,"ummm Hubbi".
"ba ki haƙura ba har yanzu? ba ki bar fushin da ni ba?".
"na daina mana Hubbi".
"to amma ai ni kin ƙi nuna min, yanayinki sam babu hakan, ki saki jikinki plss ba Nazifin da ya canja miki ba ne cikin wasu ƴan watanni, wannan Hubbinki ne tun na aure. na sani na saki ɓacin rai har adadin hakan ba zai ƙirgu ba, amma kiyi haƙuri da duka kuskurena, ki yarda da ni kinji, mu komawa rayuwarmu ta baya, rayuwar ma'aurata mai cike da tsantsar so da ƙaunar juna, kwanciyar hankali da shimfiɗadden zaman lafiya".
ni dai nayi masa shiru kawai, domin mamaki ne da rashin yarda a raina, gani na ke kawai saboda wata manufa ya ke son sasanta komai, don har yanzu babu ainihin muryar Hubbi a dukka kalamansa da yayi, kuma har yanzu babu wannan haƙiƙanin son da yake nuna min idan muna tare.
"Habibty ni dai na san dukka abubuwan da na ke yi miki wanda basu dacewa, kuma nayi alƙawarin gyara su, to amma kema ina so ki faɗa min me kike so na gyara?".
hawaye ya cika idona na ce,"Hubbi ni so na ke ka dawo mai kulawa da ni da tausaya ni, kuma ka ke min adalci wurin tsayawa ka fahimce ni a duk san da saɓani ya gifta, sannan ka bani damar zama uwa mahaifiya wacce ta tsuguna ta nayi naƙuda bayan ɗaukar cikin wata tara akan Rumana da Atika, ba zan cutar da su ba kamar yanda ba zan so in ga sun halaka ba, in suka yi ba daidai ba akwai buƙatar a gyara musu, don haka kar ka tsammaci gyara tarbiyarsu wurin tsawatar musu da zan yi yana nufin bana ƙaunarsu. wallahi ina ƙaunar su Hubbi tun da aka ce an baka su, kaima ka sani ina tsananin sonka, da kai na ke so na ƙarasa rayuwata, don Allah kar ka kuma goranta min akan ƴaƴan nan, sannan don Allah da Annabinsa Hubbi ka faɗa min sakamakon da asibiti su ka bayar...".
kuka yaci ƙarfina nayi shiru, da sauri ya ɗora haɓarsa saman kaina yana ƙara rungume ni, shiru na ƴan sakanni ya ce.
"insha Allah ba zan kuma yanke hukunci ba tare da na tsaya na saurareki ba, kuma insha Allah ba zan ƙara nuna miki cewa su Rumana ba ƴaƴanki ba ne, na ba ki izini daga yau kiyi musu duk yanda kike ganin za kiwa yaron da kika haifa da cikinki, na damƙa dukkanin tarbiyarsu a hannunki domin ina da tabbacin za ki fini iyawa, abu ɗaya kawai zan fiki akansu shi ne so, kuma ke za ki zama shaida akan yanda na ke so yara. batun kuma gwajinki sakamako ya nuna lafiya lau kike ba ki da wata matsala lokacin haihuwar ne kawai bai yi ba, ni da ke duk lafiya muke Allahne bai bai kawo mana ba".
a ƙalla naji sanyi cikin raina, amma ban san me yasa na kasa gamsuwa da shi da zancensa ba, haka hankalina yaƙi kwanciya gaba ɗaya, sai dai naji daɗi sosai da batun cewa mahaifata lafiya ƙalau take. a hakan dai  sai da ya san yanda yay yasa na saki jikina ɗari bisa ɗari da shi kafin muyi bacci.
sai da na kwana biyar da dawowa sannan ya ce in shirya muje gidansu, a kwanakin har wani murmurewa nayi saboda samun natsuwar zuciya da ta ruhi, tsakanina da shi ba wani rikici ko saɓani hankalin kowa kwance, duk da akwai canjin dai da ya kasa gyaruwa, ban sani ba ne ko shikenan har abada ba zamu taɓa komawa yanda mu ke da shi ada ba, wani lokacin zai ta nurƙufanci yana shareni amma ba zai ɗauki lokaci mai tsayi ba ya sakko, sai dai fa yanzun kam na gama karantar shi shima duk yana min abin da yake min ne saboda ina da tawaya ta wajen haihuwa, dukkan fatansa da burinsa bai wuci ace ya samu ɗa ba ta jininsa, na yi yunƙurin zama da shi da dama akan mu shawarta ko aure zai yi amma na kasa, idan nayi yunƙurin haka sai zuciyata ta karye.
sai da ya fita wurin aiki ya dawo sannan muka tafi gidansu, sai dai kamar wancan zuwan da nayi na ƙarshe babu wata tarba mai kyau daga uwar mijina, jin haushina tsantsa bayyane a saman fuskarta, don ko da na gaida ita da ƙyar ta amsa mini, sona kam dai yanzu ba shi a tare da ita. zama da nayi a ɗakinta ma sai ce tayi da in fita daga parlo ko wajen Amarya tana so zata huta. haka na kwaso jiki na fito parlo in da anan na sami ƴan mata gidan suna kallo ana hira, Rumana da Atika na ganina amma yaran nan babu wacce ta gaida ni kamar ma ba su sanni ba, Atika ma da nayi mata magana sai tsaki ta min tayi wucewarta ɗakin Iyam, abin ya taɓa zuciyata sai naji ina ma kar su koma gidan namu don gani nake komawarsu zai ƙara taɓarɓara zamana da Hubbi.
yini muka yi a gidan, da Amarya muka ta hira duk ta ɗebe min kewa, dama ita Ummaa ba wani sakin fuska take ba, Lubabatu kuwa dama ta gidana ce, in muna tare sai ka ce Hassana da Hussaina, na samu na saki jiki daga takurewar da nayi, don duk na damu da rashin nuna halin ko in kula na uwar mijina, ban san me na mata ba na kuma rasa ta hanyar da zan bi na gyara alaƙarmu.
sai dare ya zo ɗaukarmu da yaran, kuma tun a mota yay musu faɗa sosai, faɗa irin na uba da ƴaƴansa, yace in har suna so su shirya da shi to su girmama ni kamar yanda za su girmama Yaya da Anty Aisha, don yanzu ni ce matsayin uwa a gare su kamar yanda shima ya koma uba a garesu.
to tun daga wannan ranar kam sai dai in ce Alhamdulillah. sati biyu tsakani ina zaune a parlo muna waya da Hubbi, sai ga su Maman Yasmin sun zo, nayi tsallen murna na tafi na rungume su, naji daɗin ganin su sosai, yau dai Hindatu ta wanke laifinta na rashin zuwar min da take yi, a hakan ma ashe da ƙyar Babanmu ya barsu su ka zo, wai yana tambayar me za su je suyi min a gida bayan ba jimawa na zo gidan suka ganni.
tare da Hindatu da Sauda mu ka shiga kitchen, dama ban ɗora abinci ba da yake Hubbi ya tafi Kaduna yau, kuma sai dare zai dawo, shiyasa ban wani ɗora girki ba na ce idan yaran sun dawo a makaranta na dafa mana indomie.
gidanmu mayun taliyar hausa ne da manja da yaji, ko a gida idan za'a dafata haka mu ke haɗuwa da ƴan ɓangarenmu da Ƴaƴan Babanmu, dama Ƴaƴan Baba Tijjani tsakaninmu da su kallo, gwara ma Surayya ta kan shigo cikinmu bata da mugun hali irin na ƴan uwanta. taliyar na bayar aka siyo mana muka dafa tun da naji suna murna a dafa ɗin, Sauda ta haɗa mana lemun tsamiya don Maman Yasmin mayyarsa ce.
muna cikin cin abinci sai ga Rumana sun dawo daga makaranta, ba don mun haɗa ido da su ba ba za su gaida ƴan uwana ba, gaisuwa na ɗaya daga abin da basa so, don ko ni da muke kwana tare mu tashi tare ba kullum su ke gaishe ni ba sai dai Abban na su, nayi iyakar yina akan su ɗoru akan hanyar hakan amma lamarin na su sai adu'a.
na ce suje su cire kayansu suyi wanka su zo su ci abinci kafin lokacin islamiya yayi, Yasmin sarkin son yara ƴan uwanta nan fa daɗi ya cikata da ganinsu, duk da sun girmeta don ita shekara bakwai take yanzu. muna ta hirar saurayin Hindatu da zai kawo kuɗi Maman Yasmin na mata tsiya akansa, sai ga su sun sakko, idan na gansu fes fes raina yana sanyi da hakan, sai in ƙara jin sonsu sosai, don wallahi ko fushi na ke yi na gansu ɓacin raina kan gushe duk da dai ga yanda mu ke da su, ba su ɗauke ni uwa ba kamar yanda ni na ɗauke su tamkar ƴaƴan cikina.
Rumana ta zo ta zauna kusa da ni tana faɗin,"Anty abinci fa".
kafin nayi magana Atika ta ce,"Anty wai wannan taliyar hausar aka dafa?".
ta faɗa tana nuna taliyar da ke cikin bowl Maman Yasmin na bawa Irfan.
na ce mata,"ehh ita na dafa har ma da salad, in kika ci kunnenki sai ya kusa tsinkewa".
na faɗi hakan ina buɗe cooler sai ce tayi. "ni ba zan ci wannan taliyar ba gaskiya".
ina kallonta na ce,"to me kike son ci?".
"a dafa mana wani abun, soyayyan biredi da ƙwai zan ci".
ajiyar zuciya na sauke, bana tunanin ko ɗan da na haifa zai juyani kamar yanda su ke juyani, ina binsu ne a yanda suke so ba don komai ba sai don in zauna lafiya a gidan aurena. Rumana da tace zata ci na zuba mata nata suka koma gefe ita da Yasmin wacca ta ce zata ƙara. ita kuma na tashi na shiga kitchen na soyo mata biredin na kawo mata, yarinyar nan tun da na bata ta karɓa sai ta tsaya kallonsa tana aikin ɓata rai alamun bai yi mata ba.
raina ya ɓaci na ɗaga mata murya da cewa,"ba za ki wuce kije kici ba sai anjima ki zo kina min kukan yunwa. idan shima kuma ba za ki ci ba sai ki kai ki ajiye don ba zan kuma dafa miki wani abun ba ai na faɗa miki ku dinƙa cin abin da ya samu".
daga mata wannan maganar sai ta saka kuka kamar wacca nasa hannu na buga. nayi mata banza na wuce na barta, Maman Yasmin na kiranta akan ta zo amma ko kallonta bata yi ba, Hindatu kuwa lallashin duniya ba wanda bata mata ba har tana tambayarta me take so amma bata tanka ba, dama zuciyar bala'i ce da ita.
ƙarshe kawai sai ta yar da plate ɗin, da yake na tangaran ne take ya fashe, ta tunkuɗe hannun Hindatu a jikinta tana cewa,"Ni ki ƙyale ni". tana fuzgar numfashi ta ce,"kuma in Abba ya dawo sai na faɗa masa an hana ni abinci".
ai ko na dalla mata harara na ce,"kar ki fasa faɗa masa kinji mara kunya fitsararriya, yanzu ma ki bisa can ki faɗa masa".
yarinyar nan da ke ta ƙwanƙware a rashin kunya cikin ƙunƙuni sai ce tayi,"ni ba fitsararriya ba ce, abincin naga ai Abbanmu ya siyo, dama an ce juya bata san darajar ƴaƴa ba, kuma tun da kike azabtar da mu da yunwa ba za ki taɓa haihuwa ba".
Ai karaf magar a kunnen Maman Yasmin. ta buɗe baki tana kallonta da matuƙar mamakin furucin nata, kafin tayi mata wata muguwar cafka ta fizgota gabanta. "kika ce me? ba ki da kunya dama? don ubanki ita ba Babarki ba ce".
"ni ba Babata ba ce, Mai gidan ne Abbana".
Abin ya matuƙar ɗaure kan Maman Yasmin naga ta ware ido tana kallonta ta ce,"kaiiii haka kike?". ta faɗa da al'ajabi da mamaki.
ban san me tace ba kuma bana da buƙatar na sani, iya wannan ɓacin ran ma ya isa. saboda haka na shiga roƙon Maman Yasmin akan ta ƙyaleta kawai, abincin ne dai ba zan ƙara dafa mata wani ba ko me zata yi kuwa.
"in ƙyaleta fa kika ce Sa'ida, kin kuwa ji furucin da tayi? ta ya za'ai yarinya kamar wannan ta faɗi haka kuma a ƙyaleta babu hukunci, maganarta ai ta girmi shekarunta, ai na ma ta san wani kalmar juya don ubanta, ke haka kike barinsu babu kwaɓa babu tsawatarwa kenan?, to in har kuwa haka ne ba ruƙon tsakani da Alllah kike musu ba domin ba ta isa tayi gaban uwar da ta haifeta ba ta ƙyaleta, ai gaba ake ji".
nayi gajeran murmushi jin furucin nata, cikin sanyi murya na ce,"ƙyaleta Maman Yasmin, Allah ya shirya mana kawai, ai ina musu adu'a".
kawai sai ta tsaya kallona, ban san me take tunani ba tun da ban san zuciyarta ba. kawai na san zata iya tunanin mene dalilina na cewa a barta alhalin tayi ba daidai ba. Maman Yasmin kuwa tausayin Sa'ida ne ya kamata, tana ɗaya daga cikin mutanen da zasu bada shaidar haƙurin Sa'ida, kuma tayo gado ne wurin iyayenta. tun farkon zuwanta sabon gidan nan nasu ta fahimci rayuwar haƙurin da take yi, haka ko da aka ce mata an bata yara ta san kuma sai ta Allah, don riƙe ƴaƴan da aka ce ba naka ba sai haƙuri, to naka din ma ya aka cika, ballanta ita an bata yara masu uwa a bakin murhu.
ai tana lure da Sa'idan tun da ta ruƙo hannun yarinyar taga tsoro ya bayyana akan Fuskarta, hakan kaɗai ya isa ya bata shaidar ba a tsawatar musu domin yi musu ɗin ita zai jawowa shiga matsala. 
ta girgiza kanta kawai cikin ranta tana faɗin Allah ya kyauta, sannan ta saki hannun Atikar, cikin muryar kashedi ta ce mata.
"ke! kar na ƙara jin kinyi irin wannan furucin a bakinki idan ba haka ba sai nasa Antyn na ki ta zane miki jiki, idan kuma son da take miki ba zai sa ta dake ki ba ni da kaina zan miki duka. kuma daga yau duk abin da Antynki ta ce ki dinƙa yi ban da musu kinji ko, ko ba kiga yanda ƴar uwarki take yi ba? duk wanda fa yake wa babarsa rashin kunya Allah fushi ya ke da shi".
yarinyar ta yamutsa fuska tana tsuketa, ta turo baki tana harar gefe guda ta ce da Maman Yasmin.
"ke kika haife ni da za ki dinƙa min faɗa, ai ko Anty Abbanmu ya hana ta yi mana faɗa sai ke baƙuwa, ina ruwanki, kuma sai na ƙara faɗa ɗin ki kashe ni kiga in Mamana zata ƙyale ki".
farrr na ware idanuwana akan fuskarta, ban tsammaci rashin kunyar Atika ya kai har haka ba, na san har iyayensu ba su bari ba shiyasa idan suka min ban cika damuwa ba, amma ban tsammaci har za su iya yiwa baƙona ba. karo na farko da naji raina yay matuƙar ɓaci akansu, aiko na buɗe murya na daka mata tsawa har sai da tsorata, na tashi na isa gabanta na bata kyakykyawan mari, sannan nasa hannu na bibbige bakin nata yanda zata ji a jikinta. ji nayi hakan bai min ba saboda na kai ƙololuwa a ɓacin rai, na manta me zai iya faruwa sanadin hukuncin da zan mata, na shiryawa fuskantar ko menene, don haka na riƙe hannunta na isa gaban tv na cire caja na tsula mata a jiki sau biyar, sai kokawar ƙwace hannunta ta ke daga ruƙon da na mata saboda ta falla ta gudu.
tana shashsheƙar kukan ta murguɗa min baki wato abin da na mata bai shigeta ba, kuma bata risina ba. na kuwa kama kunnenta na murɗe da kyau har sai da ta ƙwalla ƙara, na kuma daka mata tsawa na ce ta rufe min baki, idanuwana waje na zare mata su na shiga mata gargaɗi.
"Duk sanda kika kuma yiwa babba rashin kunya sai na zane miki jiki wallahi, ko a waje balle a cikin gida, haka na koya muku ko haka Abbanki ya ce kuke yi?".
ta tsorata da yanayina sosai da ban taɓa nuna musu ba, jikinta rawa kawai yake tana sosa dukan da na mata.
"kalleta ki bata haƙuri dan gidanku, ni za ku iya min komai in ƙyale ku na biku da adu'a amma ba zan lamunci in ga kuna yiwa babba rashin kunya ba Atika, zan aje duk son da na ke muku a gefe in hukuntaku. kuma wallah kika ƙara irin haka ba bakinki zan fasa ba gidan su Siyama zan kai ki a saki a ɗakin karnuka su cinye ki".
ai ko ta tsorata sosai da furucin nawa, don haka ta shiga roƙona in yi haƙuri ba zata sake ba. na juyar da ita ta fuskanci Maman Yasmin, yanda nayi maganan a tsawace yasa bakinta na rawa ta furta.
"kiyi haƙuri ba zan ƙara ba"..
na ƙara firgitata ina cewa,"haka ake bada haƙuri, tsuguna ki ce don Allah".
jikinta na rawa ta tsuguna gaban Maman Yasmin tana cewa,"Anty kiyi haƙuri don Allah, ba zan sake ba wallahi, ki roƙi Anty ta sakar min kunnena".
kashedi na yi mata me kyau kafin na ce ta kwashe biredin da ta zubar ta cusa haka nan taci, haka ta zauna ƙasan tayels tana ci tana kuka, kuma tana gamawa na ce ta tashi a kusa da mu ta tafi ɗaki ta zauna, kuma da kaina zan kaita islamiya in faɗawa Ya Ustaz abin da tayi. ai fa nan hankalinta ya daɗa tashi tai ta ƙara bani haƙuri. ko da su ka shirya tafiya islamiya sai da ta zo har gabana ta duƙa ta ƙara bani haƙuri kar naje islamiya na faɗawa Ya Uztaz in ba haka ba a mari zai sakata. sai da tayi min alƙawarin ta daina tukunna na ce shikenan su tafi makaranta kuma ayi karatu da yawa.
sai bayan tafiyarsu Hindatu ta ce,"cabɗijam! Sa'ida haka kike zaune da yaran nan dama? anata miki murnar samun ƴaƴa ashe ke kina nan kina fama da halin su. to ke kuwa me zai hana ki mayarwa da iyayensu ki ce kin yafe".
guntun murmushi nayi na ce,"Hindatu kenan to ai bani aka bawa ba ko".
"cabɗi to sannu danga uwar haƙuri. ai wallahi da ni ce tuni labari ya daɗe da sauyawa. don wallahi tallahi ba zan ɗauki ƴaƴa marasa mutunci irin wannan ba sai dai in kuwa ya auro wata ta ɗauka, rashin haihuwar hauka ne da za'a ɗauko masifa a dire miki, wannan yarinyar dai a felle take don da gani zata yi makirci".
Maman Yasmin ta numfasa tana cewa,"sun raina wanda ya alaƙantu da ke ina ga ke kanki? Sa'ida haƙurinki yayi yawa gaskiya, na san ba akan ƴaƴan kaɗai kike fuskantar ƙalubale ba harda iyayensu ma, don ina da tabbacin iyayensu su ka basu lasisin cin mutuncinki, in ba haka ba ina wannan ƴar zata san wani juya, kar ki mu sa min domin kin san ina da ilimin karantar yanayin mutum zaman haƙuri kawai haƙurin cutar da kai. don haka ina mai ba ki shawara tun yaran nan ba su girma sun fi ƙarfinki a cikin gidan nan ba ki amso abinda yake na ki, in ba haka kuwa kina ji kina gani Allah sai sun iya rabaki da mijinki. yo da irin ƴaƴan nan ai gwara kishiya, su kansu ƴan uwan na sa ki buɗe musu ido".
haka Maman Yasmin da Hindatu su ka sanya ni gaba da faɗan sanyina yay yawa, ni dai jinsu kawai na ke yi ina binsu da uhmm in sun ce ga shawara kaza da kaza, abu da na san na ɗauka a cikin maganganunsu shi ne takawa yaran burki akan rashin mutuncinsu, don idan ba haka ba zasu raba ni da mutane, tun da ba kowa za su yiwa rashin kunya ba yay sha'awar ƙara zuwa gidana, kuma su ɗore a haka duniya ta ɗora laifin akaina ace saboda ba nawa ƴaƴan ba ne yasa ban basu tarbiya ba.
na samu ma da ƙyar na kashe maganar, sai bayan la'asar kafin su tafi. sai dai fa Hindatu kamar za tayi bindiga saboda haushi da takaicina, wai haƙurina ya wuce ƙa'ida.
washe gari da safe bayan Hubbi ya kai yaran makaranta ya dawo, mu ka yi breakfast sai dai tun dawowarsa naga kaman akwai matsala, don ba haka ya fita ba, na tambaye shi bai ce min komai ba, na ce Allah ya kyauta don bana so na takura masa da tabaya ya fusata, yana daga cikin mutanen da in ransu ya ɓaci to basa so kowa yay musu magana sai sun sakko, ban kawo matsalar tsakanina da shi ba don na san babu abin da ya haɗamu, lafiya lau ya fita kai su makaranta har yana tsokana ma wai na fara tumbi.
da rana bayan ya ɗauko yaran a makaranta, na zuba musu abinci suka ci, na ce musu zanje in kwanta in huta idan lokacin islamiya yayi su shirya su wuce. shigata ɗaki ba daɗewa sai ga Atika ta shigo ɗakin tana faɗin,"wai ki zo inji Abba".
bayanta na bi, ina shiga ɗakin kamin nayi yunƙurin magana ya ce,"sako hijabinki zamu fita".
yanayin yanda yay maganar kaɗai ya shaida min bafa lafiya, na fita a ɗakin kafin na sauko har sun kai mota shi da yaran, can na tarar da su ina zuwa na buɗe na shiga. magana na ke ta masa tun barowarmu gida bai ce min ƙala ba, raina ya ɓaci zuciyata ta ƙuntata, don bana so ya ke min irin haka a gaban yaran, shiru nayi ban ƙara magana ba har sanda na ɗago ido naga yay parking motar a ƙofar gidanmu.
nan kuma naji yana waya yana cewa,"Yashaik mun ƙaraso".
ya sauke wayar a kunne yana juyawa ya kalli yaran ya ce,"ku buɗe ku fita". sai bayan sun fita nima ya ce da ni,"fita mu je".
na ce,"wai lafiya?".
"za ki gani in mun shiga daga ciki".
da tarin tambayoyi fal a raina dangane da zuwanmu gidan na fito daga motar, fitowata tayi daidai da isowar Yashaik, su ka yi musabaha nima ina cewa,"Yashaik ina wuni".
wani wawan kallo ya watsa min ba tare da ya amsa ba, yaran suka gaishe shi yana musu fara'a ya amsa tare da kama hannunsu suka shiga gidan, bayan yace da Hubbi Bismillah ka shigo.
ya dube ni ya ce,"muje".
na yi gaba yana biye ni da ni a baya, jikina duk a sanyaye don ban san me ke faruwa ba, kuma ƙwaƙwalwata ta kasa haska min abin da ka iya faruwa ɗin.
Ummani na tsakar gida muka shiga, yanayin fuskarta sak na Yashaik babu annuri, karo na farko da banga farin cikin ganina ba duk sanda na zo gida a tare da ita. ta sakarwa Hubbi fuska su ka gaisa tana shi masa albarka sannan ta ce mu shiga falon Kaka.
shi ya fara shiga daga ciki, ni kuwa tsayawa ni na kasa shiga saboda tsabar tsoro, ƙirjina sai fat fat ya ke, Ummani ta zo ta wuce ni ta shiga. Kaka ya danno min zagi ba shiri na ɗaga labule na faɗa ciki.
ciki ciki duk suka amsa gaisuwata, Kaka ne da Abbaa da Yashaik da Yaya Imam sai Ummani, banga yaran ba ina ga suna ɗakin Ummani.
gefen kujerar da Ummani ke kai na zauna, a tsawace Kaka ya ce in dawo daga tsakiya, na miƙe ƙafafu na rawa na isa in da ya nuna min.
Kaka ne yay gyaran murya yana fuskantar Hubbi ya ce da shi,"Nazifi me yake faruwa? ka faɗi duk irin ɗibar albarkar da ƴar banzan yarinyar nan ke yi maka a gidanka ni kuma zan sa ka ɗauki matakin da ya da ce da ita don ubanta Salman da yake zaune kusa da ni, ahalinmu kaf ai babu ɗan iska to me kuma dalilin da zai sa a samu ƴar banza a gidan aure".
furucin na Kaka yasa na ɗago a ruɗe ina kallonsa, kafin in kalli Hubbi da ya fara rattabo zance tamkar ɗan jarida.
"amm Kaka dama matsalar dai akan yaran da Yayyuna su ka bani ne saboda sunga Allah bai azurtani da haihuwa ba, wannan tausayin yasa suka ɗebi yara har biyu suka bani halak malak, sun bani domin suna da yaƙinin zan riƙe su bisa gaskiya da amana haka kuma da yaƙinin ita iyalina zata kula da su. da lafiya lafiya mu ke zaune da Sa'ida Kaka ba wata matsala sai ɗan saɓani na wani lokaci da ba'a rasawa ga ma'aurata. amma tun zuwan yaran sai ta sauya gaba ɗaya, ta canja ɗabi'u, ta ɗauko wasu halaye na banza ta ɗorama kanta, ban san wa yake zugata ba ta ɗora karan tsanarta akan yaran nan, bata sonsu sam, kuma abin sai ya shafa har da ni, yanzu haka zancen da na ke tsakaninta da Yayyuna kallo ne bata ko gaishe su.
kuma da aka ce an mallaka min yaran saboda na fita hakkinta don ban san ba ko ita zata iya cutuwa tun da ba kowa ne ke iya karɓan ɗan wani ba, lokacin ta nuna farin cikinta har da hawayen murna. amma yanzu ban san mene matsalarta da yaran ba, tsakani da Allah suna mata biyayya, amma ita kenan kullu yaumin cikin muzguna musu take yi, bata da burin da ya wuce taga sun ƙuntata, tamkar marayu haka suke komawa a gidan idan ba nan.
kwanakin baya haka ta hora su da yunwa, ta hana su abincin safe kuma ta ƙi ba su na makaranta, wallahi ɗayar cikinsu Atika daga makaranta aka kaita asibiti kamar zata mutu saboda ciwon ciki, sai kirana akayi a waya aka shaida min, ina zuwa asibiti likitan yace yunwa ce a dinƙa bata abinci.
to wannan ya wuce ma. jiya nayi tafiya kaduna tasa yaran a gaba ta zane akan ta dafa abinda ba sa ci sun ce a dafa musu wani, kawai sai ta hau zaginsu har tana cewa zata saka su wani gida a saka su a ɗakin karnuka, wai har da baƙinta suma suka rufarwa yaran, haka su ka yini babu abinci sai da safen nan da zan kai su makaranta su ke faɗa min abin da ya faru, saboda a gidan kasa faɗa min suka yi saboda tsoronta ta ce zata faffasa musu baki. wallahi yanzu haka shatin waya ne a bayan ita Atikar alamar ta zanu iya zanuwa, sai da ta nuna min ma na ke jin zazzaɓi a jikinta alamun ba lafiya tabbacin dukan ne ya haifar mata da zazzaɓi, har raina ban ji daɗi ba, ina son yaran, ko ɗan wani ba zan so inga ana zaluntarsa ba wallahi balle wanda ya ke nawa, duk da bani na haifesu ba amma ko yau Allah ya bani nawa ba zan banbanta su ba.
tsakani da Allah idan iyayensu suka san abinda yake faruwa sai ta raba zumuncina da su, abin da ya faru wancan karan har yau mahaifiyata na fushi da ni, ba wanda zai ji daɗi yaga ana cutar masa da ɗa.
to Kaka ni tunda gaskiya na kasa gane kanta shi ne na ce bari na kawota gareku, aji ta bakinta mene yaran su ka mata, kuma mene matsalarta da su ƴan uwana da yanzu ma gaba ɗaya bata shiga sabgarsu don ko abu ne ya kama na gidanmu kaitsaye zata ce min ita bata son zuwa. to ayi haƙuri a mata nasiha ta gyara don ni idan nayi mata ta dinƙa botsare botsare a gidan, in kuma wani laifi na mata da yasa ta ƙullace ni ta faɗa a samu masalaha. amma gaskiya tsakani da Allah Kaka zan faɗa muku akan ƴan uwana ko ɗan da na haifa a cikina zan iya rabuwa da shi, haka akan yarana zan iya rabuwa da uwarsu ma muddin ta takura musu. ta faɗa idan ba zata iya karɓar yaran ba ne to".
tun fara jawabinsa na zama tamkar matacciya, da ƙyar na ke iya fidda numfashi, hawaye kuwa tsabar ruɗani da mamaki gami da baƙin ciki ya gagara sakko min, sai zuciyata da naji tana wani irin zafi. Allah ɗaya ya san irin baƙin cikin da ke narke a ƙasan zuciyata. na sani a yau kam ba ni da wani gata sai na Allah, ban da ta cewa domin a wannan dogon jawabin nasa babu mai tsayawa ya saurari nawa, za'a yanke hukunci ne kawai da iya abin da ya faɗa.
______________________________________
*(16)*
Sai biyar muka koma gida, ni na fara fita a motar, muna shiga ciki ni da yaran muka yi sama, shi kuma yay ɗakinsa na ƙasa, don shi ra'ayinsa bai fiya wani son hawa bene ba, ko da za'ai ginin gidan saboda na ce ina son bene yasa aka yi amma da niyyarsa duk girman gidan ayi flat. ina shiga ɗaki na kulle tare da faɗawa saman gado na yi lamo abun duniya duk ya ishe ni, jina na ke kamar marainiya mara gata, bani da masaniyar dalilin da yasa Allah ya ƙaddaro min wannan lamarin ba, amma ina roƙonsa ya bani ikon cinye jarabawarsa da dukkan iyawata.
ina kwance naji ana ƙwanƙwasa ƙofa, nayi banza saboda na riga na saka maƙulli babu damar a shigo, haka kuma ba zan buɗe ba don sam bana son ganin Nazifi da yaran, kusan mintuna ɗaya ana ƙwanƙwasawar sai kuma naji muryar Rumana ta na cewa,"Anty ki fito ga Iyam ta zo".
ban san lokacin da bakina ya suɓuce da faɗin innalillahi wainna ilaihi rajiun, hasbunallahu waniimal wakil, ina fadar hakan kuma naji gabana ya sassauta faɗuwar da yake tare da samun wani guntun kuzari na sauko a gadon kamar mara jini na ƙarasa na buɗe ƙofan.
"Iyam ce ta zo, Abban kuma ya fita".
na ce mata gani nan zuwa kana na koma ciki na wanko fuskata da sabulu tare da tsayar da kukana. na ɗau mayafin abaya na yafa na fita.
jin takun saukata ta kallo bene tana cewa,"kina takaicin zuwana ne da kike wani sakkowa a hankali".
maganartata sai naji kaman ta harɗe ni don saura ƙiris in faɗo daga benen. na ƙarasa wajenta cikin sauri ina durƙusawa in ce,"sannu da zuwa, an zo lafiya".
banzan kallo ta min tana cewa,"kina ɗaki abinki a kwance har da su rufe ƙofa, kika bar yara komai zai faru da su ya faru da su ba asararki ba ce".
cike da ladabi na ce,"da yake ban jima da shiga ɗakin ba ne, tara muka hau saman da su ma suka shiga ɗaki ban san sun sakko ba".
taɓe baki tayi tace,"in kana da ƴaƴa ai baka shiga ɗaki ka kulle ka barsu su ɗaya ba, zama kake ka kula da su".
a hankali na ce,"ayi haƙuri. ina wuni".
bata amsa min ba ta mayar da hankalinta ga jikokinta.
na miƙe a sanyaye na shiga kitchen, abincina da mu kai takeway na juye mata na haɗo da drink da ruwa na kawo mata. kallonsu kawai tayi kamar bata gani ba kuma bata ji me nace ba. na zauna a rakuɓe ƙasan carpet tace,"shi Nazifin yayi ina ne haka?".
"bara na kirawo shi a waya".
ta dakatar da ni,"da tawa wayar ai, ungo kira min shi".
hmm dama ko da na hau saman ma wallahi ba kiransa zan yi ba, zan sha zamana ne in sakko in ce mata wayar bata shiga. sai bayan katsewar kiran farko sai ga shi ya kira, na ɗaga na mika mata, suka gaisa take faɗa masa,"na zo ne ai ake cewa baka nan".
ban san me yace mata ba naji ta ce,"to shikenan sai ka dawo ɗin, amma ka hanzarta".
ita da yaran suke ta hirarsu, ni ba abin in tashi ba na jawa kaina magana, don haka na gyara zamana na jingina da kujera ina salatin Annabi cikin raina. 
sai da aka yi sallar magriba ya dawo yake bata haƙuri da cewar yaje ne gidan Alhaji Fari. na basu wuri na koma ɗaki bayan wasu mintuna ya kirani a waya ya ce na sakko.
da na fito ina jin surutun yaran a ɗakinsu suna musun da suka saba akan assignment.
ni da shi duk muka zauna a ƙasa, kamar wata basarakiya sai da ta ja lokaci kafin ta ce,"Sa'ida me yaran nan su ka yi miki ne kike azabtar da su umm?".
da ƙwarin gwiwata na ce,"ni ba su yi min komai ba Iyam, kuma abun da zuciyar kowa ke faɗa akan ina zaluntarsu sam ba haka ba ne, sai dai ba me yarda da ni amma Allah na shaidata".
wai wannan ƴar maganar da nayi sai ta tunzurata ta kama cewa,"a'a tou ai ba ce nayi ki faɗa min magana ba Malama ƴar gidan Malamai da su kaɗai su ke da Allah. to ni dai batun jikokina ne zan shata miki layi tsakaninki da su, ba sai na rantse miki ba domin ni maganata ko babu rantsuwa tabbatarwa nake na aikata abun da na faɗa, Sa'ida in har kina son zamanki da ɗana to kar ƙara bar min jikoki da yunwa, hakana kar hannunki ya kuma kaiwa jikinsu, ke ɗaga murya ma ban yarda ba. idan wani baƙin ciki ne a ranki kike so ki huce akan wani to ga shashashan mijinki nan ki huce akansa, ki cutar da shi shi ɗaya amma banda jikokina...na san ba komai ke damun ki ba face baƙin ciki da hasssada, yo banda ma dai halin ɗan adam na butulci ba ki haifa masa ba kuma ki ce ba za'a ba shi ba, ke kawai da ke ɗaya zai zauna ba batun wani ya raɓe shi, in da ya so ai aure zai ƙara wata matar ta haifa masa ba ya tsaya karɓar ƴaƴan wasu ba, amma ke saboda ba ki san halacci ba shine za ki ɓige da cutar da yara saboda ki raba tsakaninsa da ƴan uwansa, to ta Allah ba taki ba, ba yanda za'ai yayi ta cika miki ciki da abinci kina kasayarwa a masai, wanne kalar taimako ne baiwa ƴan uwanki ba? ina ce har kasuwa ya kai Yayanki. butulu marar halacci, to yara ne dai jinin Nazifi ne, shi da uwayensu ciki ɗaya suka fito kuma nono ɗaya suka sha, kinga kuwa ba ki isa ki raba shi da yaran nan ba sai dai baƙin ciki yasa ki haɗiyi zuciya ki mutu ruwanki. ni to bara ma na faɗa miki abin da baki sani ba, yanzu sam zamanki tare da shi bana ƙauna wallah, Allah ya gani ƙaunar jin zanceki ma bana yi, kin sire min kin fita a raina, badan kar ace na zama sheɗaniya ba da tuni na yiwa tufkar hanci, yo me amfaninki auren macen da bata haihuwa, zama da juya ai ƙaddararran zama ne, haka kawai ina so naga tsatson Nazifi kin babbake gida kin hana".
Haihuwa! Juya! kalmomin nan nasa zuciyata matsewa, dalilin furucinta hawayen da ban san da su ba suka fara sauka.
shi kuma ta shiga cewa da shi,"Kai kuma ka ɗauki mataki, ka gargaɗi juyar matarka akan taɓa min jikoki, idan ba zaka iya ba duk kalar matakin da na ɗauka akanta ita ta jiyo".
ya ce,"kiyi haƙuri Iyam, ai na mata faɗa kuma tayi alƙawarin zata gyara".
"ya dai fi mata kwanciyar hankali".
ni dai ban ce komai ba, ban sani ba yin shiruna ne ya ƙular da ita ko mene oho, na dai ga ta fusata ta ƙara ruwan bala'i sai faɗin maganganu take na cin mutuncina da zarafina.
Shi da kansa ya shiga bata hakuri, bata dai yi shiru ba ta haɗe faɗan har da shi ɗin tana zagi, ya rikice yana dubana rai tamau tare da watsa min mugun kallo ya ce,"wai Sa'ida me yake damunki ne, a gaban mahaifiyata fa kike, kin yi mata laifi kuma ba za ki iya buɗe baki ki bata haƙuri ba, zan ɓata miki rai fa".
ido na ɗaga na kallesa na sauke, in bada hakuri! akan laifin da banji ba ban gani ba? ai haƙuri na gama bayar da shi a gaban iyayena, sai dai komai zai faru ya faru amma ban bawa kowa haƙuri a cikinsu, da me zan ji?, Cin mutuncinsu da zarafinsu? Ko kuma sharrin yaran da makircinsu?
ƙuluwa yay sosai ya shiga jijjiga kai yana nuna ni da yatsa ya ce,"mahaifiyata! kin fi ƙarfin bata haƙuri ko Sa'ida, za ki gane kuranki".
Iyam ta ce,"ƙyale mahaukaciya marar hankali da tausayin yaro, juyar banza da wofi mara tarbiya da bata san darajar uwa ba, Allah dai ya rabamu da ƙyashi da baƙin ciki da girman kai, ki bari randa kika haifa ko iyayenki suka zama wasu kyayi kowanne iskanci, amma yanzu wace ke, juya ko ƴar talakawa? kina gida zaune ba ilimi babu aiki, komai sai dai a miki".
zagin ya ci min rai, nayi kamar na miƙe amma na daure na zauna saboda tunawa da iyayena.
faɗan Abbaa da kashedin Kaka gareni ya fara tariya cikin kaina, na hango ɓacin ran da ke shimfiɗe saman fuskar mahaifina. kawai sai na gyara zama cikin karyewar zuciya, na fuskanci Iyam cikin raunanniyar muryata na ce,"don Allah don Annabi kiyi haƙuri da dukkan abun da ya faru".
shima na fuskance shi a hankali na ce,"kaima kayi haƙuri".
cikinsu babu wanda yace da ni komai. kaina dai a ƙasa duk wanda ya kalleni sai ya ji tausayina. shi kuma ya numfasa ya ce da mahaifiyar tasa,"Yanzu zan kai ki gida ko sai anjima?".
kamar wanda ya tsikareta tayi saurin cewa,"wanne gida kuma Nazifi, ka mance yau Malam ya bar ƙasar ne, kai dai Allah yay maka albarka ya ƙara buɗi, ko don sanin girman iyaye da kayi ba zaka taɓe ba wallahi. ai zuwa nayi na zauna tare da ku zuwa Baban naku ya dawo, tunda naga lamarin gidan na ka yanzu sai ƙalu innalillahi, to kuwa kaga ai gwara a sami babba ya zauna tare da ku ko a samu raguwar wasu iskace iskancen. ni tun wancan karan da ta hora yaran nan da yunwa hankalina ya daina kwanciya gaba ɗaya, to yau kuwa da naji batun tana neman sumar da su ai bana ci gaba da zama ba ayi kisan kai muna can nesa, gwara in zo in zauna tare da su ganin idona yasa a rage wata muguntar".
furucinta ya zama daidai da saukar tsawa a tsakiyar kaina, na ambaci innalillahi wani innalaihi rajiun, zaman Iyam a gidan nan? wanne irin zama za'ai kenan? shikenan kuma na ƙara shiga gagarumar matsala, farin ciki kam nayi bankwana da shi, sai abin da naji na gani.
"wanne ɗakin zan zauna? ko kuwa ma ɗaki ɗaya zamu tare da yaran, don ni gaskiya ina tsoron sharrin wannan ƴar, kar ta koma bin cikin dare ta cutar da jikokina, ba ka san wanne shiri mugun mutum ya ke yi ba, Allah dai ya karya alƙadarinta kawai".
ya sauke numfashi ya ce,"su a sama su ke, ke kuma kinga ba za ki juri hawa da saukar ba, tunda akwai ɗakuna a ƙasa sai a kimtsa miki wanda kika zaɓa".
ya miƙe yana ɗaukar jakar kayanta, suka yi ɗakina na ƙasa, suna zuwa naji ta ja dogon salati tana faɗin,"Nazifi ya zaka kawo ni wannan ɗakin, na san mene a cikinsa zaka ce in kwana, ai wallah sam ba zai yiwu ba. gwara ka barni in ke kwana a falon na ku ni ba baƙuwar zafi ba ce, amma wannan ɗaki kuwa sai in ƙur'ani aka sauke masa akayi turarukan karya sihiri shine sai in iya kwana, amma ba haka sakaka ba ban yo shirin komai ba duk da cewar azikarin safe da maraice bai wuce ni".
ya ce,"haba Iyam ko baƙo ai ba za'a barsa ya kwana a falo ba balle ke mahaifiyata, ɗakin naki ne sai an kaɗe ƙura tukunna kin san ba wani amfani ake da su ba, kuma dole sai an sanya gado a ciki".
"ai Nazifi ko a dandariyar ƙasa ni mai kwana ce akan dai kwanan ɗakin matarka".
"tom bari naje na gyara miki".
su ka dawo falon har lokacin ina zaune yanda suka tafi suka barni, suka wuce zuwa ɗakin da zata zauna ta dakatar da shi da cewa,"a'a to wai ita waccan shafaffiya da mai ɗin ƴar waye da tafi ƙarfin zuwa tayi gyaran".
ta juyo gare ni tana cewa,"ashe haka yake tsoronki shiyasa ya kasa ɗaukar matakin komai game da rashin haihuwarki. to tashi maza gyara min wancan ɗakin na farko a shi zan zauna. in aka ce mutum na da haƙuri sai ai ta cutarsa, yanzu a ƴaƴana in ba shi da yake da uban haƙuri ba wa zai zauna kallonki kina ƙin girmama ni".
haka na miƙe na wuce na shiga ɗakin, ni dai tunda muka zo gidan zan ce sau ɗaya na taɓa buɗe shi na shiga shima ranar Malam ya bada turare ne aka yi a gidan cikin kowanne ɗaki.
Awa guda da wasu ƴan mintuna na ɗauka ina gyaran, na ci wahala sosai don bayana kamar zai karye. bayan na gama na saka turaren wuta da air freshner sannan na fito na sameta ita da jikokinta, na kalli agogo ƙarfe tara da rabi, cikin girmamawa na durƙusa gefenta na ce,"Iyam na kammala ko za ki duba ki gani".
tashi tayi tana cewa,"mu je in gani Allah sa ba gyaran son zuciya kika yi ba".
tayi gaba ni kuma na ɗauka jakar kayanta na bita, hankalina sam yaƙi kwanciya da zamanta ɗin a gidan. tsaye na sameta tana bin ɗakin da wani irin kallo, har cikin ranta nasan yayi mata amma kawai dai saboda a kushe a nuna baka iya ba don an tsaneka sai ta kyaɓe fuska ta dube ni ta ce,"kayana fa to?".
kafin na bata amsa sai ga ɗan nata ya shigo da ƙatuwar katifa wadda ta kan gadonsa ce ya ciro, wajen biyayya kam a wajen mahaifiya ba daga nan ba, shiyasa ita kanta kaf ƴaƴan nata tafi sonsa.
na kama masa muka sanya katifar ya ba za mata sabon bedsheet me bala'in taushi, ya koma ya ɗauko sabon blanket da ya taho da shi daga saudiya ya ajiye, dama akwai sababbin fulalluka duk aka saka mata.
da yake da taimakonsa aka ƙarasa gyaran sai ta washe baki tana yabawa sai jera masa sannu take yi. sannan ne shi kuma yake cewa da ita tayi haƙuri zuwa gobe a kawo gado da wadrobe da dai sauran abubuwa  buƙata.
"a'a ni hakan ma ya ishe ni Nazifi Allah yay maka albarka, abu da ba zaman dindin zan yi ba, Malam ne fa yana dawowa zan koma gida, idan na zauna can ne hankalina sam ba zai kwanta ba tun da gidan naka ya rasa macen arziƙi".
kallona yay ta gefen ido ina kallonsa, ya ja numfashi ya sauke ya ce,"duk da haka dai za'a saka komai zuwa gobe in sha Allahu, Malam ko da kwana ɗaya zai yi ai ba zan barki haka ba balle watanni da yawa zai yi".
"to ai shikenan, kaje ka kwanta ka huta sai da safe. yaran ka turo min su nan mu kwana tare".
ya juya ya fita nima na bi bayansa bayan na ce mata sai da safe, ba kuma ta tanka min ba banda tsaki da ta bini da shi. Tun daga wannan ranar na janye jikina daga shi Nazifin, Yaran da kuma Uwarsa, tsakanina da su gaisuwa ce, shine ma kawai zan samu arziƙin ya amsa min amma ita Iyam kam dama naci daraja ta amsa ciki ciki, shi kuwa idan ba maganar da ta zama dole ba ko ganinsa ma bana tsayawa na yi. ƴan uwansa kuwa sai su zo su yini ban gansu ba, don yanzu sun mayar da gidan kamar na su, tunda mahaifiyarsu na ciki a sati bai fi sau uku ne basa zuwa ba, kuma in aka zo tun safe sai a yini ana nuna iko da isa, aita bidiri ni dai bana bi ta kansu tun gaisuwa da zata haɗamu wacca za'a amsa min a wulaƙance, dama in suka zo bana girki da kansu su ke shiga kitchen su dafa son ransu, sunce suna da iko da gidan don haka ba za'ai masu iyaka ba, ni dai ko kusa bana taɓa biye musu zaman ɗakina ya fishshe min.
Ni a yanzu ba Nazifi ne kaɗai bana so ba hatta aurensa bana so, kuma har mutuwa ta naɗe ba zan manta da baƙin cikin da ya dasa min a zuciya ba, bana tuna komai da yay min, haka bana tuna duk abin da ƴan uwansa da uwarsa ke min, abu ɗaya na ke tunawa da shi kaɗai ya tsaya a raina shiga tsakanina da mahaifina da yay, har ta kai yanzu idan na kira wayar Abbaa ba ko da yaushe ya ke ɗagawa ba, idan ya ɗaga kuwa magana sama sama, wataran ma sai dai na kira Ummani in roƙeta ta haɗa ni da shi. fushi da Abbaa ke yi da ni shi ɗaya ne ciwon da ke dashe a zuciyata, ba Nazifi da abin da ya dangace shi ba, hakan ne kaɗai yanzu abin da ke saka ni zubar da hawaye a kowacce rana amma ba akan Nazifi da takaicinsa ba, haka ina ji ina gani mahaifiyata ta kwana uku babu lafiya amma Abbaa ya ce in har na zo gida babu ni babu shi, ranar ban iya runtsawa ba, ban iya shan ko da ruwa ba, amma a haka muka yi waya da mahaifiyata tana bani haƙuri da shaida min ta sami lafiya bacin na san kawai ta faɗa ne saboda in kwantar da hankalina, ƙarshe sai yaran ne su ka zo suna ce min sunje duba Ummani har ma ta basu sabuwar atamfa a ɗinka musu, suna ta murna abinsu suka bani na aje musu na ce su kaiwa Kakarsu.
Yashaik kusan duk sati biyu sai ya zo gidana, ko in bai zo ba ya kirani a waya ya ce in ba su, da kansa zai saka yaran a gaba da tambayar ina yi musu wani abun ne, wannan kuma na san sawar Kaka ne, to da yake dai ƴan sharrin basa kansu sai suce masa bana musu komai, ban sani ba ko da na fita a sabgarsu ne yasa su ka fara sanyi da makircinsu oho, ni yanzu abu ma idan ina da buƙata Ummani na ke kira, ita ke tura min kuɗi in kashe sabgar gabana da yake yaga idan na tambayi fita yana bari.
kuma dalilin rashin zuwana gida duba Ummani Maman Yasmin ta kira ni a waya, na zayyana mata duk abin da ya faru tace ashe shiyasa Yashaik yaƙi haɗa kayan sallah da ni wannan karan, ta tuna ranar har itama sai da yay mata masifa, nan fa ta hau min faɗa da ke jarababba ce itama shiyasa ita ɗaya ke iyawa da jarabar mijinta, kafin ta shiga roƙona akan in aje haƙurina da sanyina a gefe na ɗan wani lokaci in fara rama abin da ake min hakan zai saka duk su saduda, amma wannan haƙurin da na ke shi ke basu lasisin ci min fuska har shi mijin. saboda haka na aro rigar rashin mutunci da masifa da bala'i in saka in zama kamar wuta saboda zafin rai, in ci kutumar uban duk ɗan iskan da yay min ko da kallon banza ne balle ya nemi ya gaya min magana, ta ce harta uwarsa kar in raga mata, ƙarƙari in koyi kissa in yi kaman zan mata sujjada a gabansa amma a bayan idonsa in nuna mata karrr na ke bani da mutunci ko ƙwas, idan na fara hakan za su rabu da ni su kama abun da yake gabansu nima in huta.
na ji shawarartata na ɗan hau kan wata, tun da lallaɓawa na ke kar na zaƙe da yawa ya kuma kai ƙarata gidanmu in shiga uku. yanzun dai yadda nake haɗe rai idan na gansa har shakkar yi min magana yake, na fita harkarsa gaba ɗaya na cire tsoro sai ya fara mamakina hakan kuma ya dame shi, ya fara neman shishshige min yana neman shiri, ni kuwa sam naƙi basa fuska na nuna masa nima mutum ce me zuciya a ƙirji. ko fita zai yi bana damuwa da in bisa in masa a dawo lafiya, sai ga shi in yaga dama wani lokacin idan zai fita ya zo yace min zai fita, ba kuwa na ɗaga ko gashin gira na kalli inda ya ke, hatta ɗakinsa yanzu tsakanina da shi in kai masa abinci da na gama gyara kuma sai washegari, karatu ma sai na so nake zama yay min, ranar nan babu yanda bai da ni ba akan in zo ɗakinsa cikin dare nayi mursisi naƙi zuwa, domin na ƙudurci ni da zuwa ɗakinsa sai ranar da ya san darajata.
______________________________________
*(17)*
To haka dai na ke ta zaman babu daɗi, duk wani nawa da ya kamata ya zo gidan in gansa inji daɗi Abbaa ya hana domin da kansa yasa aka kira masa me gadi da shi Nazifin ya faɗawa me gadin duk baƙon da aka yi ya tambaye shi wurin wa ya zo, in dai wurina aka zo to kar ya bari a shiga. to Yashaik ɗin ma da yake zuwa ya daina, in ya zo dai faɗa ne ke kawo shi to amma a haka na ke farin ciki.
ta ɓangarensa yanzu ba na da wata matsala tunda babu abunda ke haɗamu, daga wajen Iyam ne dai da kuma ƴan uwan nasa abun babu sauƙi matsalar ta tsananta har tafi da, sun matsa min sosai cin mutuncina su ke yanda suka so. duk abunda su ke min haka nake shanyewa in hana kaina damuwa tun da dai haihuwar ba ni zan bawa kaina ba, haka kuma shi da su ke yi akansa ɗin ba ya yi min, tunda ba shi su Atika ya rage nuna damuwa akan rashin haihuwar.
Maman Yasmin kuwa ranar ta saci hanya tazo ta dinƙa faɗan maita da rashin zuciya irin nawa ne yasa na ke zaune a gidan, in bar musu gidan mana rabuwa da Nazifi ai ba shi zai hana ni ƙara yin aure ba. na ce mata sam ba rashin zuciya ba ne ina gudun bakin mutane ne da kuma ɓacin ran iyaye, domin duk ranar da Abbaa ya tashi zai ce min babbar biyayyar da zan masa ita ce na zauna gidan mijina, Ummani kuwa da ta tashi yi min nasiha zata fara ne da haƙuri sannan ta tafi ga batun babbar suturar Ƴa mace shine aure, kuma gidan miji shine mafi daraja wajen ƴa mace. 
Yau ya kama lahadi, na tashi da sha'awar yin jan lalle, dama zan je kitso in sha Allah daga can zan wuce ayi min ko iya hannaye ne, da yake muna da taron suna ranar laraba jiya Ummani ta kirani take faɗa min Asiya ta haihu ƴar ƙanwar su Abbaa wacce su ke uba ɗaya, haihuwar sosai ta sakani farin ciki kuma a sannan nima na cire tsammani akan ba zan taɓa haihuwa ba, domin kuwa Asiya ta riga ni aure ita shekara goma kenan sai yanzu Allah ya kawo haihuwar, babu irin tsangwamar da bata sha ba don zan iya cewa har gwara ni, tunda ita sau biyu mijin na sakinta, ga kishiya da ta sanyota gaba, da yake Allah ne mai bayarwa komai kuma Lokaci ne sai ga shi yanzu Allah ya bata, ni ma Allah yasa ina da rabo, ya bani ko don masu goranta min da ganin ni na gaza.
bayan na shirya na fito domin naje na yi ayyukan da zan yi, a falo na tarar da su gaba ɗaya a zaune, dama tun zuwan Iyam gidan duk ranar Lahadi yini su ke a falo gaba ɗayansu, in ba yaran ne za su wuce islamiya ba, shi kuwa tun can asali lahadi ranar hutawarsa ce da lokacin iyalinsa balle yanzu da mahaifiyarsa ke gidan, in ba masallaci ba ko ƙofar gida ba ya leƙawa. ni dai in ka ganni a falon to zirga zirgar aiki ce don ba na zama balle raina ya ɓaci, idan tana zaune na zo na zauna don tayata hira in ba ya nan sai ta kama faɗin kana zama tare da surukarka waje ɗaya saboda rashin ɗa'a, idan kuma shine zaune a falon babu ita na zo na zauna sai ta kama bambamin ai bani da kunya ba ni da tarbiya dole sai na nuna mata ƴar zamani ce ni, ina faman liƙewa miji alhalin na san tana zaune cikin gidan saboda dai ba na son zamanta so na ke ta bar gidan. ranar har ce tayi da shi ita akan lamarina na ƴan iskan mata sai ta iya tattarawa ta tafi, banda tana ganinsa kusa da ita kullum hankalinta na kwanciya ai tuni ta kama gabanta, yay ta bata haƙuri ni kuma ya sameni yace ko magana na ke son yi da shi in ke iske shi ɗakinsa kar in ƙara zuwa gareshi idan suna tare da mahaifiyarsa.
Yanzunma kallo su ke yi sai dai ita da shi suna hira jefi jefi, yaran ne hankalinsu ya tattara ga tv, nayi sallama su ka ɗago su ka kalleni, a daƙile Iyam ta amsa shi kuwa sai tsareni da ido yay, sannu da hutawa nayi mata domin mun rigada mun gaisa tun ɗazu, na tambayeta abinda take so a dafa da rana tace faten tsaki amma yaji gyaɗa da ganye na ce to, miƙewa nayi na wucewata kitchen ban bi ta kansa ba da bakinsa da naga yana son magantuwa da alama. tun zuwanta na daina dafa son ran kowa sai na tambayeta me take so a girka, har ga Allah jinta na ke yi kamar uwata, kullum ƙoƙarina in kyautata mata amma sam ba na tsira, komai na yi bana burgeta balle yay mata daɗi, burinta ta kushe ni kawai, ku san kullum sai ta faɗa min bata sona bata son zamana da ɗanta, maganar tun tana damuna ma har na daina jinta, takurawar da baiwar Allah nan ke min yayi yawa, ta hana ni shan iska kwata kwata, ta hana na huta na sake, magana tsakaninta da ni daga gori sai cin mutunci da zarafi, kuma duk wannan abubuwan da take min daidai da rana guda ban ji ina so na mata rashin kunya ba ko na ƙi bin umarninta, uwa ce ita ko bata haife ni ba ta haifi mijina.
ina tsaka da aiki sai ga shi ya shigo kitchen ɗin, tun kallo ɗaya da na masa na watsar, ya shiga dube duben da zai yi, ni na san babu abinda ya shigo da shi sai don dai yay min magana kawai. 
kusan minti ɗaya yana faman bulayin iska ganin na basar da shi sai ce yayi,"babu abunda ake buƙata?".
kamar bazan amsa shi ba sai can na ce,"babu".
"komai akwai?".
na ce,"ummm".
shiru yayi na ƴan sakanni sannan ya sake cewa,"ki saka daddawa da yawa a ciki bata son fate babu daddawa".
na ce,"na sani ai".
ina jin kallonsa a jikina har ya fice a kitchen ɗin. bayan na kammala girkin Iyam na fara zubawa na kai mata ɗakinta, na zo ina zubawa yaran nasu sai ƙwala kiranta naji, naje da hanzari gareta cike da ladabi da girmamawa. flask ɗin abincin ta turo gabana tana cewa,"wannan abincin na ki ai kin cika tafarnuwa tayi wani bauuu, ni kuwa kin san idan tayi yawa bana iya ci. ɗauki kije kawai idan anyi na dare na ci".
shiru nayi na kasa motsi, wai tafarnuwa! ni da rabon da nayi girki ma da tafarnuwa har na manta, tun farkon zuwan su Atika na daina amfani da ita saboda Rumana bata ci, kawai dai saboda ta janyo min faɗa wurin ɗanta, kuma yanzu na san ba komai yasa ta yin hakan ba sai ganin zan fita ne, tunda a gabanta na tambaye shi ya ce naje amma kar nayi yamma, to fitar ce bata so idan na ɓata lokaci sai yace in fasa ranta yay fari.
na sauke numfashi na ce,"to me zan ƙara dafa miki?".
"a'a ke da kike sauri za ki fita ai bana ƙara sa ki wahala ba".
nayi murmushi na ce,"fitar ba ta fiki muhimmanci ba, in dai fita ce kam sai na haƙura da ita akanki. don Allah ki faɗa min me zan dafa miki babu wahala ga aikin uwa".
"soya min wainar fulawa, amma kar kisa taruhu me yawa kuma albasa taji sosai".
na ce,"tou". kana na miƙe na tashi na fita. har na sa a raina na haƙura da fitar sai ga shi kuma na gama suyar da wuri. na kawo mata fuska babu yabo babu fallasa tace an gode Allah yay albarka, naji daɗin adu'ar da tayi min karon farko tun zuwanta gidan. na fita na koma kitchen ɗin na kwaso nasa kayan abincin sannan na wuce zuwa ɗakinsa. yana shirin fitowa muka yi kiciɓis tray ɗin hannuna ya kusa faɗuwa yay saurin tareni. bai bani hanya na wuce ba ni kuma ban ce masa kanzil ba tunda dai ai yana da ido, hannuna ne dai ya ƙage saboda nauyin kwanukan cikin tray ɗin, yay tsaye akaina kaman wani sanda, ganin tsayuwar tasa ba me ƙarewa ba ce na raɓa ta ɗan tsukukun gefensa na wuce, na shimfiɗa carpet ɗin da yake cin abinci akai tukunna na ɗora masa kayan abincin.
Shi kuwa baki buɗe ya ke kallonta, ta raɓa shi ta wuce har tana noƙe jikinta saboda wulaƙanci, bai san nufinta ba da wannan zaman da ta tsira tsakaninsu, tana ta wani shareshi tsabar raini, ga dai shi tana sakin jiki da mahaifiyarsa wani sa'in ma da yaran, amma shi sai wani nuna halin ko in kula take masa, da sun haɗa ido sai ta haɗe rai tana faman ciccin magani, ta mayar da shi kamar wani ɗan iska sai yake magana tana amsa masa a daƙile, shiyasa yake ganin kaman ba ita ba an sauyata, don mamakinya ke sosai akan canjawarta, kuma ya ɗaga mata ƙafa ne kawai don yaga iya gudun ruwanta, sai dai ya lura idan bai yiwa tufkar hanci ba haka za'a ci gaba da tafiya, zata mayar da shi shashashan miji ta bakin Iyam, kusan satika nawa ko ta hakkinsa ma ba ta bi, ko so take har sai ya nuna mata cewa ya gaji yana da buƙatar kasancewa da ita ne, yanayinta sam ma ba ya nuna tana da damuwa yanzu da shi, tayi wani haske ƙirjinta ya cika, ko faɗa yay mata yanzu sai ta ɗau fushi da shi saɓanin da da hankalinta zai ta shi ta rasa sukuni, lallai yay sake ta yawa.
ina sauke ajiyar zuciya ta gajiya na dubi inda yake na ce,"ga abincinka in zuba yanzu ko sai anjima zaka ci?".
bai ce da ni komai ba, na kuwa miƙe na shiga gyara abunda zan gyara a ɗakin ban ƙara kula shi ba har ya gaji da tsayuwar da yake ya zo ya zauna gefen gado.
sai da na kammala kana na ce masa,"zan wuce gidan kitson".
agogo ya kalla kana ya ce,"ok to nawa zai ishe ki?".
wani kallo nayi masa sannan na ce,"abun da ya samu".
yasa hannu a aljihu ya ɗauko kuɗi, dubu biyu ya zaro ya bani yana ce min wai babu cash a wajensa, kuma na san akwai kawai yanzu ba ya son bani kuɗinsa, tunda Iyam ta ƙyalla ido akan yana ban na cefane bayan yana ajiye komai sai ta fara ƙorafi akan hakan, tun daga haka kam na ce in anyi duniya don manzon Allah ban ƙara tambayarsa kuɗi, in ya bani falillahil hamd in bai bani ba Ummani na tura min kuɗi yanzu.
na fita na bar ɗakin bayan na ce masa na tafi. Allah ya gani ba ƙaramin juriya da ƙarfin hali na ke yi ba akan sharesa, yanda ya ke nuna kaman ya damu haka ni to nayi muguwar damuwa, faɗin na daina sonsa sai na tuna shiga tsakanina da Abbaa ne duk da yanzu Abbaan ya ɗan sakko yana kirana ma wani lokacin da kansa, amma Allah ya sani ina mutuwar son mijina, kawai na fita a sabgarsa ne saboda zaman lafiya da kwanciyar hankalina. sau da dama ina jin na karaya idan ina kusa da shi amma na kan danne na tursasawa zuciyata, in kuwa na kasance ni ɗaya babu tunanin abunda na ke sai rayuwarmu ta baya tun daga haɗuwarmu zuwa auranmu da muka rayuwa cikin farin ciki da ƙaunar juna kafin shaɗan ya shigo tsakani.
shirina na yi cikin sabon hijab ɗin da Alhaji Yayan su Ummani ya aiko min wancan sati, da maƙulli na kulle ɗakina don yanzu ba na iya idan zan fita na barsa a buɗe, duk da ba raya wani mugun abun zai iya faruwa ba amma idan ka kiyaye sai Allah ya kiyayeka, masu zuwa gidan ba ƙaunata su ke yi ba, to ban san iyaka inda manufarsu ta tsaya ba don satin baya da Anty Aisha ta zo ce tayi sai taga bayana a gidan nan.
na sakko ina ƙoƙarin ɗaura niƙab Faty ta shigo da sallama da yanayin gajiya sosai a tare da ita. ita ce autar Iyam a mata, kuma duk ƴaƴan gidan ita da Salaha ne kaɗai Allah ya ci da su rabon karatun boko me zurfi, yanzu tana polytechnic ta nan ɗorayi, satin Iyam uku da zuwa ta dawo itama wai makarantarta tafi mata sauri daga nan, ni dai adu'ana Allah yasa kar zaman nata yay tazarce dan ba mutunci ta cika ba dama ita tun asalinta haka take, ita da Anty Aisha halinsu ɗaya.
fuskata ta washe da fara na ce mata,"sannu da dawowa ƴan makaranta".
"Yauwa". ta amsa min a ciki tana shigewa ɗakin mahaifiyarta.
shigarta kenan sai ga Iyam ta fito. ganinta yasa na tsaya tambayar,"wani abun za'ai maki Iyam?".
ta ce,"ehhh fa". ta faɗa tana yi min duban sama da ƙasa. "Ce zan yi dama ki haƙura da fitar kawai, kayan wanki ne na ɗebo su, nawa ne da na Faty,  kuma yaran naji suna faɗar kayan makarantarsu na gobe ba'a wanke ba, kinga fita kuwa bata kama ki ba, ki bari zuwa goben sai ki je duk inda za ki tunda ba tashin duniyar za'ai ba".
shiru nayi hakan yasa ta ɗaga murya da cewa,"ko kuwa ba za ki ba Sa'ida na ga kin ɓata rai, ina uwar mijinki ban isa na sa ki aiki ba kenan?".
ido na rufe na sauke ajiyar zuciya, murya ƙasa na ce,"ya za'ai na ce ba zan yi abunda kika saka ni ba, don Allah ki bar faɗin haka".
"na ji bana son kissa, yauwa ki wanke yanzu kar ki ce sai anjima yamma tayi su ƙi bushewa har dare su zo suna warin rima".
sai ta shiga ƙwala kiran "Faty! Faty! fito min da kayan nan da na ɗaure, ki tabbatar kin sako duk kayanki na dattinkar daga baya ki zo kina min mitar kin rasa kayan sawa in za ki wuce makaranta".
Fatin ta fito da damin ƙunshin kaya na cullo su gabana tana faman hararata, kallon kayan na yi kawai na san da gayya aka ɗebo su, kuma rabi na san na Fati ne tunda ko cikakken sati banyi ba da yiwa Iyam wanki. abun yana ci min rai yana ƙonan zuciya duk sanda Iyam ta bani wankin kayan Fati, ƙanwar miji fa? ba ma dole yarinyar ta dinga gani na a wulaƙance ba.
maganar Fatin ta katse tunanina tana cewa,"ba ki ba ni abinci ba kuma".
ban ko kalleta ba na duƙa zan ɗau kayan Iyam ta ce,"jin abunda ta faɗa ne ba ki yi ba ko kuwa abincin ne ba ki da niyyar bata isashshiya. ko kin mata gidan Yayanta ne uwa ɗaya uba ɗaya?".
kayan suna da nauyi sosai ban ɗauka ba na ɗago ina kallon Fatin na ce,"amma ai kin san hanyar kitchen ɗin Fati ki shiga ki zuba mana ko na taɓa hana ki. idan ma shiga kitchen ɗin ba za kiyi ba ai ga flask ɗin su Atika nan kan dining ki zuba mana".
"banga zan iya yin duka biyun ba, kece matar gida kece da dafawa da zubawa. saboda haka ki zuban abincina kawai ko na haɗaki da Yaya Ƙaramin shi ai ya isa da ke idan ita Iyam ɗin kin rainata".
kallonta kawai na ke raina na sosuwa har ta wuce ta zauna kan kujera tana ɗaukan remote ta canja tasha. Iyam ta shiga ƙwala kiran Nazifi, gabana na faɗuwa nayi saurin  barin wajen ina nufar dining, abincin na zuba mata na ce da ita ga shi nan, kamar bata jini ba haka tayi banza da ni.
ina niyyar barin wajen sai ga shi ya fito daga ɗaki, Iyam na ce masa,"a'a da ce tayi ba zata bawa Fati abinci ba na ce to bara na kiraka ƙila taji maganarka tunda ni ban isa ba".
kallona yayi yana cewa,"bisa wanne dalili za ki hanata abinci? wai ke ki hora mutum da yunwa daɗi ya ke miki ne? wato abunda na ɗanɗana miki kwanaki bai ishe ki ba?".
Iyam ta katse shi,"kaga duk ba wannan ba, Fati dai gata can zaune ma kallonta take, kallon dole don dawowarta kenan yunwa take ji, ka ce kawai ta bata abinci".
"ki bata abincinta karnki ƙara hana wani nawa abinci tunda ba ke kike siyowa ba, don kin dafa ba yana nufin kina da iko da shi ba ne".
muryana na shaida damuwa na ce,"ban fa ce ba zan bata ba, ce nayi taje ta ɗiba. kuma ga shi na zuba mata na ce ta zo ta ɗauka tayi min shiru".
"ohh in magana ki ƙaryata". cewar Iyam
"ni ba ƙaryata ki nayi ba amma yanda kika ce ai ba haka ba ne...".
maganata ce ta katse dalilin saukar marin da naji a fuskata.
"duk ranar da mahaifiyata ta ƙara magana kika nemi ki ja akai sai na mugun saɓa miki, uwata fa tana faɗa kina cewa ba haka ba, me kike nufi in ba ƙaryatata ba".
idona ya ciko da hawaye ina dafe da kuncina. na jiyo shi yana cewa da Fati. "ke kuma zo ki ɗauki abincin".
ta marairaice tana cewa,"Yaya Ƙarami ƙafata ce naji ciwo bana iya takawa inama shirin ce maka zanje asibiti ne".
ya waigo ya kalle ni daidai lokacin da na ke niyyar barin wajen murya a sama ya ce,"na gama magana ne da za ki bar wajen?".
na dakata ba tare da na juyo ba.
"ki ɗauki abincinta ki kai mata kina ganin ai tana da lalura".
na danne kukana na mayar da hawayena, na ɗauki abincin na je na miƙa mata ta karɓa tana ƙunshe dariya, cikin raina na ce Allah ya saka min.
______________________________________
*(18)*
Barinsa wajen na nufi bene nima, gaba ɗaya na manta da batun wani wanki, sai munafukar yarinyar ce take cewa da Iyam wai na tafi na bar mata kaya. ita kuma ta ce ta ƙyaleta da ni zamu zuba. ni kam ban tsaya ba nayi ɗaki ina jin babu daɗi a raina, zama nayi saboda raina ya ɗan yi sanyi amma har ga Allah na jima ban ji ɓacin rai ba irin na yau. 
to ni wankinma bai cin min rai ba kamar zuba abincin in kai mata kuma ta karɓa tana min dariya, in wanki ne dama tunda Iyam ta dawo ta hana badawa da guga tace masa gatan yayi min yawa komai sai a kashe kuɗi ayi min banda aiki sai kwanciya, don haka bisa umarninta kar a ƙara bayar da wanki a gidan, kayan wankin guda nawa su ke da ni ba zan wanke ba sai dai ai ta ɓarnar da kuɗi ni babu tausayi saboda ban san wahalar da yake sha ba kafin ya samesu, to in dinga ƙwarara jiki ina motsawa, haka ma fa firij tasa an ɗauke na kitchen an kai ɗakinta, duk su lemo da nama in ya kawo sai yanda ta bani, duk sona da maltina yanzu sai haƙura na ke yi saboda idan naje karɓa ta dinga mita kenan.
Da rana ina cikin wankin sai ga shi ya shigo yana faɗin,"wanne irin rashin hankali ne wannan? Kin bar tukunya zata ƙone kin taho wani aikin na daban, ki bari ki fara kammalawa da ɗaya mana, wannan ai ba dabara ba ce. kin san yanda gas ke kara tsada kuwa, wallahi za ki ja na koma ajiye miki buhun gawayi".
Da alama bai san wankin na waye ba shiyasa, Na tsame hannuna a ruwan da sauri, ta gefensa na wuce na nufi kitchen ɗin, ina zuwa na tadda ruwan zafin ko tafasa bai yi ba, ni dai dama nayi mamaki domin kuwa nayi ƙasa da wutar sosai, kai bawa dai da komai kayi sai ya zama laifi, nufinsa da yay maganar in tsaya masa bayani ya hasala ya gaggaya min babu daɗi. ina kitchen ɗin ya dawo ya sameni, ya ce in fito falo na iske shi, sauri sauri na wanke shinkafar na zuba na fita, yana tsaye hannayensa harɗe ta baya, hannun kujera na zauna ina ce masa,"gani".
kuɗi ya miƙo min tare da cewa,"akwai abunda ya taso min na ke so a taya ni da adu'a, ga wannan dubu talatin ne, idan kin gama aikin sai ki leƙa gidan Malama Hadiza, akwai buhun shinkafa da wake na bayar akai gidan, idan kin je sai ki tambayeta adadin kuɗin da ake buƙata, jallof ne za'ai da ƙosai da kunu ayi sadaƙa".
ina kallonsa na kai hannu na karɓa na ce,"Allah ya karɓa ya biya buƙata".
Ko amsa ni bai yi ba, ya nemi kujera ya zauna ni dai na bi sa da kallo don naga kamar yana cikin damuwa. sannu a hankali na ce da shi,"ko wani abu ne ke faruwa?". ba tare da ya kalle ni ba ya ce,"plazar cikin gari gwamnati ke son rushewa wai filinta ne".
na ce,"to subhanallahi, Allah ya saita al'amura, kar ka damu insha Allahu zata dubeku ta bar muku abinku, adu'a ce kawai zata yi aiki".
ya amsa da,"ilahee ajib".
na buɗi baki da niyyar in wata maganar wayarsa tayi ƙara, ido ya ɗago yana kallona bayan ya gama kallon screen ɗin wayar, a hankali yace,"ki bani wuri".
tashi nayi na bar masa wajen na koma bakin ayyukana, sai dai tuni na shiga damuwa da lamarin plazar da ya faɗa min, tabbas aka rusheta ba ƙaramin asara zai yi ba, don duk ita ce jagaban kasuwancinsa. nayi nisa a wankin sai ga Fati da kaya a hannu, tana zuwa tsabar rashin mutunci ta watso min su cikin ruwan wankin, raina ya ƙuntata na waiga a fusace sai zuciyata ta taushe ni kawai na ƙyaleta, don yanzu ina magana tashin hankali zai biyo baya.
"ki wanke min fuskar da hannayen da kyau".
ta ce da ni cikin gadara da nuna rashin kunya, ban ce mata komai ba har ta fita. kafin na gama wankin har na gama girki dama saboda haka nayi dabarar haɗa aikin biyu, kar in kai dare ban gama girki ba Iyam ta ɗaga min hankali da cewar na bar yara da yunwa, tayi nata mai gidanma yay nasa.
Nayi sa'a kayan su ka bushe da wuri. na ɗebo shanyar na linke na ajiye su akan kujerar falo, ina jiran nayi wanka na ɗan huta sai na zo na goge, kafin na bar wajen sai ga Iyam ta fito ta zo tana cewa,"gugar kuma fa bayan ga wuta nan kika wani linkafesu kika yasar da su anan koma ki kai min ɗaki. Ko ajiye min kika yi na zo na goge da kaina?".
"A'a Iyam dama ina so ne zuwa ɗan ajima sai na goge".
"mene wani anjima saboda dai ki bar min kaya da ƙura, dama ai ba so kike ba kika wanke, saboda Fati ta kai miki hijabi biyu shine har da yi mata tsaki ke da ba kya ƙaunar zaman lafiya, ai ba ita ta saka ki wankin ba ni ce nan, me kike yi a gidan Sa'ida in ba a saka ki aiki ba nufinki sai dai kici ki kasayar ki kwanta? kuma yarinyar nan kina gani daga makaranta ta dawo tana so ta huta ta ina zata yi wanki, anfanin duk wata hidimar gida na matar gida ne. don haka Malama zauna ki goge su kar nefar su ɗauke wutarsu, gugar solar nan ba wani kyau take ba, ko kuwa haka kike so na dinƙa saka kaya a yamutse ana zagar min ɗa, gwara ma ni akan yaran".
Tunda na zauna gugar ban tashi ba sai da aka yi kiran magriba, na ɗebi waɗanda na goge na kai ɗakinta na ce mata zan yi sallah tukunna sai in ci gaba. ba dai ta ce min ƙala ba na fito na wuce ɗakina, sai alokacin nayi wanka na shirya cikin doguwar rigar atamfa. jikina banda ciwo babu abunda yake yi min, na kwanta ina ta aikin nishi, na manta rabon da na ce na huta na minti biyar tunda Iyam ta zo. Rumana ta shigo ɗakin zatonta bacci na ke yi don sai da ta zo daidai kaina kana  ta shiga taɓani a hankali tana cewa,"Anty Abbaa yana kira".
Na kalleta da gajiyayyun idona, zama tayi kusa da ni tare da taɓa wuyana tana cewa,"Anty ba ki da lafiya?".
na murmusa kuncina na ce,"lafiyata lau Rumana, gajiya ce kawai".
kanta ta kwanto bisa kafaɗata tare da riƙe hannuna. "Anty don Allah kiyi haƙuri da duk abunda muka yi miki, ni dai wallahi na daina, yanzu tausayinki na ke ji kuma ina sonki".
Na shafa kanta ina cewa,"Anty ba ta fushi da yaranta, nima ina sonki Allah yay miki albarka".
tashi nayi na kama hannunta muka fita, tana min surutun in ce Abbansu ya kaini asibiti idona baya da lafiya kuma duk na rame, hmm ni yanzu na masa magana ma ai ce zai yi je ki chemist.
Ɗakinsa na iske shi, ni sai da ya kira ni ma na tuna da saƙon da ya bari. wani kallo ya watsa min yana cewa,"ke ba kya taɓa son a zauna lafiya, ya za'ai na bada saƙo tun ɗazu sai yanzu muyi waya da mata tace min ba a kai mata ba".
"kayi haƙuri ba wai haka kawai ba ne. kaima ce kayi idan na gama aiki kuma har yanzun da kake faɗan ba gamawa nayi ba".
"Sa'ida wai mene matsalarki? Me ya ke damunki ne da kika bar ɗaukar maganata da muhimmanci? na fa gaji da wannan banzan halin na ki da kika tsira".
"Na ce kayi haƙuri ko, gugar Iyam zan ƙarasa babu yawa ina kammalawa sai in je, ba zai yiwu na aje nata aikin akan naka ba".
bai ce min komai ba ya sadda kai ƙasa yana duba wasu takardu da ke gabansa, soyayyarsa na ji ta cika min rai, bana so yay zaton ko daina sonsa nayi, ƙaunarsa na nan yanda take a raina, duk irin baƙin ciki da ɓacin ran da ya ƙunsa min tuni na cire a raina na yafe masa, duk da shekaranjiya naji zafin zagin da yay min a gaban ƴan uwansa akan sun zo ban san da zuwansu ba ni kuma na kulle store, da kuma abunda yay min akan Fatin ɗazu. shi dai ko rantsewa nayi ba zan kaffara ba a yanzu ba ya min ko da kwatan son da yayi min a ba ya, rabonsa da faɗa min wani kalaman soyayya tun ranar da buƙatar kansa ta kawo shi kafin ya kai ƙarata gidanmu. ni kam nayi alkawari nayi sai na rama ko da kaso ɗaya ne cikin kason ɓacin ran da ya saka ni ciki, kuma na lura ta banzatar da shi da lamarinsa kawai zan rama don hakan na masa ciwo ko bai faɗa ba.
"kayi haƙuri kaji Hubbi". na faɗa ina tsugunawa a gabansa ganin yanda fuskarsa ta nuna tsantsar ɓacin rai.
bai kalle ni ba ya ce,"no kar ki damu zan yi maganin abun, idan kina ganin hanyar da kika ɗauka ita ce daidai a gareki nima zan san abun yi, kije kici gaba da ɗaukar zugar duk me zuga ki, kiyi yacca kike so Sa'ida amma zan tabbatar da na matuƙar ba ki mamaki wallahi". ya faɗa yana jijjiga kai.
tsayawa na yi ina kallonsa, tabbacin aiwatar da abunda zai aikata kwance saman fuskarsa, ban san me ya ke nufi ba haka ban san mai zai aikata ɗin ba amma ƙwarai na tsorata, bana son abunda zai ƙara kaimu ga gaban iyayena, bana so sam, shiyasa ko hanyar da na ɗauka ta fita a sabgarsa shi da ƴannuwansa na ke bi a hankali ta yanda dole sai dai su buga su barni. 
fita nayi naje na ƙarasa gugar kayan Fati, sai da bayana ya zama kaman ya ɓalle kafin na gama don kayan ba kaɗan ba ne, na kai kayan ɗakinta na jera mata cikin wadrobe, sannu wannan bata ce min ba, nima ban damu ba na fito fatana ta barni haka kuma inje in samu na huta. tunda na koma ɗaki na kwanta na rasa natsuwata sai faman juyi na ke yi, tunaninsa duk ya addabe ni, ban san wanne hali yake ciki ba, dole haka na tashi nayi shirin kwanciya na fita, sai da na shiga ɗakin su Rumana na tofe su da adu'ar bacci kafin nan na sauka zuwa ɗakinsa.
a hankali na murɗa ƙofar ɗakin na shiga, har ya kwanta yana fuskantar saman dakin, na tura kofar na rufe, ashema waya ya ke yi ni ban sani ba sai da na zo bakin gadon, amma a haka yayi kaman bai san da shigowata ba. "ina zuwa". shi ne abunda najinya faɗa kafin ya dire wayar yana kallon ɓarin da na ke, cikin sanyin jiki na zago ta gabansa a hankali na shiga basa haƙuri, tun kafin na ƙarasa ya katse ni yana sakkowa daga kan gadon.
"Ai na gama yanke hukunci akan wannan, ki ci gaba da duk abunda kika ga dama wanda ki ke ganin daidai ne a wurinki ba zan hanaki ba, ba zan takuraki ba, nima zan yi abunda na ke ganin daidai ne a wurina, sai dai kar ki ji haushina, yanda ba kya buƙatata nima bana buƙatarki a yanzu tashi ki fice min daga ɗaki kafin ki hasali ni".
Tunda ya fara maganar na daskare ina kallonsa har ya kai ƙarshe, ban taɓa ganin ainihin ɓacin ransa ba sai yau. tsawa ya kuma doka min yana cewa,"ba za ki tashi ki fitar min a ɗaki ba sai na zo ina aikata miki abunda za ki zo kina danasanin sanina, wadda bata san darajar aure ba balle sanin darajar girmama miji. to kije tsinuwar mala'ikun Allah ma kaɗai ta isheki".
Turo ƙofar ɗakin yasa mu kallon ƙofar duka. Iyam ce ta shigo tana faɗin,"lafiya Nazifi? muryarka duk ta karaɗe gidan nan, da alama ɓata maka rai aka yi".
Gefe ya juya yana cewa,"Don Allah Iyam ki ce da ita ta bar ɗakin nan".
Ta dube ni tana cewa,"yau naga jaraba ni Jummai, to ana dole haka dama? ki bar masa ɗaki mana tunda ya ce ki fita, kinga tashi don Allah yi waje tunda dai kina da ɗakin kwanan ni bana son abunda zai ɗaga hankalin ɗana nima nawa hankalin ya ɗaga, dare mahutar bawa amma ke sai lokacin za ki tashi neman bala'i".
kasa tashi na yi hakan yasa ta ɗaga murya da cewa,"natacciya ba za ki ta shi ba ne wai". so na ke na tashi ɗin amma ina jin kunyar miƙewa a gabanta da rigar da ke jikina. rigar gaba ɗaya iyaka gwiwa ce haka kuma shara shara ce ana ganin komai na jikina. nayi ƙasa da kaina hawaye na zuba a idanuna, saukar abu naji akaina hakan yasa na ɗago, shi ne ya jefo min babbar rigarsa, daga tsugunen na ɗaura kana na miƙe na fita da sauri. ina shiga ɗaki na faɗa kan gado ina kuka me shiga jiki, wani irin kuka da ke fitowa daga can ƙarƙashin zuciya tare da bayyanar da labarin da ke cikinta, ban taɓa tunanin matakin share Nazifi zai janyo min matsala haka ba, da na san hakan zata faru tabbas da ban aikata ba na bari mun ci gaba da tafiya a yanda mu ke, ga yanzu har yana tunasar da ni tsinuwar mala'ikun Allah, rumtse ido nayi ina faɗin Allah ka yafe min Allah ka yafe min.
Bayan sati biyu na dawo daga unguwa, da yake azumi ya gabato na ce bari na jajje wuraren da zuwa ya kamani banje ba, in aka fara azumi fitar na zama da wahala. to sai ma kuma ya bani kayan sadaƙa da ya fitar na azumi ya ce in kakkai wurin da naga ya dace. 
a matuƙar gajiye na dawo duk da ba wani jimawa nayi ba na dai fita da sassafe ne saboda gidan rasuwa muka fara zuwa ni da Ummani, tun daga compound na bawa Rumana jakata hijabin ma na cire shi da zummar ina shigowa falo zan rashe akan kujera, ni yanzu kam kullum cikin ciwon jiki na ke saboda bautuwar aikin da na ke sha, me shara da wanke wanken ma Iyam tasa tayi gaba, Fati kuwa ko tsinke bata taya ni ɗaukewa, za dai a ɓata da ita amma gyara ba nata ba ne, ko ɗakin Iyam ɗin da su ke kwana tare bata san ta gyara ba dole ni ke shiga in gyara musu.
Da shigowata nayi turus jiyo muryar su Yaya a ɗakin Iyam, ga ƙanan yaransu a falo suna ta dabdalarsu duk sun yi kaca kaca da wurin. ɗakin Iyam ɗin na shiga don shaida mata na dawo, ina shiga naga kusan duka ƴaƴan mata masu auren ne ma su ka zo, ban san dalili ba naji gabana ya faɗi, tsoron da ya dirar min lokaci ɗaya na kawar na ƙarasa shiga ɗakin, na gaida Iyam ɗin na ce mata na dawo ta ce to har da min sannu da zuwa, su kuwa ƴaƴan nata banda Lubabatu babu wanda ya amsa mini sai kallo da su ka ƙare min kafin daga bisani kowacce ta ɗauke ido tana faman yatsine fuska kamar sunga kashi.
maganar da na riskesu suna yi naji sun koma yi ƙasaƙasa, dama can banji me suke cewa ba balle na buƙaci jin sauran zantukan. to kan me ma suke tsammanin zan damu ba yan ba dani ake maganar ba? Ni ɗin kuma ba munafuka ba?.
Sai da zan fita a ɗakin kuma naga Ummaa ta fito daga banɗaki, da murmushina na tsuguna ina gaida ita amma itama sai naga tayi min yanda su Yaya suka min, wato dai amsawa a daƙile ba don ta so ba.
kawai sai naji kaina ya ɗaure, na farko zuwansu gidan kaf ɗinsu kamar za'ai wani taro? na biyu Ummaa ba haka ta saba min ba dan ko satin da ya wuce naje gidan kuma fuskarta sake ba alamun kwai matsala tsakanina da ita.
fita nayi daga ɗakin cikin sanyin gwiwa, karo muka yi da su Fati ita da matar ƙanin Hubbi  Sulaiman, yanda su ka kalleni su ka watsar haka nima na kallesu na watsar, dama ita Zalihan cikin facalolina da ita ne bama wani ɗasawa tun can da.
Da sauri nayi gaba dan jikina bani ya ke wannan taron na su kaman da wata a ƙasa, ga kuma kallon banzan da na lura duk suna bina dashi, kaman sun yo zuga ne don cin mutuncina yacca aka saba. ina shiga ɗaki kawai nayi wankana na shirya na fita, kasa sauka nayi don sam bana so na sauka mu kuma haɗuwa da wani cikinsu, ga dole ma sai na sauka naje na sameshi tunda na ga motarsa tabbacin ya dawo kenan, Allah yasa sun yi girki sun ba shi su hutar da ni.
ni dai addu'ata Allah yasa zuwan na su ba shi da alaƙa da ni dan gaskiya tuni na gama gajiya da wannan tashe tashen hankulan da komai yaƙi ci yaƙi cinyewa, kwanciyar hankali na ke buƙata a yanzu kam. kawai dai na sa a raina yau duk wacca tayi min a cikinsu tabbas zan rama ba zan ƙyale ba ko a gaban uwarta ko a gaban ƙanin na su.
ko da na shiga ɗakinsa yana banɗaki, na zauna jiransa sai ga yara sun shigo suna faɗin za su tafi islamiya. jiran fitowarsa su ka yi saboda kuɗin littafan da za su karɓa. bayan ya fito ya ce na ɗauka rigarsa na ɗau kuɗin na ba su, sai dai ko da na duba babu hakan yasa shi cewa na ɗauka maƙullin motarsa,"cikin wajen da na ke zuba takardu akwai kuɗi ki ba su".
na ce,"nawa?"
su ka ce,"kowa dubu biyu aka ce Abba".
Na miƙe muka fita tare da su, bayan na basu kuɗin na raka su bakin gate su ka wuce kana na dawo motar don ɗauko hulunansa da ya ce za'a kai wanki. dama a kujerar baya ya ke ajiye su, na tattaro su gaba ɗaya don kusan ya saka su dukka. sai dai ina shirin fitowa daga motar wani abu ya ɗauki hankalina da yasa ni ware idona akai gaba ɗaya. lokaci guda idanuwana su ka disashe, ganina ya fara ƙoƙarin ɗaukewa, haka na daina jin sautin komai a kunnuwana, lokaci guda ƙwaƙwalwata ta tsaya cak da aiki, ganin ina neman gaza shaƙar iska da fitar numfashi nayi saurin fito da kaina daga cikin motar. Sai dai ba ni da wani iko da motsa jikina domin kuwa jini ya tsaya da gudanar da aikinsa balle na sami damar ɗaga ƙafa na bar wurin saboda tsantsar tashin hankalin da na shiga.
Yanda jikina ke karkarwa daidai yake da kaɗawar guguwa a tsakiyar rana, haka yanda na ke jin dummm a cikin ƙoƙon kaina tamkar saukar tsawa a tsakiyar duhun dare ne, allon ƙirjina kuwa girgiza ya ke yana neman barin ƙirjina ya tarwatse a ƙasa wanwar, ban san ta ya ba, ban san ya za'ai ba, amma tabbas bana tunanin zan iya gasgata abin da ƙwaƙwalwata ta karanta a jikin katin ɗaurin auren hannuna, balle kuma har zuciya da gangar jiki su iya ɗaukan lamarin.
Idanuwana na rumtse gam na ƴan sakanni kafin na shiga buɗe su a hankali, har yanzun dai a disashe su ke bana gani sosai, don haka kawai sai na ke kallon invitation card ɗin ina ƙara kallonsa, na kasa sakinsa ya kuma ƙi faɗuwa daga hannuna duk da irin karkarwar da hannayen nawa ke yi. ta cikin ruwan hawayen da su ka ɗan taru a idona na ke ƙara bin rubutun jiki da kallo, so na ke na aro hankali a wani wajen tukunna in ƙara karanta abin da ke jiki, bana tsammani a yanzu akwai hankali a tattare da ni kam, don in akwai ba zan karantowa kaina wannan baƙar musibar ba, Aure fa, Aure guda ba abin wasa ba, auren da ban san da batunsa ba, inaa da sake, ko da mijina zai ƙara aure to ba ta wannan hanyar wulaƙantawar ba, rashin darajtawa har ina haka?.
_hasbunallahu wani'imal wakil._, zuciyata ta ambata, tabbas babu ƙarya a rubutun da na gani, Aure Hubbi zai ƙara, saura kwana biyu ɗaurin aurensa, amma ban sani ba, wadda na ke da hakki akan sanin hakan.
wani wahaltaccen yawu ya wuce ta maƙoshina da ƙyar, ya sauka a cikina da babu komai face baƙar yunwar da ke ƙwaƙulata tun ranar jiya, kayan cikin nawa suka amsa, na rumtse ido saboda raɗaɗin wahala. wucewar sakan ɗaya, biyu, ubangiji ya bani aron ƙwari na samu damar ɗaga ƙafata na bar bakin motar ba tare da ko na maida murfin na rufe ba, haka na bar compound na tafi bana iya ganin gabana sosai, cikin matsanancin tashin hankali da kaɗuwa na faɗa ɗakinsa.
______________________________________

Zaune na same shi akan cushion ya miƙe ƙafafu kamar ba wanda na fita na bari ya fito a wanka ba, rediyo na kusa da shi yana sauraren tafsir a freedom radio, hannunsa kuma riƙe yake da littafin Muwaɗɗa yana karantawa. A hankali na ƙarasa gabansa na tsaya, kallonsa nake yi tun daga tsakiyan kai har tafin ƙafarsa, nafi ƙarfin minti biyu tsaye a gabansa amma tamkar bai san da shigowar tawa ba, ƙafafuna suka gaza ci gaba da ɗaukar tsayuwata, na duƙe a gabansa ina dire gwiwoyina a bisa carpet. Sai a sannan ya ɗago ido yay min kallo ɗaya ya ɗauke, can kuma sai ya ƙara dubana da kyau sannan ya buɗi baki yace,"lafiya?".
kai na shiga girgiza masa na gaza furta komai. tsaki yaja na takaici yana sakko da ƙafafunsa ƙasa fuska a ɗaure ya ce,"sarai kin san bana son wannan halin ko, mene ya faru?".
Hannuna da ke aikin karkarwa na ɗago na miƙa masa katin ɗaurin auren ina cewa,"tabbacin wannan na ke son sani Hubbi".
Bai karɓa ba bacin ƙwayar idonsa da ya tsayar akan fuskata, kallona yake yi tamkar yau ne ya fara ganina a duniyarsa, kukan da nake ta dauriyar riƙewa ya ƙwace min ina haɗa hannayena wajen cewa,"Don Allah, don Allah don Annabi Hubbi ka ƙaryata abin da nake gani, don Allah kar ka bar kunnuwana su jiye abin da zuciyata ba zata iya ɗauka ba...".
Katin ya karɓa a hannuna ya ajiye a gefensa, ya tari numfashina da faɗin,"raya sunnar ma'aikin shi ne zuciyarki ba zata iya ɗauka ba?, Jayayya za ki da lamarin da ubangiji ya rubuta?".
Na zuƙi numfashi ina jujjuya kaina na ce,"ban isa ba, ban kai ba, baiwarsa ce ni ban isa nayi jayayya da lamarinsa ba, kawai ni dai ina so ka tabbatar min ne".
"Rubutun da kika gani a jiki bai ishe ki shaida ba?".
"Bai ishe ni ba Hubbi, sai naji daga bakinka tukunna, sai naji daga bakin da bai taɓa min ƙarya ba balle yaudara".
Ɗakin ya ɗauki shiru, bakinsa ya furzar da iska, sautin muryarsa ya fito a hankali da cewa,"ƙwarai aure zan yi, zan kawo miki abokiyar zama, na kuma zaɓi ɓoye miki ne saboda tsarina ne hakan, dama na faɗa miki ai zan tabbatar da na ba ki mamaki".
Furucin nasa yasa na zabura na miƙe da sauri wanda har ban san yanda aka yi na tsinci hannuna a ƙirjinsa ba. Ƙirjina ya shiga dukan tara tara ina jin zuciyata tamkar ana soyata da dalma, cikin raina ina nanata kalmar AURE da ABOKIYAR ZAMA.
Muryata ta fito cikin sanyi da rauni ina cewa,"da gaske aure za ka ƙara?, Hubbi aure ba tare da na sani ba?, ace ban da masaniyar mijina zai aure sai da ya rage saura kwana biyu?, yanzun ma da ban gani ba shikenan sai dai inga ana shigo da amarya?, dama ana haka da gaske?, Hubbi komai nayi maka ban cancanci hukunci ta irin wannan sigar ba, ko ɗaya ban cancanta ba, me yasa zaka ƙara aure?, biyayyar me na gaza yi maka? duk irin haƙurin da na ke, duk irin kauda kan da na ke yi".
Na ƙarasa maganar ina girgiza kaina cikin matsanancin ƙunar rai tare da binsa da kallon mamaki matuƙa. Na ƙara faɗin,"Don Allah in wani laifi nayi maka ka faɗa min wallahi na ɗauka alƙawarin zan gyara amma kar ka hukunta ni ta hanyar yi min kishiya".
Maganar tawa ta katse, na duƙar da kaina ƙasa tare da damƙar gaban rigarsa da kyau. "Kayi haƙuri Hubbi, ka yafe min laifin da na aikata maka bisa rashin sani, in ka ƙara aure ka zalunce ni, haƙiƙa ka zalunce ni...".
Ya katse ni a tsawa ce,"Dakata!, ƙarin aure ba yana nufin lallai sai kin min laifi tukunna zan yi ba, ra'ayina ne in zauna da adadin matan da na ke so, ba'a ce lallai da ke kaɗai zan zauna ba, don haka ka da ki nemi ki haramta abin da Allah ya halasta min...kuma da kike maganar na zalunce ki ta ina na zalunce ki ɗin?, ke idan ma ba ki gode min kin ce nayi adalci ba ai kin zama butulu, duk irin haƙurin da nayi na zama da ke a haka tsawon shekaru masu yawa?, amma ba ki ko ji kunyar kallona kina tambayar akan me yasa zan ƙara aure ba, to dama ta ya kike tunanin zanci gaba da zama da ke ke ɗaya alhalin ina so naga jinina, ke in da na san ma ba kya haihuwa zan aureki ne?, kin zo kawai kin zauna daɓas ban da ci da kasayarwa babu abin da kika sani, komai sai dai ayi miki, sai aukin a baki a baki ko kunya ba kya ji, wallahi tallahi Sa'ida ban da wata darajar ko kaɗan zama da ke ya sire min, shekaru da yawa kin kasa wayewa, kin kasa zama ƴar gari ki koyi soyayyar zamani, cikin kanki empty babu turanci, duk da dama ba wani karatun arziƙi kika yi ba...ga matan abokaina nan duk ƴan boko ko ina shiga su ke da su, amma ni har kunya na ke yi idan na tuna tawa matar satifiket ɗin sakandire ne da ita, ɗan aikin zamanin nan na zaman office babu sai shiga kitchen ɗin banza da wofi, ciki ya iya ɗaukar abinci amma ya kasa ɗaukar ɗa balle har a haife, to ni ba zan iya ci gaba da zama da wadda bata haihuwa ba, ba ɗan iska ba ne ni wanda bai san ciwon kansa ba, ba zan mutu a haka ba bayan nayi aure tun da ƙuruciyata, ina son ganin jinina ɗa na cikina".
Ya ƙarasa maganar yana jifana da wani irin kallo na wulaƙanci da nuna tsana. Sosai maganganunsa suka sosa zuciyata, ashe har akwai ranar da Nazifi zai wanke ni da irin munanan kalamai haka?, ashe har Nazifi zai iya ci min mutunci haka?, duk irin tarin sadaukarwar da na yi akansa a baya?, kuma har yana da bakin cewa banyi karatun arziƙi ba?, har yana da bakin ce mini ban da aiki sai in miƙa hannu a bani a bani?.
Tunanina ya katse dalilin jin maganarsa a tsakar kaina yana sake cewa,"shekaru da yawa ba ki tsinana min komai ba, sannan ki sawa ranki cewar da ke kaɗai zan zauna tsabagen son kai irin na ki, wacece ke da har za ki ce ba za'ai miki kishiya ba, marar haihuwa ko wacca mijinta ke kunyar shiga da ita manyan wurare?, to ki sani dole zan auro mace ƴar boko, wacce ta waye, wacce zata haifa min yara, wacce zata taimaka min ba wai ni in ƙare a ɗaukar nauyinta da na ƴan uwanta ba...".
"Kai Nazifi!". Na katse shi ta hanyar kiran sunansa kai tsaye, abin da ban taɓa ba. idauwana suka firfito waje cikin ɗaga murya na ce,"na gaji da cin fuska da rashin mutunci da gorin da ku ke min kai da ƴan uwanka a cikin gidan nan, ba kuma zan ci gaba da ɗauka ba, an kawo gejin da haƙurina ya ƙare, nima zan fito in ɗaga murya tamkar kowacce mace mai ƴanci, dama na sani ba don komai aka ƙulla munaƙisar wannan auren ba sai don a ƙara samun hanyar cin zarafina, to kuwa kun yi kaɗan gaba ɗayanku, kawai! akan ban haihu ba?, akan bani da aikin yi?, akan ka taimaki ƴan uwana?...ehen haihuwa ni ce zan bawa kaina?, karatun kuma ta silar wa nayi asararsa?, to idan ka manta bari na tuna maka, ban da ƙaddarar da ta haɗa aurena da kai sanin kanka ne da yanzu na zama abar kwatance fiye da kai ɗin nan. kuma har kana faɗin ban da wayewa, kai ɗin yaushe ka waye Nazifi?, sanin kanka ne ko a shiga aji na fika, kai ina naka satifiket ɗin da ka ke da zarafin raina na wani?, har yaushe ka fara jin turancin?, Ohhh laifina shi ne kawo maka ƴan uwana da nayi akan ka taimaka musu da jari?, Ko kuma fifita aurenka da nayi akan ilimin bokona?, karatun da iyayena suka ci burinsa akaina, amma nasa ƙafa na shure duk don saboda kai da farin cikinka, har yanzu akwai ciwon rashin karatuna a zuciyar mahaifina, ka sani ba wai baka sani ba, taimakon mene ban maka ba a sanda ƴan uwanka suka kasa taimaka maka, amma daga ƙarshe in rasa sakamakon da zan samu daga wurinka sai na tozarci da gori? In kasa sanin za ka ƙara aure tsabar bana da mutunci a idonka...to Nazifi ka ƙara aura, ka kawo duk wacce za ka kawo, kuma ba zaka taɓa burgeni ba sai ka auro ɗiyar mangofak, sai ka auro ɗiyar masu kuɗin duk duniya, sai ka auro wacce zata cika maka gidan nan da ƴaƴa, sai ka auro wacce ita take rabawa dukka ma'aikatan duniyar nan office tukunna in san da gaske kayi aure".
na ƙyasta yatsuna na ce,"amma ka rubuta ka ce na faɗa maka wataran, wallahi da sannu za ka girbi abunda ka shuka, domin sai na kai ƙararka wurin Allah".
Hankalinsa kwance, a nutse ya ke kallona yace,"kin gama haukar taki?". yay dakiyar faɗa don shi kansa ya san baida gaskiya ya kuma matuƙar mamakina ayau kamar yanda ni kaina nayi mamakin kaina. kuma saboda ya ƙara ci min fuska ya ce,"Idan kin gama sai ki shirya gobe dangin matata za su zo suyi jeren kayan arziƙi, iyayenta su ne suka siya mata kayan ɗaki ba da na mijinta zata yi amfani ba, kuma kar inji kar in gani, idan ba haka ba kuwa za ki sha mamakina...za ki iya fice min daga ɗaki".
Na tsaya kallonsa babu ko ƙifce, lallai masu iya magana sun yi gaskiya da suka ce mutum mugun ice, mutum butulu, Namiji Ƙayar Ruwa, Namiji ƙanin ajali, Namiji rigar ƙaya. wato Nazifi ya manta duk wani faɗi tashi da nayi da wuya ba daɗi duk akansa kafin zuwan matsayin da yake kai yanzu, ina tare da shi tun baida ko sisi, na zauna da shi cikin tsananin talaucinsa ban guje shi ba, kullum cikin ƙoƙarin in faranta masa na ke in kwantar masa da hankalin damuwa da yake yi, amma shi ne yanzu saboda dukiya ta samu zai juya min baya, har da ƙaro aure yana min gorin kayan ɗaki da iyayen aba su siya min ba a sanda zamu dawo sabon gida, kai jama'a anya duniya da amana?, kai babu!, domin in akwai da ruwa bai dafa kifi ba.
Na danne zuciyata ina ɓoye bala'in raunina da ke neman karkaryewa a gabansa, naja dogon tsaki na juya zan bar masa ɗakin saboda zuciyata ingiza ni take yi akan in aikata ba daidai ba. Ina shirin fita mahaifiyarsa ta danno kai, na yi saurin komowa da baya domin bata hanya, haka ta tsira yanzu duk sanda ta so shigowa take kai tsaye babu neman izini balle shayin a yacca zata shigo ta tarar da mu.
Na sa kai zan fita tayi saurin dakatar da ni da cewa,"korar ki na yi?".
Nace,"a'a Iyam da ma zan fita ɗin ne".
"To dawo".
Na dawo na tsaya daga gefe, ta kalle ni da fuskar nan tata ta marasa mutuncin uwar miji ta ce,"hayaniya na jiyo tun daga ɗakina lafiya?".
Ban yi magana ba nayi shiru saboda gaba ɗaya sun mayar da ni banza wadda bata san abin da take ba. cikin raina na ce,_"hmm ko ba komai ana barin halak don kunya dai, kuma insha Allahu da sannu za ku gane kurenku"._
Ɗan nata ya ce da ita,"ki zauna".
Ta gama fahimtar abin da ke faruwa hakan yasa ta juyo gareni tana faɗin,"yauwa ki kwashe tarkacenki na ɗakin kusa da matakalar bene, saboda baƙi za su fara zuwa gobe za su sauka anan, taron biki za'a fara a gidan ban sani ba ko kin sani, na san dai duk kinga ai na kusa da abun".
Ina jan yatsuna na ce,"na sani, amma Iyam ɗakunan gidan da yawa ai da sai a duba wani, wancan ɗin har yaushe na gama kwashe kayan cikinsa".
Ta jijjiga kai ta ce,"zan sa a fito miki da su tsakar falo in ya so kya kwashe su anan. Ai dama na san ke dai sai kin yi baƙin ciki da auren nan, to ba'a aure ke aka auro ki?, ko ba'a zama da kishiya uwar ubanki ta zauna da ita?, Ni fa dalilin mugun halinki yasa na ce kar a bari ki sani don ban san irin malaman da za ki bi ba, to koma dai menene Sa'ida aure Nazifi zai ƙara ko za ki mutu sai dai ki mutu, akan me zai ta zama da juya irinki wacce ba'a san ranar haihuwarta ba?, kina zaune jaɓar sai cinye masa kuɗaɗe ki ke ba aikin fari balle na baƙi, kina ɗauko dangi da ɗai ɗai kina a taimaka musu da abinyi, to dukiyar ɗana ba zata lalace a taimakon ƴan uwanki ba kawai, na san wannan dalilin ne ma yasa kika sha abin da zai hanaki haihuwa, kai muguntar ɗan talaka ma bata yi ba wallahi".
Tayi shiru tana jan tsaki, ta mayar da kallonta ga ɗanta ta ce,"kai kuma lusari ka bari mace zata ɗaga maka hankali akan zaka ƙara aure, ba ka gaya mata da izinin mahaifiyarka zaka ƙara, mata nawa Allah ya halasta ma ka zama da su?, in ba zata iya ba ta kama gabanta mana wani ya riƙe mata ƙafa ne ko akwai wanda ya rufe mata ƙofa. ina dalili a hanaka auren mace mai ilimin zamani da wayewa wacce take haihuwa ba juya ba...".
Ba zan iya ci gaba da tsayuwa ina jin waɗannan bakaƙen kalaman ba, da sauri na fice a ɗakin cikin fashewar kuka, ina zuwa parlo na tarar da Yayan Shago tsaye, da alama ya shiga ɗakin Iyam ne ya tarar bata nan ya fito. Dauriyar tsayar da hawayena nayi ina gyara natsuwata na duƙa na gaida shi cikin girmamawa, ya amsa cikin tausayawa yanayin da ya ganni.
Murya a sanyaye nace da shi,"ka zauna mana yanzu zata fito".
Zama yay ni kuma na shiga kitchen na kawo masa ruwa da lemu. ko da na duƙa wajen ajiye tray ɗin hannuna kasa ɗagowa nayi kawai naji sabon kuka ya ƙwace min, bakina na rawa na furta,"Yayan Shago yanzu abin da aka min anyi min adalci kenan?".
Shima cikin rashin jin daɗin faruwar lamarin ya ce,"ko kaɗan ba'ai miki adalci ba Sa'ida, ba ɓoye miki auren kaɗai ba hatta kishiyar kanta da za'a miki wallahi ba'a kyauta miki ba indai kan dalilin da suke faɗa ne, babu irin shawarar da ban bawa Nazifi ba akan auren nan yaƙi jina sam, ƙarshe ma kada baki yay ya faɗa min shawara kowacce iri ce in dai daga gareni ne ba ya so in riƙe girmana kawai. to kin san sha'anin mu maza in muna son abu idonmu rufewa yake musamman aka ce aure...amma kiyi haƙuri kinji dama ke ɗin me haƙuri ce, ki barshi yayo aurensa ke kuma ki riƙe adu'a ki kuma tsarkake zuciyarki a zamantakewarku, kar ki taɓa bari zugar shaiɗan ko ta ƙawaye su canja tunaninki, ki kama aurenki ki riƙe kar kishiya tayi silar rasa igiyoyin aurenki, idan da son samu ma Sa'ida ki ɗan nemi sana'a za ta ɗebi miki kewa".
Ya ƙarasa maganar cikin alamar rarrashi, cikin ƴaƴan Iyam Yayan Shago da Lubabatu na daban ne, su na da kyawun zuciya, duk abubuwan da ke ta faruwa su kaɗai ne abun duniya bai sauya kyakykyawan ɗabi'arsu ba. Na sa hannu ina goge majinar hancina sannan na ce,"babu komai in sha Allahu zanyi haƙuri, zan jajirce kuma zan daure, na gode Yayan Shago".
Na miƙe daidai da fitowar Iyam, ta taho tana faɗin,"wani abun ta kitsa maka kenan, to Rabilu me za ka iya yi?, kai kam ai sai dai kallo, batun aji maganarka ma ai bata taso ba".
Maganganun da Iyam ke faɗa masa su ka taɓa zuciyata, tausayinsa ya kama ni, cikin yaranta maza shi ne babba amma saboda ba shi da kuɗi ya zama abin banza, babu ruwanta tai ta yaɓa masa magana, ta mayar da shi ƙarami a cikin ƙannensa, an mayarshi tamkar wani bare.
Allah ya kyauta na faɗa a raina ina barin wajen. "Keeee!". muryar Yaya ta faɗi hakan wanda tsakiyar kaina ma sai da ya amsa, na rumtse ido ina juyowa in kalleta cikin tsananin jin haushinta, yanzu sam sunana ma ta daina kira sai dai kee. Shiru nayi ta wurga min harara tana cewa,"me za ki je sama kiyi a wannan lokacin?". kafin na bata amsa ta kalli Iyam ta ce,"wannan yarinyar bata san da zuwan baƙi ba ne?, Na duba kitchen na ga babu abincin da za'a ba su".
Iyam ta kyaɓe baki ta ce,"yau tana jin kanta da hayaƙi ina zata yi wani aiki, ai kawai ki kwaɓe ki shiga kiyi da kanki ko kuma ki tattara yara suyi, in ba haka ba kuma a san in da za'a kai a biya kuɗi su girka".
Yaya ta kama masifa tana faɗin mene amfanina a gidan da sai an fidda kuɗi an kai wani waje girki, tayi min tatas ta ce in shiga kitchen in ɗora abinci mai sauƙi saboda masu zuwa ɗaukar kayan lefe na kan hanya. kamar mara galihu haka na wuce ina jiyota tana faɗawa Iyam wai Malam ya ce shi ba da yawunsa ba cikin ƙannensa mata wata taje kai lefe, shi ne Iyam ɗin ke faɗin to kar ya barsu suje ɗin itama ai tana da ƙannen kuma ta isa da su kuma sun isa zamewa Nazifi wakilai.
Cous cous na ɗora jallof saboda nayi saurin gamawa gudun tashin hankalin Yaya, ba ƙaramin dauriya na ke ba wajen ɓoye halin da na ke neman shiga na azababben kishi. kafin la'asar gida ya cika da mutane, baƙin fuskar ba wasu da yawa ba ne, yawanci ƴan uwan Iyam ne sai ƙannen Malam su biyu Mama Laraba da Anty Huduriyya, sai ƙawayen Iyam da kafatanin ƴaƴanta mata, sai Ummaa itama da nata mutanen, tawagar dai duk ta marasa kirki ce, shiyasa dama tunda na dawo naga wannan gayyar kaina ya ɗaure na ke ta rayawa a raina ina cewa sai kace za'a yi biki, ashe ashe ile sace da ni shashasha ina ta harkokin gabana ban san miji zai danƙaro min kishiya ba. Abincin da na tafe kula da shi sai da suka cinye shi tass masu santi nayi masu kushewa nayi, ni dai ina kammala abubuwan da zan yi a ƙasa na haye sama saboda na daina jin ma habaice habaicen da su ke ta aikin yi tun zamansu falo.
Tun da na shiga ɗaki gaba ɗaya na kasa sukuni, yayin da mamaki ya cika ni fal, na kuma kasa gasgata abin da ke faruwa a yau, kuka na ke rabza kamar an aiko min da mutuwar uwata, kukan da nake ba na komai ba ne face kukan abu mafi zafi a duniyata, kukan butulcewar Nazifi da gorinsa gami da ƙarin aurensa ba tare da na sani ba. ban taɓa zaton akwai ranar da Nazifi zai iya ƙaro aure ba, na dinƙa tuna irin yanda Nazifi ya ke matuƙar ƙaunata ada tunanin da kullum sai nayi, da irin gwagwarmayar da muka sha tare wanda zan ce ma na fisa. Na girgiza kai cikin tsananin danasani da nadamar damar da nayi sakaci da, haɗi da gangancin ɗora dukkan yardata akan ɗa namiji, ni sai a yau ma da batun kishiya ya tashi komai na farkon haɗuwata da shi ke zuwar min daki daki, kuma sai a yau naji ashe duk wasu wulaƙancinsa na baya ba komai ba ne ga ainihin wulaƙanci nan, domin akan wannan ne ya iya buɗe baki ya gaggaya min maganganu ma su ƙona zuciya har yana faɗin yana kunyar shigar da ni cikin jama'ar kunyarsa, banda wayewa! Ina zaune daɓas! satifiket ɗin sakandire!, ba zai zauna da mara haihuwa ba! hmmm lallai Nazifi.
bayan kukana ya lafa na kwanta jiki a sanyaye, kaina jinsa na ke tamkar zai tsage, cikin tsananin damuwar da nake ciki naji ana ƙwanƙwasa ƙofar ɗakin, na miƙe cike da fargaba naje na buɗe, sai da na sauke wawiyar ajiyar zuciya ganin ba azababbiyar da nake tsammanin gani ba ce. murmushin yaƙe na saki ina cewa da Lubabatu,"to shigo ciki mana kin tsaya".
ta girgiza kai tana faɗin,"a'a Anty Sa'ida ba zan ja miki magana ba, Yaya ce ta aiko ni wai ki sakko yanzu ki ga lefen amarya za'a tafi kaiwa".
______________________________________
*(20)*
Nace,"ai ba sai na gani ba su kai kawai".
Ta kamo hannuna tana cewa,"kiyi haƙuri kawai ki je kar akan wasu banzan kayan lefe a ci miki mutunci a gaban mutane".
Kai na kaɗa na juya ciki na ɗauko mayafina na yafa muka sauka tare, lokacin ana ta firfito da akwatunan daga ɗakin Iyam, abin ya ɗaure min kai, ban taɓa sanin da ana haɗa wani lefe a ɗakinta ba, ko da yake sha'anin kuɗi ƙila a rana ɗaya aka haɗa su aka ajiye sai yau da za'a kai aka bani damar gani. Kujera ɗaya mu ka zauna ni da Lubabatu har lokacin tana riƙe da hannuna tana tausata a hankali gudun kar su jita su babbakata da masifa. tana ta min ƴan hira duk dan ƙarfafa min gwiwar in daure in nuna musu abun da su ke ta rawar kai akai ba komai ba ne a wajena. haka aka jere shegun akwatuna guda goma sha shidda kowacce akwatu aka buɗe maƙil take da kaya na alfarma, bakin kowa ya buɗe sai maganganu ake da irin ƙoƙarin da yay wajen haɗa kayan, ita kuma Yaya na faɗa musu ai wadda za'a auro ɗin ba ƴar ƙananan mutane ba ce, mahaifinta me kuɗi ne kuma itama yarinyar tana aikinta a wata babbar ma'aikata, har tana faɗar sanadin haɗuwar tasu a jirgi ne lokacin da ya dawo daga Dubai.
Iyam ta ce,"wallahi ai sai yanzu ne Shalele zai yi aure, yarinyar ƴar boko ba cima zaune ba, gata lafiyayya don da suka je wannan gwaje gwajen da ake a asibiti an tabbatar da lafiya ƙalau take, ga kyau kamar ka saceta ka gudu fara tasss da ita, ƴar manyan gida ce fa don Babanta ma ba ƙasar nan yake zaune ba".
Furucin na ta yay matuƙar ba ni mamaki, wato duk wanda ya san a yanda na auri Nazifi da yanda ahalinsa su ke a baya, la shakka sai anyi rubutun babban littafi na butulci akansu.
Ni dai duk ɗage ɗagen kayan da su ke yi kaina na ƙasa, na ƙagu su tattara su kwashi kayansu nima in tashi in bar wajen. Ƙawar Iyam ta kira sunana tana cewa,"Uwar gida ba ki ce kaya sun yi ba".
Iyam tayi caraf ta ce,"tana baƙin ciki ai bata faɗa ba, wa ya san me ke zuciyarta yanzu. Kuyi kuyi a rufe su kafin ta cinna musu wuta".
Ni dai ban ɗago ba kuma ban yi magana ba, banda kuma niyyar cewa ƙala, duk da irin shewar da suke yi na daɗa ƙona zuciyata, kuma dama na san an kira ni na zo ɗin ba don komai ba sai don a ƙuntata min. Ummaa har faɗi take yi wai to duk irin hidimar da Nazifi yay min har na yi baƙin ciki da aurensa ko hidimar da yaywa matar da zai aura in dai ba rashin halacci irin nawa ba, kuma banda abuna ɗan miji ai ɗanka ne, idan ta zo ta haifa duk tsiya nima nace ɗana. A wannan lokacin ne Anty Aisha ta shigo, sallamarta ce tasa na ɗaga kai, taci kwalliya ta caɓa ado tana taunar cingom kamar wata ƴan mata, ni ban lura ba ma babu ita a wajen ba sam, yaran da suka shigo da kuloli ta kalla ta ce,"ku kai can ku ajiye".
Sai ta ƙara cewa,"Iyam yamma tayi fa kar dare yay mana a hanya, kin san sun ce a yau za su wuce da lefen can Abuja wurin Kakarta. ga kulolin kayan garan can a mota, kajin kuma da aka soya gaba ɗaya kula uku ne na ɗebarwa wannan ƴar a ciki gashi nan a leda, dublan da alkakin ne dai ga kula guda nan an bar mata".
Haka suka ɗunguma gaba ɗayansu su ka tafi, tsabar yawansu motocin gidan biyar aka ɗiba, bayan fitarsu na tashi na bar wajen ban ko bi ta kan kulolin da aka ce na ɗauka ba, ina jin Iyam na ƙananun maganganu akan na raina abun da aka bani, itama ban kulata ba nayi gaba abuna, kaza dai ba zan ɗauka ba don ba yunwarta na ke ba, dublan da alkaki duk ba na ci sune mayunwatansu.
Da daddare ina kwance sai ga Nazifi ya shigo ɗakina da munafukan akwatinansa guda biyu wai na faɗar kishiya, baƙin ciki ya tokare ni, to ai ko lokacin da zai auren sanda baida uwar komai akwati biyu ya shaƙo min da kaya da ƙaramar jakar bakko ɗaya. don haka ko kallo bai isheni ba shi da kayansa na juya masa baya, ina jin yana faɗin wai ko na raina ne, ban ce masa kanzil ba nayi ma kamar bacci na ke yi, ya gaji da tsayuwarsa ganin banda niyyar kula shi ya ce,"Allah ya gani na fita hakkinki, ga su nan ki ɗauka ko kar ki ɗauka ruwanki. Kuma idan akwai abunda kike buƙata sai ki faɗa min".
Ya faɗa yana juyawa ya fita ya bar min akwatunan, ai kamar an finciko ni haka na miƙe na duro a gadon, ƙafa nasa na dinƙa tura akwatunan har na kaisu bakin ƙofa kana na cilla su waje, kallona ya tsaya yi da mamaki da takaicin jefa masa kayansa a gaban ƙafafunsa, na kalle shi na banka masa harara tare da jan tsaki na danna ƙofata na rufe tare da sanya maƙulli, babu yanda bai da ni ba akan na buɗe ƙofar na ƙi, har da min barazanar zai kira Abbaa a waya yanzu ya faɗa masa rashin mutuncina gaba gaba ya ke yi, ni inda zai kira ɗin ma ai daɗi zan ji, don ko banza ƙila sanadin rabuwarmu kenan, don na lura ba zan tsani Nazifi ba in ba rabuwa muka yi ba.
Wai duk yanda na kai da ƙoƙarin danne abinda ke tasowa daga can ƙuryar zuciyata amma hakan ya faskara, ban taɓa tsammanin cin fuska irin wadda Nazifi yay min yau ba, kawai na fashe da azababben kuka mai ƙaramin sauti saboda Rumana da ke ɗakin, babu abunda na ke buƙata a wannan lokacin irin na samu kafaɗan da zan kwanatar da kaina in zubar da hawaye har a lallasheni, sai dai bani da kowa cikin wannan gidan, Allah ne kawai gata na, yau in ace ka haifa ma ko a wannan kafaɗar ɗanka kayi kukanka duk da hawayen uwa rauni ne ga ƴaƴanta. na jima ina kuka sosai kafin na iya rarrashin kaina. Nayi kuka, kukan da ban taɓa irinsa ba tun bayan da abubuwan su ka canja a gidan nan, ban san a dalilin auren nan kuma ya rayuwata zata ci gaba da tafiya ba.
bayan na idar da sallar isha'i na yi jugum ina ta faman tunani iri iri na game da rayuwar aurena, ya kuma zamu ƙare zama da wacca zata shigo? Itama irinsu ce? Me aka faɗa mata game da ni? Na san dai ba zata taɓa zama irina ba. Rumtse ido nayi ina ji anata knocking ƙofa na ƙi tashi na buɗe kuma da alama aiken zuwan gayyar tsiyar ne ban san ko uwar da zan yi musu ba, ba zai wuce zancen abinci ba tunda naji ba su jima da dawowa ba, ni kuma a yanzu dai in ba uwata da ubana ba wallahi babu wanda ya isa ya sakani shiga kitchen na dafa masa abinci, don ko me gidan yau sai dai yaci a inda yake zuwa zance, ko in ya rage na rana ya ci.
Knocking ɗin ƙarshe ne ma Rumana tace,"Anty ni ce please ki buɗe min".
Ba zan iya ƙin buɗe mata ba don Allah ya sani yarinyar ta shiga raina musamman da Allah yasa ta gane hanyar daidai, duk da ba wani yarda na gama yi da ita ba tunda jinin Yaya ne ke yawo a jikinta. na miƙe na ƙarasa na buɗe, ta na jin na cire key kuwa tayi saurin danno kai ta shigo ta mayar ta tura ƙofar tana cewa,"Anty sauri saka key".
kallonta na tsaya yi duk a tsorace ta ke. "lafiya?".
Ta marairaice fuska kamar zata yi kuka sai kuma ta rungume ni tana saka kuka tana faɗin,"Anty ki daina fushi da ni Allah na daina yi miki duk irin abunda mu ka yi miki a baya, wallahi ba zan ƙara ba anyi mana wa'azi a islamiyarmu ma, ina sonki Anty".
Na janyeta ina cewa,"na ji, yanzu ya aka yi?".
Shiru tayi bata ce komai ba, don haka na mata nuni da ƙofar ina cewa,"to je ki sai da safe". Na faɗa a hasale don haushin kowa da ya shafi Nazifi na ke.
Ta kama hannuna tana ta min rantse rantse da ba ni haƙuri har dai na ƙyaleta, sai da na koma na zauna ina lazimi kana take ce min wai haka aka ce su je su faɗawa Abbansu suna jin yunwa kuma tun rana ban ba su abinci ba, shine ita ta gudo Atika kuma ta tafi. 
Gajeriyar dariya kawai na yi, na rasa wannan bala'i na su na rashin son in zauna lafiya a gidana, haka kuma na rasa masifa da jarabar da ke cikin so da duk abunda ke faruwa har abunda ya faru a yau na ke jin Nazifi a raina. Rumana ta miƙo min homework ɗinta in yi mata, na karɓa na duba sai naga english ne kuma turancin kam yafi ƙarfin kaina tunda dai ni ba wani jinsa na ke sosai ba balle ma har na wani iya bayani akan abun da aka tambaya. nace ta tashi ta kaiwa Fati tayi mata amma ƙememe yarinyar nan taƙi wai sai da safe yanzu idan ta fita za'a iya dukanta. bayan na gama jin karatun da aka yi musu a islamiya sai ta kwanta bacci.
Ina zaune har ƙarfe tara kan darduma na kasa kwanciya, haka ban san ma tunanin me na ke yi ba. hannu na miƙa na ɗauko wayata ina sauke ajiyar zuciya, so na ke nayi waya da wani ko na ɗanji salama cikin zuciyata, bashin kamfani na ciwo na nera ɗari na danna kiran Maman Yasmin, ko da ta ɗaga muryarta da nuna tsananin damuwa take tambayata lafiyata da wannan daren haka. ban san lokacin da na fashe mata da kuka ba ina cewa,"Maman Yasmin aure zai ƙara".
"Aure? Nazifin ne zai ƙara aure?".
"Ehh Maman Yasmin, ɗazu ma su ka kai lefe jibi ɗaurin aure, ban san ya zan yi ba Maman Yasmin ina ga Nazifi so ya ke ya kashe ni, wallahi yanzu haka zuciyata ciwo take yi min, kuma Maman Yasmin ina sonsa ba na son wata tayi silar rabani da shi".
Maman Yasmin tayi wani murmushi da sautinsa ya fidda jin daɗi ta ce,"To kuma sai mene na kuka Sa'ida? Sai me don Nazifi gayyar tsiya zai ƙara aure? Ke yanzu har wani kishinsa kike bayan bai ganinki da mutunci daidai da ƙwayar zarra, to ni wallah ce na ke ma kin daima sonsa kina dai zaune ne jiran ƙaddarar da ta haɗa ta zo ta raba".
Sai kuma ta numfasa ta ƙara cewa,"in faɗa miki gaskiya wallahi mugun daɗi naji ba kaɗan ba da batun nan, ai gwara ya ƙaro auren ya kawo wacca zata ci kutumar ubansa ta gasa masa aya a hannu da shi da duk ƴan uwan nasa tunda ke kin kasa ƙwatarwa kanki ƴanci. Allah ne ya dubeki ya kawo maki mafita, saboda haka ki bar damun kanki ki zuba ido kiyi kallo kina daga kwance za'a rama maki duk abunda aka yi miki. da yardar Allah auren nan sai ya saka su cikin baƙin cikin duniya ƴan bantan uba marasa mutunci, za su auro daidai da rashin mutuncinsu ne don ba za su samu wacca za su juya irinki ba lusarar banza da haƙurinta ke halakar da ita".
Haka Maman Yasmin ta dinƙa zazzaga bala'i, ita da na kira ta kwantar min da hankali, ƙarshe sai ga shi zage zagen da take ya haɗe har ni, wai saura in bari kuma idan Amaryar ta zo na bata wuri itama ta takani son ranta. Awannan gaɓar ba shawara ko haƙuri zata bani ba har gida zata zo tayi min mugun dukan da zan kasa motsi.
Yashaik ne ya amshe wayar daga hannunta don yanda take bambamin bala'i tamkar ita za'ai wa kishiyar, to da yake shima yanzu ya san komai dangane da halin da nake ciki, don lokacin da ya takura kansa da zuwa gidan C.I.D ɗin da Kaka ya saka shi, Ummani ta zaunar da shi ta fahimtar da shi komai, da ike indai ta faɗi abu to ko ba haka ba ne ya yarda kawai, cikin ikon Allah kuma sai gashi ranar ya zo ya taradda Yaya na yi min tijara shima Nazifin nayi min, dama yana daga ƙofar falo zai shigo yaji duk abunda ke faruwa, shigowar da bai yi ba kenan ya juya, a daren ranar ya kirani yay ta bani haƙuri ya kuma lallasheni shima yay min nasa nasihohin, har yake cewa zai bani jari sai na faɗa masa ai tuntuni Nazifi ya hanani sana'a kowacce iri, wai in ba a aikin gwamnati ba matarsa ba zata yi kasuwanci ba tasa a ke masa kallon ƙaramin mutum.
Tunda Yashaik ya fara lallashina da kalaman kwantar da hankali gami da nasiha mai ratsa jiki, wallahi sai naji tamkar Abbaana, dama shi komai nasa na Abbaa ne hatta muryarsa wani lokacin. cikin ƙanƙanin lokaci sai naji raina ya fara washewa a ƙalla baƙin cikin Nazifi ya ragu, bai barni ba har sai da yay silar da na saki murmushi mai sauti, da haka muka yi sallama bayan na ce ya gaida su Yasmin da Ajmal sannan na ajiye wayar daga gefena. Har na aje wayar sai kuma na ɗauka na kira Ummani, itama hankalinta ba ƙaramin tashi yay ba da ganin kiran nawa, musamman da ta jini ina kuka sosai.
"Sa'ida me yake faruwa ne? Innalillahi wa'inna ilaihi raji'un".
"Ummani aure zai ƙara kuma bai faɗa min ba tsabar bai ɗaukeni da daraja da ƙima ba a cikin gidan nan, Ummani na gaji ni kam na gaji ba zan iya ci gaba da zama ba don ban san da manufar da ya ƙullo auren ba, ki cece ni Ummani kar su kashe miki ni da baƙin ciki".
Daga ɓangaren Ummani ta jinjina kai tayi shiru domin ita kanta lamarin ya taɓata, ƙarin aurensa ba abun mamaki ba ne, kawai ta yanda ya ɓullo da lamarin wajen ƙin shine abin takaicin da ɓacin rai. To ya za'ayi ita uwa ce, bata da wani kalami da zata faɗawa ƴarta wanda ya wuci nasihar dai da ake yi kullum, sai kuma ta kwantar mata da hankali, in ace ma Abbaa ya sauko ne sai tace to da safe ta taho gida ta zaune ta rage zafi in suka gama bidirin bikinsu ta koma in ƴan uwan nasa sun bar gidan, amma tabbas Nazifi bai kyauta ba ko kaɗan, ita tsoronta ma kar su illata zuciyar ƴarta amma babu komai adu'a bata bar komai ba, tana yi mata za kuma ta ƙara dagewa akan hakan. 
Da kalamai masu daɗi da tausasawa mahaifiyata taita lallashina tana bani baki tana nusar da ni fa'idar haƙuri da ɗauke kai da miƙa dukkan lamura ga ubangiji, da sannu komai zai shuɗe ya zama tarihi.
Tun bayan gama wayarmu da Ummani na kwanta babu abunda na ke sai hawaye, hawayen da sai da ya jiƙa filon da na ke kwance, ban san dalilina ma na damuwa akan lamarin auren nan ba, ai tun ranar farko da Yaya ta zo taci zarafina na sakawa raina muddin ba haihuwa nayi a gidan nan ba ba fa zan huta da gori da cin mutunci ba, aure kuma kamar Nazifi ya riga yayi ne na san da wannan don da hankalina ai da tunanina take takensa kaɗai sun isa su sanar da ni hakan, to da yake dai kishi halitta ce a jikin tsokar zuciya babu yanda zanyi sai dai nayi ta adu'a Allah ya sauƙaƙa min, sabon tozarci ne dai na san zan fusance shi idan matarsa ta zo, haka nayi ta faman lissafin yanda zan fara gudanar da sabuwar rayuwata a cikin gidan daga gobe.
Kaman yanda na saba cikin dare nayi sallolina na kaiwa Allah kukana, karatun ƙur'ani tunda na fara sai da na sauke izu goma ina karatun ina kuka, kuma kaman ɗaukewar ruwan sama haka hawayen idona ya ƙafe babu ko saura da ke son fitowa daga zuciyata, wani ƙwarin gwiwa na shigana wanda ban taɓa jina a cikinsa ba dangane da abunda na ƙudurta a raina.
Washegari da safe ban farka ba sai wajen ƙarfe goma na safe duk da ba baccin daɗi nayi ba, Lubabatu dai ta leƙo wajen takwas tace Rumana ta fito za'a kaisu ƙunshi da kitso to tunda na mayar da ƙofar na rufe ban ƙara buɗewa ba duk da naji an zo an buga nayi biris.
Shi kuwa dama yau ban shirya zan leƙa wurinsa ba sam balle tunanin abunda zan shirya masa ya ci. Na yi wanka nayi shirina nai zamana a ɗaki na kunna data na hau online don ɗebe kewa amma duk da haka can cikin zuciyata na ƙarayin babu daɗi, ina cikin tunanin abunda zai faru tsakanina da su idan na fita sai kawai ganin Yaya nayi ta shigo cikin ɗakin babu sallama tana banka min uwar harara, ban san garin ya aka yi na mance ban saka maƙulli ba don ni ƙudirin da nayi yau cikinsu babu me ganina.
Ƙirjina ya buga na sauke dogon numfashi, kafin tayi magana cikin sanyin jiki kuma a tsorace na ce,"ina kwana".
Ta zuba min ido wajen kallona ta ce,"da ban kwana ba za ki ganni ne tsaye gabanki, wato ke ba ki da mutunci ko, wuyanki har yay riƙar da gari zai waye ki ƙi sakkowa ki dafawa mahaifiyarmu abinci saboda ba ki da tarbiya ba ki san darajar iyaye ba, idan uwarki ce za ki hanata abinci ko da ita ta saka aka yi miki kishiyar?".
Kaina a ƙasa na ce,"don Allah kar ki ƙara sako mahaifiyata kiyi komai akaina ni ɗaya".
Ai kuwa ta fusata tayo kaina zata mareni na riƙe hannun da ƙarfin da ban san ina da shi ba, a hankali na sakko na tsaya gabanta ina kallon cikin idonta na ce,"Kin bani shekaru sama da sha biyar, a haife kuma kin haife ni, ba iya aurar da kamata kika yi ba har jikoki kina da. Bai kamata ace da girmanki kina dabi da ƴar cikinki ba kuma matar ƙanin ƙaninki, kamar hakan abun kunya ne, don haka na roƙe ki kija sauran guntun mutuncin da nake ganinki da shi kar kiyi saken da zan bi ta kai in taka na wuce, bana saurin rama abu ina da haƙurin shanyewa amma duk ranar da tura ta kai bango babu wanda zai ji daɗina, ba zan so in gwada miki a yanzu ba saboda darajar ƴarki da ke hannuna".
Kallona take yi cikin tsananin mamaki, sai kuma ta harzuƙa ta ƙwace hannunta da na ke riƙe da shi tana faɗin sai tayi min duka taga wanda ya tsaya min. Hargaginta ya janyo hankalin ƴan ƙasa sai ga su yuya guda kamar za'ai yaƙi. Suwaiba matar Yaya Babba ce ta riƙeta tana bata haƙuri, ita kuma cikin huci take faɗin,"barni Suwaiba in daki yarinyar nan ta gane Annabi ya faku, ƴar cikina tayi min rashin kunya in ƙyaleta, idan ban sa Yahya ya ɓaɓɓalata ba shegiya na ke sai dai muyi shari'a. Kamarta fa na shayar da wannan Nonon". Ta faɗa tana nuna nononta da kuma juyawa ta kalli Fati ta ce da ita,"ke sauka kira min su Mardiyya ni ba zan yi da ita ba sai dai Ƴaƴana".
Ko ɗar ban nuna mata tsoro ba, ina tsaye yanda na ke ƙam su ko sai faman haƙuri suke bata, ni dai abu ɗaya kawai na sani ba zan daku ba kuma ba zan yi duk abunda za'a saka ni ba sai idan naga dama. Nazifi ne ya shigo duk kuma sai suka ja da baya suna ba shi wuri, ya kalli Yayan yana ce mata,"me yake faruwa?".
Daga tambayar kuma sai ta kama balbale shi da masifa, ai ya barni duk na raina su bana ganinsu da ƙima, ƙarshema rashin mutuncin nawa har ya kai ga kan mahaifiyarsu, shi kuma da bai san darajar uwarsa ba ya bar matarsa na barinta da yunwa, to ko ya ɗau mataki ko kuma ita ta ɗauka da kanta. Shi kuwa cikin girmamawa ya shiga bata haƙuri kana ya juyo gareni nima yace na bata haƙurin, ba don raina ya so ba na ce tayi haƙuri kana suka fita a ɗakin su ka barmu.
Tun bayan fitarsu ban kalle shi ba na nemi wuri na zauna. Ina jin kallonsa a jikina wanda na ke hango fuskarsa ta cikin madubi na shaida tsananin ɓacin ransa. Can yay nisa ya ce da ni,"me ya hanaki yin girki?".
Kai tsaye na ce,"saboda bana jin yunwa".
"Idan ke ba kya ji sauran mutanen da ke cikin gidan fa?".
"Wanda nauyin dafa masa ke kaina ma ban dafa na ba shi ba".
"Kina nufin me kenan Sa'ida?".
"Ina nufin mijina ma ban dafa na ba shi ba balle wasu da hakkin ci da su ba a kaina ko na me gidan yake ba, wanda ya damu da yaci ai ya san hanyar kitchen".
"Har da mahaifiyata?".
Nayi shiru ban ce masa komai ba, ya ɗaga murya da ke shaida ɓacin ransa ya ce,"tambayarki na ke yi har da mahaifiyata ma sai dai ta shiga ta dafa da kanta?".
Shiru na yi na ƙi cewa komai. Yay ƙwafa yana jijjiga kai kafin ya ɗauko waya a aljihu, bayan wucewar sakannin da ba su wuce goma ba na ji yana faɗin,"Kiyi haƙuri Hajjo zan takura ki, kamar yanda na faɗa miki ne dai a ɗazu na kasa yin shiru kan abubuwan da Sa'ida ke min a gidana saboda bana so azo ga matakin da kowa ba zai ji daɗinsa ba, ta san me ya faru a baya to ina tausaya mata shiyasa ba zan mayar da ita gaban su Kaka ba don har yanzu ta kan hukuncin Abbaa da ya yanke mata na rashin zuwa gida, amma hakan bai sa ta gyara ɗin ba".
Ai yana cewa Hajjo na zuba masa ido, idan nasa mamaki a matsayin kallon da nake masa tabbas na yiwa kalmar rashin adalci.
"Tom shikenan gata". ya miƙo min wayar na karɓa ina kallon screen ɗin da ke ɗauke da sunan Yayar mahaifiyata Hajjo, ƙirjina ya buga na runtse ido nasa wayar a kunne, ina ga dai hankalinsa ba zai kwanta sai ya shiga tsakanina da kowa nawa tukunna, ita kuma ko me haɗa ya faɗa mata oho, kai Namiji Ƙayar ruwa baka san da ita ba sai ka taka, kamar yanda ban san da wannan ɓoyayyan halin na Nazifi ba sai a yanzu da duniya ke gara masa.
Hajjo ta katse Sallamata da ce min,"ke kuma mijinki yay ta kai ƙararki hakan kika zaɓarwa kanki ko Sa'ida?".
______________________________________

Na rumtse ido ina jin zuciyata na bala'in matsewa, muryana a hankali kuma a raunane na ce,"ba haka ba ne Hajjo kiyi min alfarmar tsayawa kiji ta bakina kar ki yanke irin hukuncin su Kaka...".
Murya ta ɗaga wajen dakatar da ni,"dalla can rufe min baki, wanne irin iskanci ne da rashin sanin darajar iyaye yasa za ki ƙi dafa abinci ki bawa uwar mijinki, dan ubanki da bata haiifa ba har kya ganshi ki so ki aure, wawiya kawai idan ba ki bi uwar miji ba ta ina za ki kama mijin naki a tafin hannu, ko haka kika ga matan yayyunki na wa mahaifiyarki, ba gida guda su ke ba amma kullum da kwanon abincinta a gidan matar Sa'id. Kishiya kuma akanki a ka soma? kaf cikin mu biyar da mahaifiyarmu ta haifa wa kike gani tana zaune ita ɗaya banda mahaifiyarki? Kuma ƴan uwanki Samira da Husna duk ba kishiyoyin ne da su ba, kin taɓa zuwa kinga wacca kishiyarta ta zauna akanta? Ko kin taɓa jin wata cikinsu mijinta ya kai ƙararta akan kishiya, sai ke saboda sakarci da shashanci za ki ɓata rawarki da tsalle, to ki shiga taitayinki wallahi, kar na ƙara jin makamanciyar magana irin haka ta kin hana uwar mijinki abinci, ita kam ko ce tayi ki kwanta tabi ta kanki ki kwanta biyayya dole, Saboda haka yanzu muna gama wayar da ke ki wuce ki girka abinci ki kai mata tare da bata haƙuri kina jina".
Na ɗaga kai kamar ina gabanta na ce,"zan bi umarninki in yi yacca kika ce in sha Allah".
Sai kuma ta kama yi min faɗa sosai akan rashin bashi hakkinsa da na ke, shi ko kunyar kai mata wannan ƙarar ma bai yi ba. Tana faɗan tana haɗawa da aya da hadisi har ta gama kana mu kai sallama da ita bayan ce min da tayi tana tafe nan da anjima zata zo in gwada mata kalar iskancin da nake yi tunda har an iya akai min akwatuna na watso su waje.
Na miƙa masa wayarsa suka ci gaba da magana da ita, ina ji tana ce masa,"kayi haƙuri Nazifi, na dai yi mata faɗa idan taji ta gyara shikenan, idan kuwa bata gyara ba kanta ta yiwa kuma ba kowa ta wulaƙanta ba sai iyayenta".
Yay mata godiya suka yi sallama, ya fita a ɗakin na raka shi da kallo, kafin na miƙe cikin karaya wasu zafafan hawaye na sauka akan kuncina yayinda a zuciyata na ke faɗin tsakanina da Nazifi sai Allah ya saka min.
Shayi na dafa na zuba a flask daidai cikin mutum guda, kana na ɗora taliya fara dama akwai sauran miya. Don haka abincin da na haɗa na daidai cikin Iyam ne ita kaɗai, na ɗeba na kai mata ɗaki, basu ma san da shigowata ba saboda shewa da hayaniyar da suke yi, can na hango Iyam daga wajen wadrobe ɗinta ƴaƴan jikoki sun sakata gaba tana yi musu wasa, na wuce mutanen kan hanyar da babu wanda ya amsa sallamata a cikinsu, na durƙusa har ƙasa na bata haƙuri bata dai ce da ni komai ba na ta shi na fita bayan na aje mata abincin, ina jin Ummaa na faɗin Allah ya shiryeni yasa kishiya ta koya min hankali, a raina na ce ta dai koya muku.
Da rana ina zaune da waya a hannu, na kunna data na hau whatsapp, da ma ni shi kaɗai na ke dan shi kawai Nazifi ya yarje min in ke yi, babbar wayar ma da ƙaƙa ya bari na riƙe, Ina cikin kallon status na buɗe na Adamu ƙaninsa, nan take na yi karo da hoton da ya zamar min yajin albasa a ido. Hotuna da bidiyo na Nazifi da Amayarsa, irin hotunan nan da ake yi na kafin aure, kasa ɗauke ƙwayar idona nayi akai, kyan da suka yi ko hasidin iza hasadun, shi ya saka yadi me tsada ita kuma cikin wata doguwar riga ta net, kana ganinta ka ga jinin shuwa, hanci kaman tsinin biro ga ido da gashin ido masha'Allah, ba ƙarya tana da kyau iyakar kyau irin kyan da namiji ba zai gani ya ƙyale ba, wataƙila kuma wannan kyan shi ya ruɗe shi domin a rayuwarsa yana matuƙar son kyakykyawar mace. da gani ta girmeni kam zata iya ba ni shekaru uku, idonta kaɗai zai shaida maka a waye take kuma tasha boko kamar yanda ya faɗa, ban san lokacin da na jefar da wayata ba ganin yacca a bidiyon yake faman ruƙota zuwa jikinsa ita kuma har tana kwantar da kai a ƙirjinsa.
Kaina na jinginar jikin gado ina hawaye sosai. Tsawon wani lokaci wayata tayi ƙara na ɗauko, sabuwar lamba na gani a jiki, muryata na saita kana na ɗaga tare da yin sallama.
Daga can ɓangaren aka ce,"Ke Sauna ba hoton mijinki da wata na ke gani ba yana yawo a IG?". Muryar kawai ta shaida min wacece, kuma sosai nayi farin ciki da kiran nata, Safiyya ce ƙawata ta ƙud da ƙud tun aji ɗaya a makarantar boko, ita kaɗai ce wadda yau zan nuna in kirata da sunan ƙawa, ina sonta fiye da yanda take sona kamar yanda itama ke cewa tana sona fiye da yanda na ke sonta, rabona da ita kusan shekara uku da rabi kenan da Babansu Allah ya ɗaga shi gwamnati ta ba shi matsayi suka koma Abuja da zama.
"Hello Beb".
Na murmusa kuncina kaɗan murya a sanyaye na ce,"Na'am Beb".
Ta sauke numfashi da cewar,"ohh i thought i was mistaken in ce wa kuma zan ƙara nema ya ban numbernki...hey tukunna ma are you well naji muryanki somehow cool".
Na ce,"Safiyya natsu muyi waya da kyau mana har yanzu kina nan yanda kike, kuma ni ki min hausa zalla ki daina haɗa min da turancinki tunda kin zama baturiya".
Tayi dariya sosai kana tace,"To matar Ustaz ai ni ban iya larabci ba balle nayi miki. Beb ba fa ki da mutunci wallahi, kinga wahalan da na sha before i gat your number, i so much missed you almost four years. Bamu da zumunci gaba ɗayanmu mun zama wasu ƴan banza".
Na ce,"ai ni ina gwada lambarki bana samu".
"Eyyah that number ai ba yayi, tun da naje saudiya na jefar da layin shikenan nima sai na rasa na ki, ba yanda ban yi ba wajen in sameki na rasa, in ta shiga kafafen sadarwa ina searching sunanki bana gani, ke har yanzu kina nan da duhun kai".
Da murmushi nace,"Yanzu ai na kika samo lamban nawa?".
"Akwai wata something Tijjani oho that fat girl dai da ta nace miki na tsaneta, sai da na ɗauke numfashi aka rirriƙeni kana na iya kiranta fa na ce ta bani lambanki, itama numban nata wurin Uncle Maths na samu kin san Yayanta ne, Beb ina kishinki sosai".
"Hmm Allah ya shirya min ke. yanzu dai mu gaisa ina Baba da Mama?".
Cikin saurin maganar nan tata ta ce,"Ke Babanmu ma ya ƙaro walaƙanci ya danƙarowa Mama kishiya ai kuwa na kora kishiyar in faɗa miki, bari wannan labarin sai mun haɗu. Yanzu kina jina na shiga IG ne ina kallon page na arewaweddings i then came across a picture of someone who looks like your husband, har na wuce kamannin suka tsaya min a rai na ce sai na nemeki na ji. Mijinki ne ko Ya?".
Na ce,"a me kika gansa?".
"Umm like ango haka, wallah sak mijinki kin san Allah mai halitta sai ki ga me kama da ke ma. Amma dai wannan na san ba shi ba ne kama ne kawai may be kuma brother nasa ne ba?".
Na ce,"Shine Safiyya".
"Shi wa?".
"Mijin nawa mana".
Wani zabura tayi daga kan gadon da take kwance tare da faɗin,"A'uzubillahi". Sai kuma ta danno ashar ta ce,"kina nufin kishiya aka yi maki?". Na ce,"za dai ayi gobe in Allah ya kaimu". Yadda ta daki ƙirjinta da ƙarfi ina iya jiyo sautin dukan ta ce,"kuma sai kike mene ke yanzu?". Yanda tayi maganar kaɗai ya sakani sakin murmushin da ban shirya ba ina ƙara haskota da yanayin al'amuranta a cikin idona. "Beb na ce sai kike mene yanzu da za'ai miki kishiya?". Na ce,"sai na ke zaune mana gani muna waya da ke ina jin daɗi". Ashar ta ƙara lailayowa ta yarfa min. "Sa'ida Salman Madobi bura'ubanki na ce, za'ai maki kishiyan kike gaya min kina zaune miji da amayarsa na can hotuna na yawo a media ba ki tafi kin bankawa ƴan iska wuta sun babbake ba, kai Allah ya tsinewa sanyin halin da na sanki da shi. Kar dai ki ce min babu wani mataki da kika ɗauka kan lamarin, na wawoo i cant imagine wai Nazifi ne zai miki kishiya, hey duniya ba tabbas wai yau Nazifin Sa'i zai haɗata da wata, hewoo ni ko ina zan taɓa yarda da namiji".
Na ce,"Wai ba zamu gaisa ba ne Safiyya kina ta faman magana".
"Ba za'a gaisa ba ɗin, za ki hanani magana saboda na taɓa zuciyarki. Kin san yanda na kaɗu da lamarin kuwa? tukunna ma! kuɗi ku ka yi ne don naga ba shigar tsumma yay ba, kuma yay ƙiba ya murmure abunsa har da tumbi, if i guess right Nazifi Mai Kalwa yay kuɗi ya juya miki baya shine har zai ƙara aure. Ke kuma shashasha Sauna kina kallonsa you didnt take any worst action. Wait let me drink cold water becoz ina jin numfashina na seezing kar in faɗi in mutu lokacina bai yi ba".
Ina jiyo yanda take kwankwaɗar ruwa, bayan ta gama sha tace,"Na fi kowa saninki, ba ki komai ba akan lamarin auren nan, ba kuma za ki ba, kina nan kina kuka idan kika gama ki kama kiran sunan Hubbi. To Hubbi ya ci bantan bura'ubansa ɗan shegiya annamimi butulu mara halacci. Kinga kina jina ba, just give me your address ina lagos yanzu haka na zo wata seminar, zan yi hayar ƴan daba mu zo gobe, sai na sa an karairaya Nazifi Sa'ida kinji na faɗa miki, ita kuma shegiyar da ke ƙoƙarin shairing miji da mijin Ƙawata zan yanke mata nonuwa duka don uban babanta, lamarin Nazifi wasa ne. Kinga gida guda za ku zauna?".
Shiru ban ce da ita komai ba, gwara na barta ta gama zazzaga masifar sai muyi wayar arziƙi. jin shirun na wa kuma yasa ta cewa,"kai Allah ya kwashewa Nazifi albarka kasa ya ɗaiɗaice, ya rasa wadda zaiwa kishiya sai ke Sa'ida, Allah ya isana ban yafe masa ba wallahi, ina ma mota tabi ta kansa ya mutu dama ai ba son aurenku na ke ba".
Nasa hannu na goge hawayena, sai kuma kukan yaci ƙarfina na kasa riƙe shi. Nan hankalina Safiyya ya tashi ta sassauto ta shiga lallashina har sai da nayi shiru. Na bata labarin komai da ke faruwa, tayi shiru kiran yana ta tafiya sai da na kira sunanta kana ta ce,"na suma ne bari na farfaɗo tukunna, ai ban san abun yay tsamari haka ba, ke kuma duk kika manta kina da ni, ko da ya ke ba wani sona kike ba dama kin fi son wannan gantalallan mijin naki".
Nuna mata nayi bana son tana zagar min miji, hakan yasata cewa,"Am sorry Beb amma zan shigo kano just becoz of you indai ina da rai da lafiya. kin san ina jin magananki so nayi shiru da zage zagen, Nazifi ne yaje da halinsa amma wallahi ba zan fasa tsine masa ba kuma Allah yasa matan ta kwashe kuɗinsa duka ta gudu ta barsa da paralyzed, kuma ba zai taɓa haihuwa ba ko zai auro mata ɗari, ina ma abun nasa ya ruɓe in ga ta inda shi zai haihun".
Kai na girgiza kawai na ce,"kinga mayi wayar wani lokacin". 
Na faɗa ina kashe kiran don ba zata daina wannan mugggan adu'an da maganganun nata ba, bata san zata iya faɗa a bakin mala'iku ƴan amin ba.
Da Yamma ina kwance ɗaki abun duniya ya ishe ni Hajjo ta zo ita da yaranta biyu Amina da na ke kira Mamana da kuma Muslimata. bayan mun gaisa na kawo musu abun sha tana kallona tace min,"Nazifi ya kira ni ya karanta min duk halin da ake ciki, faɗan da kika ji ina yi miki ɗazu nayi ne saboda fuskantar yana wajen. Mahaifiyarki ta faɗa min gaskiyar komai dan ko da muka yi waya da shi ba yarda da zancensa nayi ba,  namiji me kai ƙara ba abin yarda ba ne. Daga can gidan naku na ke yanzu, itama mun yi magana ni duk sai yau na ke jin komai, tana ta faman nanata min kalmar haƙuri kin san hali, na ce mata ai shiyasa mata da yawa ake wayan gari zuciyarsu ta buga sun mutu saboda baƙin cikin ɗa namiji, to ƙilan kema so take ki mutu ina jin dai sun gaji da ke ne. anji haƙuri ba ya yawa kuma me haƙuri shi ke da riba amma irin haƙurin da ke kike yi ba komai ba ne sai cutarwa Sa'ida, kawai saboda kina da haƙuri sai aka ce kike ɗaukar kowanne cin kashi, bama na miji ba kawai har da ƙanne da Yayye, anji mahaifiyarsa idan ta miki anan ki kauda kai, amma banda ƴan uwansa saboda haka ki takawa kowa burki Sa'ida kina jina, ko matarsa ce ta shigo karki wani sakar mata fuska balle ta sami fakar rainaki har ta kai ga cin mutunci, ke mu'amala da ita ma ba dole ki barsu idan haɗe miki kai za su yi can su ƙarata, banda hauka ma duk sun zo sun tare miki a gida ita tana gani saboda uwar kawai ce bata san abunda ya kamata ba taƙi tsawatar musu. To ni dai na faɗa miki ki taka musu burki hatta shi kansa karma ya kawo matarsa ya dinƙa wulaƙantaki a gabanta, hanyar ma da kika ɗauka kici gaba da yin hakan ba zan ce miki ki daina ba, ta hakanne za ki mutunta kanki. Kuma daga yanzu duk wata matsala idan kina da ki tafi kanki tsaye wurin Yayan mahaifinki ki faɗa masa, ai ban taho ba sai da na jira ya dawo na sameshi na faɗa masa yace shi waccan shari'ar ma bai san da ita ba har kawo yanzu da na ke faɗa masa. Kuma Allah yasa Malam Mudassir(ƙanin Kaka) yanan da ike ya san daidai sai yay ta faɗa yana akan me yasa ita mace ba'a bata ikon da zata yi magana ko ta kare kanta kawai shikenan duk abinda miji ya faɗa kai za'a hau a zauna ga uban masu daidai da gaskiya yay magana, mace ta kawo kukanta gidansu da take tunanin samun sassauci sai a ƙi sauraronta balle tayi magana kawai a yanke hukunci, ba dole baƙin ciki yaywa mutum yawa ba, shiyasa ai ga matan nan duk ba'a rasa su da ciwon zuciya da hawan jini, sai ƴarka ta mutu bincike ya nuna ciwon da yay ajalinta a zo ana inama inama, me yasa da take raye baku bata izini da ikon da zata faɗi damuwarta ba, shikenan da yarinya tazo ku iyaye maza ku ƙi sauraronta ke kuma uwa bakki da aiki sai na tayi haƙuri kowacce mace haƙuri take yi, to don kowa na haƙuri shikenan sai aka ce matsalar wata bata fi ta wata ba, duk rashin bawa ƴaƴa ikon faɗar halin damuwar da suke ciki ke sawa zuciyoyinsu su buga".
Hajjo bata jima ba ta tafi bayan ban baki da ta babbani, ta kuma bani adu'oi da ɗora ni akan dabaru masu tsari. Tun bayan tafiyar Hajjo ban ƙunshe kaina a ɗaki ba, idan fita ta kama fita na ke nayi sabgogina na dawo, sai dai kaf cikin yara da manyan babu wanda ya ishe ni kallo banda Rumana da suka dawo a lalle take nuna min itama na ɗauke kai kawai nayi gaba tare da mata gargaɗin kar in ga ƙafarta a ɗakina.
Tashin hayaniya na jiyo kaman na faɗa hakan yasa na fita da sauri na leƙa tunda masu jeran kayan amarya sun zo suma, tunanina ko da su ta haɗosu sai dai ina leƙa kaina ƙasa na hango Yaya Babba wato Babban ɗan Iyam wanda Yaya take bi, Da yake shi ba nan garin yake ba can kaduna ya ke zaune yana kasuwancin gwanjo, kowacce ta natsu a falon hatta ita Yayan yana musu faɗa.
"Haka ake yi dama sai ka ce garin mahaukata, ku zo ku wani tare a gidan mutum, kuma don rashin hankali kun zo kuna ɗaga hankalin matar gidan, ai duk an faɗa min abubuwan da kuke aikatawa, hisabi ne dai yanzu tun a duniya Allah ke yi ba sai anje lahira ba da gaggawa Allah ke sakayya kar wacce ta fasa mugun halinta". 
Ashe har da Nazifin shima yana wajen naji yana ce masa,"Kai kuma susun banza ai da iliminka, ina addini ya ce saboda ka aurota ka bar mahaifiyarka da ƴan uwanka su wulaƙantata? Ina ce addini ce yay ka tsareta ka tsare mata mutuncinta da kimarta, ko ita ɗin jaka ce ko daga sama ta faɗo ka tsinceta ka aura da zaka bar ƴan uwanka na cin zarafinta?...".
Iyam ta iso wajen tana cewa,"Sam sam sam ban yarda da hakan ba, babu ruwanka da shishshigi, idan matarka ka zo ɗauka to ɗaukarta ku tafi ba zaka saka yarana a gaba kana faman yi musu faɗa ba".
Tana yin shiru ya kaɗa kai yace,"tom shikenan". Ya juya ya ƙare musu kallo ya ce,"ku ci gaba da zama, wallahi duk wadda ta kwana a gidan nan sai dai gobe taje kwaso kayanta a gidan aurenta".
Ya kalli matarsa ya ce,"ke kuma tashi mu wuce". Yana faɗar haka ya fice fuuuu, ni dai nayi ta mamakin inda yaji labarin, amma nafi tunanin Lubabatu ce ta zayyana masa komai.
Da daddare har na fara bacci kiransa ya shigo wayata wai na zo na sameshi, har zan banza da shi kuma dai na fita. Ina sakkowa naji suna maganar a Abuja za'a ɗaura auren, wasu za su bi jirgi wasu a mota kuma duk shi ya ɗauki nauyi, raina na ce an gaida me kuɗin duniya, na kyaɓe ba ki na shige ɗakin nasa. Na sameshi yana faman shan ƙamshi ban wani bi ta kansa ba na haye gado na kwanta, sai can bacci ya fara ɗaukata naji yana lalubena, yanda ya nuna min yunwarsa dan dole na sallama masa yayi yanda ya so da ni. Bayan lafawar komai ni na fara wanka kafin shi, ni dai wannan daren shi yay bacci ni ina daga gefensa ina kallonsa, azababben kishinsa mai tsanani naji ya mamaye zuciyata, tunani da lissafi kawai na ke yi akan ta yanda abunda na mallaka tsawon shekaru takwas zai koma mallakinmu mu biyu, shikenan yanzu duk irin salon abubuwan da yake yi min a shimfiɗa itama sai yayi mata? Kuma yanzu yafi sonta akaina?
Na rumtse ido ina jin zuciyata na faɗa min dole in miƙe tsaye don ba zai yiwu na bar mata shi ba.
Da asuba bayan ya dawo daga masallaci ina ji ta kirasa a waya, ina ga da wata lambar ta kirasa don sai bayan ya ɗaga ne ya ke cewa,"wannan numbern fa ina na ki wayan?". da haka kuma ya tashi ya fice yayin da na ke jin zuciyata kamar zata yi bindiga.
Ya jima kafin ya dawo ciki, kuma sai lokacin ne ma yake kashe wayar don ina ji yana ce mata,"Kishiyar Iyam ce sai Yayyuna biyu da ƙanwar Malam. Sai dai mun ƙaraso ɗin nan da sha ɗaya jirgin namu zai ta so".
Idona ya cika da ruwan hawaye inda na ke kallon fuskarsa da ke bayyana annurinta. da ƙyar na mayar da hawayen idona da ke son zubowa, na rufe ƙur'anin da na ke karantawa na tashi tare da ninke sallayar duk na mayar da su ma'adanarsu. na zauna gefen gadon ina cewa da shi,"ina kwana".
"Lafiya lau". ya amsa a gajarce.
Tun daga haka ban ƙara magana ba, kuma kamar jira ake gari ya waye sai ga kira na ta shigowa wayarsa, ba ya numfasawar minti guda wani kiran zai ƙara shigowa, har sai da shima ya fara gajiya da hakan don dama tun daren jiyan na lura a gajiye ya ke sosai.
Fita nayi na bar masa ɗakin na kama hidimar gyaran gidana, sun yi kaca kaca da falon har ƙarni yake yi kuma an rasa me gyarawa duk uban ƴan matan cikinsu, gidan dai tsit ina ga sunji kashedin Yaya Babba sun kama gabansu, cikin ƙanƙanan lokaci na kimtsa falon na tashe shi da ƙamshi, kana na koma sama nayi wanka na shirya tsab abina na ci kwalliyata ina ta yin iya ƙoƙarina wajen basar da lamarin bikin nan, kuma Allah sai ya saka min natsuwa a zuciyata, duk da babu ƙunshi babu gyaran kai amma fess na fito nayi kyau da ni, ban baro ɗakina ba sai da na gyara shi na sanya karatun ƙur'ani.
Lokacin da na sakko ƙarfe takwas da rabi, na leƙa ɗakin ina ce masa,"Zan ɗora abinci ne da kai?".
Wani kallo yay min kafin yace,"Da sai kin tambayeni?".
"Yau ɗin kamawa tayi na tambaya".
"Kiyi duk yanda yay miki".
Kafaɗa na ɗaga na fita, kunun tsamiya na ɗora da soyayyar doya babu ƙwai, ina ga ƙwan sun cinye shi daga shekaranjiya zuwa jiya, dama kiret uku ne yay saura yana cewa za'a kawo ba'a kawo ba. Ban ɗora da yawa ba, daidai cikina da na Iyam da na yaran ne, yanda na ke ta abuna kamar ba wadda za'ai wa kishiya ba. na zuba doya a flask ɗin zan kai mata sai ga shi ya shigo kicin ɗin sanye cikin dakakkiyar shadda fara sai uban ƙyalli da ɗaukar ido take yi, an yiwa babbar rigar azababben ɗinki irin na sarakai, fuskarsa sai fidda annuri yake irin na sabbin angwaye masu ɗoki, ƙamshi kuwa la'ila ha'ilallah ban taɓa dai jin ƙamshi me irin wannan daɗin ba.
Kibiyar kishi ta soke ni naji hannayena sun shiga karkarwa, da ƙyar na iya saita kaina. Muryarsa a tausashe yace da ni,"Zamu wuce can wajen ɗaurin auren, a Abuja ne na san kin gani a katin, ban san lokacin da zamu dawo ba amma ba zama zamu yi ba ana ɗaurawa zamu taho. Amarya sai gobe za'a kawota, babu wani abu da kika buƙata zan iya tafiya?".
"Babu komai". Na faɗa a sanyaye.
"Don Allah Sa'ida kar inji wata fitina. ko Iyam ba wani taro zata yi ba duk ƴan uwa ne".
Na ce,"fitina ai sai fitinanne, ni da banda matsala da kowa".
Ya ce,"Na tafi to".
Na ce,"Allah ya kiyaye ya tsare hanya, a dawo lafiya".
Ya amsa da amin kana ya juya ya fita ni kuma na rakashi da ido, babu yacca ban ba hawaye karsu zubo min amma ina marayan kuka na saki ina durƙushewa a kicin ɗin.
_____________________________________
*(22)*
Ubangijin da ke da iko da zuciyar kowanne bawa shi kaɗai yasan irin zafi da raɗaɗin da zuciyata ke yi a wannan lokacin. Haka na ci kukana na gode Allah kafin in miƙe da ƙyar in wanke fuskata a cikin sink ɗin kicin, kaina kuwa kamar zai tsage saboda azababben ciwo, ga jikina da ke karkarwa kamar me shirin kwancewa zazzaɓi. Abincin da na gama haɗawa na kwasa, sai da na haɗe har da nawa na juye a ciki don sam bana tunanin a yau dai wani abu shi abinci zai shiga cikina, ai ko yawun bakina jinsa na ke tamkar maɗaci. 
Ina shiga ɗakin Iyam na aje mata abincinta, kallo ta bini da shi da mamakinta na ganina fess kamar ba wadda miji ke ƙara aure ba, kuma saboda an fi son ganinka a ƙuntatace har ce take to Allah sa ba mugun abu na ƙulla ba don ita bata taɓa ganin wacca za'a kishiya na harkokin gabanta ba rai fess a ranar biki.
Na fito ina ƙwala kiran su Rumana Iyam ta leƙo tana shaida min ai da su aka tafi jiya, ta faɗa tana ta ƙare min kallo gami da ƙara cika da mamakina, kicin na koma na aje abincin na su kana na koma ɗaki, ina shiga kuwa na tarar da wayata na ƙara da sauri naje na ɗauka sai dai ganin sunan da ke kan screen ɗin yasa ban ɗaga ba.
_"zan yo hayar ƴan daba mu zo gobe"._
Maganar ta Safiyya a jiya ta haska min cikin kai, don haka kawai na mayar da wayar na ajiye, na sani Safiyya me matuƙar damuwa da damuwa ta ce, tana kira ne don taji a wanne hali na ke, to sai dai raunin da ke tare da ni ba zai iya ɓoye halin da zuciyata ke ciki ba wanda ko da na faɗi akasin hakan don ɓoyewa za'a ƙaryata ni, kuma ina tsoronta da ta ƙara tambayar adireshin gidana don Safiyya na daga cikin mutanen da ke tabbatar da maganarsu idan sun faɗa, ko bata zo da ƴan daba ba to tabbas zuwanta sai ya haifar da rashin daɗi. Sai bayan kiran ma ya katse na ga ashe tun kusan da na fita ne ta ke kira miscalls goma haka ta bar mini, na shiga message ina duba saƙon da ta turo.
_"Beb na kasa yin breakfast, zuciyata taƙi yarda da cewa Nazifi ne zai yi miki kishiya, don Allah ki ɗaga kirana ko ki turo min da address na gidanki, yanzu haka ina shirin baro legos nan da awa ɗaya da mintuna zan shigo kano jirgi zan biyo, kuma don girman Allah ki daina kuka na sanki sarai, am on my way to na zo nayi haukar da zata sa a fasa auren nan yau"._
Girgiza kaina kawai nayi ina sauke numfashi a fili na furta Allah ya sanyaya miki. Ina kwance nayi nisa cikin tunani Ummani ta kira ni, Allah sarki uwa muryarta kawai ya shaida min cikin damuwa take, bayan mun gama gaisawa ta tambayeni babu dai wata matsala ko na ce mata ehh babu komai har ma na shaida mata masu tada hatsaniyar basa gidan jiya Yaya Babba ya zo duk ya kora su sai dai ban sani ba ko sai anjima za su zo amma dai yanzu daga ni sai Iyam ne sai baƙin ƙauye mutum uku da suka zo. Sai sannan naji natsuwa ta samu a muryarta tana aduan Allah yasa ma su tsaya a can gidan su yi bikinsu, haka tayi ta min hira duk dan ta ɗebe min kewa, katin wayarta ma ya ƙare kuma babu jimawa ta ƙara kira wai har ta bayar an siyo mata katin ɗari biyu, haka muka ci gaba da wayarmu na shagaltu a labarin rayuwarta da take bani, har sai da taji an fara yi mata warning kana ta ce to ko ta turo min Hindatu da Sa'adatu su tayani zama zuwa yamma sai su dawo na ce mata a'a kar su zo a sami matsala tunda duk suma zuciyarsu a wuya take. Nan ta shiga nanata min da cewa in ƙara haƙuri da kauda kai cikin maganganunta na kwantar da hankali da sa natsuwa da haka mu ka yi sallama.
Wajen sha biyu na rana gida ya fara cika da mutane, ashe biki sosai Iyam ta shirya matsayinta na uwar ango dan har sai da ta kai an wangale gate, waɗanda su ka fara zuwan duk ƴan  uwa ne irin na nesa sai jama'arta na tsohuwar unguwarsu, kan kace kobo gida ya ɗinke da hayaniyar jama'a kace auren fari ne ko kuma zata aurar da ƴar autarta ne. Da kanta ta zo har ɗakina karon farko tun zamanta a gidan tace na sauko na tayata karɓar baƙi kafin ƴaƴanta su zo, bayan fitarta na daɗa gyara jikina tukunna na fita, tunda na sakko ido yayo kaina ni kuwa na mayar da komai ba komai ba kamar yanda mahaifiyata ta ce da ni, don haka cikin fara'a da mutuntawa muka gaggaisa da mutanen da na samu a falo sannan na wuce ɗakin Iyam, can na sameta sunata hidima ita da muƙarrabanta, na ce mata gani me za'ai, tayi min nuni da kulolin abinci tace in ke zuzzubawa ga plate ina kaiwa baƙi. Kamar na juyawata na koma ɗaki ganin an raina min hankali amma haka na daure kawai na shiga buɗe kulolin ina zuzzuba abincin, alala ne da dambu aka yi sai lemon zoɓo da na jinja, idan na zuba kamar faranti biyar sai in ɗauka in je in raba kana na dawo, hidimar baƙin nata dai ta dawo hannuna gaba ɗaya kuma ko kaɗan ban bar wani shaida da za'a karanci ƙunci da kishin da ke danƙare a zuciyata ba balle aji daɗin yaɓa min magana amma a haka ma ban taira ba, don ina jin ƙusƙus ɗin wasu na cewa ko dai ba na son mijin dama ko kuma akwai abunda na ƙulla don haka banza dai ba zan ke wannan sabgogin ba.
Sai da lokacin sallar ƙarfe ɗaya kana na yakice na koma ɗaki, sallah nayi na kishingiɗa ina hutawa don na gaji kam. Lubabatu su ka shigo ɗakin ita da baƙi wanda ta rako, matan abokansa ne da suka yi tasowar yarinta kuma ban yi mamakin ganinsu ba dan dama da su ne mu ke ma'amala ta mutunci tun a tsohuwar unguwarmu, na tarbe su cikin mutunci nasa Lubabatu ta kawo musu abinci duk da ina fargabar kar Iyam ta hana, to da yake taga baƙin sun shafi ɗanta sai ga uban abinci kuwa an hayo da shi, mun yi hira da su sun nuna min kulawa kusan zan ce don su taushe ni ma shi ne maƙudin zuwan nasu ba kamar yanda nayi tunanin ƴan taya murna ba ne kamar yanda na san mazajensu za su taya shi.
Bayan tafiyarsu Iyam tace na zo mu ci gaba da aikin raba abinci ni da Lubabatu, lokacin ƙarfe biyu da rabi a sannan ne Lubabatu ke labarta min ba'a jima da ɗaura auren ba yanzu haka wasu har sun kamo hanyar dawowa, furucin nata yasa gabana faɗuwa da ƙara jin matsananincin kishin Nazifi. ina tsaka da rabon lemo sai ji nayi anwa hannuna muguwar damƙa, na kaikato kaina wajen ganin waye don har ga Allah zatona ma ko su Anty Aisha ne ƴan neman bala'i da hana kwanciyar hankali suka dawo, sai dai me! ware idon da zanyi sai ganin Safiyya na yi, ban san lokacin da na watsar da kayan hannuna ba na ɗago gaba ɗayana na rungumeta cikin murna da jin daɗi sai kuma kuka kamar dama jiransa na ke yi. 
Bata ɗago kaina daga kafaɗarta ba ta kama hannuna zamu bar wajen bayan ta buga wani uban tsaki da ni kaina sai da ya shige ni. Sannan na ɗago ina cewa da ita,"bara na ƙarasa rabon nan sai mu je". Wata muguwar harara ta watsa min tana cewa,"ke dai wallahi anyi asararriya, to idan kin ƙarasa Allah ya tsine min, lusarar mace kawai".
Ina kallonta da murmushin ƙarfin hali na ce,"ba wani abu ba ne lokaci guda ne anyi an wuce wurin fa, bara saur...".
Tsawa ta sakar min,"ke dalla rufe min baki idan bassu da hannun ɗauka su mutu ko kuma wanda ya tarasu ya zo ya raba musu, dama ga su nan duk kalar yunwa, muje ni kina ɓata min lokaci".
Ni dai daɗi duk ya cikani nama rasa ya zan kwatanta murnar ganinta nace,"Safiyya ta ya kika zo gidan nan?". 
Maimakon amsa tambayata sai ce tayi,"Ina ne ɗakinki?". tayi maganar a zafafe.
"Ɗakina na sama".
Tana riƙe da hannuna muka hau sama, muna shiga ɗaki ta isa ga wadrobe ta buɗe ta ɗauko mayafi ta cillo min,"saka mu je". 
"Muje ina?" 
"Gidan yankan kai". Ta faɗa tana wurga min harara da ke bayyana tsantsar jin haushina da take yi. Sai kuma ta kama faɗin,"Shashasha kawai mara aji, mijinki na ƙara aure amma saboda rashin sanin ciwon kai ke ce da rabon abinci wa ƴan bikin da ba gayyarki ba, ai wallahi ke dai banza ce ta ajin ƙarshe wacce ta rako mata duniya, to idan tunaninki wannan biyayyar aure ce kike magana ta gaskiya zubarwa da kai daraja ne da neman suna irin na jahilan mata. Su kansu waɗanda ki ka zage kina bawa abinci kallon typical mahaukaciya su ke miki".
Hannuna na ɗora bisa kafaɗarta na ce,"numfasa don Allah, ni wannan abun ba ya damuna don haka kar ki bari kema ya dame ki".
Ta tunkuɗe hannuna,"to ita Jummai cangal ɗin nan ta dawo ta tare naganta a compound tana faman ba da istruction". 
Kallonta na ke yi sosai da yanda ƙwayar idonta ta kaɗa tayi jajir, na sauke numfashi na ce,"na faɗa miki ki daina kiranta da wannan sunan ko dan darajar auren ɗanta da na ke". 
Ta fusata ta ce,"Ki sa a yanka ni Jummai cangal ba zan fasa faɗa ba". 
Tayi maganar tana ɗaga kiran da ya shigo wayarta, tayi sallama tare da cewa,"na je Ummani". Tayi shiru na ɗan wani lokaci kafin ta sake cewa,"insha Allahu Ummani ba za'a sami wata matsala ba, naji faɗanki kuma ba zan saɓa daga nasihar da kika min ba, amin ya Allah".
Ta sauke wayar na ce,"Gidanmu kika je?". 
Ta ce,"Ehh da nake ta kiranki kika ƙi ɗauka saboda ga annoba na kiranki sai na nemi waccan fat friend taki ta tura min lambar Ummani, ke ni tsautsayi ne ma ya kai ni gidan don ba a haka na zo garin nan ba. kinga kayan jikin nan nawa sai da naje can na sauya su, da na bacci na zo da hijab ɗin me aiki don ina tashi na kira Baba na ce a yankar min tiket, jiya fa ban iya barci ba Sa'ida ina ji ma jinina ya hau sai na koma zan yi bp. Ummani ce tayi min faɗa da nasiha banda haka da shigowata gidan nan tuni anyi asibiti da kaf zuri'ar Nazifi da wanda ya zo taya su murna, ke kaɗai za ki rage kema ɗin kuma ba haka zan barki ba sai na raunanaki".
Ina murmushi na ce,"Uhmm ke dai ki koyi haƙuri kam, wannan zafin zuciyar taki yay yawa, duk akan wata kishiya ki ɗaga hankali. Ko da yake ni naji daɗi ma sanadinta ga shi Allah ya kawo min ke bayan rabuwar shekaru da yawa".
"Mtssswww Kinga ba doguwar magana na zo muyi ba saka mayafinki mu je".
"Wai sai ce kike in saka mayafi muje, ina zamu? Kuma ai kin san ban tambaya ba".
"To me miji ai na faɗa masa tifa tayi awon gaba da kishiyar uwata zamu wuce asibiti da ke tare dubiya, in kuma yarda ne ba kiyi ba duba kiga". Ta faɗa tana nuna min message, da gaske kam take yi dama ba wani shiri su ke da shi ba don haka duk amsoshin da ya dawo mata da su a gajarce ne kamar yanda itama ta tura masa saƙon kamar tana basa umarni.
Na ce,"To ai bana fita da mayafi kin fi kowa sani, miƙo min hijab".
"Ƙunshe ki da ake da hijab ya zama past Beb, so yafa mayafi mu tafi, a tarihin Amaryar Nazifi da na duba babu saka hijabi idan zata fita a al'amuranta kuma auren Nazifi ba zai sauya ra'ayinta ba, infact ba macen da Namiji zai juya ba ce yanda ya so and tana da mutunci sai dai akwai ji da kai. Duk nayi wannan binciken akanta ne bayan gama wayarmu da ke jiya, mun ma yi waya da ita na karanta mata bani da hankali ko na misƙala zarra har feɗe mutum ina iya yi, kuma gasa fatar na ke nasa ayi masa romon kayarsa ya ci, don haka ta kiyaye taɓa wacca zata shiga gidanta don gatan ta cikin gidan ya fita da kaf abunda ta ke taƙama da shi, sannan ta shirya kurɓan baƙin cikin gidan aurenta domin wanda zata aura annamimi ne".
Mayafin ta dankama min aka muka fita ina kallonta baki sake, ita ta rufe ƙofar tana riƙe da hannuna muka sauka, gabanin zamu fita a falo Iyam ta shiga dakatar da mu da saurin murya. ni na juyo amma Safiyya tsayawa kawai tayi shima kuma dan na tsaya ɗin ne na ruƙota. Iyam ta iso garemu tana faɗin,"ki kaita ina? Ke kuma algunguma gidan uwar wa za ki je". 
Buɗar bakin Safiyya zata yi magana nayi saurin saka hannu na rufe bakinta dan na san magana zata yaɓa daidai da tambayar da Iyam tayi. Nayi ƙasa da kaina ina cewa,"zamu je dubiya ne Iyam amma babu jimawa zamu dawo".
"To ba za ki je ba dawo". 
Safiyya ta juya ta fuskanceta tace,"Algungumin mijin da take Aure ya bata izinin fita bai kuma ba ta umarnin idan wani ya hanata tafiya ta hanu ba".
Raina ya ɓaci na ce,"wai mene haka Safiyya".
Ta ce,"ba ta haife ni ba haka kuma ba auren ɗanta na ke ba".
Kafin na ƙara wata maganar ta figeni mun yi waje, tunda muka fito bata tanka min ba har muka hau napep tace masa jan bulo second gate, ƙofar S Fari Beauty Saloon ya ajemu, mu ka shiga ciki, wajen ya mtuƙar haɗuwa don sune lamba ɗaya na wajen masu gyaran jikin mata, babban wuri ne na gani na faɗa don suna da reshika wuri wuri a faɗin nigeria, farashinsu kaɗai zai shaida maka ba wajen zuwan ƙanan mata ba ne, sai dai fa duk rashin kuɗinki aka miki gyara sau ɗaya a wurin ba za ki ƙara sha'awar zuwa wani wajen ba gwara kike tarin kuɗi ko da ashirin ashirin ne, wurin na su ba ɓoyayye ba ne kana sauka second gate zaka hasko shagon nasu na kallo Hayfa Furnitures.
Da hannu Safiyya ta tankaɗani gaban me wankin kan tace,"don Allah wanke min kan shashashar nan ya fita kiyi masa desng me kyau irin wanda zai gigita miji".
Me wankewar na dariya ta ce to an gama ranki ya daɗe, ni kaina sai da na yaba da gyaran da akawa kaina ashe gashina haka yake da kyau ban sani ba, bayan an gama gyaran gashin aka yarfa min jan lalle da baƙi, hannayena da ƙafata suka fito shar da su. duk wannan abun da ake fuskar Safiyya a ɗaure don har muka je wani shago a rijiyar zaki ta siya danƙareren less da yaji uban aiki a jikinsa irin wanda ake siyarwa a ɗinke da kuma shadda. Da mamakina naga mun wuce asibiti sai da muka je take gaya min za'a min gwajin haihuwa ne, ai ba ƙaramin daɗi naji ba don dama tuni na ke so naje asibiti a duba ni to amma ban san me zan ce wa Nazifi ba idan zanje ga shi sam bana son masa ƙarya.
Barowarmu asibitin gidan wata Antinta muka wuce, nan ta zaunar da mu da yake sun jima ba su haɗu ba, kuma ni kaina sai naji daɗin zuwan sosai don gaba ɗaya ma sai na mance da batun wani biki a gidana balle kishiyar da za'a min. A wannan zaman ne muka yi hirar yaushe gamo da Safiyya har take shaida min ta fara aiki a babban asibiti, na tayata murna sosai na kuma ji ina ma ni ce a matsayin da take, sai dai ni na riga nayi watsi da damata na tarwatsa mafarkin Abbaana. ina mata maganar aure ta harzuƙa tana cewa ita da aure ai sai yanda taga rayuwa ta ƙarewa Nazifi, ta yanda ta san Allah zai ci uban nata mijin tun anan duniya kafin aje ga lahira, Anti ta shiga mata faɗan cewa ba duka aka taru aka zama ɗaya ba, amma ƴar nan furrr taƙi tace ai tunda Nazifi ya zama ɗan bantan uba to kowa ma zai zama. Ni dai hmm kawai na ke cewa don na rasa abun faɗa kam, sai gabanin magriba kana muka yi haramar tafiya shima sai da na yi mata da gaske da ta ga na miƙe zanyi tafiyata.  Sanda muka koma gida ƴan taron biki duk an watse sai iya gayyarsu, mutan Abuja ma da su ka je ɗaurin aure an dawo don su muka sama a falon, kuma Safiyya bata bani damar tsayawa ba ta figen muka yi sama duk da ina ce mata bari naje ɗakinsa na duba ko ya dawo na masa sannu da zuwa.
Bayan munyi sallar magriba ta buɗe mana ledar gasashshiyar kazar da ta siya a hanya da gurasa da tsire, haka ta tilasta min ci da yawa, ba Safiyya ta tafi ba sai bayan sallar isha'i direban gidan Antinta ya zo ya ɗauketa, ta tafi tana ta roƙona da Allah akan kar na taka ƙafata zuwa ɗakin Nazifi a daren yau sai in har shi ya kawo kansa gare ni. Na so na yi yanda ta ce amma saina kasa natsuwa kwata kwata, haka na sakko jiki a sanyaye cikin raina ina tuna shi fa yanzu ba nawa ba ne ni kaɗai mijin mata biyu ne.
Ko da na shiga ɗakin nasa na same shi kan gado ya miƙe ƙafafu kunnensa maƙale da waya fuskarsa sai washewa take da wani irin murmushi me faɗin gaske, murmushin da ya bayyanar da dukkan hakoransa waje yana ayyana ainihin farin cikin da ruhi da gangar jikinsa su ke ciki. Zama nayi kan kujera daidai da saukar ƙwayar idona akan manya manyan kulolin abinci na gani na faɗa sama da guda biyar, sai kuma farantan da ke shaida har anci abinci tunda ga saura nan da aka bari har da su roman ganda manya manya, ba sai an faɗa ba wannan kam daga gidansu Amaryarsa ya taho da shi. Nayi saurin ɗauke idona a wajen na mayar kansa ina ji zuciyata na tafarfasa, ya ji sallamata haka kuma ya san da shigowar tawa amma tun duba ɗaya da yay min a wulaƙance sai ya watsar, nayi shiru sai a sannan ne na fahimci da wanda yake wayar, Amaryarsa ce tunda gashi nan har yana faɗa mata ba ita kaɗai ce a matse da wayewar gari ba shi kansa ya matsu, hakan yasa na kasa jurewa na miƙe na fita a sanyaye ina mai takaicin rashin zuciya irin tawa, da na bi maganar Safiyya da ban tarar da wannan wulaƙanci da cin fuskar ba, dama ai ba wata tsiyar naje yay min ba bangajiya zan masa na kuma tayasa murna, daren nan kam duk iya satar bacci bai yi nasara a kaina ba, haka nayi ta faman juyi da saƙe saƙe cikin raina har aka yi asuba, kuma sai bayan sallar bacci me nauyi ya kwashe ni.
Bani na farka ba sai ƙarfe goma da rabi, ina tashi nayi wanka na shirya cikin shiga me kyau, sai dai ko mai ban shafa a fuskata ba. Fita nayi na je ɗakin Iyam na gaisheta, ƴaƴan nata duk sun wuce sai Yaya kawai da sauran baƙinta na ƙauye don ko Ummaa ban gani ba, shi kuwa dama ban ma nufi hanyar ɗakinsa ba don gwara na kama kaina kafin ya kuma yaga ni. Yauma kamar jiya ni na gyara falon da yay mugun kaca kaca ka rantse bai taɓa ganin tsintsiya ba, a kaɗan ɗin lokaci wuri yay fes fes, na shiga kitchen dan ɗora abun kari shima nan na taradda shi an kaca kaca da shi an ɓata uban kwanuka, Allah ya gani sam ban iya ƙazanta ba balle na ɗauke kai na ce zan barwa waɗanda suka ɓata su gyara, balle na san ba gyarawar za su yi ba. Na tattara su duka na wanke su, sai bayan na gama na ɗora jallof na cous cous yanda zai isa har dare ban ɗora wani abincin ba, dan ba lallai idan na hau sama ba na sakko yau za su kawo amaryarsu bana son abunda zai ja min ɓacin rai. 
Kammala aikina yay daidai da zuwan Safiyya kamar yanda tayi min alƙawari jiya cewar zata dawo yauma ta ɗebe min kewa. Tana ta hararata saboda na sakko nayi aiki muka hau sama, murnar ganinta a yau kam sai yafi min na jiya, saboda tafe take da takardar sakamakon gwajin da aka yi min jiya, wanda ya tabbatar da cewa lafiya ƙalau na ke bani da wata matsala, haihuwa lokacinta ne kawai bai zo ba.
Wannan albishir yasa naji kamar anyi min bushara da aljannah, sai lokacin hankalina ya kwanta don ko sanda Nazifi ya faɗa min cewar lafiya na ke ban yarda ba. Ai kuwa take na kira Ummani na shaida mata itama tayi murna tayi murna tare da adua to Allah ya kawo nan kusa.
Safiyya ce ta zaunar da ni gaban madubi tayi min kwalliya irin ta zamanin nan da ake yi, kasancewar ban taɓa shafa irin su foundation ɗin ba sai nayi wani kyau na masifa hancina ya ƙara tsayi, kayan da ta siya jiya ta damƙa min tace nawa ne, ba rasa suttura nayi ba haka ba rasa suttura masu tsada nayi ba amma sai naji kyautar ta zamar min ta musamman kuma tafi min dukkan sutturun da na ke da, nayi murna sosai, shaddar na saka wadda ta min masifar kyau, tayi min ɗauri na ture kaga tsiya, ni dai duk sai na rasa ma bakin magana don dawowa nayi tamkar bani ba, ashe ban sani ba haka na ke da masifar kyau, dama an ce in kana da kyau ka ƙara da wanka, ai kam adu'a iya adu'a nata zambaɗawa Safiyya tare da fatan ɗorewar amintarmu. Ta kira min Ummansu mu ka gaisa wacca itama ta ɗauki lokaci tana ce min,"Sa'ida kina jina".
Na ce,"Ehh Umma".
Ta ce,"Yauwa to ki buɗe kunne da kyau kiji ni, zama da kishiya ya banbanta da zamanki ke ɗaya da mijinki, duk yanda ki ka kai da danne kishinki wataran sai ranki ya sosu kin bayyana shi, haka sai kin matuƙar kauda kai daga kan rawar kansa, abin da zan ƙara maimaita miki shine ki riƙe adua, kyautatawa, girmamawa, ladabi da biyayya tsakaninki da mijinki da mahaifiyarsa. tsafta da caɓa ado gami da iya narka soyayya kar ki bar wata tayi miki zarra, idan kika riƙe waɗannan abubuwan ba boka babu Malam Sa'ida za ki kama miji a tafin hannu ki bar wata ta sakakken baki. Ina kuma shawartarki da yin tsafatataccen kishi bisa sunna ba tare da kin bi hanyar saɓawa mahallicinki ba, zaman kishi zaman gasa ne don kowaccenku so take tayi abin da zata fifita a wajen miji, don haka ki zauna ki karanta hanyar tattaro hankalin mijinku gare ki a ko da yaushe. Tsakaninki da kishiya gaisawa banda zaƙewar shiga lamuranta ko bata fuskar shiga naki lamuran, da zarar kin bada fuskar hakan rainin wayo zai samu mafaka, Ki kama mutuncinki da darajarki ta yadda cacar baki ko faɗa ba zai haɗaku ba don ba ajin mace da kimarta ba ne yin faɗa da kishiya, faɗa da kishiya shine babban abun kunya ga mace ki kuma janyo miji ya ke miki kallon mara wayewa. iya abin da zan ce miki kenan Allah ba ku zaman lafiya kema kuma ya azurtaki da haihuwa me albarka, ki kwantar da hankalinki komai lokaci ne, kar ki saka damuwa tunda har bincike ya tabbatar da baki da matsalar komai kina da lafiyar da zaki ɗau ciki har ki haife".
Na ce,"in sha Allah Umma za ku sameni mai aiki da nasiharku ba zan bada kunya ba, Na gode Allah ƙara muku lafiya da tsawancin kwana".
Na faɗa ina share hawayena.
Ta ce,"amin yasa na ɗauki jikina wataran. Idan kunyi waya da Mamar taki kyace ina gaisheta".
Muna zaune da Safiyya tana bani labarin irin wahalar da ta sha a karatu ban san ya akai ba kuka ya ƙwace min ba tare da na shirya masa ba, ina faɗa mata ni yanzu ban san ya zan ƙare ba a cikin gidan nan idan har Amaryar ta zo tunda har yana min gorin banda aikin yi kuma ilimina ba na kawo azo aji a gani ba. ga shi yau ina jin na gama karaya akan zan haihu duk da ƙarfafa zuciyata da na ke yi da ƙwarin gwiwar da kowa ke bani, amma ji na ke kaman na tsinke da lamarin don sai na ke ganin binciken likitocin ba haka ba ne. Ta dafa kafaɗata ta shiga kwantar min da hankali akan na daina damuwa sam, shi duk abin da ya faɗa min ya faɗa ne kawai don son ransa da kuma cin zarafi, haihuwa kuma zan haihu lokaci ne.
Turo ƙofar ɗakin yasa muka kai dubanmu ga wajen, Nazifi ya shigo cikin kwalliyarsa da alama fita zai yi, kuma da shigowan nasa kamar dama Safiyya a shirye take sai gani nayi ta ɗauki waya ta kara a kunne tana wayar ƙarya da juya baya karma ta nuna ta san ya shigo, shi kuma ya ƙame kamar an danna masa pause idonsa ko ƙifce babu akaina yana kallona tamkar bai taɓa sanina ba ko kamar yaga sabuwar halitta.
Murya a hankali na ce da shi,"ina kwana".
Maimakon amsa gaisuwar sai ce yay,"baƙuwa muka yi?". Ya faɗa da sigar zolaya saboda adon da yaga na ci.
Na kalle shi naga still kallona ya ke ya kasa sauke idonsa, ba sai ya fito fili ya faɗa ba amma har cikin ransa na yi masa kyau ta yanda ko bai faɗa ba fuskarsa ta faɗa. 
"Kin yi kyau sosai, ashe kin iya kwalliya haka".
Hmm kawai na ce ina ce masa,"akwai wani abun ne?".
buɗar bakinsa zai yi magana sai ta maƙale, idonsa ya koma kan Safiyya yana kallonta da matuƙar mamaki kamar yanda nima mamakin ya cika ni ina dubanta laɓɓa a sake, na kasa gane wayar gaske take yi ko dai ta ƙaryan ce.
"Maimuna kema kin girgiza ashe, ni fa sai da na zo na ganewa idona sannan na tabbatar. Ke banda ma dai jaraba irin ta ɗa namiji banga abun da ya gani ya liƙewa wannan abar ba, ina ga farin bleaching ne ya ruɗe shi abinki da ɗan ƙauye da babu wayewa, ko kuma kuɗinta kin san butulu akwai son abin duniya. amma wallahi ba wai don Sa'ida tawa ba ce na rantse da Allah tafi Amaryar komai, indai fagen tsarin kyan halitta ne da cikar surar da namiji zai so to Sa'ida ta mata fintinkau. Sai dai kawai na gaya mata ta dage da adu'a Allah kawai zai saka mata tsakaninta da Nazifi, ke ni na taɓa ganin mutum mara halacci ma irinsa, baiwar Allahn nan ta aureka tun baka da anini kana yawon tura baro haka ta zauna da kai cikin tsanani amma da ya ke dai namiji ƙanin ajali ne kinga ai da yay kuɗi ya juya mata baya har yana ƙaro aure kuma yana faɗa mata haihuwa yake so na ce bar baƙin munafuki ƙarya yake yi algungumi, banda ma zanen ƙaddara ai wallahi Sa'ida ba ajin aurensa ba ce, matar manya ce ba ta ƙanan ƙauyawa da su ka fito gari kwanan ba shima ya sani, sai dai son zuciya irin nasa na butulalle...".
______________________________________
*(23)*
Nazifi yay mutuwar tsaye kawai yana kallon Safiyya da adadin mamakin da ba zai ƙirgu ba, ya sani dama ita tun farkon haɗuwarsa da Sa'ida ƴar adawarsa ce, amma bai tunanin ƙiyayar da take masa har tayi tsamarin da zata dinƙa faɗar maganganu irin haka akansa ba, shi kaɗai ya san me yake ji a game da kalaman nata kamar yanda bai san me zai iya cewa ba don baya da wani kalami a baki.
Ita kam hankalinta kwance take ci gaba da wayarta, tana kallon yanda Sa'ida ta haɗe rai tana hararta ta gefen ido tare da zungurinta amma tayi fiƙi taci gaba da maganarta ba zata yi shiru ba kam sai Nazifi ya harzuƙa ya nemi magana da ita tayi masa da hujja ko kuma ya bar ɗakin.
"Bari ke dai Maimuna ai ganin Allah ya haɗa shi da mace me haƙuri ne banda haka wannan iskancin ai bai isa yayi shi ba, to ita ɗin ce haƙurinta yay yawa, wallah ba ki ga duk yanda baƙin cikinsa da na ƴan uwansa yasa tabi ta rame ba, shi kuwa wannan shafaffen tumjin nasa ya ɗago, ni so na ke ma zuciya ta zugata ta tayar da aljanun ƙarya ta rufe butulalle a ɗaki tayi masa shegen dukan da ba zai kuma moruwa ba, kuma ta tursasa ya saketa sai ta barwa ɗaya matar ta zo tayi zaman jinya....".
Ransa ɓace ya juya ya fita fuuu kamar tashin iska, sai bayan fitarsa kiransa ya shigo wayata da cewar inje in sameshi, ban sami damar maganar da zanwa Safiyya ba na fita cikin hanzari cike da tsoron abin da zai faru. lokacin da na sakko Yaya da su Iyam na falo a zaune ganina yasa suka bini da ido hirarsu ta tsaya, Ko ba su faɗa ba na san sun kaɗu da yanda su ka ganni cikin kwalliya ta kece raini ga shi kuma shi ya sauko daga wajena dole lamarin ya jijjiga su. ina shiga ɗakinsa ya kama balbaleni da faɗa yana cewa in yi gaggawar sallamar Safiyya ta tafi ta bar masa gida idan ba haka ba kuwa ba zai kaffara ba minti goma ta ƙara sai dai na bita mu tafi tare. Ko da na dawo ɗaki na iske har ta miƙe tana ta dariya ranta fess ta ce ba sai na gaya mata saƙonsa ba ta tafi sai wani jiƙon kuma, nima dai na nuna mata bana son ta na magana irin haka akansa tace yanzu ta fara har sai Nazifi ya ɗaiɗaice zata sarara, haka ta wuce ta bar ni raina babu daɗi kuma cike da kewarta.
Da la'asar ƴan uwan Amarya su ka fara cika gida, ashe a al'adarsu ana zuwa gidan Amarya kafin a kawota yin wasu shagulgulan. lokacin ne nayi sabuwar kwalliya irin ta burgewa nasa danƙareren less ɗin wajen Safiyya, kwalliyar ɗaukar hankali da shaidawa miji da duk me farin ciki da auren ba gabana aurensu yake ba, har sai da nayi hoto na turawa Maman Yasmin na ce ta aika a nunawa Ummani.
Haka na kame kaina natsuwa ta shige ni, babu alamar damuwa tare da ni, ga wani daɗi da naji duk ramata sai ta ɓoye a kwalliyar da nayi, ɓangarensu kam sunata shagalinsu na rawar kiɗan ƙwarya da guɗe-guɗe da rawar al'adunsu. Da ƙarfe shida aka kawo Amarya, kamar yanda al'ada take na kai Amarya ga Uwargida don bada amana haka aka buƙaci da naje na ce da wadda suka aiko a hayo sama nan ne ɗakina, Iyam ta ƙara dawo da me aiken in sauka na ce da ƴar aiken kar ta ƙara zuwar min, haka aka kaɗa aka raya naƙi sauka sai gasu don kansu sun hayo anata faman guɗa, dama na san Iyam ce zata ce dole sai dai ni na sauka na samesu tunda ai su sun san abin da ya dace duk da ban san waɗanna kalar mutane ba ne. Aka shigo da ita ɗakin ina daga zaune kan gado su kuma suka zauna ƙasan carpet. ganin duk iyaye ne na gaida su cikin ladabi suma kuma suka amsa min fuska a sake, ganin da arziƙi da mutunci su ka zo na ba su fuska, nan wata dattijuwa ina ga ita ce Yayar Babanta suka shiga mana nasiha suna cewa ga amanarsu.
Cikin sanyi jiki na miƙa mata hannu muka yi musabaha ina cewa,"ina fatan za ki bani haɗin kai wajen ganin mun zauna lafiya tare da zama kan huɗubar da aka mana yanzu ni da ke".
Ta bani hannu muka gaisa tana shaida min zata ba ni haɗin kai. Da haka su ka yi sallama kuma suka tafi.
Kafin wani lokaci kuma gida yay tsit kowa ya kama gabansa sai bayan isha'i da abokansa da ƙawayenta suka wuce bayan an gama siyan baki.
*Ƙarfe tara na dare.*
Yayan Shago shi Malam ya wakilta a madadinsa na uba akan ya zo yay mana nasiha ni da abokiyar zamana. Haka kuma a gabanmu Malam ɗin ya kira Nazifi yay masa faɗa sosai akan ya kwatanta adalci kar yay saken da ranar lahira zai tashi sahun maza masu shanyewar ɓarin jiki.
Bayan tafiyar Yayan Shago ni da ita da Nazifi muka shiga ɗakin Iyam inda itama tayi nata daidai gwargwado duk da yawancin maganganunta togaciya ne ake yi min. sai dai fa anan na gane tabbas za su janyota jikinsu su mayarta da ita ƴar lele ta gaban goshi, don haka sai abin da na ji na gani kawai amma zan jure sai dai ba zan ɗauka komai ba kamar a baya.
Sanda na koma ɗaki Ina shirin kwanciyar bacci wayata ta ɗauki ƙara, ban waiwayi kanta ba sanin me kiran daga sautin ringtone, bayan wasu mintuna sai ga shi da kansa ya shigo.
Kallo ɗaya na masa na mayar da kaina ƙasa ina ci gaba da cire yari da sarƙar jikina. ganin yanda na bawa iska a jiyarsa a ƙufule ya kama masifa yana faɗin,"Wanne irin wulaƙanci ne kina jin kirana ba za ki ɗaga ba?".
Na kalle shi na ce,"ikon lillahi to ai ban sani ba wayar na silent".
Ya ƙara hawa,"to ban hanaki saka waya a silent ba, kika san wa zai nemeki ko abin da za'a faɗa miki".
Nayi shiru ban ce komai ba, don na ƙudirci ni kam na daina basa haƙuri akan wani laifi dan na lura hakan ne ke basa damar ƙara cin mutuncina son ransa, ya gama faɗan kana yace,"ki fito ki sameni a ɗaki".
Yana juyawa zai fita na ce,"zan kwanta ne fa".
Wani wawan kallo ya yarfe min tare da cewa,"ranki zai yi mugun ɓaci".
"to wanne ɗakin?".
"zan kai sabuwar matata ne tsohon ɗaki? Malama nan ɗakin sama za ki sameni".
Ƙasa da murya na ce,"Daga baya kenan anyi sadaƙa da karuwa, baka ajeta sabon ɗaki ba ai ka ajeta tsohon gida ko".
Ya jini sarai don ina kallon yacca ya watsa min mugun kallo, na harari bayansa kafin na mayar da ɗan kunnayen na yafa gyalena na bi bayansa. Bakina ɗauke da sallama na shiga, na samesu kan kujera ɗaya ita tana daga gefen hagunsa, na wuce na zauna kan kujerar da ke gefen damansa. lokacin ta ɗago kai muka haɗa ido da ita, sai sannan naga fuskarta don ɗazu da aka kaita wurina fuskarta na lulluɓe cikin lafaya, ba laifi kam tana da kyau amma ba yabon kai ba tabbas na fita kamar yanda Safiyya ta ce. kallon kusan minti guda tayi min kafin ɗauke ido daga kaina, in da na kasa gane manufar kallon nata don har motsa baki tayi ina ga gaisawa zamu yi sai kuma ta fasa, nayi ta kallonta ta gefen ido ina so na karanci yanayin da ke saman fuskarta, a raina na ce Allah ya tura miki aniyarki in har bada nufin alkhairi kika min wannan kallon ba.
Shima ina kallonsa yay min wani kallo, ni na kasa gane musu ko kwalliyar da ke jikina ne ya janyo hakan oho, tunda dai ya san ba shi ya siya min abin da yake jikina ba tun daga sama har ƙasa, ko kuma yanda na watsar da shi da lamarin bikin ne ya dame shi ohon masa dai, ga yaga kwana biyu yana faɗa ina mayar masa babu kuma tsoronsa ko shakkarsa tare da ni.
Ya tashi ya koma kan kujerar da ke fuskantarmu ni da ita, salati yace muyi ga shugabanmu fiyayyan halitta kafin nan yay bismillah tare da koro adu'oi kana yay gyaran murya ya shiga magana.
"Na san kun san dalilin da ya taramu anan ko da ban faɗa ba. Sa'ida da ina zaune da ke ɗaya matsayin matata yanzu kuma na kawo miki abokiyar zama gata nan Zahra'u, bani da wata manufa ta cin mutunci ko tozarci ga ɗayanku, Allah ne yay lamarinsa, ya ƙaddara cewa zan zauna da ku biyun matsayin matana, haƙiƙa zan kwatanta adalci a tsakaninku iyakar iyawata bisa yanda addini ya ce, sai fatan ku bani haɗin kai".
Ya numfasa kana ya sake cewa,"Sa'ida ke ce Babba wato uwar gida amma a shekaru ke ce ƙarama". 
Ya dubeta ya ce,"Zahra'u ke ce ƙarama a zaman gidan nan amma a shekaru ke ce Babba. Saboda haka kowacce ta kama matsayinta, kuma ina roƙonku da ku kama mutuncinku ku girmama juna ku zauna lafiya, ba na son fitina ba na son tashin hankali, a son raina idan da zaku haɗa kanku ku zama tamkar ƴan uwan juna zanyi matuƙar farin ciki da hakan, duk da ina ji a jikina ba za ku bani kunya ba".
Kaina a ƙasa ina wasa da yatsuna na ce,"in sha Allah ta ɓangarena ba ka da matsala na san kai kanka kana da wannan yaƙinin, na maka alƙawarin zama lafiya tare da kai da matarka, zan kuma iya shugabancina matsayina na uwar gida, ina fata itama daga gareta matsayin wacca ta fini shekaru ".
Itama ta ce,"nima ba zaka ji wata matsala ta kunno kai daga gare ni ba. fatana ka zama adalin miji".
Ina kallonsa ya gyara zama ya ce,"sai maganar kwana, Sa'ida ke ce Babba me za ki ce akan hakan?".
Shiru nayi ina ƙoƙarin daidaita natsuwata don kar su fahimci halin da na ke ciki, ya maimaita maganar daidai da buɗe bakina da yawun cikinsa ya bushe sannu a hankali na ce.
"To ni duk yanda ka yanke ba ni da ja akai daidai ne a wurina".
Ya kalleta ya ce,"Zahra'u ke fa?".
Tayi shiru na ƴan sakanni kamin ta ce,"ba kwana biyu ne ake yi ba dama? amma dai kai ne shugaba kai ya kamata ka yanke".
Numfasawa yay yana dubanmu ya ce,"na yanke kwana bibbiyu na san hakan ba zai sa wata ta cutu cikinku ba. Sannan ke Sa'ida tsawon sati guda za ki kasance a kitchen, kuma idan kinyi girki za ki ke haɗawa ne gaba ɗaya har da ƴar uwarki. Zata karɓi girki a washegarin rana ita yau wato asabar me zuwa kenan".
Ƙwalla ta cika idona nayi ƙarfin halin maida ita na ce masa,"tom babu matsala, asha amarci lafiya. Allah kuma ya bada ikon yin adalci a tsakani".
Jiki a saɓule na miƙe na fita bayan mun shafa adu'a. Ai fa tun da na shiga ɗaki kuma sai kuka haka na dinƙa jin zuciyata kamar zata buga, karo na biyu da na raya dare yanda naga rana don sam bacci yay ƙaura a idona, wani azababben kishi na ke ji yana neman haukatar da ni musamman idan na tuna cewa yanzu fa Nazifi tare yake da wata wacca zai yi mata dukkanin abubuwan da yake yi min. da nanata salatin Annabi a raina na samu zuciyata ta fara sanyi har na kwanta bacci lokacin ma gari ya waye.
Kuma da safen shi ya zo ya tashe ni a bacci yana tambayata paracetamol, na ce masa banda shi duk kuwa da ina da shi ɗin. zan koma baccin ya ce na tashi inje in ɗora abincin kari ko ban duba lokaci ba ne, Zahra'u na da ulcer kuma shima ai na san ƙa'idar lokacin cin abincinsa, yara kuma za su tafi makaranta don haka tun muna daɗi da shi kar na tsiri abin da zai zo yana mana babu kyau. sai da ya tabbatar na tashi kana ya fita a ɗakin bayan ya kora min kashedin kar na bari Iyam ta buɗe ɗaki ban kammala haɗa abincin safe ba. 
Cikin kwanakin da suke ta shuɗewa Nazifi da Amaryarsa amarci su ke ta sha na ban mamaki, tun ranar da aka kawota ba ya fita ko'ina idan ba masallaci ba, kullum suna ɗaki maƙale da juna, ko masallaci zai je sai ta raka shi har gate, haka duk lokacin da na fito zan sauka sai na jiyo sautin dariyarsu nuni da cewar suna cikin jin daɗin duniyar, dariyar Nazifi da zan ce na kusa shekara ban jita ba, shi yasa na ke baƙin cikin tarewarsu anan saman domin abin da matuƙar ciwo amma haka na ke shanyewa, sai dai dole ya raba mana ko na koma ƙasa gaba ɗaya ita ta dawo saman ko ni na dawo sama ita ta koma ƙasa, don na lura da gayya su ke abin na su.
Rabon da na saka shi a idona tun washegarin kawo masa amaryarsa da ya zo ya bani dubu ashirin ya ce ko da zan buƙaci wani abu da kuma kuɗin makarantar yara idan sun buƙata saboda ba ya son damu kar suke zuwa can wurinsa, tun daga wannan ranar ko abinci na gama zai ce na barsa a dining za su sakko su ci, duk wata magana ta waya mu ke yinta, da kansa zai kira ni da safe mu gaisa, idan bai kira ba kuma shikenan ba dai zan gansa ba ko da inuwarsa tunda aiki ke fitar da ni, da na sauka na gama na dawo ɗaki shikenan yanzu sam bana zaman falo gudun ɓacin rai, shi kuwa yana ɗakin amaryarsa ko da zai fito ma ba sani zan ba, ɗakin yaran ya mayar musu ƙasa kusa da na Iyam da wataƙila in ke cin darajarsu idan ya zo dubasu ya leƙo ɗakina.
Ita kuwa mun haɗu sau biyu ranar ina kicin ta shigo muka gaisa da fara'arta, tayi min sannu da aiki tana cewa zata tayani na ce mata a'a ba na saka amarya aiki ba ta bari ta gama shan amarcinta, taƙi tafiya ta zauna muna hira da ita jefi jefi babu laifi dai tana da kirki a yanda na fahimta duk da ba lokaci guda ake gane halin mutum ba, har da cewarta yanayina na burgeta ita kam, sai kuma take tambayana ya yanayin cin abinci a gidan ya ke saboda ta san yanda zata tsara lokacinta, hutun sati biyu aka bata a wurin aiki ga shi aikinsu fitar ƙarfe bakwai ne kuma sai huɗu ta ke baro office, na faɗa mata duk lokacin da na ke girkina ta jinjina kai cikin harshen turanci tayi wata magana da ban shaida me tace ba haka kuma ban nuna mata ban gane me tace ba ɗin.
Rana ta biyu kuwa da ta yini a ɗakin Iyam ranar ina yiwa Iyam gugar kaya, suna ta hira da ita akan wata mata da ita Zahra'un tace tana yi musu aiki ita kuma Iyam na cewa ai ƴar garinsu ce, shine har ta ɗauko dutsen gugarta ta zo muka ƙarasa gugar tare duk da Iyam na ta ce mata ta ƙyale mini na yi amma tace babu damuwa taga ai na sha aiki.
Haka dai rayuwar taci gaba da tafiyar min zaman gidan Nazifi haƙuri kawai na ke yi domin ba daɗinsa na ke ji ba, duk wasu ayyuka da ɗawainiyar masu zama ƙarƙashinsa ni ce, idan na yi kuma kullum a ban iya ba nake a wajen Iyam, wulaƙanci kuwa ban fasa shansa ba sai wanda ya ƙaru ita ta min ƴan uwan idan sun zo suyi min duk da sun rage zuwa yanzu ina ga ko sun bari a gama cin amarci ne. Yawan kuka da sanya damuwa a rai kawai na ragewa kaina saboda gudun kamuwa da wani ciwon, amma haƙurin duk da na ke kam ina yinsa ne saboda abu guda biyu zuwa uku, na farko ina tunawa da rantsuwar Kaka na cewa idan har na fito to ba zan zauna a gida ba sai in ya mutu, da kuma tunanin shin idan auren ya mutu to wa zai auri bazawara irina wacce ke da naƙasun haihuwa? Kuma idan ma auren zan yi wanne kalar mijin zan ƙara aura? don ni tun daga kan Nazifi na sare da duk wani namiji da ita kanta rayuwar auren, ga mahaifiyata da na ke ta son gani amma har wa yanzu Abbaa bai sauka akan bakansa ba.
Ranar cikar sati guda da yamma lis ina ɗaki muna chart da Safiyya, Nazifi ya shigo, shigowar tasa kuma ta matuƙar bani mamaki da ɗaure kai gami da tunanin me ya kawo shi, domin rabonsa da ɗakina yau kwana biyar, ni sai naji gabana ma ya faɗi da zuwan nasa. Na gaida shi ya amsa fuska babu yabo babu fallasa, ya ce na tashi na ɗauko masa kujerar madubi zai zauna, na bisa da kallo na ƴan sakanni kamar dai lamarinsa babu lafiya ko kuma yana rashin lafiyar rabuwa da amaryarsa ne oho, na ɗauko na ajiye masa ya zauna ni kuma na ci gaba da danna wayata.
Tsakanin mata da miji sai Allah, duk irin yanda na ke matuƙar jin haushinsa da fushi da shi sai yanayin shirun nasa ya dame ni duk da hakan ba sabon abu ba ne, to amma yanayin yanda ya sakani a gaba ne kamar akwai damuwa babba, wani abu da na tuna yasa na ɗago na dubesa na ce,"Baka da lafiya ne?". Na tambaya cike da tsantsar kulawa har ina kai hannu na taɓa wuyansa sai dai naji jikin nasa sanyi ƙalau.
Ya ce,"Lafiya lau na ke. Ya ƙoƙarinki? na gode".
A hankali na ce,"babu godiya a tsakaninmu. Amma sai dai ban yarda da babu komai ɗin ba, ka faɗa min don Allah akwai wata damuwar ne?".
Sai da ya gama ƴan kamekamensa kana ya ce,"ina so zamu yi magana ne da ke sai dai ban san ta yanda za ki karɓeta ba".
Ina kallonsa sosai da nazari nace,"ka faɗa kanka tsaye ba matsala zan fahimce ka".
Zamansa ya sake gyarawa kana ya miƙo min baƙar leda nasa hannu na karɓa. na buɗe ledar idona ya sauka akan bandir ɗin kuɗi ƴan dubu dubu sabbi masu uban yawa, na ɗaga kai na kalle shi ina jiran ƙarin bayani. 
Ya murza hannunsa kafin ya ce,"Zahra'u ce bata da lafiya don yauma a asibiti mu ka yini, to likita dai yace tana da buƙatar kulawa, kinga ƴan uwanta duk ba anan su ke ba balle a samu wanda zai zo ya zauna da ita. Na san ba ki da matsala Sa'ida shiyasa na ce zamu yi magana da ke ta fahimta ki faɗi farashin da za ki siyar min da kwanakinki na tsawon lokacin da zata ji sauƙi".
Yay shiru yana kallona, ni kam har ya gama maganarsa kallonsa kawai na ke yi idona waje tamkar za su faɗo, yayin da a wannan lokacin hawaye sun gama wanke min fuska. Murmushi na yi me ciwo sai dai daga ni har shi zamu iya rantsewa tunda muke tare da juna irin wannan murmushin bai taɓa fita a fuskata ba, cikin wani irin murya da ban san ina da shi ba na ce,"uhmm sai kuma me?". Na faɗa ina haɗiye ƙullutun wani abu me masifar ɗaci.
"Nan dubu ɗari biyar ne, idan kinga kina da buƙatar ƙari ki faɗa ko nawa ne a shirye na ke da na ƙara miki muddin kin amincewa buƙatar da na zo miki da ita".
Na kaɗu da maganar Nazifi sosai, na rasa me zan ma ce da shi kamar yanda na rasa a wanne sahu zan sanya Nazifi, tunani na ke anya kuwa Nazifi cikin hankalinsa ya ke? Me ya ke nufi da wannan maganar da ya zo min da ita? Idan ni ce bai buƙata mene dalilin da yasa yake zaman dole da ni? Ina tarin ilimin addinin da na sani a ƙoƙon kan Nazifi? 
Dukkan tunanina ya tsaya cak lokacin da Atika ta faɗo ɗakin tana haki, ɗago idona itama Rumana ta shigo kamar an jefota, kafin nayi tambayar lafiya saboda yanayinsu da ke shaida akwai matsala, sai ji nayi Atika na cewa da shi,"Abba ka je Iyam ta faɗi". Maganar Rumana ta kutsa cikin tata itama tana cewa,"Abba Anti Amarya ce ta mari Anti Fati kuma Iyam taje wucewa hannun Anti Amarya ya bigeta ta faɗi a ƙasa tana can ta kasa tashi, Abba ka taso da sauri Anti Fati tana cewa sai sun yi rigima da Anti Amarya ita kuma Anti Amarya ta ce sai ta faffasa mata baki".
Da saurinsa ya miƙe ya fita yaran suka mara masa baya, ni dai idona ya maƙale akan ƙofar ɗakin ina tunanin na tashi na bi bayansu ko nayi zamana?. Zuciyata ta hane ni da tashi na fita, na zauna cikin girgizar lamarin da Nazifi ya zo min da shi, siyan kwanana! bai damu da nawa hakkin ba! 
Jiyo sautin muryar Zahra'u a sama na miƙe na fita, har zan sauka na fasa na leƙa ta saman ina kallonsu. ta na tsaye tasa hannu ta matse bakin Fati wacce ke tsaye a gabanta tana faman matsutsun ƙwacewa.
Shi kuma yana tambayar ba'asin abin da ya faru. Ran Zahra'un a ɓace babu sauƙi ta ce,"Honey waɗanna irin gidadawan mutane ka ke bari suna shigo maka gida anyhow? Kawai fa na sakko ne zan je wurin Iyam sai na isketa bisa gaban dining tana buɗe flask na abinci, to ni ban san wacece ba tunda ban san face ɗin nata ba dalilin da yasa na dakata na iskota ina tambayanta, daga tambaya kuma saboda fitsararriya ce unguwar zoma bata mata gashin baki ba shine take da zarran yi min tsaki tana faɗin na raina mata hankali, Honey can you just imagine ƙanwata ta kusan huɗu na min tsaki? Impossible i must teach her a lesson ba na tolerating raini ko kaɗan".
Iyam wadda ta miƙe da ƙyar ta ce,"To Zahra'u yi haƙuri ki cikata ai rashin sani ne. kinga kwana biyu bata gidan shiyasa ba ki shaidata ba Amma daga yanzu ki shaida fuskarta ƙanwarki ce ita ce ƴar Autata, nan take tare da mu ai, ranar biki ne ta koma can gida".
Iyam na yin shiru Zahra'u ta kaɗa kai tace,"Am so sorry to say Iyam amma wannan ba magana kika yi me kyau ba, ba hanyar gyara kuma a ciki, kamata yay ki dubeta kiyi mata faɗa kice ta bani haƙuri before then na saketa, amma ba in ƙyaleta ba gobe taji daɗin repeating ma wani, ban sani ba ko halinta ne haka kuma wataƙila tana yiwa matar gidan tana ɗauka sai dai ni ba me ɗauka ba ce".
Sai tayi shiru tana mayar da kallonta ga Fatin ta ce,"yanzu za ki iyama Yayanki Nazifi tsakin da kika min ko za ki iya yiwa Maijidda(Yaya)? To ki sani ba sa'arki ba ce ni, ke imfact ko da shekaru guda muke da ke tunda har Yayanki ya auro ni na wuci ki min rashin kunya biyayyarki dole garen". 
Ta ƙyasta yatsu da ƙara cewa,"And just for today zan ɗaga miki ƙafa amma for the next time idan kika ƙara wallahi sai na saɓa miki kamanni".
Ta saki bakin Fatin da ke aikin zare ido don da alama ruƙon bakin da aka mata ba na daɗi ba ne. Kana ta koma ga Nazifin tana ce masa,"you just kept silent ka ƙi cewa komai. Anyway ka gargaɗi ƙanwarka, idan ma akwai wasu irinta to ka tara su kaja musu kunne, ba ƴar iska ka auro ba so they have to respect me kaman yanda su ke respecting na ka. Kuma zai fi kyau ku yi shari'a da wadda tayi muku rainonta domin bata yi mata tarbiya me kyau ba ta cuceku".
Ta kalli Iyam ta ce,"ki yi haƙuri bana sane na bigeki ban san da zuwanki wajen ba ne".
Ta na gama faɗin hakan ta bar wajen, kuma yanayinta kawai zai shaida maka zuciya ta kai nesa, ganin tayo saman nayi saurin komawa ɗaki. Abin da ya dameni shi ya damen balle na tsaya fassara yanayin da naji akan abin da ya faru tskninsu. Na zauna na saka kuɗin da Nazifi ya bani a gaba ina kallonsu, kallon da yay sanadin haska min hoton wani lokaci can baya shekaru uku da suka gabata wanda ya haska tarrr a cikin kaina, ina hasko lokacin da na fita na bar gida kafin sallar asubahi Nazifi na kwance yana bacci, na fita cikin mamakon ruwan saman da ake narkawa ina me bara gurin ubangiji yasa na zama ta farko a layin da zanje na kamawa mijina, nayi tafiyar ƙasa tun daga Yakasai har Nasarawa GRA a ƙafa ba tare da na tsaya ko hutawa ba balle tunanin abun sakawa a baki. Na ƙara hasko lokacin da na ke tsugune gaban Alhaji Fari ina zubar da hawaye ina shaida masa halin tsananin da muke ciki na rashin cin yau balle na gobe, ina mai roƙonsa arziƙi da ya taimakawa mijina da jari ko da na dubu goma ne ko kuma idan da aikatau cikin gidansa ya taimaka min. Na ƙara hasko zuwan Nazifi a lokacin da kuma sanda Alhaji Fari ya ɗauko tsabar kuɗi naira dubu ɗari biyar ya damƙa su a hannuna ya ce ga shi yayi mana domin Allah. Na ƙara hasko lokacin da na juya na fuskanci Nazifi cikin tsananin murna da jin daɗi gami da fashewar kukan tsantsar farin ciki ina miƙa masa kuɗin da cewa,"Hubbi ga shi na ka ne halak malak, Allah ya amsa adu'armu Hubbi yaji kukanmu, Allah yasa ƙarshen wahalarka kenan yasa kuma silar ɗumbin arziƙinka ne mara yankewa".
Tunanin da na ke ya katse sanda Nazifi ya dawo yana cewa da ni,"me kika yanke? Ko na ƙara miki lokaci nan da anjima?. Dubu ɗari biyar Sa'ida zata iya isarki taimakawa ƴan uwanki, idan ba haka ba kuma na ƙara miki wata dubu ɗari biyar ɗin kinga har Umra za ki iya zuwa abinki".
Hannu na saka na goge hawayena da babu su, dan ban san ma sun ƙafe ba. Ina kallonsa fuskata a washe na ce,"Na amince, na baka kwanakina na tsawon wata guda bisa yardata da amincewata, ka kula da matarka yanda ya kamata, ubangiji Allah ya bata lafiya".
Murmushi yay na nuna jin daɗi ya ce,"Na gode. sannan ki nemo sabuwar me aiki don Allah saboda kinga Zahra'u ma'aikaciya ce ba zama take yi ba, kinga akwai yiwuwar a sami me tayata aiki a ranakunta".
Nayi shiru ban ce masa komai ba kaina na kan cinyata ina kallon kuɗaɗen, na dakatar da shi daga fitar da yake ƙoƙarin yi, na miƙe na isa gabansa na kama hannunsa na damƙa masa kuɗin na ce,"ba na da buƙatarsu ka ƙara a jarinka".
Kallona ya tsaya yi ya buɗe baki zai magana na ɗaga masa hannu. "Don girman Allah kar ka ce da ni komai, kaje kawai raina fess ya ke. Daidai ne dai wanda yay ya sani, haka kuma ranar tsayuwa gaban ubangiji na nan tafe".
Dogon numfashi yaja ya sauke idonsa akan kuɗin kafin ya juya ya fita ya bar ɗakin hankalinsa kwance. Hawaye ne suka shiga kwaranya a fuskata, sai na duƙe a wajen ina dukan goshina a jikin gado, kafin na ɗago kaina na kalli sama na ce,"Ya Allah dukkan abubuwan da suke wakana kana ji kuma kuna gani, ka fini sanin dalilin da yasa rayuwa ke ta ƙwallo da ni haka, na sani ba don baka sona ba ne, amma ya ubangijina ka sama min mafita nan kusa, ka sawwaƙe min wannan ƙasƙantacciyar rayuwar da na ke ciki, Ya Hayyu Ya Qayyum ka dube ni saboda tsarkakan sunayenka".
Sannu a hankali naji ina samun salama a raina, kaina har lokacin ina kallon saman ɗakin na fara tunano rayuwar baya.
*WAIWAYE*
ƘAYAR RUWA 24.
*MAFARI...*
Ta dabo ci gari, garin da ba kano ba dajin Allah, jalla babbar hausa, yaro ko da me kazo anfika, tabbas a duk inda kaji anyi irin wannan kirarin a kaf faɗin duniya, kasan ba da kowanne gari ake ba face garin kano da ake yiwa laƙabi da tumbin giwa, garin da ya amsa wan nan sunan, musamman idan aka yi duba da yawan al'ummar da ke cikin garin, ƴan asali da kuma zuwo daga ƙabilu daban daban, garin da ya tara manyan Malamai, ƴan kasuwa, Attajirai, ƴan siyasa, Dattawan arziƙi, Sarakai, Makarantun boko da na addini, garin da yay shura wajen haɓɓakar kasuwanci da kamfanunuwa.
A tarin unguwannin da ke cikin garin kano, unguwar yakasai na daga cikin manyan anguwanni wadda ake kira da Yakasai rabin birnin kano, idan muka tattara zuwa makarantun da suke cikin garin kano da bamu san iyaka adadin su ba, Shekara secondry school na ɗaya daga cikin makarantun sakandire ta gwamnati da ke a cikin anguwar ta yakasai, me ɗauke da ɗalibai maza da mata. Ɗaya ga watan octoba ita ce ranar da duniya ta shaida a matsayin ranar murnar samun ƴanci na ƙasa najeriya, a bisa girman ranar ga ƴan ƙasa yasa hutu ke ta'allaƙa ga dalibai, ma'aikatan gwamnati, kamfanunuwa masu zaman kansu, har ma da wasu daga cikin ƴan kasuwa.
A yau da ya kasance talatin ga watan Satumba, daga cikin harabar makarantar sakandire ta shekara, ɗalibai ne ke ta dabdalar shigewa cikin ajujuwa bayan kammala taron asambili da akayi, mafi yawanci fuskokin su ɗauke da farin ciki saboda murnar hutun da aka basu na tsawon kwanaki biyu sakamakon murnar zagayowar ranar ƴanci na ƙasa. tun bayan komawa aji kowanne ɗalibi ka kalla zaka ga zaƙuwa a fuskarsa na son a buga ƙararrawar tashi domin tafiya gida. Ƙarfe ɗaya da rabi dai-dai aka buga ƙararrawar tashi, kuma a wannan lokacin ajinmu SS2 mune muka fara fitowa. 
Sunana Sa'ida Salman Madobi, shekaruna goma sha biyar a duniya, ina ɗaya daga cikin sabbin ɗaliban da aka kawo watan da ya wuce da na baro makarantar Aisami na dawo nan ta shekara. Ni ɗin ba doguwa ba ce haka kuma ba gajeriya ba ce ina da matsaikacin tsayi me kyau gami da dirarran jiki na jan hankali, ina da cikar halitta ta ko'ina, doguwar fuskata na ɗauke da dogon hanci da madaidaicin baki da kuma irin idanun da ake kira da sexy eyes, ba zan ce ni kyakykyawa ba ce can amma dai ba na cikin sahun munana ina da kyawuna daidai misali, hasken fatata ba irin hasken nan ba ne sosai kuma ba baƙa ba ce ni, sai dai na ɗauko ɗabi'ar mahaifiyata na bala'in haƙuri da sanyi. ban da yawan magana ina son shiru a rayuwata ni kam, dan ina iya zaman minti talatin a wuri ban magana ba duk kuwa irin surutun da ake yi, wannan dalilin ne yasa wasu ke cewa ina da girman kai wasu kuma su ce saboda ƴar gidan masu kuɗi ce, basu san ni ɗin ƴar masu rufin asiri ba ce, kuma ba komai yasa ake min kallon ɗiyar masu ƙumba ba sai dan zubina da irin shigata ta uniform da jakar makaranta da yanda na ke fesfes, da Yayana da ya ke kawo ni a motar uban gidansa idan ya kai yaransa makaranta, wannan yasa da yawa ke tunanin Abbaana wani Alhajin Neran ne.
Sunan Mahaifina Malam Salman, Asalinmu ƴan ƙauyen Madobi ne daga baya kuma karayar arziƙi da mahaifin su Abbaanmu ya samu yasa muka dawo nan cikin kano da zama, tun lokacin ina cikin zani. Abbaana yana kasuwancinsa anan kasuwar kurmi shi da ƙaninsa Baba Sabi'u in da su ke siyar da citta da kayan ƙamshi na abinci, yanzu haka kuma sun koma ƴan tebura anan bakin asibitin Murtala suna siyar da atamfofin leda turmi da falle falle. Mutane da yawa sun shaidi Mahaifina akan kirkinsa da dattakonsa, duk wanda ya san Malam Salman Madobi zai buɗi baki ya ce maka mutum ne na gari wanda ya san darajar ɗan Adam da kyautatawa, ba a taɓa jin kansa da kowa rayuwarsa kawai yake yi shi da iyalansa da ƴanuwansa, ga shi da ƙoƙarin taimako.
Mahaifiyata ita ɗaya ce matarsa Sa'adatu muna kiranta da  Ummani, ita kanta jama'a na shaidarta da halin kirki da sanin yakamatarta, kowa kuma zai ce maka Ummani bata da wani farin ciki sama da taga ta taimaki wani da ke cikin tsananin buƙata duk da itama ɗin ba shi ne da ita ba, akwai ta da halin kawaici da kauda kai gami da masifaffan haƙuri da ka iya hallakar da ita, amma banda idan aka taɓa ƴaƴanta, duk haƙurinta da shirunta ajiye shi take a wannan fannin ko da za su samu saɓani da mahaifina, akwai soyayya me ƙarfi tsakanin iyayena da kuma fahimtar juna, kyautatawa da rufawa juna asiri.
Mu biyar ne a wurin iyayenmu, maza huɗu sai ni ƴar autarsu mace, Sa'id shine Babba wanda mu ke kira da Yashaik saboda tsantsar uztazancinsa amma mutum ne me zafi don shi ya gaji Kakanmu Zakariyya mahaifin Abbaanmu da mu ke kira Kaka, sai Yaya Imam da ke bi masa shima ɗin yana da zafi kamar Yashaik, sai Yaya Al'ameen shi kuma irin Abbaa ne kaifi ɗaya mara magana sosai, Yaya Salman me sunan Abbaa shine na huɗu muna ce masa Abbayo, shi kuma ba gidanmu yake zaune ba a gidan babban wan su Ummani yake, sai ni Autarsu wadda tazararmu da Yaya Abbayo shekaru bakwai ne.
Ba masu kuɗi ba ne mu sai dai muna da rufin asiri, Mahaifinmu jajirtaccen uba ne wajen ganin ya tsaya akan dukkan buƙatun iyalansa da kuma ganin ya gina ƴaƴansa kan tarbiya me kyau da kuma basu ilimin arabi da boko gwargwadon iyawarsa, mahaifina bai boko ba amma mutum ne shi me son ganin ɗa na karatun boko shiyasa ya tsaya mana tsayin dka a wannan ɓangaren. Duk Yayyuna maza sun kammala makarantarsu, Yashaik shine me degree da ya kammala BUK in da ya karanci law, sai sauran masu diploma duk polytechnic suka yi, Ya Imam pharmcy Ya Al'amin Science lab, sai dai cikinsu har yanzu babu wanda ya sami aiki. 
Ya shaik driver ne a wani gida yana kai yara makaranta da kai iyalan gidan unguwa, Yaya Imam kuma ɗinki ya ke yi kuma yana samu sosai, Yaya Al'amin kuma su Abbaa yake bi kasuwa, sai ni yanzu da nake kan karatuna wacca iyaye suka ci burin karatun akaina kamar ni ɗaya ce na fara boko a gidan, duk wani gata ina samu, duk abin da nace ayi min sai an yi min shi duk domin ƙarfafa min gwiwa nayi karatu sosai, domin fatansu da burinsu shine na karanci aikin likita dan tun yanzu mafi yawan lokuta Abbaana da likita yake kirana, ni kuma domin farin cikin mahaifana nasa a raina cewar in sha Allahu zan yi duk iya ƙoƙarina na dage nayi karatu don wanzar da farin ciki bisa fuskar iyayena wanda kuma nasan ta hakanne zan biyasu da kaso babu cikin kaso ɗari na ɗawainiyar da suka yi da ni. Yanzu haka duk wata jarabawa da za'ai ni ke zuwa ta biyu bayan ƙawata Safiyya da ke ɗaukan ta ɗaya. Ina maida hankali sosai a karatuna matsalata ɗaya yaren turanci wato english bai zama akaina balle bakina, ƙila don Malamai ba da turancin suke mana karatu ba ne ko da zasu yi magana da mu, hakan na ɗaya daga dalilin da yasa turanci yay min ƙaranci, kuma shine kawai matsalata a karatun boko, iyayena duk ba su yi karatun boko ba balle na sami taimakonsu, Yayyuna ba zaman gidan suke ba, amma a hakan ma ina ɗan ƙoƙartawa wajen kwaɓawa. Ɓangaren islamifa kuwa nayi saukar ƙur'ani na makarantar allo tun ina shekara tara, yanzu haka kuma na kusa yin sabuwar sauka a islamiyarmu, banda tarin littafan addini da na sauke na haddace su, fagen larabci a bakina kuwa ba'a magana.
"Wallahi nayi mugun jin daɗin hutun nan".
Safiyya ɗaya daga cikin ƴan mata mu ukun ƙarshe da muka fito daga aji ta faɗa tana gyara goyon jakarta. Maimuna da ke daga gefen hannun hagunta ta ce,"ba ki kai ni jin daɗi ba, saboda dama duk na rasa yanda zanyi da bikin Anty Samira, Baba yace ba za'a je da mu Kaduna ba, kinga yanzu na sami dama tun da dai monday ba makaranta".
Tayi maganar cike da farin ciki.
Haka suka yi ta maganganunsu har sanda muka fito bakin gate. Maimuna na kallona tace,"Yau me zamu siya?".
Sanyayyan murmushi me faɗi nayi kafin na ce,"abin da aka saba mana".
"Mayyar rake, to ni kam yau siyan rake ba da kuɗina ba, sai dai kowa ya siya abin da ransa ke so". cewar Safiyya tana min harar wasa.
Na harareta da manyan fararen idanuwana, ban ce mata komai ba naja hannunta muka nufi titi muka tsallaka. Sai da muka je daidai wajen me rake tukunna muka tsaya, sallama muka masa ya amsa mana, daga yanayin yanda mu ke gaisawa da shi zaka fahimci mun saba da cinikayyar yau da gobe, yana zuba mana raken a leda Safiyya na ta zuba masa zance, shi kuma yana ta biyeta da yake yana da baki kamarta, irin hirar ta su ba zaka ce a wajen siyan raken suka saba ba, Ni da Maimuna dai sai um da um da ke itama irina ce wajen rashin son magana.
"Ka biyewa zancenta kana ta zuba raken da yafi ƙarfin na kuɗin da aka baka".
Maimuna tayi maganar tana ɗora hannunta a kafaɗata.
"Ƙila sai ya kwashe raken gaba ɗaya kafin ya ankare". cewata wadda nayi maganar da zolaya kuma lokacin ya ɗago ya kalle ni.
Dariyar da Safiyya ta saki yasa muka zuba mata ido, raken ne a hannunta tana kaiwa baki tana ce masa,"Yaya Nazifi kaga waɗannan ƙawayen nawa haushi su ke ji saboda ina sha su basa sha, kuma fa daga yau kafin na ƙara samun rake me kyau da zaƙinsa har sai nan da kwana huɗu. Don haka Yaya Nazifi rabu da su ka cika mana leda".
Na girgiza kai nace da ita,"ke dai ba ki da tausayi".. 
Kallona tayi tana ɗaga gira irin eehh taji ɗin. Maimuna tace da me raken,"Yaya Nazifi to kaji mara ƙaunarka da rashin tausayinka".
Ba tare da ya ɗago ya kalle mu ba yaci gaba da zuba raken fuskarsa na washewa da murmushi. gaba ɗaya yaran jinsu yake tamkar ƙannensa, shiyasa sau tari idan sun zo siya baya basu da wuri sai yay ta laƙai-laƙai don yana jin daɗin hira da su, akwai tarbiya, kama kai da girmama manya. Sai bayan ya ɗaure ledar tukunna ya ɗago duk ya kalle mu kana yace,"ga shi ƙannena asha rake lafiya, yau na san har dalalar yawu za'ai saboda zaƙinsa na daban ne, ai dai sha a hankali kar zaƙin yaywa haƙori illa". 
Yay maganar da ƙawataccen murmushi kuma cike da zolaya.
Ina kallonsa sosai na ɗan waro ido waje na ce,"Naira sittin fa muka baka, wannan kuma ai ya kusan na dubu ko ma yafi".
Maimuna ta ce,"wannan sudar ce ai duk taja, ka rage don Allah".
Annuri ya ƙara wadatuwa a saman fuskarsa sannan yace,"kar ku damu ƙannena, idan ban baku ba zai zama asara ne, saboda dama da makarantar taku na ke ciniki, ga shi kuma kunyi hutu, kuna ta murna abinku ni kam ina ta fargaba domin zan rasa kasuwa, ko cinikin kwana guda bana so na rasa".
Tausayinsa yay matuƙar kama mu, tun ma daga yanayin yanda maganar tasa da ke tattare da damuwa tsantsa. Safiyya tasa hannu ta karɓi ledar tana ta zuba masa godiya. Maimuna ta warce ledan daga hannunta tana faɗin,"ke ba ki da tausayi sam wallahi, hankalin ma ba shi ne da ke ba".
Sannan ta dubi me raken ta ƙara cewa,"gaskiya ba za'a yi haka ba, idan ka barsa za'a samu masu siya ko ba'a nan ba".
Haka muka yi ta fama da shi akan ko yane ya rage amma sam yaƙi, dole muka haƙura muna zuba masa adu'a da godiya. san da muka juya za mu tafi muka ce ya gaida Antin mu ya amsa mana da tabbacin zai isar da saƙonmu. Tare da ƙara cewa,"Mahaifiyata bata da lafiya don Allah ku sakata a adu'arku ta kullum".
"Subhanallah Allah ya bata lafiya yasa kaffara, Allah ya tashi kafaɗunta nan kusa, Allah yasa zakkar jiki ne".
Muka haɗa baki wajen faɗar hakan, yaji daɗin adu'ar na mu sosai, ni dai sarkin tausayi har da ƙwalla ta taru a idona, muka masa sallama muka wuce, yayin da shi kuma ya ɗaga bindi(jelar saniya da ake kore ƙuda) yana kore ƙudajen da ke neman kawowa raken hari, gefe guda kuma yana ƙara ɗaga murya da faɗin,"Asai rake, azo a siya rake me zaƙi, ga arha ga daɗi". 
Cikin waƙa yake ta faɗin hakan domin janyo hankalin abokan ciniki.
Ai kuwa abin kamar almara, nan da nan sai ga sauran ƴan makaranta sun zo sun siye shi tas, a lokacin babu abin da ya tuna sai maganar Sa'ida da tace za'a siya insha'Allah, murya a hankali ya ce,"Na gode da adu'arki". Ya faɗa kamar a gabanta, bayan ya gama tattara kuɗin cinikinsa ya tura baron raken ya tafi.
*MANDAWARI ROAD, KANO.*
Daga cikin baƙar mota ƙirar Rolls-Royce, wata dattijuwar mata ce fara ƙal zaune a bayan kujera yayin da driver ke tuƙata, kallo ɗaya zaka yi mata ka gano tsantsar hutu, natsuwa, kwanciyar hankali da jin daɗi a jikinta, ka kuma san lallai naira ta samu wuri ta zauna. kunnenta zuwa wuyanta da tsintsiyar hannunta da ƙafarta sanye su ke da gwalagwalai na gasken gaske, ga walwalin adon stones na tsadadden less ɗin jikinta na matuƙar ɗaukar ido.
Waya ce kare a kunnenta ƙirar Iphone 15pro max, hankalinta ya tattara gaba ɗaya ga maganar da ake yi ta cikin wayar, da dukkan alama waya ce take yi da mutum me muhimmanci a rayuwarta, saboda yanayin tsantsar farin cikin da ya nuna a tare da ita, tun fara wayar bata furta komai ba, sauraren shi kawai take yi cike da annashuwa, a karo na barkatai fuskarta ta ƙara washewa da sanyayyan murmushi me faɗin gaske, take kuwa haƙoran makka guda huɗu dake a bakinta sama da ƙasa suka bayyana, inda asalin kyawun fuskarta ya ƙara fitowa.
"Tom shikenan, amma ka sani ina kewarka sosai ya kamata kaji tausayina ka dawo haka".
Shiru ya gimla na ƴan sakanni tana ci gaba da sauraron maganar cikin wayar kafin ta sake cewa,"ni dai ba na son wayo".
Siririyar dariya ta maye gurbin murmushin da take yi sannan ta ƙara cewa,"To ya zanyi da kai, yanda kaso haka zan so, fatana shi ne ka dinƙa kulawa kaji ko, a tsare mutunci ka kuma ji tsoron Allah a duk inda kake".
Ta numfasa tana lumshe idanuwanta tare da cewa,"Allah yay maka albarka, Allah ya kiyaye min kai. Ka kira Madam ku gaisa tana ta min sababi baka ganinta da gashin ido".
"Oak to bye bye, i love you so much my son".
Wayar ta yanke sa'ilin da take sauke gwauron numfashi tare da kwantar da kanta jikin kujera still idanunta a rufe, yanayinta kuma na canjawa, kamar dai tana ɗauke da wata ɓoyayyar damuwa da ke maƙale can ƙasan zuciyarta, yayinda a gefe ɗaya ta ɗan takure hannunta cikin mayafi kamar me jin sanyi. Kuma kamar a mafarki Mrs Abubakar Jadda taji tayar motar su ta bada sautin ƙara ƙuuuuuuu, ƙarar da ta shiga har can cikin dodon kunnenta, lumsassun idanuwanta suka buɗe a sanda Driver ke furta kalmar Innalillahi wa'inna ilihi raji'un.
"Me ya faru Muntaƙa?". tayi tambayar a ruɗe idanuwanta na firfitowa waje, tashin hankali na farat ɗaya na bijiro mata.
"Ranki ya daɗe mutum na buge...". 
Bai ƙarasa maganar ba Mrs Jadda ta ƙwalla ƙara sakamakon tozalin da idanuwanta suka yi akan uban jinin da ya wanke rabin gilashin motar, bata san lokacin da ta fiddo da hannuwanta da ke ɓoye cikin mayafinta ba ta ɗora su aka tana biyo kalmar innalillahi wa'inna ilaihi raji'un. Tun driver bai ƙarasa bayaninsa ba ta buɗe murfin motar ta fita a sukwane, lokacin jama'a har sunyi cincirundo a wurin, cike da tsantsar tashin hankali ta raɓa ta tsakaninsu, ganin yarinya kwance cikin jini yasa ta ɗora hannu aka tana salati tare da zube gwiyoyinta a ƙasa.
"Wayyo Allah na, jama'a ku taimaka min mu shiga da ita cikin mota". maganar take cikin bala'in tashin hankali mara misaltuwa.
"Muntaƙa mu wuce asibiti". ta ƙara faɗa tana kamo yarinyar jikinta.
"You are under arrest". taji sautin muryar wani babban mutum a saman kanta, tana ɗaga ido taga ƴan sanda guda biyu suna ƙoƙarin sanyawa Driver ankwa. hankalinta ya kuma kaiwa ƙololuwar tashi, nan da nan ta shiga roƙonsu akan su yi haƙuri su bari tukunna a isa asibiti koma meke da akwai sai ayi. Kuma take anan hannu na rawa ta ɗauko waya ta kira mijinta ta sanar masa halin da ake ciki wanda ta mance da ya ba ya ƙasar ma, da kanta ta ɗauki Sa'ida da ke kwance cikin jini ta sanya a mota, har lokacin salati kawai take yi ganin kamar yarinyar ta rasa ranta, driver yaja motar a miliyan yayin da motar ƴan sanda ta mara musu baya.
Babu wanda ya lura da Safiyya da ke ta ruzgar kuka sai a yanzu, tsoro da fargaba da tashin hankalin da ya risketa yasa ta duƙe a wuri ɗaya ta ɓoye kanta a tsakanin cinyoyinta, jikinta gaba ɗaya rawa yake yi tana kiran sunan Sa'ida, ba ita kaɗai ba duk wani me zuciyar imani in yaga mummunan haɗarin sai hankalinsa ya nemi ya gushe. Wani dattijon mutum ya ƙaraso wajenta, yana taɓata ta ɗago a furgice, idanuwanta har sun yi luhu-luhu, bakinta na rawa tace masa,"Sa'ida tah kar ta mutu Baba don Allah kar ta tafi ta barni".
Sai kuma tayi shiru tana ƙara fashewa da sabon kuka. "Ya Allah? Ya Allah". iyakar abunda take faɗa kenan ta kasa yin aduar da take son yi.
"Kinga kwantar da hankalinki ina ne gidan ku?".
Sai ta miƙe a rikice tana girgiza kanta,"ba zani gida ba, ba zani ba hankalin Abbaa zai tashi Ummani zata yi kuka".
Kai da kaga yanda take maganar kasan ba'a hayyacinta take ba, tsohon ya riƙeta da kau aka tari me napep suka shiga don nufar gidansu ko na su Sa'ida
*YAKASAI B, LAYIN KWALE-KWALE.*
Ƙarfe takwas na dare a lokacin, unguwar ta ɗan yi tsit ba kamar da rana ba, gajiyayyen gida ne madaidaici daga ɓarin dama cikin tsakiyar gidaje biyar ɗin da ke jere, irin ginin gidan daga waje jar ƙasa ce sai ciki kuma aka yi ɗan gyare-gyare da bulo sai dai babu filasta, da zarar ka shigo dogon soron gidan guda biyu zaka ji warin daddawa na tashi, soron farkon duhu dunɗum baka iya ganin ko da yatsanka, a soro na biyu kuma zaka yi karo da manyan botikan da ake wanke kalwar yin daddawa, shima babu haske sai na farin wata da ya ratso ta ƙatuwar ɓular langa langar soron, duk da cewar dare ne a lokacin kuma babu hasken fitila amma kana iya ganin ƴan tsirarrun ƙudaje sun yi yaɗo a saman bokitan kalwar.
Daga cikin gidan kuwa tsakar gidan yay ƙal, ko'ina fes fes, duk kuwa da rabi da kwatan simin ƙasa ya farfashe. kai da ganin yanda komai yake a killace a tsabtace kasan ba gidan ƙazamai ba ne duk da cewar gidan talakawa ne sosai, ba zaka taɓa cewa gida ne da ya tara iyali da yawa ba saboda tsananin tsabtarsa, kuma da zarar ka zuƙi kyakykyawar iska zaka zuƙo ƙamshin turare ɗan tsinke sama-sama.
"Kambun-baka gaskiya ne domin yana faruwa kuma yana iya kai mutum ga mahallaka (mutuwa) saboda tsabar tasirinsa a jikin mutum, saboda haka ya zama wajibi mu nemi kariyar ALLAH Shi kaɗai, sai riƙo da hanyoyin samun waraka ko riga-kafi wadanda suka inganta a shari'ar Allah wajan kare kanmu da iyalanmu daga sharrin Kambun-baka da hassada. Kambun-baka ko Kambun-Ido, Nassi ya yi bayaninsa kamar yadda itama Hassada akayi bayaninta, kuma duk an bayyana mana irin illar da Kambun-baka yake yi ga lafiyar mutane domin yana iya hallakar da mutum ko kaga mutum yayita fama da rashin lafiya mai tsanani. Addini ya koyar da mu hanyoyin da za mu nemi ALLAH ya kare mu daga sharrin dukkanninsu da ma masu yin su gaba ɗaya, mu nemarwa kanmu, iyalanmu, dukiyarmu da duk wata ni'imar da mu kasan muna da ita kariya da tsarin ALLAH Ubangijin kowa da komai kuma mai iko akan kowa. yana da kyau muyi Riga-kafi akan kambun baka, wato (neman kariyar Allah kafin abin ya faru da mutum har yayi tasiri akansa), da kuma yin maganin da bai saɓawa Shari'ar Allah ba idan abin ya faru har yayi tasiri akan mutum. saboda haka mu yawaita karanta Ayatul Kursiyyu da Surorin Falaqi da Nasi musmaman a lokacin da za mu kwanta bacci saboda neman Allah ya kare mu daga sharrin Kambun-baka da na hassada, saboda tasirin sharrinsu a jikkunan mutane ya zarce wanda shafar jinnu ke haddasarwa, ga naci da ƙalata wajen son dauwama a jikin mutum da sanya cututtuka iri-iri, ubangiji ya kare mu da kariyarsa".
Maganar da ke fitowa kenan daga cikin ɗaya daga ƙananun ɗakuna biyar ɗin gidan, Kowa a cikin ɗakin zaune yake bisa ƙatuwar tabarmar da ke malale a tsakar ɗakin, kamar dai yanda suka saba kullum a gidan duk bayan sallar isha'i, sun kasa kunnuwa cikin natsuwa suna sauraron karatun da mahaifin su Malam ke musu.
Ummaa kishingiɗe a kusa da Malam, sai Iyam kwance gefen Malam ɓangaren damansa Gwaggoje mahaifiyarta na yi mata firfita, Amarya daga bakin ƙofa riƙe da tourchlight mara haske dalilin sanyin batir, sai yaran su a kusa da juna rabin hankalin su akan Malam sauran rabin akan Iyam da bata da lafiya tana fama da ciwon ƙafa da ko takawa bata yi, yayin da duk wani rai zuciyarsa kema Iyam adu'ar samun lafiya domin kusan ita ce garkuwar iyalan Malam Bala Mai Kalwa.
Jummai(Iyam) ita ce matar Malam ta farko wadda aka yi aure tun ƙuruciya, tana da bala'in kishin mijinta ga fafutukar sana'a don kusan ita ce jigon kasuwancin kalwar da Malam ke yi a ƙauyuka da birni, ita ce take dafawa tayi aikinta tas shi kuma ya fita da ita kasuwa a siyar. Ƴaƴanta goma banda waɗanda su ka rasu, Hashimu(Yaya Babba) Maijidda(Yaya), Najibu, Aisha(Anti), Rabilu(Yayan Shago), Nazifi(Yaya Ƙarami), Adamu, Lubabatu, Basira, sai auta Fati.
Asiya(Ummaa) ita ce ta biyu yaranta bakwai; Basiru, Sadiya, Zubaida, Habiba, Musa, Jabiru sai Garzali.
Fauziyya(Amarya) ita ce ta uku yaranta biyar; Radiya, Musbahu, Naziru, Sumayya, Sharifa.
"Salamu Alaikum". sallamar da akayi daga tsakar gida taja hankalin su, Amarya ta ɗaga labule ta leƙa bayan ta amsa sallamar.
"Nazifi". ta kira yi sunan nasa idonta a kansa. 
"Na'am, ya naji ku a ɗaki kuma".
"ummm yau bamu zauna a tsakar gidan ba saboda sauro".
"kuma kinga na sha'afa ban taho da magani ba". yay maganar a sa'ilin da yake ɗiban ruwa a buta yana kaɓe sumar kansa da ƙasan wandonsa.
Ta sake cewa,"Ka kira wani a cikin su ya taho da shi, a haɗo da battery wannan yayi sanyi neman mutuwa ma yake gaba ɗaya".
"Ai na ma siyo sabuwar tocilayit ɗazu ta caji, na barta ne a gidan su Muntari anjima zan karɓo".
"Ciniki aka yi ne naji fa ana ta cajin da tsada".
"Wallahi yau kasuwar rake kam Alhamdulillah anyi ciniki dan duka wanda na fita da shi sai da ya ƙare, shine ina tahowa naga fitar na siya dubu ɗaya amma ƴar ƙarama ce".
"To masha'Allah, Allah ƙaro kasuwa me albarka, an gode".
Ya amsa da amin sannan ya bankaɗa labulen ɗakin ya shiga, ya nemi gefe ɗaya ya zauna yana gaishe da mahaifinsa tare da Gwaggoje da Ummaa, sannan yabi mahaifiyarsa da ido itama yana yi mata sannu da jiki, duk sai sanya masa albarka suke yi shi kuma yana amsawa cike da jin daɗi da farin cikin alfaharin da ahalinsa suke da shi. Kamar ba shine na ɗazu da yake tura baron rake cikin wasu jemammun kaya ba, yanzu yayi wanka ya sauya kaya zuwa blue jeans and white shirt me dogon hannu, ba sabbi ba ne kuma ba masu tsada ba ne amma yay masifar kyau sai zuba ƙamshi yake yi, lallai duk ranar da kuɗi suka zauna a jikinsa ba ƙaramin shege za'ai ba wajen kyau da iya ɗaukar wanka.
"Yaya Ƙarami zance kaje ne?". Zubaida tayi tambayar da tsokana. ya ɗago yay mata wani kallo ba tare da ya ce mata komai ba, fuskar nan tasa da bata rabo da murmushi na ta ƙyalli. Basira ta amshe da cewa,"ehh fa Yaya Ƙarami ka daɗe baka yi kyau ba irin na yau, ko dai ko dai". 
Maficin da ke kusa da shi ya ɗauka ya jefa musu yana faɗin su kiyaye shi. kallon da mahaifinsa ke yi masa yasa shi miƙewa cike da kunya yana cewa da Amarya,"Abincina fa?".
"Ka duba kicin yana nan a wannan koriyar robar, ka ɗiba naka ka barwa sauran".
Bai fita a ɗakin ba ya zaro ɗari biyar a aljihunsa ya miƙawa Malam, mahaifin nasa bai karɓa ba ya girgiza masa kai alamar A'a, har ranso bai so ba, sam baya jin daɗin su bawa mahaifin su kuɗi yaƙi karɓa haka su ke fama ko da yaushe, ya ce shi ɗauke masa nauyin ci da gidan ma da suka yi kaɗai ya ishe shi, ban da ƙananun hidindimu da duk su ne suke yi. Manya samarin dama su huɗu ne, dukkansu bige bige suke yi babu me ƙwaƙwarar sana'a, amma a hakan su ke ƙoƙarin ganin su ciyar da gidansu da ɗaukewa mahaifinsu duk ɗawainiyar da ke kansa, kullum cikin ce masa suke ya huta ya daina fita Allah ya basa su za su masa amma yaƙi. shi yasa adu'ar Nazifi ta kullum Allah ya buɗa masa Malam ya huta yaji daɗi, sai dai a yanda ya ke ganin rayuwarsu abin da kamar wuya, duk da komai yin Allah ne, bai san abin da Allah ya aje musu ba anan gaba.
Ummaa ya miƙawa kuɗin ta karɓa tana faɗin Allah yay albarka. Ya fita a ɗakin ya shiga kicin ya buɗe koriyar roba babba wadda akayi kwaɗon kwaki ya ɗibi nasa sannan ya fice zuwa waje don su ci shi da abokinsa.
_____________________________________
Yanayin yacca garin yake a lullume, sanyi na kaɗawa ta ko'ina yayinda iska ke busawa sosai, sai ya zamana yanayin ya zamto gwanin ban sha'awa a wurin duk wani rai mai motsi. cikin ƙanƙanin lokaci hadari ya haɗu yay gangami a gabas, garin yay baƙiƙƙirin sosai, sai walƙiya da ke haskawa, alamu na nuna daga kowanne irin lokaci ruwan sama zai iya sakkowa. dalilin hakan yasa kowacce halitta da ke waje ta shiga neman mafaka, yara na shigewa gidajensu da gudu, ƴan tebura na kasuwa na rurrufe kayansu wasu kuma na sakar musu lema, matafiya kan hanya kuwa duk hankali yayi gida saboda idan ruwan ya sauka Allah kaɗai yasan lokacin tsayawarsa, a wannan lokacin kuwa fargaba ta cika zuciyoyin talakawa bayin Allah, dalilin irin yanda suke jiyo gangamin hadari na ƙara haɗuwa yana buga tsawa wacca suke jin tamkar zata rusa ginin gidan na su ya zube, domin a irin ƙarfin iskar ruwa kanyi gyara sosai a gidajen ƙasa, zaka samu da yawa gidaje sun rufta har yay sanadin rayukan mutane da dama.
Yayyafin da aka fara, da kuma tashin iska da ke yin kaman zata ɗauke abubuwa, shi ya bawa masu mota damar ƙara gudun motocinsu, da yawa na zuge gilasan motar, waɗanda ke da matsalar ido kuma na neman wuri suyi fakin kasantuwar basa iya gani da kyau a cikin duhun hadarin. a daidai wannan lokacin ne wata arniyar mota ƴar ubanta baƙa ƙirar Lexus RZ da ke tafiya akan titin dawowa daga filin jirgin Aminu Kano, matuƙin cikinta ya gangara motar zuwa gefe ya faka, motar sabuwa ce karr ko ledar jikinta ba'a gama ɓarewa ba, sai uban ƙyalli take me ɗaukar hankali, ƙamshin da ke tashi a cikinta kana jiyo shi har waje, sai sautin waƙar Ve Maahi by Arjjit Singh ita ma da ke tashi cikin natsuwa. saurayin da ke tuƙin motar me kimanin shekaru ashirin da uku ya waiga kansa ga kujerar kusa da shi yana sauke idonsa kan Yayansa, wanda ya kai dogon hannunsa mai ɗauke da zarazaran yatsu ya ƙaro bolum na waƙar, idanunsa a lumshe ya kwantar da kansa a jikin kujera, wucewar minti ɗaya, biyu, uku, huɗu sannan ya buɗe su, a lokacin ƙwayar idonsa ta sauka akan yayyafin da ya ɗisa ɗis ɗis akan gilashin motar, cikin hukuncin ubangiji duk wannan hadarin da aka haɗa da tsawar da aka dinƙa bugawa ana zaton ruwa zai sauka tamkar da baƙin ƙwarya, sai ga shi cikin mintunan da ba su haura biyar ba anyi yayyafi an ɗauke, sararin samaniya har ya fara washewa, al'amarin ubangiji yafi gaban mamaki.
Dogon numfashi yaja ya sauke tare da ware idanuwansa akan titi yana bin tarin motoci da ke wucewa da kallo, kafin daga bisani ya ɗauke ƙwayar idonsa akai ya ɗauko wayarsa, wayar da kana gani ka san ba ƙaramin kuɗi aka zuba wajen siyanta ba, kuɗin da idan suka je hannun talaka tsab zai mallaki muhalli daidai zama da iyali. zamansa ya gyara a mazauninsa kuma daidai da gama laluben lambar da yake nema zai kira, ya danna kira ya tafi, kiran da ba'a ɗaga a farko ba sai ana biyu shi ma sai da ya kusa tsinkewa tukunna.
Daga can ɓangaren da aka ɗaga wayar murya mace mai zaƙi ta fito da faɗin,"Hello Bhai".
Ta san hali, ta san waye shi, ta san jini, shi ba ɗan sarki ba kuma ba jinin sarauta ba, amma yanda yake ji da girman izza da ƙasaita da uban miskilanci ko sarki da kansa albarka. a yanzu dai shi ya kirata, amma idan zata yi magana sama da sau dubu hamsin ba zai amsa ba tun da har ta san musababbin kiran nasa, in ace ma bata sani ba ne to zai iya ƙarfin hali ya ɗauki minti goma kafin ya faɗa mata abin da yasa ya kirata ɗin. Don haka daga can in da take tayi guntun tsaki a hankali gudun kar ya jiyota ta jazawa kanta masifa da bala'in duniya. kuma ita ma sai da ta ɗan ja lokaci sannan tace da shi,"Nan da ƙarfe bakwai suka ce".
Tun da ta faɗi hakan kuma tayi shiru, ta san dai abin da ya kira yaji kenan, ta kuma faɗa masa yaji, amma yanzu idan tayi gangancin kashe masa waya alhalin ba shi ya bata izini ba, to duk duniya babu wanda ba zai ji su ba a yau, gobe da jibi, shi ɗin kuma ba kashewar zai yi ba haka zai bar kuɗi suyi ta tafiya a iska sai lokacin da yaga dama. Sai dai a jiya tayi matuƙar mamakinsa lokacin da aka sanar da shi hatsarin da mahaifiyarsu tayi. Tana tuna lokacin tsaye take a bakin ward, duk jikinta kyarma yake yi, hannunta da ke riƙe da waya a kunne karkarwa kawai ya ke yana neman jefar da wayar a ƙasa, da ƙyar ta tattaro courage ta maƙale a jikin bango ta tsayar da ƙwayar idonta a ƙofar emergency room sannan ta sami damar mayar da martanin maganar da yay mata a cikin wayar.
"B bata daina ba, tun ɗazu na ke ta lallashinta taƙi yin shiru, ta ce ita ku zo kai da Daadee, Bhai kuma yarinyar kamar fa ta mutu".
Furucin na ta yasa shi rufe ido yaja numfashi sannan ya zuƙi iska a baki ya fesar, sai da ya murza goshinsa kafin ya iya buɗar baki yace da ita. "ki bata wayar, ki saka mata a kunne".
Karo na farko da taji yay magana kai tsaye ba tare da ɗaukan lokaci ba kuma very calm not rudely, haka kuma saɓanin kiran farko da yay ta aikin doka mata uwar tsawa duk ya rikitata. Sai da ta sauke numfashi tukunna ta taka tana tafiya da sassarfa saboda azalzalar da yake yi mata akan tayi da sauri. tana isa ƙofar room ɗin ta ɗorawa mahaifiyar tasu waya a kunne ba tare da ta sanar mata ba. Kuma shashsheƙar kukan mahaifiyar tasa ya tafi ta cikin kunnensa yay mugun duka a ƙirjinsa. "Maamee!". ya kira sunan da wani amon sauti da yake na sa shi ɗaya. "Mun gama waya da ke lafiya but yanzu kina ta kuka for morethan 4hours, don girman Allah ki yi shiru tunda likitocin sun tabbatar da cewa yarinyar tana raye, Maamee duk kin bi kin ɗaga hankalinki kamar ni za ki rasa, tun da ance tana raye mene...".
Tayi saurin tarar numfashinsa da cewa,"Ta ya zan gasgata hakan bayan har yanzu ban ganta ido da ido ba Bhai, rai fa! rai fa!...".
Kuma a wannan lokacin ta tabbata abin da yasa shi kashe wayar kukan mahaifiyar tasu ne da ba zai juri jinsa ba, kuma tun sannan bai ƙara kira ba sai yau da Ahlan yaje ɗaukosa.
Wayar na shimfiɗe a saman cinyarsa ne, yayin da ƙwayar idonsa ke manne akan adadin mintocin da ke tafiya a cikin wayar, lissafi yake yi, lissafin lokacin da ta sanar masa, ta cikin earpod ɗin da ke maƙale a kunnensa kuma yana jiyo masa irin yacca ƙanwar tasa ke faman ƙunƙuni tun bayan maganar da ta faɗa masa, wanda hakan yasa shi gyaɗa kansa yana janyo leɓensa na ƙasa ya cija, wucewar minti ɗaya, biyu har zuwa bakwai sannan ya kai hannu ya kashe wayar tare da jefata saman cinyar ƙanin nasa. A aljihun gaban rigarsa ya zaro kwalin cingom na orbit ya ɗauka yasa a baki ya fara tauna. Ƙanin nasa ya dube shi ya ce,"B mu tafi?". Kansa kawai ya ɗaga masa sannan Ahlan ya tashi motar yana tuƙi kaman zai tashi sama saboda gudu.
*No. 10, Alu Avenue, Nasarawa GRA Kano, Amb Jadda Residence.*
Me gadin da ke zaune daga cikin tamfatsetsen gidan na alfarma ya taso da saurinsa ya zo ya zuje gate dalilin horn ɗin da Ahlan ya danna har sau biyu.
"Sannu da dawowa, Ranka ya daɗe barka da dawowa an sauka lafiya?".
Me gadin ya faɗa sa'ilin da Ahlan ke shiga da motar zuwa cikin gidan, ya samu yay parking motar a tsakiyar compound saboda ba jimawa zasu yi ba za su ƙara fita. Shi ya kashe sautin waƙar da ke tashi kafin ya fita ya bar Yayan nasa a ciki wanda ke zaune ya kafe wuri ɗaya da ido kamar ba zai bar cikin motar ba. Richard Mille RM 56-02 Sapphire Tourbillon tsadaddan agogon doller miliyan biyu kenan, shi ne ɗaure a damtsen hannunsa, kalarsa upwhite, ƙwayar idonsa ya kai ya duba lokacin da ke tafiya, bayan ƙirga wasu ƴan sakanni a can ƙasan ransa ya buɗe motar ya ziro ƙafafunsa waje, sai da ya shafe kyawawan mintuna uku sannan ya fito daga cikin motar yana mai tsayuwa akan ƙafafunsa, hannayensa dukka biyu zube cikin aljihun wandon jeans.
Ma sha Allah, tsarki da dukkan yabo su tabbata ga Alhakimu, Alkaliqu, mabuwayin sarki mai azurtawa, ubangiji mai girma da ɗaukaka, mahaliccin da ya halicci wannan bawa nasa. lokacin da yake cikin motar ba zaka san da cewar asalin kyau ne da kansa ke zaune ba sai a yanzu da ya fito ya tsaya a tsaye, ƙwarai ubangiji ya zuba tsarin sura a jikin wannan halittar, kyakykyawan saurayi ne na gaban ai kwatance, ba fari ba ne tas amma hasken fatarsa na da ɗaukar hankali, hancinsa har baka, ga yankan madaidaicin baki da tausasan laɓɓa pink colour, idanuwansa madaidaita irin oil eyes farare tass da su babu datti ko kaɗan a cikinsu sai ƙyallin maiƙo da ruwa ruwa haka, kuma maimakon black eye lens irin na mutane nasa sai ya kasance aque blue mai burgewa, ga wani kwantaccen saje da ya shimfiɗu a fuskarsa tamkar an zana masa,  ƙananun kaya ne a jikinsa, black jeans da black T-shirt mai ƙaramin hannu, a gaban rigar da bayanta an rubuta *S.JADDA* da manyan baƙi, haka ma a p-cap ɗin da ke kansa ita ma kalar baƙa, sosai shigar kayan su ka ƙara fidda ainihin kyan surarsa, halittar da idan kayi mata kallo na farko ba zaka so idanuwanka su ƙara ƙiftawa akanta ba, haka kuma gabanka sai ya yanke ya faɗi saboda girma na kwarjini, cikar haiba da zati da cikar kamala da natsuwa da yake da ita, ƙamshin da ke fita daga jikinsa kaɗai ya isa ya shaida maka shi ɗin na musamman ne, kuma da gani ɗan masu ƙumbar susa ne a ƙasar Najeriya, irin su ne dukiya an tara an ajiye musu kuma ana kan ganiyar ajiyewar, ko basu nemi na kansu ba ba zasu taɓa sanin wani abu wai shi Babu ba, ba ga su kaɗai ba hatta ga jikokin da za su haifa.
Tun fitowansa a motar yana tsaye ne jingine da jikin motar ya harɗe ƙafafunsa yana fuskantar entrance ɗin da zai shigar da kai cikin gidan gaba ɗaya, ƙwayar idonsa ta cikin baƙin glass da ya kewaye idanuwansa tayi ƙyam tamkar ba zata ƙifta ba. idonsa ba akan agogo yake ba, amma kuma da bugun zuciyarsa yake lissafin adadin mintuna goma sha biyar ɗin da suka rage masa ya shiga ciki ya shirya sannan ya fito ya nufa wurin mahaifiyarsa. A hankali ya kai kyawawan hannayensa masu cike da gargasa ya cire hular p-cap da ke saman kwantacciyar sumarsa wadda ta cika ta sha gyara sai ƙyalli take yi, ga ta a nannaɗe gwanin burgewa da sha'awar taɓawa, kana ganinta ka san sumar buzayen asali ce ta ƴan ƙasar Gabon mai ɗaukar ido. fatabarakallu ahsanal kaliqin, ai asalin bayyanuwar kyansa sai yanzu da ya cire p-cap ɗin, kamilalliyar fuskarsa ta fito gaba ɗaya ta bayyana tarr, sumar kansa har gaban goshi kamar wanda yasa gashin indiyawa, fuskarsa kuwa da ka kalla zaka shaida shi ɗin mutum ne mara hayaniya da kuma rashin son hayaniyar haka a gefe guda kana iya shaida shi ɗin ba mai girman kai ba ne.
Muryar da ya jiyo na sababi yay sanadin lumshe idanuwansa, wanda hakan yay nasarar bayyanar da zara-zaran gashin idonsa da kuma motsawar pink lips nasa tare da sauke wata wawiyar ajiyar zuciya, yay saurin mayar da p-cap ɗinsa haɗi da daidaita zaman baƙin gilashin fuskarsa, sai fuskan ya ƙara ɓoyuwa ta yanda ba zaka yi saurin shaida shi ba. bugawar sakan ɗaya, biyu, uku ya buɗe idanuwan nasa daga lumshen da suke tare ɗan juyasu yana jin wani sanyayyan abu na biyowa ta babban yatsansa yana shiga jikinsa, kafin sannu a hankali ya ɗaga ƙafafunsa ya fara takawa zuwa ciki.
"Kuma fa ba gidan Ubansa ba ne amma ya ke wannan fiffiƙar kya ce da shi za'a raba gado. Ko da ya ke haka ɗan talaka ya ke bai iya shiga rigar arziƙi ba, kuma fa ni nasa Uwassa ta kawowa Dr shi saboda tausayinsa da na ke shi ɗaya a cikin ƴan uba, to fisabillah da ace na kirki ne ai sai ya kwanta ma yace in bi ta kansa in wuce tunda nayi masa rana".
Marfu'a taja ɗan gajeren tsaki na takaicin mita da sababi irin na Kakarta sannan ta ce,"Madam na ba ki jakarki ne nayi gaba kya taho?".
Madam ta juyo tayi mata wani kallo ta ce,"ki tafi in bi wa? Ba ki kallon wulaƙancin da wancan wargajajjen yaron yay min ne, in sama da ƙasa zata haɗe ai ba zai kaini ba, ki jira ni mu wuce kawai".
"To don Allah ki zo mu tafi tun da dai duk maganar da kike bai san kina yi ba, kinsa muna ta ɓata lokaci".
Ta faɗa tana yin gaba, Madam ta bi bayanta tana ci gaba da faɗin,"yanzu in ba don kinga na zo gidan ubanki ba ai ba kya na bani Umarni haka ba, kamar dai ba ki san ni na haifi wanda yayi silar zuwanki duniyar ba".
"To ni me na ce kuma".
Ta faɗa tana ɗaga wayar hannunta, magana tayi na tsawon mintuna uku ta sauke kana ta miƙawa Madam wayar. "Abla ce". Da sauri Madam ta karɓi wayar ta saka a kunne tana faɗin,"Kar ki harhaɗo wasu kalaman ƙaryarki ki faɗa min saboda kare kai, ki baro gidanki kawai ki taho kima mutanen gidan nan da suke riƙe da ɗanki jaje, tsakani da Allah a faɗa miki abu tun daren jiya ki kasa ƙoƙarin bugo asubahi ki taho kije ki duba matacciyar yarinyar can a gadon asibiti, yanzu idan ita Dr ɗin ce ai tuni ta kwan ta yini a gidanki wallahi, haba ake duba da hankali da tunani mana, wannan rashin lissafi ne sam".
Da gama faɗin haka ta kashe wayar tana tsaki fuskarta na nuni da ɓacin rai. "Ni ban san zunubin da na aika har ma na haifi wannan yarinyar ba itama ta haifi wancan gantalallan yaron nata, duk ba su da lissafi. Ke kuma wuce muje ko sai an ƙwala Assalatu tukunna za ki tuna da Asibiti muka nufa".
Marfu'a ta kalleta tana kumbura fuska tace,"To motar zan ɗauko na kawo nan ki shiga ne?".
Harara ta ɓalla mata bata ce da ita komai ba, kuma kafin ta ɗaga ƙafa sai ga SJ ya wuce ta gabansu cikin sassarfa. Ta waro ido ta cikin gilashinta tana dubansa da cewa Marfu'a,"Kamar SJ ko?". 
"Ba kama ba ne shine ɓarawon da kika so kurmawa ihu ɗazu".
"Allahu akbar yaushe ya dawo ƙasar? Ki ce Allah ya rufa asiri da yanzu shima an kwashe shi sumamme, gwara da Allah yasa kika ƙaryata ganina kika ce sharrin aljanu ne. Da yau Uwassa tsab ta baro wancan tashin hankali ta dawo kaina tana zunduma ihu. To maza tsayar da shi mu wuce tare don na san shima asibitin ya nufa".
"B ɗin za ki bi Madam? To ai kina da lambarsa kira shi, ni kam kinga tafiyata".
Murya ta kalar masu tausayi ta ce,"Shi ai yana iya yarda mu tafi indai zan masa shiru ba zan cika shi da magana ba. Kawai dai Na-Madam ne yafi shi daɗin tafiya ana tafe ana hira ana raha, to shi matsalarsa a wargaje yake mutunci bai ishe shi ba. Amma dai da zamu bi SJ ɗin da yafi ana ta yiwa Amb ɓarnar man mota".
"Sai kuma ki yi ai, ni na tafi".
Marfu'a tayi gaba abinta tana barin Madam a baya wacca ke gyara zaman lafayar jikinta. Tsohuwa ce sosai amma ji take da gayu tamkar ƴan mata, ga lafiyayyan jiki ma sha Allah irin ɗan ciwon ƙafar nan na tsaffi ma ita ba ta da shi, ba ranƙwafawa babu tamushewar fatar jiki da yawa, haƙoranta ras lafiyayyu ko irin cutukan nan da zaka samu tsofaffi ita ba ta yi, Allah ya bata kam, don gayu take ci abin ta har da su hoda da jambaki kamar tsofaffin amuruka. Cikin tafiyarta da ke yanayi da ta SJ ta taka zuwa motar Marfu'a, da shigarta ciki wayarta tayi ƙara, ta amshi jakarta hannun Marfu'a tana ciro wayarta ƙirar iphone 7 kai baka ce wayar tsohuwa ba, ganin sunan mijinta na yawo akan screen tayi murmushi kana ta ɗaga tana sallama cikin yarensu na faransanci.
"Bonjour Mon chéri, celui qui fait batre mon coeur j’espère que tu te porte bien".
"Sava très bien celle qui me rend heureuse, je tais appeler sa ne passe pas .comment va la santé de l’enfant a l’hôpital?".
"C’est aujordhui qu’on va allez la voir on dit que sa ne va pas sa santé".
"Quallah lui accorde la santé .mon marie t’aime tous les jours".
"Moi aussi j’aime mon marie ,Quallah nous facilite le coeur .merci?".
*PSC Specialist Hospital Limited, Lamiɗo Cresent.*
Ƙafafun Ambassador Jadda su ka ƙaraso ƙofar room ɗin da aka rubuta V.I.P 05 da bayyanuwar tashin hankali a tare da shi. Wanda saukarsa ƙasar kenan daga ƙasar Italy. Maamee na daga can gefe kan kujera, hango shi ta taso ta taho gare shi da sauri kamar yanda shima ya tafi gareta da sauri.
"Daadee". ta faɗa da ɗan ƙarfi tana faɗawa jikinsa, ya kewaye matar tasa da dukkan hannayensa biyu cikin tsantsar so da kulawa yana faɗin,"Sorry Mon Cheri, calm down, calm down everything will be ok by God Grace". Bata iya cewa da shi komai ba sai sabon kuka da ta saki shi kuma yana ƙara rungumeta ya shiga shafa gadon bayanta ba tare da sunyi la'akari da mutanen da ke wajen ba.
Cikin kuka sosai take cewa da shi,"I am so scared Daadee".
"Don worry relax and calmdown, i am here now, everthing will be oak, you stop crying please".
Ya ɗago kai ya kalli Samra yace da ita,"Iyayen yarinyar fa an samesu?". 
Ta ɗaga masa kai,"Yes Daadee". ta faɗa tana yi masa nuni da kan wasu chairs inda iyayen Sa'ida su ke a zaune, tare da su kuma ƴan uwa ne kusan mutum goma a tsaye kowanne cikin jimami. sai yabi wajen da kallo yana ƙare musu kallo me tarin ma'anoni da yawa. Ya tattara hankalinsa da tunaninsa wajensu gaba ɗaya, sunyi tagumi kowannen su fuskarsa bayyane da bala'in tashin hankali da tsantsar damuwa, yanda yay nisa a kallonsu zai tabbatar maka da ya tafi cikin dogon nazari, kuma daga yanda yake faman yamutsa fuska sai kayi zaton ko ƙyanƙyamin kallon na su yake.
Samra da ke kallon mahaifin nasu ta fakaici idonsa a hankali kuma cikin dabara ta zura hannu cikin aljihun rigarsa ta zare kwalin sigaret ɗin da ke ciki. Da sauri ta bar wajen da nufin zuwa ta jefar, idan da abunda suka tsana a duniyarsu bai wuci shan sigari da mahaifinsu ya mayar tamkar abinci ba. Barinta wajen ƙarasowar Madam da Marfu'a, Daadee ya zame Maamee daga jikinsa yana yiwa mahaifiyarsa barka da isowa. Marfu'a kuma ta wuce da ƙaton basket na abinci taje suka gaisa da su Ummani kana ta dawo ta zauna kan kujerar da Samra ta tashi tana karɓar yaronta a hanun Nani.
"Saukar yaushe?".
Madam ta ce da Dadee suna tafe zuwa wurin su Ummani ita da shi.
"Yanzun haka, don ina shigowa kuna zuwa".
Daadee ya ce da ita daidai da ƙarasowar tasu wajen dangin Sa'ida waɗanda suka kame kansu a gefe guda suna jiran tsammanin rai ko mutuwa na ƴarsu. Madam ta miƙa hannu ga Ummani tana cewa,"Bayin Allah sannunku, ya muka ji da wannan tashin hankali?".
Daadee shima ya miƙa hannu ga Abbaa da Kaka suka gaisa. Kafin nan ya shiga basu haƙurin hatsarin da ya afku yana kwantar musu da hankali akan da yardar Allah ƴarsu zata sami lafiya. Suka amsa da amin tare da godiya bisa karamcin tsayawa da aka yi akan ƴar tasu wannan kaɗai ma basu da bakin godiya sai dai su ce Allah saka da alkhairi, hatsari kuma ai afkuwa yake ba da gangan ba saboda haka babu buƙatar ake basu haƙuri ai an masu mutunci ma da aka ɗauke musu ɗawainiyar asibitin. Daadee ya kai ƙwayar idonsa ga hanyar shigowa wanda yay daidai da shigowar SJ kuma take annurin fuskar Daadee ya ɗauke, yay saurin ɗauke idonsa daga wajensa yana kawarwa gefe fuskarsa na nuna ɓacin rai, shima ɓangaren SJ ganin mahaifin nasa a wajen yasa shi dakatawa da tafiyarsa ya tsaya daga can nesa, haka kuma yanayinsa na sauyawa zuwa wani yanayi me wuyar fassaruwa, tabbas in ace ya san mahaifin nasa ya dawo to bai ga abin da zai kawo shi wajen nan ba, kamar yanda a ɓangaren mahaifinsa shima cikin zuciyarsa ke faɗin in da ya san SJ zai zo asibitin da babu abin da zai kawo shi a lokacin da zai zo.
Ahlan yaywa Maamee nuni da SJ, ta kai kallonta wurin suka haɗa ido da shi yana tsaye hannayensa sarƙe a ƙirji sai kallonta ya ke babu ƙiftawa, fuskarsa na nuni da rashin jin daɗin ganin Daadee da yay a wajen. Ta tashi ta ƙarasa gare shi don ta san ba zai ƙaraso ba kam, tayi mamakinsa ma da bai koma ba kamar yanda tayi mamakin Daadee shima bai fice a fusace ba, ita a duniyarta kam bata da wata damuwa bacin ta SJ da Daadee da basa jituwa ko na misƙala zarra kamar ba Uba da Ɗa ba.
Da isarta wajensa ya kama hannunta ya riƙe a nasa, tana kallonsa ta ce,"Me yasa ka baro aikinka?". Ta faɗa cikin harshen faransanci.
Yay shiru na ƴan sakanni kana shima cikin harshen na su ya ce da ita,"Maamee karon farko da naji sautin kukanki, kinga har yau zuciyata motsawa take da zafin kukan da naji kina yi".
Yay shiru yana rufe idanuwansa yana shafa hannun mahaifiyarsa da ke cikin nasa, bayan numfasawar minti guda ya ce,"Yarinyar fa?".
Kasa ba shi amsa tayi, ya buɗe ido tare da sanya hannu ya ɗago fuskarta ya ce,"Da ace kuɗi na siyan lafiya da ba'a kawo wannan lokacin ba, sai dai lafiya na wurin ubangiji bamu da yanda zamu yi, shi likita nasa taimakawa ne kawai. Don Allah Maamee ki yi haƙuri ki kwantar da hankalinki zata sami lafiya fa, Yanzu haka da na shigo sai da na fara zuwa wurin Dr yay min bayani kuma ya bani tabbacin zata farka lafiya lau wasu mintuna kawai ake jira, na dai jaddada masa suyi iyakacin iyawarsu wajen ganin Yarinyar tayi surviving and ba tare da zaman wani mummunan rauni a tare da ita ba".
Ya ƙarasa maganar yana sauke numfarfashi tamkar wanda yay tsaren gudu tsabagen doguwar magana nayi masa wahala.
"Amma Bhai kana gani sama da 24hrs fa bata farka ba, kar ya zama na yi sanadin rai".
"Maameeeee".
Jin yanda ya ja sunan nata yasa tace,"To nayi shiru Allah ya tashi kafaɗunta".
Hannunsa bisa fuskarta ya ce,"Marci".
"Ga mahaifanta can da ƴan uwanta muje ku gaisa ka tayani ba su haƙuri".
"Ok let's go". Yana riƙe da hannun mahaifiyar tasa suka nufa wurin. da zuwansu SJ ya duƙa har ƙasa ya gaida su da girmamawa tare da tambayar,"Ya mai jikin?". Sautin muryarsa ya fito da rashin ƙwarewar hausa a bakinsa.
Abbaa ya dinƙa kallonsa lokaci ɗaya sai yaji ya shiga ransa, saurayi mai kamala da natsuwa gami da girman kwarjini. Ya ce da shi,"To sauƙi yana wurin lillahi, tana can kwance dai har yanzu bata farka ba amma likitan ya ce wai zata farka duk da mun barwa Allah yay ikonsa".
Kan SJ sunkuye a ƙasa, cikin tausashshiyar murya ta son kwantarwa da mutun hankali ya ce,"Zata farka kuma cikin sauƙi in sha Allahu, likitoci za su yi iyakar bakin ƙoƙarinsu akan lafiyarta babu wani damuwa ku kwantar da hankalinku".
"To mun gode Allah ya saka da alkhairi".
Ummani ta faɗa tana kallonsa. Ya miƙe yana yi musu sallama. Ummani ta kasa ɗauke idonta daga kansa, kallonsa kawai take yi tana so ta tattara yanayin da take ji akansa ta ɗora a ma'aunin lissafinta kana ta fassara shi, zuciyarta ta harba ɗaya, biyu, uku, tare da kalmar GARKUWA. Duk da halin jimamin da ake ciki hakan bai hana ahalin Sa'ida furta yabo da burgewa ba akan SJ da ahalinsa. 
"Akwai buƙatuwar ki koma gida".
"Bhai zan koma ne kawai idan naga farkawar ƴar mutane, sannan naga fitowar Muntaƙa daga station domin ƴan sanda sun riƙe shi sun ce yana tuƙi ba bisa ƙa'ida ba".
SJ ya kalla agogon damtsen hannunsa kana a hankali ya furta,"zata farka Maamee, zata farka ko don saboda samun natsuwar Mahaifiyata".
Ya faɗa yana tsayuwa gefen da Ya Imam ya jingina da jikin bango tare zuba hannayensa cikin aljihun wando gami da fuskantar ƙofar ɗakin da Sa'ida ke kwace rai hannun Allah, kuma fuskantarsa ƙofar ɗakin yay daidai da farkawar Sa'ida wacca ta ƙwallara wata muguwar ƙara da ta amsakuwa a cikin asibitin gaba ɗaya kafin furucin Abbaana ya biyo baya a bakinta. Ai fa kamin ƙiftawar ido cikin sauri kowa ya miƙe anyi cuncurundo a ƙofar ɗakin ana leƙenta ta farin gilashin jikin ƙofar, tana daga kwance tana faman jujjuya kai tana kiran sunan Abbaa. Dr ya ƙaraso wajen cikin hanzari shi da nurses suna a ba su hanya, sai dai sam babu ma wanda ya san suna yi. A hankali SJ ya sauke numfashi yana barin wajen da yake tsaye wanda shi ɗaya ne dama bai bar inda yake ba, ya ƙaraso kusa da Dr ya karɓi stethoscope ɗin hannunsa, sannu a hankali ya ratsa ta tsakanin mutanen da ke ta faɗin Alhamdulillahi yana jin kansa kamar zai bindiga saboda hayaniyarsu har ya kai bakin ƙofar yasa hannu ya buɗe room ɗin, Dr da Nurses su ka zo suka shiga ciki kana shima ya shiga ya rufo ƙofar. 
Ba zuciyar Dr da Nurses kaɗai ba, hatta zuciyar SJ sai da tayi mugu mugun matsewa da tausayin critical condition ɗin da yaga Sa'ida, a hankali lumsassun idanuwansa ke kallon Finger pulse oximeter da aka sanya mata kafin ya sauke ƙarshen kallonsa kan Cervical Neck Collar da ya rufe har haɓar fuskarta. Ba ya jin a irin tausayin da yake da shi zai iya tsayawa kallon yanda likitoci ke gudanar da aikinsu akanta da kuma hawayen da yaga suna fitowa daga rufaffun idanuwanta suna sauka ta gefe. Takawar da zai yi ya juya ya fita yaji likita ya ɗaga murya wajen cewa da Nurses,"ku taimaka ku riƙe min ita".
Kuma kafin wani yunƙuri na Nurses SJ ya riga su isa gaban gadon yayma Sa'ida rumfa tare da danne hannayenta biyu don ganin ta daina jijjigar da take yi. "Désolé(Sorry)". Ya faɗa a hankali bugun zuciyarsa na ƙaruwa.
______________________________________
*_ALHAMDULILLAH! Nan muka kawo ƙarshen littafi na ɗaya, mu gauraya da ku cikin littafi na biyu da na uku domin jin yanda labarin zai ci gaba da kayawa. Na san akwai tarin tambayoyi a cikin kanku, haka akwai hasashen da kuke a game da ƙarshen labarin da kuma Mafarin labarin, sai dai fa ku sani Alƙamin Halima.hz a ko da yaushe saɓanin tunanin makaranta ne, duk da cewar a wannan karan na buɗe komai a labarin to amma still a wajena bai zama buɗaɗɗe a gareku ba. Ina da tabbaci gami da yaƙini akan littafin nan, babu danasanin siya balle nadamar karantawa, saboda haka na ke cewa kar da ku sake a barku da cizon yatsan rashin karantawa. Da ₦1K kacal za ku mallaki littafi na biyu da na uku, a shirye na ke tsab wajen faranta zuƙatanku....Mun dai san SO tamkar rayuwa ne, sai dai fa ba ko yaushe ya ke zamowa abu mai sauƙi ba haka kuma ba a ko da yaushe yake wanzar da farin ciki ba, to amma menene ke yanke alaƙar soyayya cikin wata alaƙar soyayyar? Rabuwa ko yanke alaƙa na sanya rauni a jikin rayuwar wata halittar! Idan har akwai ƙaddara to akwai adu'a da ke canjata, kazalika idan akwai jinkiri to la shakka da alkhairi, tsananin haƙuri matakin nasarar cinye jarabawa...Takaicin ba kaɗan ba ne, Sadaukarwar me faɗi ce, haka ma butulcin ba kamar yanda sakayyar ke zamowa ba ne, yayin da aka ce akwai soyayya me tsuma zuciya ta sami mafaka a ruhi ɗaya cikin gangar jiki biyu ya tunaninku zai ba ku? Haƙuri ba ya yawa! Ƙunci ba ya dawwama in har da adu'a!...hallau dai ina ƙara nanata muku cigaban rayuwar auren gidan Nazifi da wakanar komai a ƙarshe zai zama saɓanin tunaninku ne tabbas sai dai akwai alƙawarin Happy Ending🥰.Kafin mu luntsuma cikin littafi na biyu zan so mu haɗe a comment section da ku domin bararraje abin da ke ranmu akan littafin ƘAYAR RUWA🔥...ku tura ₦1K via 2081611685,Kuda Bank,Haruna Zakariyya Saadiyya...shaidar biya kai tsaye ta👉🏻07018098175Allah ya horewa kowa kuɗin siya...Show me love masoyana abin sona😍ku girgiza akawunt ɗina da kuɗin littafin ƘAYAR RUWA na san ba zaku bani kunya ba😘...masu son magana da ni chartup via whatsapp 07018098175._*
Siyan Na gari mai da kuɗi gida💃🏼tarin godiya ga waɗanda su ka zaɓi fitattu biyar😍son so sai kuyi magana a wannan lamba...Halima.hz(07018098175).*
